
Există o instanţă mai presus de orice tribunal, 
şi aceea este instanţa conştiinţei. 


Ea le înlocuieşte pe toate celelalte. 
Gandhi 

PROLOG 


În capul meu se aud două sunete. 

Bubuitura armei în liniştea mormântală de afară. 

Şi propria voce interioară, care îmi strigă „Pleacă!” 

Amândouă răsună tare. 

Simt o presiune puternică în piept. Căldură. Ca atunci când 
mă plimb nervoasă noaptea, prin întuneric, sau când aud bătăi 
în uşă, atunci când sunt singură acasă. Simt nodul ăla ciudat în 
stomac. i 

Sunt ameţită, dar respir. Sunt conştientă. In viaţă. 

„Ce am făcut?” 

Cuvintele astea se tot repetă în mintea mea. 

Mereu, mereu, mereu. 

Întunericul e copleşitor. 

Respirația mea scrâşneşte prin el; inima îmi bate să-mi iasă 
din piept. 

Aud o sirenă în depărtare; abia văd farurile. 

„Ai putea să fugi”, îmi spun. 

— N-are sens, răspund cu voce tare. Asta e o oportunitate să 
fac ceva. Să schimb lucrurile. Trebuie! 

Sirena se aude acum mai tare, iar farurile sunt mai 
strălucitoare. 

Maşina se întoarce, învăluindu-mă în spuma albă a farurilor. 
Ridic mâna în care ţin pistolul şi-mi feresc ochii. Lumini albastre 
îmi joacă pe piele. 

Pornite, oprite, pornite, oprite, pornite... 

Şi sclipesc pe cadavrul de la picioarele mele. Pun în evidenţă 
sângele care se revarsă din el. 

„Ce am făcut?” 

Acelaşi ecou în mintea mea. 

— Ce a trebuit să faci tu, îi spun. Era singura opţiune. Singura 
şansă. 

Lumina farurilor se diminuează. Oameni în uniforme închise la 
culoare coboară din maşini vorbind, dând ordine. Eu nu ascult. 

Las pistolul să cadă şi-mi duc mâinile la ceafă. 

— Eu am făcut-o! strig. Eu l-am împuşcat! L-am ucis pe 
Jackson Paige. 

Nu pot să spun ce mi-au răspuns. Mă privesc plini de dezgust, 
iar cătuşele pe care mi le pun sunt reci ca inimile lor. 

Ei trăiesc în balonul de săpun al bulevardelor şi al oraşului, 
lasă luciul să se reflecte şi nu se întreabă ce se-ntâmplă afară. 

Voi muri peste şapte zile pentru că trebuie, dar, după aceea, 


baloanele lor de săpun se vor sparge şi toată lumea va afla 
adevărul. 


VP-5 


CELULA 1 


Ştiri 


— Ştirea de ultimă oră din această dimineaţă este asasinarea 
şocantă a cunoscutului Jackson Paige, cel care a câştigat inimile 
naţiunii cu apariţiile în emisiunile TV şi neobosita muncă de 
caritate. Paige a fost împuşcat la doar câţiva metri de locul în 
care mă aflu, pe strada Crocus, în zona oraşului cunoscută ca 
High Rises. În mod ciudat, vinovata, care a rămas la locul faptei 
după ce l-a împuşcat, şi-a recunoscut deja vina şi a fost 
identificată de poliţie ca Martha Honeydew, în vârstă de 
şaisprezece ani. 

Ea a fost arestată şi, conform legii Șapte Zile ale Justiţiei, a 
fost închisă în această dimineaţă în Celula 1 pentru condamnaţii 
la moarte. 

Acesta va fi un caz deosebit de important. Honeydew, la 
şaisprezece ani, este prima adolescentă care va fi condamnată 
la moarte şi prima care va fi judecată prin sistemul unic al ţării 
noastre, Voturi pentru toți, cea mai democratică formă de 
justiţie din lume, în care voi, spectatorii, decideţi soarta 
acuzatului. 

Cu siguranţă, vom urmări cu atenţie ceea ce, foarte probabil, 
vor fi ultimele şapte zile din viaţa ei. Puteţi fi la curent cu 
evoluţia situaţiei urmărind atât portalurile noastre obişnuite de 
ştiri, cât şi canalul nostru TV, care transmite, douăzeci şi patru 
de ore din douăzeci şi patru, Ochi pentru ochi. |n emisiunea 
noastră Moartea este Justiţie - difuzată în fiecare seară, de la 
ora 18.30 - se vor analiza detaliile acestei crime cu adevărat 
îngrozitoare şi viaţa acuzatei, încercând să se afle ce ar fi putut 
să o determine să ajungă un asasin cu sânge rece. 

Bunăvoinţa ei de a-şi recunoaşte crima i-a rezervat probabil 
deja un loc pe scaunul electric, chiar dacă publicul are şapte zile 
la dispoziţie în care trebuie să voteze, iar rezultatele să fie 
verificate şi prezentate oficial. Dumneavoastră, cei care urmăriţi 
programul nostru, nu pierdeţi şansa de a vota în cadrul acestui 
caz istoric! 

Sunt Joshua Decker şi închei transmisiunea, dând legătura 
înapoi, în studio, Kristinei. 


Consiliere 


Martha stă în penumbră la o masă aşezată în mijlocul unei 
camere. Părul ei lung i-a fost ras, iar hainele i-au fost înlocuite 
cu o salopetă albă. 

Se uită la perete, urmărind  minutarul ceasului 
supradimensionat, care ticăie zgomotos spre 9.05. Apoi, 
umflându-şi obrajii şi oftând adânc, se întoarce şi se uită pe 
fereastra cu gratii. Undeva, nu foarte departe, o vrabie stă 
cocoţată într-un copac, lângă frunzele care devin portocalii şi 
roşii în bătaia vântului. Vrabia deschide ciocul şi îl închide din 
nou; Martha ştie cum ar trebui să sune, dar nu îi aude cântecul. 

Lanţurile din jurul încheieturilor mâinilor şi gleznelor zornăie 
când se mişcă pe scaun. Işi întoarce privirea de la vrabia mută şi 
se uită la femeia de vârstă mijlocie cu păr blond şi ochi albaştri 
care stă în faţa ei. 

— Ţi-a spus gardianul cine sunt? vorbeşte femeia cu o voce 
caldă, în răcoarea camerei. 

Martha încuviinţează. 

— Numele meu este Eve Stanton. Sunt avocatul tău din oficiu. 

— N-am nevoie de avocat. 

— S-ar putea să ai nevoie de cineva cu care să vorbeşti cu cât 
se apropie... 

Femeia se opreşte. Martha îşi împreunează mâinile, 
atingându-şi degetele cu unghii roase în timp ce caută cuvântul 
potrivit. 

— „„.„ execuţia mea? 

li aruncă o privire urâtă lui Eve când termină propoziţia. 

— Ştiu că am să mor, spune ea. Sunt vinovată. L-am ucis. 

O licărire stranie pâlpâie în privirea lui Eve şi se uită în altă 
parte. 

— Aşa spui tu, mormăie ea. 

— De ce aş minţi? 

— Exact. De ce ar minţi cineva în legătură cu un asemenea 
lucru? 

— Mda. 

Amândouă tac. 

Ceasul îşi continuă ticăitul monoton. 

Vrabia zboară din copac. 

— De ce am un avocat? întreabă Martha. Pentru că sunt o 
adolescentă? 

— Nu, răspunde Eve. Toţi prizonierii au. 

— De ce? 

Eve îşi împreunează degetele. 

— Unii oameni nu sunt de acord cu pedeapsa cu moartea, mai 
ales când e vorba de adolescenţi. Faptul că ai un avocat este... o 
concesie făcută lor. Ceva spre care guvernul poate arăta şi 
spune „Da, dar uitaţi-vă la fapta bună pe care o facem”, spune 
Eve zâmbind cu buzele lipite. E un licăr de umanitate pe care 
unii cred că l-am pierdut. 

— Umanitate? Asta am pierdut? Zice Martha, trecându-şi 
degetele prin părul tuns scurt. Tu ce crezi? 

Eve se uită la chipul tensionat al fetei şi la îngrijorarea care i 
se citeşte în priviri; nimic nu se potriveşte cu vorbele pe care le 
spune şi cu atitudinea pe care o manifestă. 

— Nu contează ce cred eu, răspunde ea. Asta este legea. 

— Care? Ochi pentru ochi? întreabă Martha. 

— Nu eşti de acord cu ea? 

— Tu eşti? îi răspunde Martha. 

Eve zâmbeşte crispat. 

— Eu te-am întrebat prima. 

— Şi ce dacă? Oricum nu contează ce cred, nu-i aşa? Spune- 
mi tu! Eşti de acord ca oamenii să voteze pentru viaţa sau 
moartea altora? Fără tribunale. Fără martori. Fără dovezi... 
juraţi... fără nimic. 

— Dar faptul că toţi spectatorii au drept de vot nu înseamnă 
că toţi sunt juraţi? Că ei influenţează rezultatul? 

Martha îşi dă ochii peste cap. 

— Mereu răspunzi la o întrebare cu o alta? 

Eve tace. 

— Eşti exact ca toţi ceilalţi din City, spune Martha uitându-se 
în altă parte. Şi ca oamenii care locuiesc pe bulevardele din jurul 
lui. Nu, eşti chiar mai rea, fiindcă tu crezi că faci o treabă 
valoroasă, când de fapt nu e aşa. In orice caz, legile se pot 
schimba, nu-i aşa? 

— Eu nu locuiesc în City sau pe bulevard. Adică, nu chiar 
acolo. De fapt, locuiesc pe la periferie. 

— Mda, ei bine, este acelaşi lucru. Nu eşti din Rises, nu-i aşa? 

— Nu. 

— Aşa cum am spus. Eşti ca restul. 

Martha îşi întinde picioarele atât cât îi permit lanţurile şi îşi 
încrucişează braţele pe piept. 

— Cât de des am să te văd? întreabă ea. 

— În fiecare zi, răspunde Eve. Mai puţin în a şaptea zi. 

— În a şaptea zi? Ultima mea zi? 

— Probabil ultima ta zi. 

— Şi am voie să primesc vizitatori? 

— Nu, răspunde ea. 

— Cum? Niciunul? 

Eve confirmă din cap. 

Afară, vrabia aterizează din nou în copac, cu un viermişor în 
cioc. Martha o priveşte, apoi se apleacă în faţă. 

— Dar un mesaj? şopteşte ea. Poţi să trimiţi un mesaj pentru 
mine? ` 

— Nu pot face asta, răspunde Eve. Imi pare rău! 

— Dar nu va şti nimeni, insistă Martha uitându-se prin 
încăpere. Nu sunt camere aici. Nimeni nu va vedea. 

— Nu pot... 

Afară, vântul suflă printre crengile copacului, făcându-le să se 
izbească de geam în timp ce vrabia se leagănă pe o ramură. 

— Pentru cine? întreabă Eve. 

— De ce îţi pasă? Tocmai mi-ai spus că nu o vei face. 

— Mama ta este... 

— Mi-ai citit dosarul? 

Lanţurile de la încheieturile mâinilor Marthei zăngăne unul de 
celălalt când atinge uşor dosarul de pe masă. 

— Atunci, ştii că mama nu mai trăieşte. 

Eve se lasă încet pe spate şi respiră adânc. 

— Ştiu că mama ta este moartă, răspunde ea cu blândeţe, şi 
îmi pare rău pentru asta. Urma să spun că, de vreme ce mama 
ta nu mai este printre noi, iar tatăl tău a fugit înainte de a te 
naşte, pentru cine ar fi mesajul? Cui i-l vei scrie? 

— Am prieteni. 

— Ai? spune ea luând dosarul de pe masă şi deschizându-l. 
Pentru că aici scrie şi citez - „La şcoală, Martha nu era un copil 

sociabil. Se chinuia să-şi facă prieteni, se izola şi nu făcea niciun 
efort să se alăture colegilor”. 

— Asta spun profesorii. Nu m-au plăcut niciodată. 

Eve ridică un deget... 

— „... deşi era o tânără foarte inteligentă şi, dacă şi-ar fi dat 
silinţa, ar fi avut posibilitatea să ajungă departe”. 

— „Dacă şi-ar fi dat silința?” pufneşte Martha zeflemitor. Este 
un altfel de a spune „dacă ar fi făcut-o pe deşteapta”? 

— Nu, cred că este un alt mod de a spune „dacă ar fi avut 
ocazia”. 

Amândouă se privesc lung. 

Ceasul ticăie. 

Crengile copacului zgârie fereastra. 

— A trebuit să abandonez şcoala, şopteşte Martha. Ca să 
plătesc chiria, ştii? 

Eve dă din cap. 

— Dacă nu puteam plăti... dacă ar fi început să pună 
întrebări... nu aş fi vrut să fiu... 

Aerul îi umflă pieptul când inspiră. 

— Autorităţile nu ştiau că eşti orfană pentru că plăteai chiria 
la timp? 

— Presupun că da. Altfel, mi-ar fi luat apartamentul şi m-ar fi 
obligat să locuiesc în vreo instituţie de îngrijire, cu toţi copiii ăia. 
Nu am putut... 

Martha îşi freacă ochii cu mâinile şi se întoarce într-o parte. 

Eve împinge cutia cu şerveţele spre ea. 

— Înţeleg, spune ea. 

Martha priveşte înapoi cu lacrimi în ochi. Suspină zgomotos şi 
dă jos de pe masă cutia cu şerveţele. 

— Prostii, îi zice. Poţi încerca, dar n-o să reuşeşti! 

Minutele trec în linişte. 

Cutia rămâne pe podea. 

— Am avut pe cineva apropiat, şopteşte Martha. O persoană 
bună. 

— Cum o cheamă? 

Martha se uită la Eve. 

— Cum // cheamă, răspunde ea suspinând. A fost un el, un 
băiat. 

— Cum îl cheamă? întreabă Eve. 

Martha se întoarce din nou spre Eve. 

— Este confidenţial? şopteşte ea. Ca la doctor? 

Eve dă din cap. 

— Bineînţeles. 

— Dacă îţi spun ceva, nu ai să anunţi presa sau pe cei care 
fac emisiunea Moartea este Justiţie? 

— Nu, şopteşte Eve. 

— Nu ai să-l notezi? 

— Nu, răspunde ea. Promit! 

Martha se apleacă peste masă un pic mai mult şi înghite cu 
greutate. 

— EI... L-am cunoscut... după ce mama a fost ucisă... el... 

Uşa metalică din spatele lor se deschide şi se izbeşte de 
perete. 

Martha se întoarce. Un gardian intră cu burta clătinându-i-se 
peste pantalonii uniformei şi cu nasturii cămâşii albastre gata 
să-i sară de pe piept. Invârte în mână bastonul de corecție. 

Eve îl fixează cu privirea. 

— Am spus că voi suna după ce terminăm. 

El ridică din umeri. 

— Credeam că te-am auzit spunând că ai terminat. 

— Nu, începe ea. 

Martha se uită repede prin cameră. 

— Sunt camere aici? întreabă, iar gardianul se apropie mai 
mult de ea. Se înregistrează? Se transmite la TV? se agită ea, 
vocea devenind tot mai stridentă. Credeam că întâlnirea asta e 
confidențială. 

Scaunul scârţâie pe podea când sare în picioare, iar lanţurile 
zăngăne când îşi ridică mâinile disperată. 

— Aşa ai spus, zice ea aplecându-se spre Eve. 

Dar gardianul apucă lanţurile şi o trage înapoi, iar ea cade pe 
podea, lângă picioarele lui; deasupra ei, cu bastonul ridicat, 
paznicul rânjeşte. 

— Încetează! strigă Eve. 

— Haide! strigă Martha. Loveşte-mă! Loveşte o fată fără 
apărare dacă te crezi bărbat! 

Gardianul se uită chiorâş la ea. 

— Încetează! strigă Eve. 

— Este o criminală, spune el. Un animal! Trebuie tratată ca 
atare. 

Martha dă din picioare încercând să-l lovească pe gardian, dar 
acesta o trage în lateral, iar capul şi umerii fetei se izbesc de 
tocul uşii. 

— Martha, spune Eve. Tot ce se întâmplă aici este 
confidenţial, îţi promit asta. 

Gardianul pufneşte. 

— Mda, doar dacă nu aud eu, apoi... 

Martha se retrage, lipindu-se de gardian. Pentru o clipă, forţa 
ei îl dezechilibrează, iar el fandează înainte, dar trage din nou 
de lanţuri şi ridică bastonul mai sus, deasupra ei. 

— Incetează! strigă Eve înaintând în grabă, scoțând telefonul 
din buzunar şi îndreptându-l spre el. Vrei să apară asta în presă? 
întreabă ea. La televiziune? Vrei ca votanţii să vadă cum este cu 
adevărat aici? 

El se holbează la ea. 

— Nu ai face asta. 

— Pune-mă la încercare, zice ea printre dinţi. 

— Din cauza unor sentimentali ca tine a ajuns ţara în halul 
ăsta, îi spune el lui Eve, coborând bastonul şi arătând cu degetul 
spre ea. Eliberăm criminalii din cauza unor amănunte, lăsăm 
pedofilii să umble liberi pentru că nu sunt destule dovezi. Cel 
mai bun lucru pe care l-am făcut vreodată a fost să renunţăm la 
tribunale. Nu făceau dreptate. Asta, arată el în afara uşii, spre 
celulele de pe coridor, asta e dreptate! Moartea este dreptate, 
iar tu nu ai ce căuta în sistemul ăsta cu ideile tale sentimentale 
şi stupide. 

Scutură din cap, transpirat pe frunte. 

— Eu ştiu cum am să votez! Şi o s-o fac de mai multe ori. 

O ridică pe Martha în picioare. 

— Nu-mi pasă cât o să coste, mi-aş cheltui salariul pe o lună 
ca să mă asigur că ai să te prăjeşti, fato! Dacă ar fi fost după 
mine, chiar mâine ajungeai pe scaunul ăla. 

El îşi înfăşoară lanţurile în jurul pumnului şi o trage mai 
aproape. Stau faţă în faţă. 

— Cum ai putut s-o faci? spune el printre dinţi. Cum ai putut 
să-l ucizi pe Jackson Paige? Omul ăla nu a făcut nimănui niciun 
rău. Uită-te la toţi pe care i-a ajutat! La toată munca lui de 
binefacere. Ar fi putut părăsi ţara cu toţi banii pe care îi avea, 
dar nu a făcut-o. A rămas şi i-a ajutat pe cei de teapa ta. Era un 
simbol! 

— Era un mincinos nenorocit! şuieră Martha. 

Lovitura cu capul o forţează să dea înapoi, iar când el dă 
drumul lanțurilor, fata se loveşte de zid şi cade într-o parte. 

Prea şocată, Eve nu se mişcă. 

— Ai înregistrat asta? spune el. Cu telefonul? Ai prins un cadru 
bun? Nu-mi pasă! Du-te şi vinde ştirea presei. O să apară pe 
prima pagină, iar eu am să fiu considerat un erou, răcneşte el 
rânjind cu satisfacţie. Mă vor plăti să o fac din nou. 

Martha e atentă la râsul răguşit al gardianului, care îi leagănă 
tot corpul. Chipul i se crispează şi mijeşte ochii în clipa în care 
se ridică în picioare şi, fixându-l cu privirea, îl scuipă în faţă. 

Înainte ca el să poată reacţiona, Eve o apucă pe Martha şi o 
scoate pe coridor. 

— Calmează-te! strigă în urma ei gardianul. Mă ocup eu de 
asta! O liniştesc eu imediat. 

Pe coridor sunt şase uşi din metal închise, iar din spatele 
unora se holbează nişte necunoscuţi. A şaptea şi ultima este 
chiar în capăt, încuiată şi tăcută. 

— Ce ai făcut, fată? se aude dintr-o celulă vocea baritonală a 
unui bărbat. 

— L-am scuipat în faţa lui de ignorant nenorocit, răspunde 
Martha. 

Bărbatul izbucneşte în râs. 

— Mi-ai înveselit ziua, spune el. Eşti din Rises? 

— Haide, spune Eve, nu trebuie să vorbeşti cu nimeni. 
Gardianul va ieşi imediat. 

— Mda, îi răspunde Martha vocii. 

— Aha. Ce te-a adus aici? Ce rău a putut face o fată ca tine? 

— L-am împuşcat pe Jackson Paige, răspunde ea. 

— Serios? 

— Serios! 

— Fată, tocmai mi-ai făcut anul mai bun! Putere pentru cei din 
Rises! spune el, iar din nişa celulei apare un pumn încleştat, cu 
un trandafir tatuat pe partea laterală a mâinii. 

— Haide, spune Eve, dar înainte să poată să o conducă, 
Martha se grăbeşte spre uşă şi atinge pumnul bărbatului. 

Îşi lipeşte faţa de nişă. 

— Tu ce ai făcut? şopteşte ea. 

Doi ochi negri o privesc sever. 

— Fato, singura greşeală pe care am făcut-o a fost să mă nasc 
într-un loc nepotrivit. 

— Martha, mişcă-te! Haide, repede! 

— Noroc, îi şopteşte bărbatului şi pleacă. 

Eve deschide uşa grea a celulei. 

— Nu ar fi trebuit... începe ea. Gardianul este... 

— Ce mai contează? răspunde Martha când intră în celulă. 

— O să-ţi facă viaţa grea, spune Eve. 

— Vrei să spui ce a mai rămas din ea, nu? întreabă Martha 
ridicând din umeri. Ce se întâmplă aici nu contează. Contează ce 
se întâmplă afară. 


Martha 


Gardianul nu mă urmează în celulă. Mă întreb dacă l-a oprit 
Eve. Oare pot avea încredere în ea? 

Celula este mică şi rece. Pereţii sunt albi şi strălucitori, fără 
nicio pată. Sus, în zidul exterior, este o fereastră cu gratii albe - 
nu cred că se deschide -, iar pe peretele opus este o uşă albă, 
din metal. Este închisă şi încuiată acum, inclusiv vizorul. Parcă 
sunt într-o cutie. Dacă ar fi un incendiu pe coridor, m-aş prăji ca 
un pui. 

De fapt, totul aici este alb - patul lipit de zid este alb, 
cearşafurile sunt albe şi perna e albă şi, în colţ, sunt o toaletă 
albă şi o chiuvetă albă. 

Dar asta-i tot. 

Fără rafturi, birou, masă, lampă, şifonier (de ce aş avea 
nevoie de un şifonier?), cărţi, pixuri... nimic. De ce aş avea 
nevoie de ceva? 

Singurul lucru de prisos de aici este ceasul de deasupra uşii, 
care ticăie la fiecare secundă trecută din viaţa mea. Şi acela 
este alb, cu limbi albe. 

Celula este complet goală. Lipsită de orice fel de stimul. Parcă 
nu mai văd nimic sau sunt lovită de un fel de daltonism ciudat. 
Oricum, nu mi-aş putea da seama aici, unde nu e nicio culoare. 

Salopetele astea de închisoare pe care mi le-au dat sunt de 
un alb imaculat şi până şi părul şaten mi-a dispărut. Ras şi 
aruncat în coşul de gunoi al cuiva. 

Simt că am pierdut o jumătate din mine. Părul şi hainele mă 
defineau. 

La ce mă aşteptam? Este o închisoare, pentru numele lui 
Dumnezeu! Este celula condamnatului la moarte. Nu va fi 
drăguţ, nu-i aşa? 

Este atât de strălucitor aici, încât mă dor ochii şi capul. Nu-mi 
dau seama de unde vine lumina. In mijlocul celulei nu atârnă 
niciun bec, iar pe tavan nu-i niciun neon. Cred că vine probabil 
de undeva din dreapta sus, unde peretele se uneşte cu tavanul, 
dar... 

Pereţii strălucesc? 

Este vreun fel de vopsea care emite lumină? 

Este vreo formă de tortură gândită de ei? 

Aş vrea să închid ochii, să mă întind pe pat şi să mă pierd, 
dar, chiar şi atunci când închid ochii, totul este strălucitor. Nu 
trebuie să-mi imaginez că voi dormi mult timp aici şi nici nu cred 
că ei vor s-o fac. 

Tortură?! Da, cred că am avut dreptate. 

Poate şi-au dat seama că cel mai bun mod de a face faţă 
situaţiei este să dorm. Insă ei nu vor asta. Ei vor să sufăr. 

Totuşi, nu pot să dorm în ultima săptămână din viaţa mea, nu- 
i aşa? Ultimele şapte zile de respirat şi trăit. De fapt, mai puţin 
de şapte zile. Câte ore mai sunt? Minute? Secunde? Nu vreau să 
ştiu! Dar ce pot face altceva decât să dorm şi să-mi amintesc? 

Mă întind, închid ochii şi trag cearşafurile peste cap, încercând 
să fac întuneric, dar sunt sigură că totul devine şi mai 
strălucitor. De ce vreţi să mă torturați, când oricum voi muri?! 

Îmi afund capul în saltea, închid ochii şi mă concentrez la 
întunericul de dincolo de pleoape, încercând să-mi amintesc de 
tine. 

Ne-am întâlnit în întuneric. Te ascundeai în umbre, la fel ca 
mine, urmărind strada, maşinile vechi care circulau pe asfaltul 
spart, mirosul urât al gazului de eşapament. Tu nu erai acolo în 
fiecare seară, ca mine. Uneori nu stăteai foarte mult, dar eu 
trebuia să merg acolo, ştii? Nu puteam să adorm până nu-i 
spuneam noapte bună. A 

Dumnezeule, nu vreau să-mi amintesc! Imi este dor de ea, mi- 
e dor de tine! Urăsc faptul că mi-e dor. Nu vreau să fiu slabă! 

Când am luat pistolul, mă gândeam la ea, dar nu am făcut-o 
doar pentru ea. In seara aia, ţi-am spus să pleci pentru toată 
lumea care poate fi salvată, pentru dreptate şi justiţie. 

Voiai să dobori sistemul; tot ce voiam, la început, era să dobor 
omul. 

Nu să-l ucid, deşi asta s-a întâmplat, ci să-i arăt cum era. 

Până la sfârşitul celor şapte zile ale mele aici, chiar şi cei care- 
| iubesc sincer îi vor cobori amintirea de pe piedestalul pe care l- 
au aşezat, iar misiunea mea se va încheia. Mă voi odihni în pace 
şi, în cele din urmă, asta vor face şi ceilalţi. 

Noi doi avem rolurile noastre, definite de locul în care am 
crescut - tu poţi fi luptătorul, iar eu, martirul. La urma urmelor, 
este tot ce poate face o fată ca mine, din Rises. Nu sunt 
suficient de inteligentă, nu sunt încrezătoare, nu am suficienţi 
bani şi nu aveam niciun viitor nici înainte să ajung aici. Credeam 
că putem fi împreună, dar era o prostie. 

lubeşte-mă atât de mult încât să mă uiţi! 


STUDIOUL TV 


6.30 p.m. 


Începe emisiunea Moartea este Justiţie 


Pe un ecran albastru-închis sunt pete albe şi se aude bâzâitul 
paraziţilor electrici. Un ochi supradimensionat, cu irisul albastru 
ca gheaţa, apare în mijloc. Clipeşte, iar cuvintele „Ochi pentru 
ochi” se rotesc în jurul pupilei negre. 


NARATORUL: „Ochi pentru ochi” vă prezintă... 


Cuvintele nu se mai rotesc. Fâşâitul electric se aude din nou, 
iar fontul cu care sunt scrise cuvintele se transformă într-unul 
zimţat. Ochiul se înroşeşte şi se închide. 


NARATORUL: ...emisiunea din această seară, Moartea este 
Justiţie, cu gazda noastră... 


Albastrul se estompează, iar luminile se aprind într-un studio 
de prost gust. Podeaua mare reflectă mulţimea de lumini din 
studio de pe suprafaţa albastră-argintie. În dreapta se află un 
ecran imens, având pe display sigla cu ochiul - cuvintele se 

rotesc încet, iar ochiul clipeşte -, în timp ce în stânga este un 
birou oval şi lucios, cu scaune înalte şi lucioase, aşezate în 
spatele şi pe laturile lui, cu spatele la spectatorii care sunt 
ascunşi în umbră. 


NARATORUL: ...Kristina Albright! 


Luminile se îndreaptă spre Kristina, care se află în stânga 
scenei. Este înaltă şi suplă, părul blond îi încadrează chipul 
perfect; zâmbeşte spre cameră. Rochia roşie este mulată pe 
corp, asortându-se cu rujul şi pantofii. 


KRISTINA: Bună şi bine aţi venit la Moartea este Justiție! 


Aplauzele se aud prin studio. Kristina zâmbeşte şi dă din cap 
spre spectatori. 


KRISTINA: Numele meu este Kristina Albright şi în această seară 
avem informaţii incitante pentru voi. 


Tocurile înalte ţăcăne în timp ce ea se îndreaptă spre ecranul 
din dreapta. Ochiul este înlocuit de fotografia unui bărbat 
frumos care zâmbeşte alături de soţia lui drăguță şi de fiul 
adolescent. 


KRISTINA: Ştirea de seara trecută ne-a adus povestea şocantă a 
uciderii violente a celebrului multimilionar Jackson Paige. 


Fotografia este înlocuită cu alta, în care bărbatul stă cu 
mâinile ridicate triumfător, în timp ce o mulţime de oameni 
aplaudă. 


KRISTINA: În ultimii zece ani, Jackson a câştigat un loc în inimile 
a milioane de oameni, după multe apariţii în cadrul 
emisiunilor televizate. Provenind din zona săracă, cunoscută 
ca High Rises, numită aşa după şirul de blocuri-turn construite 
ca să rezolve criza lipsei de locuinţe... 


Pe tot ecranul apare o imagine panoramică a zonei High Rises 
- douăsprezece turnuri din beton care se întind spre un cer 
monoton, un câine vagabond slab, ambalaje goale de alimente 
în şanţurile murdare şi un băiat care fumează o ţigară având o 
cutie de bere în mână. 


KRISTINA: El şi-a investit profitul cu înţelepciune, a muncit din 
greu şi a scăpat de sărăcie, devenind o inspiraţie pentru toţi... 

Griul cartierului High Rises dispare, fiind înlocuit de o casă 
mare şi albă, cu porţi uriaşe din metal şi cu o peluză verde, 
dincolo de ele. Flori roz, portocalii şi galbene ies din ghivece şi 
umplu marginile. O maşină roşie sport străluceşte în soare, pe 
alee. Bărbatul zâmbitor - Jackson - pozează lângă ea. 


KRISTINA: ...cu apariţiile lui publice, cu neobosita lui muncă de 
binefacere şi, desigur, să nu uităm... 


Imagini cu Jackson se succed pe ecran: una în care zâmbeşte 
la cameră stând pe covorul roşu, în timpul unui eveniment; un 
instantaneu în care este îmbrăcat în smoching şi ţine un discurs, 
altul în timp ce înmânează un cec imens unor asistente 
medicale. 


KRISTINA: ...fapta altruistă de a adopta un băiat care, în urma 
unui tragic accident, a rămas orfan. 


O fotografie alb-negru apare în centru. Jackson, încruntat şi cu 
ochii în lacrimi, ţine la piept un băiat de şase ani care plânge. In 
spatele lor, turnurile din Rises sunt neclare şi monotone, dar pe 
asfaltul crăpat, abia vizibilă, se vede o dâră roşie de sânge. 

Kristina îşi împreunează mâinile şi le ridică în faţa gurii, ca şi 
când s-ar ruga. În studio este linişte. Îşi înalţă apoi capul, 
clipeşte şi priveşte din nou spre cameră. 


KRISTINA (încet): Dar vom afla mai multe despre Jackson Paige 
mai târziu. Să ne îndreptăm atenţia asupra crimei şi a 
autorului ei. Ce fel de persoană ar putea comite un act atât de 
îngrozitor? Să dăm legătura reporterului nostru de pe teren, 
Joshua Decker. Josh? 


Kristina se întoarce spre ecran. O bandă albastră se întinde 
deasupra, un mic logo în care e reprezentat ochiul clipeşte în 
stânga sus, iar cuvintele „Joshua Decker - reporter de teren” 
strălucesc pe burtieră, în timp ce în partea de jos, pe ecran, 
rulează în buclă mesajul „Celula 1 - asasina adolescentă - 
Martha Honeydew”. 

În mijloc este Joshua, având un licăr jucăuş în priviri şi 
zâmbind în ciuda frigului de noiembrie, cu gulerul hainei negre 
ridicat, ţinând microfonul în mâna îmbrăcată în mănuşă de piele. 


JOSHUA: Da, Kristina, bună! Sper că mă poţi auzi în şuieratul 
vântului. Este frig de-a binelea aici, în Rises. lţi pot spune că 

abia aştept să mă întorc acasă, să fac o baie fierbinte şi să 
beau un pahar cu vin. 


Reporterul face cu ochiul spre cameră. Voci feminine 
murmură printre spectatori. 


JOSHUA: Mă aflu cam la o sută de metri de locul în care a fost 
comisă crima. Acesta, pentru privitorii care nu au fost 
niciodată pe aici, este aproape de gara principală şi de calea 
ferată ce duce spre City şi bulevardele înconjurătoare, numit, 
pe bună dreptate, „pasajul subteran”. 


Mâna înmănuşată arată deasupra lui. Camera lărgeşte cadrul, 
arătând partea de jos a unui drum lateral, întunecat şi umed, cu 
balustrade îndoite şi opritoare pe jumătate sparte, care erau 
menite să-i împiedice pe motociclişti să o ia pe scurtătură. 
Dincolo de zona umbrită este un drum mai mic, urmat de un 
rând de magazine cu vitrinele sparte sau acoperite cu scânduri 
şi, abia vizibile de la distanţă, se află rândurile de blocuri-turn, 
cu lumini licărind la ferestre. 


JOSHUA: În această parte, departe de staţie, este o zonă 
frecventată de traficanţii de droguri şi de oamenii fără 
adăpost. 


KRISTINA: Spune-ne ce se întâmplă acolo, Joshua! Ce spun 
oamenii despre criminală? 


Reporterul apare din nou în prim-plan. 


JOSHUA: Ei bine, Kristina, de fapt, nu vorbesc. Nimeni nu 
vorbeşte. Pentru rezidenții din High Rises este ca şi când nu s- 
ar fi întâmplat. Spre deosebire de restul populaţiei, pe care 
sunt sigur că o vedeţi în jurul meu. 


Camera îl urmează pe Joshua în timp ce se deplasează, 
mărind cadrul atunci când acesta se opreşte să vadă florile, 
jucăriile drăgălaşe, fotografiile, mesajele scrise de mână şi 
lumânările care ard pe pământ. O femeie îngenuncheată pune 
mai multe flori şi doi bărbaţi se îmbrăţişează suspinând. 
JOSHUA: Acesta este locul în care a fost împuşcat. Oamenii abia 

îşi pot stăpâni lacrimile. Lumea s-a înghesuit aici toată 

dimineaţa. Adolescenţi care şi-au rugat părinţii să-i aducă în 
acest loc în drum spre şcoală, doi doctori care au făcut un 

ocol înainte de o operaţie, nişte asistente care au adus un 
omagiu după ce au ieşit din tura de noapte. Majoritatea erau 
prea trişti ca să vorbească sau, chiar dacă puteau, erau 
incapabili să-şi exprime în cuvinte durerea şi şocul. Insă... am 
încercat să aflu şi părerile patronilor de magazine de pe aici, 
mamelor tinere care îşi duceau copiii la şcoală, adolescenților 
de la colţurile străzii, oamenilor care stăteau la coadă pentru 
ajutoare... nimeni nu vrea să vorbească. 


KRISTINA: Foarte ciudat. 

JOSHUA: Aşa este! Rândurile se pare că sunt strânse. Dar, mă 
grăbesc să adaug, acest reporter de teren a reuşit să obţină 
în exclusivitate pentru voi... 


Zâmbeşte strâmb şi îşi înclină capul. 


KRISTINA (zâmbind către spectatori): Nu voi întreba cum a reuşit 
să obţină un reportaj în exclusivitate, dar presupun că are 
legătură cu şarmul lui! 


Spectatorii râd. 


JOSHUA (făcând semn din ochi): Da, Kristina, avem o 
înregistrare a momentelor de după crimă. Cred că imaginile 
vorbesc de la sine. 


Cadrul cu el se micşorează, devenind un chenar în stânga 
ecranului, iar în dreapta, o filmare tremurată ocupă un alt 
chenar. 


JOSHUA: Aceasta este înregistrarea camerei poliţiei. Iniţial, s-a 
crezut că alarma a fost dată prin camerele de supraveghere, 
dar se pare că cele din vecinătate erau defecte. 


Filmarea arată străzile pe jumătate luminate, ploaia şi 
parbrizul ascunzând vederii totul, în afară de ceea ce este 
evident. La distanţă, umbrele întunecate ale blocurilor-turn se 
ivesc pe cerul de seară ca şi când ar fi pietre de mormânt, iar în 
jurul lor străzile şerpuiesc aidoma unor râuri întunecate. Lumina 
albastră pâlpâitoare a maşinii de poliţie se reflectă în bălțile de 
pe stradă şi în obloanele metalice ale clădirilor, iar sirenele urlă 
mânioase. 

Apoi, maşina încetineşte, virează şi farurile inundă în lumină 
albă o zonă umbrită de sub pasaj. Vehiculul se opreşte. Invăluită 

în lumină este Martha, cu părul lung şi negru udat de ploaie şi 
cu ochii mari că ai unui iepure, cu mâinile ridicate în aer; într- 
una ţine un pistol. g 

Imaginea se clatină în timp ce polițistul iese din maşină. In 
cadru se văd două mâini care țin strâns un pistol îndreptat spre 
Martha. 


OFIȚERUL DE POLIŢIE (nu apare în cadru): Aruncă arma şi pune- 
ţi mâinile pe cap! 


Fata se apleacă şi lasă arma alături, pe asfalt. Camera se 
apropie de ea tremurând. Işi duce mâinile la ceafă. Prim-planul 
cu faţa ei umple tot ecranul. 


MARTHA: Eu am făcut-o! L-am împuşcat! L-am ucis pe Jackson 
Paige! 


Pe ecranul din studio, un stop-cadru pe chipul Marthei, în timp 
ce, în stânga, Joshua oftează şi scutură uşor din cap. 


KRISTINA (încet): Mulţumesc, Joshua! Abia aşteptăm să ne 
auzim din nou mâine. 


Pentru o clipă, îşi coboară privirea, apoi se uită iar spre 
cameră. 


KRISTINA: Martha Honeydew poate părea la fel de dulce pe cât 
ne sugerează numele ei. În realitate, ea este criminala cu 
sânge rece care ni l-a furat pe unul dintre cei mai cunoscuţi şi 
iubiţi oameni ai zilelor noastre? Ea spune că este. 


MARTHA (înregistrată, fără să apară pe ecran): Eu am făcut-o! L- 
am împuşcat! L-am ucis pe Jackson Paige! 

KRISTINA: Dragi privitori, sunt cuvintele ei! Arma este în mâinile 
ei! 

Cuvântul „CRIMINALĂ” apare scris cu roşu peste stop-cadrul 
cu chipul Marthei. Stând în continuare cu faţa la cameră, 
Kristina se îndreaptă spre biroul din lateral, cufundat încă într-o 
lumină obscură. 


KRISTINA: Aşadar, este un caz rezolvat. Ea este prima 
adolescentă condamnată la moarte şi, foarte probabil, va fi şi 
prima executată. La urma urmelor, de ce v-aţi îndoi voi, cei 
care votaţi, de cuvintele ei? 

Imaginea Marthei dispare, iar sigla cu ochiul ocupă tot 
ecranul. 

Kristina ia loc pe scaunul din capătul biroului, aşezându-şi 
delicat picioarele într-o parte. Luminile devin mai strălucitoare, 
iar telespectatorii pot vedea că pe scaunul din stânga Kristinei 
stă un bărbat scund, cocoşat, cu părul vâlvoi şi capul aplecat. 


KRISTINA: Dar, înainte să trecem mai departe, la un alt ocupant 
al celulelor condamnaților la moarte, ne vom îndrepta atenţia 
pentru o clipă asupra asasinei noastre, Martha Honeydew, ca 
să vedem ce face şi cum se simte. 


Îi zâmbeşte bărbatului. 
KRISTINA: Bine ai venit, Gus! 


Bărbatul îşi înalţă capul. Îi zâmbeşte timid Kristinei, iar 
privirea i se îndreaptă spre spectatori. Îşi plimbă agitat un deget 
de-a lungul interiorului gulerului cămăşii, părând că vrea să-şi 
slăbească strânsoarea, şi trage de mânecile jachetei. 


KRISTINA: În urmă cu cinci ani, a; fost unul dintre acei oameni. 
încarcerat pentru o crimă pentru care publicul votant te-a 
considerat nevinovat. Eşti cel mai avizat să ne spui cum se va 
simţi ea în seara asta. Ce îi va trece prin minte? 


GUS (încet): Hmmm... Ei bine, da, aşa cum ai spus, am fost 
acuzat de uciderea... 


Vocea stinsă îi tremură de emoție. 
KRISTINA: Scuză-mă, Gus, poţi vorbi mai tare? 

Pare un pic mai mare atunci când se îndreaptă de spate şi 
inspiră adânc. 
GUS (puţin mai tare): Da... da... mmm... în urmă cu cinci ani, am 


fost acuzat de uciderea cuiva, dar... dar mulţumită 
telespectatorilor tăi... 


El se întoarce spre cameră, zâmbeşte larg, dar jenat; 
spectatorii aplaudă. 


GUS: Am fost eliberat. 


KRISTINA: Şi cum a fost, Gus? Cum a fost acea primă seară? 
Cum vor fi pentru prizoniera noastră ultimele ei zile de viaţă? 

GUS: Ei bine, în primul rând, doar ca să ştie privitorii, ieri a fost 
arestată, dar abia azi a fost acuzată şi introdusă în sistem ca 
să ajungă în celulele condamnaților la moarte. Aşadar, după 
cum ai spus, astăzi este prima ei zi. Prima zi, în Celula 1. Până 
la răsărit. Dimineaţa, eşti mutat în altă celulă. 

KRISTINA: Şi cum arată Celula 1? 


Gus încearcă din nou să-şi elibereze strânsoarea cămăşii. E 
deja ud de transpiraţie. Işi coboară privirea şi se încruntă. 


KRISTINA: Gus, ştim că îţi este greu şi că îţi cerem mult, dar sunt 
sigură că eşti conştient că e important pentru noi, votanţii, să 
înţelegem pe deplin situaţia pentru a ne asigura că votăm 
corect. Am spus de multe ori că transmisiunea video din 
celule i-ar face pe votanţi să-i înţeleagă mai bine pe acuzaţi. 


Se întoarce spre spectatori. 


KRISTINA (dând din cap): Nu sunteţi de acord? 

Spectatorii aclamă şi aplaudă. 

KRISTINA: Gus? Celula 1. Spune-ne! 
GUS: Ăă... da... era... 

Îşi ridică privirea şi se uită împrejur la chipurile răutăcioase. 
Apoi, se îndreaptă de spate, îşi atinge cu mâna urechea dreaptă 
şi inspiră. 

GUS: ...simplă. Erau un pat şi... ăăă... o chiuvetă şi... o toaletă... 
KRISTINA: O toaletă în aceeaşi cameră în care dormi? 
El îşi atinge din nou urechea şi se forţează să râdă. 


GUS: Ăăă... nu... nu, este o baie. Asta am vrut să spun. Nu este 
o chiuvetă, este un lavoar, şi o toaletă, în baie. Şi un duş. 


Înghite cu greu şi respiră tensionat. 


GUS: În celulă... sunt cărţi, multe cărţi şi un televizor... ăăă... şi 
fotografii pe pereţi... 


Îşi frânge mâinile. 
KRISTINA: Gus, nu aşa te-ai aştepta să fie tratat un criminal, nu? 

GUS (încet): Probabil că nu... 
KRISTINA: Mi se pare că Martha nu va simţi că este pedepsită. 
Mai urmează să-mi spui că uşile sunt lăsate deschise! 


Gus îşi atinge urechea, se uită la cameră şi înapoi la Kristina. 
GUS: Chiar sunt deschise. 


Kristina se lasă pe spate, cu gura deschisă şi palmele întinse 
în lateral. 


GUS: ŞI... ei... prizonierii... pot vorbi între ei. 
Moderatoarea ţâţâie zgomotos. 


KRISTINA (spre cameră): Dragi votanţi, haideţi să ne gândim la 
asta. Fata a spus că a comis fapta. A recunoscut că a 
împuşcat un om cu sânge rece şi că a urmărit impasibilă cum 
viaţa se scurge din el; a recunoscut de bunăvoie, fără să aibă 
remuşcări şi stă degeaba şi se uită la televizor, discută cu alţi 
prizonieri... şi mănâncă... Gus, ce mănâncă astăzi? 


GUS (mormăind): Cartofi prăjiţi cu peşte şi budincă de caramel. 
Cremă de ou cu vanilie. 

KRISTINA: Ei bine, dragi privitori, dreptatea este în mâinile 
voastre, ca întotdeauna. Haideţi să ne uităm la acele numere 
importante şi la informaţiile despre votare. Acum, în partea de 
jos a ecranului, puteţi vedea numerele la care să votaţi pentru 
Martha. Sunaţi la 0909 87 97 77 şi pentru a vota vinovată 
adăugaţi 7 la sfârşit sau un 0 pentru a vota nevinovată. De 
asemenea, puteţi să votaţi trimițând un mesaj cu MOARTE 
sau VIAŢA la 7997. Pentru a vota pe internet, vizitaţi pagina 
noastră www.ochipentruochi.com, apăsaţi pe rubrica de sus 
„Martha Honeydew - adolescenta asasină” şi înregistraţi-vă 
votul. Apelurile sunt suprataxate; mesajul costă 5 lire sterline 
plus taxa standard a reţelei, votul pe internet costă tot 5 lire, 
după o taxă iniţială de înregistrare de 20 de lire. Pentru toate 
detaliile, accesaţi pagina noastră de internet. 


O bandă albastră cu numerele şi detaliile scrise cu argintiu 
traversează partea de jos a ecranului. 


KRISTINA: Gus, ca întotdeauna, m-a fascinat să stau de vorbă cu 
tine şi mai avem atâtea lucruri de discutat: motivul, copilăria 

distrusă, lipsa tatălui, moartea mamei şi altele. Însă avem la 
dispoziţie şapte zile pentru dezbateri. 


GUS (mormăind): Şi despre avocat. 

KRISTINA: Avocat? Explică-ne! 

GUS (încet, ca şi când ar recita): Avocatul ei este Eve Stanton. 
Singurul avocat care nu a apărut în această emisiune. Nu 
acordă interviuri niciodată. Nu face comentarii niciodată. 

KRISTINA: Bine punctat, Gus! 


Camera se îndreaptă spre moderatoare. 


KRISTINA: Foarte incitant, dragi privitori! Însă noi vă vom ghida 
în următoarele şapte zile. Sunt multe de discutat şi multe 
lucruri de aflat. Vom reveni după mesajul promoţional din 
partea sponsorului nostru - Cyber Secure -, când vom vedea 
ultimele câteva ore ale acuzatului aflat acum în Celula 7. Ce îi 
va aduce judecata? Viaţa sau moartea? lar peste şapte zile, 
vom afla ce se va întâmpla cu noua rezidentă, Martha 
Honeydew, adolescenta asasină. 


Intensitatea luminilor din studio se micşorează. Gus îşi scoate 
casca şi pleacă repede din platou. 


Eve 


— Laceteuiţi, mamă? 

Eve îşi scoate ochelarii şi se freacă la ochi. Zâmbeşte rapid 
când se uită la fiul ei, Max, care intră în bucătărie, îşi pune 
laptopul pe masă, deschide frigiderul şi aruncă o privire 
înăuntru. 

instinctiv, îşi adună hârtiile împrăştiate pe masă în faţa ei, 
întorcându-le pe unele sau punând altele în dosare, ca să 
ascundă vederii toate imaginile şi numele. 

— La nimic, mormăie ea. Pur şi simplu l-am lăsat deschis. 

Max se uită la televizorul din colţul camerei. 

— Moartea este Justiție? întreabă el şi îşi scoate căştile, iar o 
piesă interpretată la chitară răsună din ele. 

— Niciodată nu te-ai uitat la asta! 

El ia o sticlă de suc şi se aşază la masă, în faţa ei, desface 
capacul şi o urmăreşte cum îşi adună dosarele. 

— Tu eşti avocatul? Avocatul fetei ăleia? Care l-a ucis pe 
Jackson Paige? 

— Cine spune că l-a ucis...? 

— Uau, chiar eşti, nu-i aşa? Şi nu ştii dacă ea... 

Eve închide ochii, se sprijină cu coatele pe masă şi îşi ţine 
capul în mâini. Pentru o clipă, Max se uită la televizor, apoi ia 
telecomanda şi îl închide. 

— Nu urmări emisiunea, mormăie el şi se ridică din nou în 
picioare. Îi toarnă o cafea din cafetieră şi o pune în faţa ei. Este 
o porcărie. Şi te manipulează. 

— Max... 

— Toată lumea ştie asta, doar că nimeni nu o spune. Este o 
porcărie, nu justiţie. 

Eve tresare. 

— Ai mâncat? o întreabă Max în timp ce bea o gură din 
cafeaua ei. 

— Încă nu, mormăie Eve. Mai devreme... micul dejun... un 
sandvici la prânz. 

El scutură din cap. 

— Haide! 

Luând-o de braţ, o conduce spre canapea. 

— Nu trebuie să-mi porţi de grijă, spune ea. 

— Cine altcineva o va face? o întreabă în timp ce se aşază 
amândoi. 

Ea se cufundă între perne, iar el îi ridică picioarele pe 
canapea. 

— Rămâi aici! îţi pregătesc ceva de mâncare. 

e 

Când se întoarce cu un bol de paste, mama lui doarme. 

Max pune o pătură peste ea, închide lumina şi se retrage în 
bucătărie. Întors la masă, duce mâncarea la gură şi fixează cu 
privirea dosarele şi hârtiile din faţa lui. 

În timp ce mănâncă, aruncă o privire spre Eve; faţa ei este 
cufundată în pernă şi respiră adânc. Lasă furculiţa din mână şi 
dă prima pagină. 


Martha 

Nu ştiu ce m-a trezit. Nu mi-am dat seama că am adormit. 
Ochii mă dor atunci când îi deschid din cauza luminii orbitoare. 
Aud voci. Cineva cântă sau se roagă, altcineva plânge. 

Oare este câte o persoană în fiecare celulă? Şapte celule şi, în 
fiecare, şapte oameni aşteaptă să moară? 

Mă îndoiesc de asta. Am auzit că nu sunt niciodată ocupate 
toate. Se spune că ameninţarea cu moartea îi face pe oameni să 
se poarte frumos. Discuţiile despre construirea unor celule 
pentru condamnaţii la moarte în Birmingham, Manchester şi în 
alte oraşe au rămas doar în stadiul de proiect - nu mai erau 
necesare. 

II aduc pe acuzat în închisoarea asta londoneză, chiar dacă 
omul e din altă parte. Fără nicio persoană dragă lângă el. Fără 
familie. De ce naiba ar conta asta? Oricum, nu primeşte 
vizitatori. Un prizonier îşi pierde toate drepturile atunci când 
este acuzat. 

Spuneai că ei conduc totul cu un zâmbet de fier - oamenii în 
costume văd doar zâmbetul, iar noi simţim fierul. Chiar nu mi-a 
păsat - eu doar voiam să-l văd distrus pe nenorocitul de Paige. 
Cel puţin aşa a început totul. Dar viaţa nu este atât de simplă pe 
cât ne-am dori noi să fie, nu-i aşa? 

Atunci, câţi oameni sunt? Cine este treaz şi plânge? Reuşeşte 
cineva să doarmă mai mult de cinci minute? Mă întreb dacă am 
să-i văd în zori, când vom fi duşi în alte celule. 

Totuşi, încă nu pare dimineaţă. Este întuneric dincolo de 
fereastră. 

Vreau să văd afară! 

Trag patul lângă perete. Picioarele acestuia scârţâie pe 
podea, dar nu vine nimeni să se intereseze ce fac. Mă urc pe el 
şi mă întind în sus, dar fereastra este înclinată, aşa că nu văd 
decât cerul. Acum sunt în partea opusă luminii. Văd că cerul nu 
este atât de întunecat pe cât pare, este de un albastru-închis şi 
catifelat, cu stele mici. Îmi fac mâinile căuş în faţa ochilor ca să 
blochez şi mai mult lumina. Luna este plină şi se holbează şi ea 
la mine, la fel cum se holba la noi doi aseară. Înainte să se 
întâmple porcăria asta. 

Poate că ar fi trebuit să fugim împreună. Să-l uităm pe Paige 
şi durerea pe care a cauzat-o, să ne clădim vieţile şi viitorul... 

Pe cine încerc să păcălesc? Durerea ar fi continuat, 
consumându-mă până ce nu ar mai fi rămas nimic, iar noi am fi 

fost forţaţi să privim corupţia îmbogăţindu-i pe bogati, 
sărăcindu-i pe săraci şi distrugând în continuare justiţia. 

— Cerul era tot ce puteam împărţi vreodată, Isaac, şoptesc. 

Întind o mână printre gratii, cât de departe pot, lăsând lumina 
lunii să-mi mângâie pielea. 

— Şi tu te uiţi pe fereastră acum? 

Norii trec, iar lumina lunii scade. 

— Sper că merită. 

CELULA 2 


Consiliere 


Martha stă în faţa lui Eve în sala de consiliere, aproape la fel 
de albă la faţă ca şi camera în care şi-a petrecut noaptea. 
Salopeta ei de închisoare s-a murdărit pe la manşete din cauza 
lanțurilor şi linii gri s-au format în faţă, unde acestea se unesc. 

Ea zăngăne când se mişcă pe scaun şi atunci când îşi sprijină 
mâinile pe masa din faţă, jucându-se cu marginea dosarului, cu 
agenda şi pixul lui Eve. 

— Cum ai dormit? întreabă Eve. 

Martha ridică din umeri. 

— Este prea multă lumină? Ăştia chiar folosesc nişte metode 
ciudate aici. 

— Amuzante, răspunde Martha. 

Eve se apropie puţin. 

— Menite să te zguduie un pic, şopteşte ea. 

— Minunat! Asta înseamnă că astăzi o să am parte de 
altceva? 

Eve o ignoră. 

— Acum avem mai puţin de şase zile, spune ea. 

— Te pricepi să încurajezi oamenii, răspunde Martha. 

Ea se uită pe fereastră şi vede crengile care se izbesc de 
geam în bătaia vântului. 

— Nu ar fi trebuit să planteze copaci atât de aproape de 
clădire, spune ea. 

Eve priveşte peste umăr. 

— De ce? 

— Nu este evident? Rădăcinile vor afecta fundaţia. Pot să fie 
cauza unei surpări sau ceva de genul ăsta. Pot dărâma clădirea. 
Pun pariu că nu vor afla asta decât atunci când va fi prea târziu. 

Eve schiţează un zâmbet. 

— Ştii destul de multe pentru vârsta ta. 

— De ce l-ar planta acolo? întreabă ea meditativ şi chipul i se 
schimonoseşte. 


VP - 29 


Ceasul ticăie în continuare şi Eve o urmăreşte pe Martha cum 
dă să spună ceva, dar se răzgândeşte. O priveşte cum se foieşte 
pe scaun, cum îşi încrucişează braţele pe piept, cum îşi plimbă 
palmele peste capul ras şi cum loveşte cu degetele în birou. 

— Eu l-am plantat, spune Eve. 

— Tu l-ai plantat? repetă Martha în timp ce se întoarce spre 
ea cu o sprânceană ridicată. Aha! De ce? 

— Mi s-a părut că ar fi drăguţ să-l vadă prizonierii, răspunde 
ea. O vrabie îşi are cuibul în el, completează ea uitându-se din 
nou la copac. Acum nu este acolo, dar se va întoarce. 

— Am văzut-o ieri. Poţi deschide fereastra? Să intre nişte aer 
proaspăt? 

— Nu, răspunde Eve. Este încuiată. 

— Bineînţeles că este, mormăie Martha. 

Se uită din nou la Eve. 

— Pari obosită, spune ea. 

— Nu suntem aici ca să vorbim despre mine. Spune-mi ce faci 
tu. 

— Nu văd rostul chestiei ăsteia, răspunde Martha. Nu va 
schimba cu nimic situaţia. Oricum, am să mor peste şase zile. 

— Dacă publicul votează că eşti vinovată. 

— Le-am mărturisit că am făcut-o, de ce nu ar vota că sunt 
vinovată? 

— Poate că nu te vor crede. Poate vor crede că este prea uşor 
sau se vor întreba de ce ai recunoscut fapta, chiar dacă ai făcut- 
O. 

Martha îşi încrucişează din nou braţele. 

— Oamenii nu pun întrebări, este un efort prea mare. De ce s- 
ar deranja? 

— Ce vrei să spui? 

— Nu vor să ştie adevărul, cred doar ce li se spune. Lasă pe 
altcineva să gândească în locul lor, spunându-şi că se vor lua 
după mulţime. Nu le pasă dacă este sau nu adevărat, atât timp 
cât pare scandalos. Sunt ca nişte oi. 

— Martha... 

— Oi gălăgioase cărora le place să behăie şi să citească bârfe, 
o grămadă de porcării inventate ca să se vândă ziarele şi pentru 
ca patronii să câştige bani. 

Eve se încruntă, se apleacă înainte şi îşi sprijină braţele pe 
masă. 

— Martha, ai spus poliţiei că eşti vinovată. Te-au înregistrat 
spunând „Eu am făcut-o, l-am împuşcat, l-am ucis pe Jackson 
Paige”. 

Martha dă din cap afirmativ. 

—  Incerci să-mi spui că n-ai făcut-o? Vrei să-ți schimbi 
pledoaria? Le pot transmite asta în numele tău. 

Martha se holbează la avocată. 

— Vrei să-ți schimbi pledoaria? 

Martha clipeşte, iar îngrijorarea i se citeşte în priviri. 

— Spune-mi, îi şopteşte Eve. Nu tu ai făcut-o, nu-i aşa? Nu a 
fost arma ta. A fost altcineva cu tine, nu? 

Martha nu se mişcă. 

— Dacă eşti nevinovată, trebuie să vorbeşti! Nu-ţi poţi asuma 
vina pentru crima altcuiva. 

— Nu o fac, spune ea şi îşi şterge repede o lacrimă de pe chip. 
De ce insişti? Taci! 

— Cine a făcut-o? Dacă-mi spui, te pot ajuta. 

Martha înghite şi respiră cu greutate. Se holbează la Eve. 

— Ţi-am spus, şopteşte ea. Eu am făcut-o. Era arma mea. Am 
cumpărat-o de la un tip care locuieşte în Rises. 

— Dar mai era cineva cu tine, nu-i aşa? 

— Ţi-am spus că eu am făcut-o! strigă ea. Ce mai vrei? Nimic 
altceva nu mai contează! Nici dacă a mai fost cineva cu mine, 
nici dacă era sau nu arma mea. Eu am făcut-o! L-am împuşcat 
pe Jackson Paige! 

— De ce? 

— Pentru că... pentru că... Nu suntem într-unul dintre 
tribunalele în care ai lucrat! Nu trebuie să răspund la întrebarea 
asta. Pur şi simplu l-am ucis pentru că aşa am vrut. Bine? 

— Dacă ar fi fost un tribunal, dacă am mai fi avut încă 
tribunale, ei te-ar fi putut întreba de ce l-ai împuşcat exact în 
acelaşi loc în care a fost ucisă mama ta. 

Martha împietreşte. 

— E o coincidenţă, mormăie ea. 

Clipeşte şi respiră greu. O fixează cu privirea pe Eve, cu ochii 
plini de venin, cu gura deschisă, încercând să spună ceva, dar 
fără să o facă. Se ridică în picioare şi se îndreaptă spre 
fereastră. In timp ce crengile se leagănă în vânt, ridică o mână 
şi atinge sticla printre gratii. 

Eve rămâne aşezată în spatele ei. 

Amândouă tac. 

Ceasul ticăie. Afară, pe coridor, se aud paşi grei de cizme 
venind spre ele, apoi se îndepărtează. Într-una dintre celelalte 
celule, cineva strigă ceva neinteligibil, gutural, dureros. 

— A lovit-o şi a fugit, nu-i aşa? întreabă Eve în linişte. Te-a 
lăsat orfană şi singură. 

Martha nu răspunde. 

— Fiul vecinului tău a fost arestat pentru asta, nu-i aşa? A fost 
aici, în celula condamnaților la moarte. A fost executat. 

Lanţurile zăngăne când Martha îşi încrucişează braţele pe 
piept. 

— Nu-mi mai pune întrebări. 

— Îmi imaginez că îţi este greu să te gândeşti că eşti în 
aceeaşi celulă în care a stat ucigaşul mamei tale. In acelaşi 
pat... 

— Discuţia asta nu trebuia să mă facă să mă simt mai bine? 
spune Martha. 

— De ce nu te aşezi? 

Martha se face că nu aude. 

— Nu te-ai simţit uşurată că l-au prins atât de repede pe 
ucigaşul mamei tale? Care era numele lui? Oliver... 

— Ollie, spune ea. Toată lumea îi spunea Ollie. 

— Probabil că ai fost mulţumită. 

— Ai citit ce au spus despre el în tabloide? 

— Nu citesc tabloidele... 

Martha se întoarce de la fereastră, îşi trece o mână peste cap 
şi se aşază din nou la masă. 

— Oamenii care votează la Moartea este Justiție o fac. Ei 
citesc şi cred. Ollie avea grijă de mine când mama lucra, dar 
nimeni n-a scris asta. Nu au scris că el m-a învăţat să joc şah, să 
repar motorul maşinii de spălat sau că am sărbătorit cu el şi 
mama lui când şi-a luat o slujbă, că i-am făcut o prăjitură când 
şi-a cumpărat prima maşină. 

— Maşina cu care a lovit-o pe mama ta? 

Se fixează reciproc cu privirea. 

— Mada, bineînţeles că am fost uşurată când l-au arestat, 
răspunde zeflemitor, continuând să se uite la Eve. Am fost 
încântată când l-au executat. Cine nu ar fi fost? 

— Nu crezi că el a făcut-o? 

Martha ţâţâie. 

— De ce te interesează? 

— Fiindcă este foarte important pentru tine. 

— Probabil că l-ai cunoscut. A fost aici. 

— Nu sunt avocatul tuturor, răspunde Eve. Suntem mai mulţi. 

— Ai fost avocatul lui? 

Eve îşi împreunează mâinile şi le ridică spre faţă. 

— Nu-mi amintesc, şopteşte ea. 

Martha o fixează cu privirea. 

— Timpul a expirat, spune ea, se ridică şi se îndreaptă spre 
uşă. 

— Martha... 

— Apasă butonul, cheamă gardianul! 

— Nu este uşor să-i văd pe oameni cum trec prin asta, ştiind 
că este foarte probabil să moară. 

— Dar o merităm, nu? 

Eve nu spune nimic. 

Martha se întoarce la masă, îşi aşază palmele pe blatul 
strălucitor şi se holbează la Eve. 

— Nu merităm? 

— Dacă... mormăie Eve rezemându-se de spătar cu mâinile-n 
sân. Dacă... spune ea cu vocea scăzută ridicând din umeri... ai 
făcut-o... Legea spune că, dacă acuzatul va fi găsit vinovat de 
crimă, atunci va fi ucis. 

— Culpae poenae par este, spune Martha. Pedeapsa trebuie 
să fie pe măsura crimei. Ştiu ce spune legea. Eu însă am 
întrebat ce crezi tu. 

— Ce cred eu nu contează. Contează ceea ce fac. Am meseria 
asta pentru că sunt de părere că toţi ar trebui să fie sprijiniți în 
ceea ce ar putea fi ultimele lor zile de viaţă. Nimeni nu ar trebui 
să moară singur. Şi o fac pentru că, mă crezi sau nu, chiar îmi 
pasă. 

Eve înghite cu greu şi îşi dă la o parte o şuviţă de păr de pe 
faţă. Martha se aşază şi se uită la ea în timp ce secundele se 
scurg. La fereastră, mişcarea îi atrage atenţia şi, când priveşte 
peste umărul lui Eve, vede vrabia întorcându-se la cuib. 

— Dovedeşte-mi că-ţi pasă, şopteşte ea. Fă ceva pentru mine. 

Martha se întinde peste masă, trăgând agenda şi pixul spre 
ea. Cu mâna stângă în faţă, ascunzând agenda de Eve, începe 
să scrie. 


VP - 33 


— Vreau să duci asta cuiva, zice fără să-şi ridice ochii din 
foaie. Dar nu vreau să o citeşti, bine? Ai spus că-ţi pasă. Dacă 
este aşa, atunci fă asta pentru mine. 

— Eu nu ar trebui să... 

— Presupun că nu trebuia nici să plantezi copacul în fața 
ferestrei. 

Termină de scris, rupe foaia din agendă, o împătureşte şi scrie 
ceva pe partea exterioară. 

— Unde o duc? întreabă Eve. 

Martha îşi ridică privirea spre ea şi zâmbeşte. 

— Adresa este scrisă pe bilet, îi zice împingând biletul peste 
masă şi băgându-l sub dosar. Promite-mi că nu îl vei citi! 

— Promit! 

— Acum aş vrea să plec. 

Eve apasă butonul de alertă, de sub masă, ca să cheme 
gardianul. 

În timp ce cheia scârţâie în broască, Martha se uită înapoi la 
Eve şi se încruntă. 

— Ai spus că te cheamă Stanton. 

— Da, spune ea. 

— Eşti rudă cu Jim Stanton? 

Gardianul intră în cameră. 

— Aţi terminat, nu-i aşa? spune el. 

Ignorându-l, Eve dă uşor din cap spre Martha, atinge masa cu 
mâinile şi îşi răsuceşte verigheta pe deget. 

Martha se îndreaptă spre uşă cu lanţurile zăngănindu-i, dar se 
opreşte şi se mai uită o dată la Eve. 

— Dacă te ajută cu ceva, şopteşte ea, mi s-a părut un om de 
treabă. 


Eve 


Eve trece pe lângă grămada de flori şi bilete omagiale care au 
fost depuse la locul unde fusese omorât Jackson şi staţionează 
pe marginea drumului. 

Opreşte motorul şi îşi muşcă o unghie când se uită în jur. 
Trotuarele sunt murdare, unele pline de gropi; vede pachete 
goale de biscuiţi, ambalaje de chipsuri şi cutii de burgeri 
adunate pe la colţuri sau în şanţuri şi, dincolo de ele, iarba mică 

şi uscată care se întinde până aproape de un parc cu două 
leagăne ruginite, o ramă ruptă de căţărare şi o bancă din lemn 
cu numai două şipci rămase. Lângă bancă stau îngrămădiţi în 
ger mai mulţi copii cu glugile pe cap. Mai departe este un 
magazin cu vitrinele acoperite de scânduri şi cu o siglă iluminată 
doar pe jumătate. Afară sunt câţiva tineri şi tinere care discută 
cu mâinile în buzunare şi cu gulerele ridicate. 

Clădirile din cartierul High Rises aruncă umbre întunecate 
peste tot în jur. Blocurile înalte, monotone, din beton gri se 
profilează pe cerul încărcat de nori cenuşii. Copaci din beton 
într-o junglă din beton. 

Eve iese din maşină, îşi strânge mai bine haina pe corp, îşi 
înfăşoară o eşarfă în jurul gâtului şi îşi pune pe cap o căciulă din 
lână. În buzunar are biletul mototolit al Marthei. 

Când traversează strada şi se îndreaptă pe iarbă spre High 
Rises, simte privirile copiilor îndreptate asupra ei. 

— Hei, femeie! strigă unul dintre ei. Te-ai rătăcit? Ai ieşit de 
pe autostradă prea devreme! 

Ea îşi ascunde faţa în eşarfă. 

— Aici nu este nimic pentru cei ca tine. Doar dacă nu vrei să 
sfârşeşti ca Jackson Paige! 

Râsul lui răsună prin aerul rece. 

Eve continuă să privească înainte, cu ochii aţintiţi asupra 
cartierului High Rises, care pare mai aproape, dar aude pe 
cineva alergând în direcţia ei, tot mai zgomotos, până ce 
încetineşte şi-l simte lângă ea. 

— Eşti ziaristă? întreabă el. Turistă? Pot să-ţi arăt unde a fost 
împuşcat. Încă mai este sânge pe alee. Poţi să faci şi poze. 

Eve îl ignoră. 

— Pot să-ţi spun multe lucruri despre asta. Pentru câţiva 
bănuţi. Ştiu tot ce se întâmplă pe aici. Pot să-ţi vând o ştire 
pentru ziarul tău. 

Din mers, ea îi aruncă pieziş o privire. 

— Nu sunt ziaristă, spune ea. 

— Atunci, eşti de la televiziune. Cred că pot să conving una 
dintre femei să-ţi acorde un interviu pentru preţul corect. Şi câtă 
vreme nu îmi menţionezi numele. 

Eve se opreşte. 

— Ce femeie? întreabă ea. Vorbeşti despre Jackson Paige? 
Sugerezi că avea o aventură? 

El o ia în râs. 

— Voi staţi în turnurile voastre de fildeş şi nu aveţi nicio idee 
despre ce se întâmplă în afara lor. Toată lumea de aici ştie că 
avea o aventură! Şi ei ştiu adevărul despre ce s-a întâmplat 
acum două seri. 

— Tu eşti Gus. Te-am văzut la Moartea este Justiţie. 

El îşi coboară privirea, scutură din cap şi îşi târşâie picioarele. 

— Nu, te înşeli, nu am fost eu. 

Eve face un pas nesigur înainte, îl fixează cu privirea şi, când 
îşi dă eşarfa la o parte, el se retrage un pic. 

— Ba da, tu ai fost, îi zice ea încet uitându-se cum bărbatul se 
scarpină pe faţă cu unghiile murdare. De ce ai minţit? De ce ai 
spus toate acele lucruri despre celule? Lucrurile nu stau deloc 
aşa! 

— Maa, ei bine, ştiu asta. 

— Ai minţit şi când ai spus că ai fost în celula condamnaților la 
moarte? 

El se opreşte pentru o secundă. 

— Tu să-mi spui. 

— Nu! Tu să-mi spui ce ştii despre Paige. 

— Ştiu că informaţiile sunt importante. Ştiu să nu spun nimic 
din lucrurile pentru care oamenii ca tine ar plăti. 

Eve continuă să meargă. 

— N-am de gând să te plătesc, mormăie ea. 

El fuge după ea. 

— Dar vrei să ştii, nu-i aşa? 

— Cred că nu ştii nimic, îi strigă ea peste umăr. 

— Ei bine, ştiu! Îmi petrec timpul pe aici, înţelegi? Observ 
anumite lucruri, oameni care îşi văd de treburile lor. Nu sunt 
greu la minte, pot să pun totul cap la cap, înţelegi? 

— Eu tot nu te cred. 

— Ei bine, ştiu că avea aventuri cu femeile de pe aici. 

— Deja mi-ai spus asta. 

— Ştiu că aş putea să o aduc pe una dintre ele să discute cu 
tine, pentru un preţ anume. Vezi tu, de asta venea el pe aici tot 
timpul. Şi ca să vândă droguri. 

Se opreşte din mers, îşi bagă mâinile adânc în buzunare şi 
loveşte cu piciorul o grămadă de noroi din apropiere. Frigul îi 
muşcă faţa, iar Gus se zgribuleşte în timp ce se uită atent la 
Eve. 

— Nu te învinovăţesc pentru faptul că nu-ţi mai aminteşti de 
mine! strigă el. Am discutat... cam cât?! Şapte ore? 

Eve se opreşte. 

— Nu trebuie să te simţi vinovată sau ceva de genul ăsta. 
Înţeleg că sunt lucruri mai importante în viaţa ta decât oamenii 
ca mine care mor. Sau care nu mor, după cum s-a întâmplat. 

Ea se întoarce strigând. 

— Eşti un mincinos patologic! Joci cu mine vreun joc ridicol? 
Ce vrei? Bani? Asta e? 

— Bani, bani, bani, pentru voi totul se rezumă la bani! 

— Tu eşti cel care încearcă să mă taxeze pentru informaţii. 

— Omul tre' să mai şi mănânce. 

Ea se întoarce cu spatele. 

— Nu te înţeleg. 

— S-a întâmplat acum vreo cinci ani. Vara. De pe 20 până pe 
27 iulie. A fost cea mai fierbinte vară din ultimii Dumnezeu ştie 
câţi ani. Nu aveaţi aer condiţionat în camera aia a voastră. Ei, 
poliţiştii, au spus că am strâns de gât un bărbat pentru că mi-a 
furat drogurile. Aveau şi cadavrul, şi toate celelalte... M-am 
trezit şi era acolo, în apartamentul meu. M-a speriat de moarte. 
În clipa următoare, au dat buzna pe uşă. 

Eve îl fixează cu privirea. 

— Le-am spus că nu m-am drogat niciodată, dar au găsit ei, 
până la urmă, nişte droguri în apartamentul meu, nu-i aşa? Le- 
am spus că au fost puse acolo. Şi cadavrul la fel. Le-am cerut 
să-mi facă nişte teste de sânge ca să le-o dovedesc, dar au 
refuzat. 

Vântul le  biciuieşte feţele, gunoaiele zboară pe lângă 
picioarele lor şi peste iarba scurtă, iar sunetul aerului printre 
lanţurile leagănului de la distanţă se aude ca şuieratul unor 
fantome. 

Gus loveşte pământul cu piciorul. 

— Trebuia să fac ceva. Nu puteam să renunţ, nu-i aşa? Nu 
voiam ca oamenii să-şi amintească de mine ca de vreun criminal 
drogat. Nu era corect. Aşadar, am făcut singurul lucru pe care 
am putut să-l fac. N-am mai... 

— N-ai mai mâncat, îl întrerupe Eve, vorbind încet în timp ce- 
şi aminteşte. 

— Mda, spune el. 

— Apoi, ai refuzat şi apa. 

Pentru o clipă, nu face nimic altceva decât să-i privească 
expresia de pe chip. 

— Acum arăţi diferit, spune ea. Nu te-am recunoscut. 

Gus ridică din umeri. 

— Îmi pare rău, continuă ea, ar fi trebuit să fac mai multe 
pentru tine atunci, dar... 

— Ai încercat, spune el. Mi-ai adus ciocolată, nu-i aşa? Ai 
încercat să mă ispiteşti, dar n-a funcţionat. Oricum, nu mai 
contează! 

— Contează, dar... Măcar ai fost eliberat. 

Gus râde. 

— Da, vezi să nu. 

— Ce? Nu înţeleg. 

— Haide! A fost falsificat. Totul! A fost un aranjament, pentru 
că voiau pe cineva. Îți aminteşti de doctorul care a venit în 
celula mea? Nu era de fapt doctor. M-a pus să aleg, asta a făcut. 
Mi-a spus că pot să ies, că aranjează voturile, dar trebuie să fac 
unele lucruri pentru ei. „Ce fel de lucruri?” am întrebat, iar el a 
râs fără să spună nimic. „Te-am prins”, şi-a zis el. Ştii ce a făcut 
cu toată chestia asta? Le-a dovedit tuturor că ne stăpânesc. Că 
pot face orice vor. Să acuze, să însceneze, să mintă. Ştii unde 
sunt acum? 

El îi ia mâna şi îi deschide uşor palma. 

— Chiar aici, spune el, atingându-i palma. Chiar aici, unde mă 
şi vor şi eu nu pot face nimic în privinţa asta. Nu pot schimba 
asta, nu pot scăpa, nu pot face nimic. Dacă ei vor să ştie ceva, 
eu trebuie să aflu. Vor să urmăresc pe cineva? Trebuie să-l 
urmăresc. Parcă aş fi prostul lor sau ceva de genul ăsta. Dacă 
fac ceva ce nu le place... adaugă în timp ce-i strânge mâna în 
pumn. Voi dispărea... 

— De unde ştiu că pot avea încredere în tine? întreabă ea. De 
unde ştiu că nu le vei spune că am fost aici? Oricine ar fi e... 

El ridică din umeri. 

— Dacă era să le spun că eşti aici, de ce ţi-aş mai fi spus toate 
astea? Sunt doar un tip cumsecade într-o situaţie de rahat. Le 
spun unele rahaturi, dar nu pe toate. 

— Nu este un joc periculos? 

— Ei bine, unii oameni nu merită pârâţi. 

— Ca Martha? 

Încet, îi lasă mâna. 

— Este diferită, nu-i aşa? insistă Eve. 

Pentru o clipă, amândoi tac. Deasupra lor, norii se întunecă şi 
coboară; furtuna este în aer, umezeala amenințării ploii, fiorul 
electricităţii statice aşteptând fulgerul. Eve îşi strânge haina în 
jurul ei şi îşi ascunde bărbia în guler. 

— Spune-mi unde te duci şi mă voi asigura că vei ajunge în 
siguranţă acolo, conchide Gus. 

— Ai de gând să mă taxezi pentru asta? întreabă ea cu o 
urmă de veselie în glas. 

— Nu, o s-o fac gratis. Şi asta doar pentru că sunt un drăguţ. 

Eve îi aruncă o privire cu colţul ochiului. 

— Casa Narcisa, spune ea. Etajul optsprezece. Apartamentul 
unsprezece. 

Gus se încruntă. 

— Nu-i apartamentul Marthei, ci ăla de alături, al doamnei B. 
De ce te duci acolo? 

Eve îl ignoră. 

— Bine, bine, nu-mi spune. 

— Ai cunoscut-o pe Martha, nu-i aşa? 

— Nu vorbesc despre asta. Nici măcar dacă mă p/ăteşti. 

— Incerc să o ajut, mormăie Eve. 

— Mada, răspunde el. Sigur că da. Haide atunci! o îndeamnă 
Gus, începând să grăbească pasul. Este cel din mijloc. Nu prea 
arată a narcisă, nu? 

— Mulţumesc! 

— Pentru ce? 

— Pentru că îmi spui lucruri pe gratis, îi spune Eve zâmbind. 


Martha 


Nu credeam că am să mă simt atât de singură. 

Credeam că mi se va permite să primesc vizitatori sau ceva 
de genul ăsta. Sau că am să am măcar ceva de făcut. Poate să 
citesc sau să mă lase în afara celulei, să stau de vorbă cu ceilalţi 
acuzaţi. In schimb, stau aici douăzeci şi trei de ore pe zi. Sunt 
singură, cu gândurile şi grijile mele. Cu amintirile vechi, câteva 
frumoase, e drept. 

Nu m-am mai simţit niciodată atât de singură. 

Când mama pleca noaptea la serviciu, iar eu stăteam în pat 
ascultând zgomotele şi scârţâiturile din jurul meu, ştiam că se 
va întoarce dimineaţă. După ce a fost ucisă, televizorul mi-a 
ţinut companie, iar doamna B. era mereu în apartamentul de 
alături şi intra ca să se asigure că sunt bine. 

Mi-e dor de tine, doamnă B.! Mi-e dor să iau cina cu tine şi cu 
Ollie, după moartea mamei, amândouă la fel de triste, dar fără 
să spunem nimic. Ce-am fi putut spune? Imi erai ca o mătuşă şi 
îmi pare rău pentru tot. Ai suferit atât de mult şi ai fost atât de 
bună cu mine şi cu mama. Sper că înţelegi... 

Când Ollie a fost arestat şi ai plâns în braţele mele spunând 
fără încetare că nu el a făcut-o, te-am crezut, pentru că ştiam 
deja, la fel ca toată populaţia din Rises, dar nu a contat, nu-i 
aşa? 

„Cum putea să o lovească, de vreme ce maşina i-a fost 
furată?” am strigat la televizor, la emisiunea Moartea este 
Justiţie. 

Toată lumea pe care o ştiam a votat pentru nevinovăția lui, 
până şi oamenii pe care nu-i cunoşteam au venit pe strada 
noastră şi ne-au spus că au votat şi că la fel au făcut şi mamele 
lor, fraţii, taţii, surorile, unchii, vecinul de alături, că până şi 
nenorocitul de câine ar fi votat „nevinovat” dacă ar fi putut! 

Pentru că toţi ştiam cine a făcut-o. Gunoiul ăla de om, cu toţi 
banii şi prietenii lui celebri şi cu influenţa poliţiei şi toate 
rahaturile astea. 

Jackson Paige! 

Nu ne ridicam la nivelul bogăției lui, nu-i aşa? 

El putea să-şi lase telefonul să sune în mod repetat, să voteze 
de sute şi mii şi milioane de ori. Noi ne sfâşiam canapelele ca să 
găsim destui bani mărunți pentru încă un vot. 

„Putem să mâncăm ca lumea săptămâna viitoare”, mi-aduc 
aminte că ţi-am spus. „O să plătim facturile, chiria... totul, 
săptămâna viitoare”. 

Am mers cu tine la execuţia lui. Presa era pe teren. 

„Fiica victimei o însoţeşte pe mama criminalului” era titlul. 
„lertare în timp ce se face dreptate?” era altul. 

Dreptate? 

Care dreptate? 

Nici măcar nu ai reuşit să-ţi îmbrăţişezi fiul pentru ultima 
dată. 

Când, după aceea, presa ne-a băgat microfoanele sub nas, 
am vrut să le spun ce credeam, dar, înainte să putem vorbi, am 
fost târâte de oamenii lui Jackson, băgate într-o maşină şi 
aruncate înapoi în faţa casei Narcisa. 

După execuţie nu mai eşti o ştire de actualitate, nu-i aşa? 

Nimeni nu mai este interesat. Altcineva înfruntă scaunul 
electric. Cui îi pasă dacă sunt vinovaţi sau nu? Este 
divertisment, nu-i aşa? 

Amărâtă?! 

Mda, ştii ce? Sunt amărâtă. 

Dar acum sunt şi hotărâtă. 

Pot să fiu singură o săptămână. 

Şi pot să şi mor. 

Oamenii vor vedea şi vor auzi ce am de spus şi, poate, vor 
înţelege. Poate vor înţelege în sfârşit şi vor fi şocaţi, iar misiunea 
mea se va încheia. Apoi, Isaac, va depinde de tine să foloseşti 
valul de şoc şi să schimbi lucrurile în bine. 


Eve 


Uşile liftului casei Narcisa se deschid, iar Eve iese pe holului 
etajului al optsprezecelea. Luminile pâlpâie pe pereţii goi şi 
podeaua murdară. 

— Nici măcar nu miroase ca o narcisă, mormăie în sinea ei. 

Banda galbenă a poliţiei şi semnele care interzic intrarea o 
ghidează ca nişte faruri spre numărul doisprezece. Alături, 
simplu şi inofensiv, este numărul unsprezece. Respirând adânc, 
bate la uşă şi aşteaptă. Sirenele poliţiei şi alarmele maşinilor se 
aud în depărtare. 

După câteva minute, aude yala şi nişte chei răsucindu-se, iar 
uşa se deschide scârţâind. Doi ochi încadraţi de riduri adânci 
privesc din spatele ochelarilor cu ramă groasă prin spaţiul lăsat 
liber între toc şi uşă de lanţul de siguranţă. 

Persoana ridică din sprâncene. 

— Eve Stanton, spune femeia. Ce te aduce la uşa mea? 

— Am un mesaj pentru tine. 

Continuă să se holbeze. 

— Ei bine? spune doamna B. Ce este? 

Eve scoate hârtia împăturită din buzunar, se opreşte o 
secundă cât să o poată privi, apoi i-o întinde. 

Doamna B. o ia şi, înainte ca Eve să poată spune ceva, îi 
trânteşte uşa în nas. 

Ea scutură din cap şi închide ochii care o dor din cauza luminii 
intermitente. 

— Minunat, îşi spune. Ce fac acum? 

Inainte să poată lua o hotărâre, lanţul de pe cealaltă parte a 
uşii zăngăne, iar mânerul coboară scârţâind. 

— Intră dacă vrei, spune doamna B. 

Eve intră şi închide uşa în urma ei. 

— Nu am ce să-ţi spun, dar îţi pot face o cafea dacă vrei. 

Doamna B. dispare printr-o uşă din lateral. 

— Eşti prima persoană care mă vizitează după mult timp, 
strigă ea. Poate găsesc şi nişte biscuiţi... 

— O ceaşcă de ceai ar fi minunată. Mulţumesc! 

Holul de la intrare duce spre sufragerie, care este liniştită, 
curată şi primitoare: o canapea acoperită cu o cuvertură din 
lână, andrele de tricotat şi reviste, un televizor aşezat pe un 
suport alături de o floare în ghiveci, care stă pe o masă mică, cu 
trei picioare. Eve intră în cameră, oprindu-se în faţa unor 
fotografii de pe perete. 

Într-una este un tânăr cu păr zburlit şi zâmbet larg, rezemat 
de capota unei maşini roşii; în alta este aceeaşi persoană, deşi 
mult mai tânără, în pantaloni de şcoală bufanţi de la genunchi în 
jos, cu o haină un pic prea lată în umeri şi pulover cu mâneci ce- 
i acoperă mâinile. Ţine în mână o vedere, degetele atingându-i 
turlele în formă de bulb de ceapă ale Catedralei Visili Blajenii din 
Moscova. 

— Prima zi de gimnaziu, spune doamna B. din spatele lui Eve. 
Băiatul meu deştept. Nu ne-am permis niciodată să ne 
întoarcem să ne vizităm familia, aşa că le-am trimis fotografia 
ca să le arătăm că el se gândeşte la ei. 

— Acela este Ollie? întreabă Eve. 

Doamna B. încuviinţează şi pune pe masă o tavă cu două 
ceşti desperecheate cu farfurii asemenea, un ceainic cu capacul 
crăpat, un bol decolorat cu zahăr şi un castronel de sos în care 
este lapte. Intre ele se află un pachet nedesfăcut de biscuiţi. 

— Atunci, dumneavoastră trebuie să fiţi doamna Barkova. 

— Să-mi spui doamna B. Toată lumea îmi zice aşa. 

Toarnă ceai în ceşti. 

— Vezi fotografia din capăt? Cea cu ramă albă? Este cea mai 
fericită amintire din viaţa mea. 

Eve face un pas înainte, aplecându-se să vadă chipurile. 

— Cine este? o întreabă. _ 

— E făcută în ziua de Crăciun, acum nouă ani. In dreapta sunt 
eu, următoarea este Beth, mama Marthei, apoi micuța Martha, 
care avea atunci aproape şapte ani. Lângă ea, fără pălărie de 
Crăciun, este Ollie al meu. 

— Bineînţeles, spune Eve. El are părul creţ. 

— Aşa este, zice ea punând un alt ceainic pe tavă. Avea, 
şopteşte. la loc, savurează ceaiul! Pari obosită. 

Eve se aşază lângă ea, pe canapea. 

— Eşti a doua persoană care îmi zice asta azi, îi spune în timp 
ce soarbe o gură de ceai. Martha a fost prima. 

Cu mâinile în poală, doamna B. o priveşte pe Eve. 

— Şi ce face Martha noastră? 

Eve suflă aburul. 

— Este încăpăţânată, răspunde ea. 

Doamna B. zâmbeşte. 

— Ingrijorată, cred. Tristă. Dar nu mi-ar spune asta. 

Mai ia o gură de ceai şi pune ceaşca înapoi pe tavă. 

— Nu ea a făcut-o, continuă Eve, deşi insistă că l-a ucis. 

Doamna B. nu se mişcă şi nici nu scoate vreun cuvânt. 

— Mesajul era pentru tine? întreabă Eve. Poţi să-i răspunzi în 
scris şi să-i spui să-şi schimbe pledoaria? 

— Mesajul nu e pentru mine. l-I voi da cui trebuie. 

— De ce nu mi-a cerut mie să fac asta? 

Doamna B. râde. 

— Nu a vrut să ştii pentru cine este! Dar cred că vei afla. 
Probabil că vei face cunoştinţă cu persoana respectivă înainte să 
se termine tot. În privinţa celeilalte întrebări... Nu, nu îi pot 
spune să-şi schimbe pledoaria. 

— De ce? 

— De ce? De ce? Ce e cu toate astea? Doamnă Stanton, când 
o persoană cu voce puternică iese în faţă, majorităţii îi este uşor 
să o urmeze şi o va urma oriunde, câtă vreme toţi ceilalţi fac la 
fel. Doar o persoană curajoasă, mai curajoasă decât cei care îl 
urmează pe lider, poate să iasă din grup. O persoană curajoasă, 
cu o părere diferită. 

— Uneori, persoana cu cele mai puţine şanse de reuşită este 
cea mai potrivită pentru asta. Câştigă bătălia, iese în faţă. 

— Te referi la Martha...? 

— Nu spun nimic, doar ascult şi aştept cu speranţă. Sper că 
din ceva rău poate ieşi un lucru bun. Sper ca Dumnezeu să 
poată câştiga. Sper că echilibrul este... cum se spune acum... 
acoperit? 

Eve se încruntă la ea. 

Doamna B. cade pe gânduri. 

— Totuşi, engleza este mai grea decât rusa. Care este? 
Echilibrul este îmbrăcat? 

— O, răspunde Eve. Vrei să spui restabilit. Echilibrul este... 

— Da, da, aşa. Am văzut cum Martha a ajuns o fată minunată 
şi s-a transformat într-o femeie puternică, deşi i s-a luat totul. A 
căzut într-o groapă din care nu credeam că va mai ieşi vreodată. 
Apoi, doamnă Stanton, am văzut cum o rază de speranţă a 
intrat în viaţa ei, iar chipul i s-a luminat deoarece lucrurile 
puteau fi mai bune. Pe faţă i se citea o fericire pe care nu am 
văzut-o de mult timp, spune doamna B. uitându-se în altă parte. 
Mi-a frânt inima când a dispărut. 

— Ce s-a întâmplat? 

— Nu-i treaba mea să spun. Sunt o sută de fete ca Martha în 
Rises, sunt mii, un milion peste tot. Are propriile motive pentru 
care face asta pentru ea şi pentru toţi cei ca ea şi ca Ollie. 

— Dar nu face decât să îşi sacrifice viaţa pentru ceva cenua 
făcut. Va muri. 

— Nu, nu va muri! Nu te uiţi în jur şi nu asculţi! replică 
doamna B. părând să apuce aerul cu degetele. Sperăm şi ne 
rugăm şi tot votăm cu fiecare penny pe care îl avem. Justiţia 
va... 

— Doamnă B., în mod clar ştii mai multe decât mine despre 
motivele Marthei, dar pot să îţi garantez că, dacă nu îşi schimbă 
pledoaria, o să moară peste cinci zile. 

Doamna B. se uită la ea pe deasupra ochelarilor. 

— Nu eşti ghicitoare. Nu ştii chiar totul. Încă este timp şi are 
şansa de a fi votată nevinovată. 

— ţi spun că nu există scăpare. De fapt, chiar dacă îşi 
schimbă acum pledoaria, va fi nevoie de multă muncă pentru a 
schimba părerea oamenilor despre ea. 

— Doamnă Stanton, este timpul să pleci. 

— De ce renunţi la ea? 

— Nu o fac. 

— Ai văzut-o crescând, iar acum vrei să vezi cum moare? 

— Nu, doamnă Stanton. 

— Aşa vrei să-şi amintească lumea de ea? Ca de o criminală? 
Pentru că asta se va întâmpla. 

— Vreau să pleci acum. 

Doamna B. se ridică, ia biscuiţii de pe tavă şi se îndreaptă 
spre uşă, urmată de Eve. 

— Sunt dezamăgită... 

Doamna B. se opreşte cu mâna pe încuietoare. 

— Şi eu sunt dezamăgită. De viaţă. De sistemul ăsta. De 
justiţie. Sunt dezamăgită că prietena mea a fost ucisă, că fiul 
meu a fost executat, iar acum şi singura persoană dragă din 
viaţa mea poate să moară. Dar este decizia ei. Şi... şi trebuie să 
respect asta. Sunt sigură, doamnă Stanton, că, dintre toţi 
oamenii din lumea asta, tu înţelegi cel mai bine. 

— Dar... 

— Nu există niciun dar. Nu pot spune sau face nimic. 

Obosită, Eve îşi masează fruntea. 

— Poţi totuşi să faci ceva pentru ea. Ai putea să o reprezinţi. 
Are nevoie de cineva. 

— Ce?! Să apar în emisiunea aia? 

— Da, şi să vorbeşti pentru ea. Să le spui ce înseamnă Martha 
pentru tine. Să le povesteşti despre... despre Crăciun şi... să le 
spui că este specială. 

Doamna B. ezită. 

— Asta nu înseamnă că vei încălca vreo promisiune, că eşti 
împotriva ei sau aşa ceva. Oamenii trebuie să o vadă ca peo 
persoană. Poţi să faci asta! Cred că asta ar fi singura ei 
speranţă. 

Doamna B. răsuceşte cheia în broască. 

— Poate o voi face. Poate. Trebuie să mă gândesc. 

Deschide uşa. 

— la biscuiţii, spune ea întinzându-i farfuria lui Eve. Sunt 
pentru Martha. 


6.30 p.m. Moartea este Justiţie 

Se văd pete şi un ecran de un albastru-închis. Apoi, se aude 
un băzâit. Sigla şi cuvintele „Ochi pentru ochi” se rotesc. 


NARATORUL: Studioul „Ochi pentru ochi” vă prezintă... 


Cuvintele nu se mai rotesc. Se aude un fâşâit electric, literele 
capătă un aspect zimţat, iar ochiul se înroşeşte şi se închide. 


KRISTINA: Bună seara, doamnelor şi domnilor, şi bine aţi venit la 
o nouă ediţie a emisiunii Moartea este Justiție! 


Dinţii ei albi strălucesc în lumina reflectoarelor. Poartă o 
rochie strâmtă şi albastră, asortată cu pantofi cu toc înalt. O 
muzică săltăreaţă de început şi sunetul bătăilor inimii se aud în 
timp ce camera se ridică şi filmează o imagine panoramică, 
deasupra spectatorilor care aplaudă. Apoi, obiectivul scrutează 
studioul şi o aduce în prim-plan pe Kristina, care stă la pupitru, 
pe scaunul ei, şi se uită printre hârtii. 

Cu o ultimă bătaie de tobă, muzica se opreşte, iar lumina 
reflectoarelor de deasupra spectatorilor scade în intensitate. 
Moderatoarea zâmbeşte. 


KRISTINA: În emisiunea din această seară... 
Camera se retrage, ecranul mare se vede în dreapta. 
KRISTINA: ...vom examina statisticile privitoare la infracţiuni. 
Cuvintele apar pe ecran. 


KRISTINA: Să ne uităm la datele care certifică faptul că rata 
criminalităţii a scăzut în atât de multe zone odată cu 
introducerea sistemului Voturi pentru toți, în urmă cu zece 
ani... 


Cuvintele sunt înlocuite de fotografia unui bărbat în costum 
negru, cu cămaşă albastru-deschis, cu butoni strălucitori şi ceas 
scump la mână. 


KRISTINA: Vom discuta despre motivul pentru care acest 
bancher din City, care se află acum în Celula 6, este acuzat de 
uciderea unui traficant de droguri şi de ce atât de mulţi cred 
că totul a fost o înscenare. Vom asista mâine la o execuţie? 
Asta, desigur, depinde de voi, de spectatori. Deşi, mai 
importantă... 

Fotografia lui Jackson Paige, care zâmbeşte grațios, ocupă 
acum ecranul. 


KRISTINA: ...este continuarea poveştii tragice a lui Jackson 
Paige. Asasinarea brutală şi fără sens a unuia dintre eroii ţării. 
Vom face o incursiune în viaţa lui uimitoare şi vom vedea cum 
şi-a folosit prestigiul în beneficiul altora, sprijinind 
organizaţiile filantropice şi pe cei mai puţin norocoşi decât el. 
Va fi o poveste tristă, dragi spectatori. Nu vă uitaţi batistele! 
Dar, mai întâi, avem pentru voi un interviu în exclusivitate. Ni 
se alătură printr-o transmisiune video... 


Faţa ridată a unui bătrân îi ia locul lui Jackson pe ecran. 
Mustaţa îi ascunde buza superioară, iar ochelarii cu ramă groasă 
îi înceţoşează ochii. Chiar dacă are păr mai mult decât 
sugerează vârsta, este totuşi grizonant. 


KRISTINA: ...fostul şef al Justiţiei la Curtea Supremă, onorabilul 
domn Justice Cicero. A devenit celebru cu mult înaintea 
apariţiei sistemului public de votare, Voturi pentru toti, graţie 
proceselor pe care le-a prezidat şi, în special, cazului legat de 
crimele lui Castle. După ce a fost achitat de Cicero pe temeiul 
lipsei de dovezi, făptaşul, Antoine Castle, a ucis în continuare, 
cu cruzime, oameni nevinovaţi. 


Ea se întoarce spre Cicero. 


KRISTINA: Totuşi, justiţia a triumfat până la urmă, nu-i aşa, 
Excelenţă? De fapt, a fost executat, nu? 


CICERO (dând uşor din cap): După şapte ani în celula 
condamnaților la moarte, în vechiul sistem, bineînţeles, da, a 
fost executat. 

KRISTINA: lar acesta a fost unul dintre cazurile care au condus la 
schimbările din sistemul nostru de justiţie? 

CICERO (oftând): Aşa este. Printre alte argumente, guvernul a 
considerat că este prea scump să ţină pe cineva în celula 
condamnaților la moarte atâta timp. 

KRISTINA: /numan cred că era cuvântul folosit, Excelenţă. La 
urma urmelor, era vinovat. Fără discuţie! 

CICERO: Era activ un sistem care trebuia respectat... 

KRISTINA: ...care trebuia actualizat. 


VP - 47 


CICERO: Să vă amintesc de cazul „Statul împotriva lui Dasher”? 
Dasher a fost acuzat că şi-a ucis trei membri ai familiei şi a 
stat în celula condamnaților la moarte zece ani, timp în care 
şi-a declarat constant nevinovăția. În cele din urmă, a fost 
achitat când tehnologia a evoluat şi s-a reuşit să se 
dovedească faptul că era imposibil ca el să fi comis crimele. 
Dacă sistemul nu ar fi fost respectat, acel bărbat nevinovat ar 
fi fost mort. 

KRISTINA: Dar acum dispunem de acea tehnologie. 

CICERO: Cu toate acestea, justiţia de astăzi nu o foloseşte! 

KRISTINA: Exact! 

CICERO: Nu e chiar aşa. Acum nu cerem dovezi, nici măcar nu 
căutăm motivul. Nu este un sistem de justiţie, ci un teren de 
exterminare, complet deschis corupției, activităților 
frauduloase, mitei... 

KRISTINA (zâmbind): Ne îndepărtăm de la subiect, domnule 
judecător Cicero. O, îmi pare rău, cred că v-am înţeles greşit 
titulatura... 


Ea îşi duce mâna la cască, dă din cap şi se întoarce. 


KRISTINA: Din moment ce, de la schimbarea sistemului de 
justiţie, nu mai sunteţi judecător, înseamnă că nu mai aveţi 
nicio putere. Sunteţi, de fapt, doar un simplu domn Cicero, 
nu-i aşa? 


CICERO: Kristina, ştii prea bine că nu mai avem niciun sistem de 
justiţie. La început, votam dând telefoane pentru acuzaţiile de 
crimă, iar acum avem această emisiune chiar ridicolă, Sunati 
pentru Justiţie, chiar şi pentru acuzaţii mai mici! Deci, nu, nu 
mai sunt judecător, pentru că nu mai există tribunale în care 
să judec! 

KRISTINA (zâmbind): Mă bucur să aud că aţi reţinut corect 
denumirea! Da, e vorba despre emisiunea de mare succes 
Sunati pentru Justiţie, pe care o puteţi viziona zilnic, de la ora 
douăsprezece la unu şi, din nou, de la cinci la şase. 

CICERO (întrerupând-o): Ce om întreg la minte a mai auzit 
vreodată de un sistem legal, de un sistem de justitie, în care 
apeşi pe sonerii dacă tu crezi că acuzatul este vinovat? 

KRISTINA (râzând): Domnule Cicero, cred că au vrut să-l 
simplifice! La urma urmelor, există un panou cu toţi cei care 
sună. Este nevoie de o majoritate. 

CICERO: Kristina, sunt cinci oameni care au cumpărat bilete 
pentru acest privilegiu. 

KRISTINA: Şi ce onoraţi se vor simţi producătorii emisiunii când 
vor afla că un fost judecător al Curţii Supreme este un 
spectator fidel! 

CICERO: Abia dacă... 

KRISTINA: În orice caz, iar ne îndepărtăm de la subiect, domnule 
Cicero. Cred că începem să ne plictisim audiența. 


Ea se uită la spectatorii din studio, apoi la cameră. Zâmbetuul îi 
piere. Acum este serioasă. 


KRISTINA (pe un ton grav): Suntem aici să discutăm despre 
Jackson Paige şi Martha Honeydew. Crima fără sens, 
nedreptatea pe care societatea o simte când le este luat un 
asemenea simbol. 


Se întoarce spre Cicero. 


KRISTINA: În calitate de persoană care este împotriva actualului 
sistem, împotriva dreptului publicului de a vota pentru ceea 
ce crede... 


CICERO: Îmi răstălmăceşti cuvintele. 
KRISTINA: Credeţi că a comis fapta? 


Cicero închide ochii. Spectatorii tac. Kristina aşteaptă. 
CICERO: Nu. 


Din public se aude un suspin. Oamenii se foiesc pe scaune şi 
murmură agitaţi. 


KRISTINA: Dar ea a recunoscut. 


CICERO: Întreabă-te - întrebați-vă! - de ce ar face asta? Gândiţi, 
puneţi-vă întrebări... nu vă bazaţi pe o sonerie ridicolă sau pe 
ridicarea receptorului! 

KRISTINA (neîncrezătoare): Pentru că este vinovată?! 

CICERO: Întrebaţi-vă de ce l-ar omorî? De ce era acolo? Ce căuta 
el în apropierea cartierului High Rises? Care este motivul ei? 
Puneti întrebări! 

KRISTINA (spre cameră): Dragi spectatori, telespectatori, colegi 
votanţi, să nu uităm că ea avea arma în mână atunci când a 

sosit poliţia. Am văzut asta ieri, din înregistrarea camerei 
mobile. 

CICERO: Doar pentru că ţinea arma în mână, asta nu înseamnă 
că a apăsat pe trăgaci. S-au căutat amprentele de pe pistol? 
KRISTINA: De ce şi-ar pierde timpul şi banii făcând asta? Cicero, 
mi se pare că ideile tale despre justiţie au rămas blocate 
undeva, în trecut. Am trecut mai departe. Astăzi, justiţia este 

rapidă, eficientă, profitabilă... 

CICERO: Nu! Este prea multă apatie. Nu poate funcţiona. Se fac 
greşeli! Oameni nevinovaţi sunt omorâţi, iar cei vinovaţi sunt 
eliberaţi! 

KRISTINA: Greşeli? Am discutat mai devreme despre greşelile 
tale, domnule Cicero, şi, cu siguranţă, Castle nu a fost 
singurul caz. Aş putea să menţionez crimele lui Moss - 
eliberat mai devreme din motive tehnice -, împuşcăturile lui 
Sheperd - caz închis din cauza dovezilor făcute publice... 

CICERO: lar eu aş putea numi sute de mii de cazuri din lunga 
istorie a sistemului nostru juridic, bazat pe tribunale, care au 
fost corecte şi zeci de la introducerea sistemului ridicol Voturi 
pentru toți care nu au fost rezolvate corespunzător. Pentru 
fiecare persoană executată pe nedrept, o alta este pe nedrept 
eliberată. 

KRISTINA: Cicero, ar trebui să ştii că, în istorie, s-a încercat să se 
abroge pedeapsa cu moartea. Sau nu ţi-ai făcut temele? In 
1965, pedeapsa cu moartea a fost anulată, dar reintrodusă în 
1970, în urma presiunii publice şi a numărului mare de cazuri 
grave. Să menţionez acele cazuri, în caz că le-ai uitat? Trei 
poliţişti împuşcaţi mortal, cazul Moors... 

CICERO: Cunosc speţele! 

KRISTINA: În urmă cu zece ani, noi, societatea, am ales să luăm 
puterea tribunalului; am hotărât că cel mai bun, mai corect şi 
mai echitabil mod de a face dreptate este să dăm o voce 
fiecărei persoane din această ţară, să ţinem cont de toate 
părerile, toate persoanele, indiferent de pregătire, devenind 
astfel juraţi. Toată lumea egală. 

CICERO: Dar nu sunt egali! 

KRISTINA: Să ne amintim, stimaţi privitori, de crimele oribile... 

CICERO (strigând): NU sunt egali! 


El loveşte cu pumnul în biroul din faţa lui. 

CICERO: Şi NU votează toţi o singură dată! Votează de câte ori 
îşi PERMIT! Asta este diferenţa! Nu este cel mai democratic 
sistem din lume, ci probabil cel mai nedemocratic... 


Ecranul pâlpâie; liniile şi paraziţii acoperă imaginea. 


CICERO: Oamenii cred că le dă putere guvernul, dar asta este o 
iluzie! O idee greşit înţeleasă! Guvernul controlează presa, iar 
aceasta manipulează oamenii! Guvernului nu îi pasă dacă 
dreptatea se face în mod corespunzător. Acestor oameni nu le 
pasă decât de putere. Acesta este țelul lor... 


Vocea i se aude distorsionat şi transmisiunea se întrerupe. 


CICERO: Pe hârtie, rata infracţiunilor este scăzută... asta dă 
bine... publicul simte că are puterea... votează pentru ei la 
alegeri... Dar asta nu e toată povestea. 


Nu se mai aude nimic. 


KRISTINA (încruntându-se): Se pare că avem nişte probleme 
tehnice. Cicero? Mă auzi? Cicero? 


Imaginea revine, înfăţişându-l cu degetul îndreptat spre 
cameră şi dând din gură, dar fără sunet. Imaginea pâlpâie din 
nou. 


KRISTINA: Cât timp încercăm să restabilim legătura, să 
recapitulăm ce a avut de spus domnul Cicero, fostul şef de la 
Curtea Supremă, care şi-a pierdut funcţia odată cu 
introducerea votului public. 


Ea se îndreaptă spre spectatorii din public. 


KRISTINA: Oamenii nu sunt egali, a declarat el, Votul pentru toți 
este un sistem ridicol, nedemocratic şi a pretins că voi, cei din 
public, sunteţi apatici şi manipulati. Acest fost judecător, care 
a condus cazul Castle, printre alte parodii ale justiţiei, a mai 
declarat că o crede nevinovată pe Martha Honeydew. Ei 
bine... 


Ea priveşte înapoi, chipul lui Cicero apare din nou în ceaţă pe 
ecran, continuând să vorbească, dar tot nu se aude nimic. 


KRISTINA: ...se pare că nu am reuşit să restabilim legătura cu 
domnul Cicero, dar haideţi să fim atenţi la ce a spus despre 

sistemul nostru de justiţie fostul avocat al vedetelor şi 
actualul nostru prim-ministru. 


Imaginea lui Cicero dispare în cele din urmă, fiind înlocuită 
într-o parte de linii de text pe un fundal albastru-deschis, iar în 
cealaltă parte, de fotografia unui bărbat zvelt, de aproximativ 
treizeci de ani - cu păr aranjat perfect, zâmbet cuceritor şi dinţi 
albi -, premierul. Kristina se retrage, în timp ce vocea lui 
înregistrată, autoritară, totuşi caldă şi calmă, răsună prin studio. 


PREMIERUL: Sistemul nostru unic de justiție este dovada 
supremei democrații care funcţionează în ţara noastră. 
Incluziunea este un drept, exprimarea unei opinii este un 
drept, să fii un membru de valoare al societăţii este un drept. 
Sistemul nostru promovează toate aceste lucruri, dându-ne 
tuturor o voce pentru a influența viitorul naţiunii noastre. 
Împreună suntem lideri mondiali. Împreună suntem vocea 
justiției. 

Publicul aclamă. Kristina zâmbeşte larg şi îşi tamponează 
ochii cu un şerveţel, în timp ce este adusă în centrul imaginii. 


KRISTINA: Doamnelor şi domnilor, sunt sigură că premierul, deşi 
se află într-o binemeritată vacanţă, va sta /ipit de ecranul 
televizorului din vila lui şi va urmări evoluţia acestui caz 
incitant - prima noastră adolescentă în celula condamnaților 
la moarte. 


Priveşte în jos, iar spectatorii aplaudă din nou. 


KRISTINA: Mulţumesc invitatului nostru din această seară şi îmi 
cer scuze că nu putem continua fascinanta discuţie despre 
viziunea lui interesantă şi cumva demodată asupra justiţiei. 
Amintiţi-vă să validaţi votul pentru Martha Honeydew! Credeţi 
că este vinovată de uciderea îngrozitoare a celebrului 
filantrop Jackson Paige sau o consideraţi nevinovată, aşa cum 
a făcut-o controversatul nostru invitat de astăzi? Ne dorim un 
alt criminal liber pe străzile noastre? Să ne uităm la aceste 
numere foarte importante şi la informaţiile despre votare! 
Sunaţi la 0909 87 97 77 şi pentru a vota „Vinovată” adăugaţi 
7 la sfârşit sau un 0 pentru a vota „Nevinovată”. De 
asemenea, puteţi să votaţi trimițând un mesaj cu MOARTE 
sau VIAŢĂ la 7997. Pentru a vota pe internet, vizitaţi pagina 

noastră www.ochipentruochi.com, accesaţi secţiunea de sus, 
„Martha Honeydew - adolescenta asasină”, şi înregistraţi-vă 
votul. Apelurile sunt suprataxate; mesajul costă 5 lire sterline 
plus taxa standard a reţelei, votul pe internet costă tot 5 lire, 
după o taxă iniţială de înregistrare de 20 de lire. Pentru toate 
detaliile, vizitaţi pagina noastră de internet. Soarta ei este în 
mâinile voastre! Totuşi, vă rog să nu plecaţi nicăieri, fiindcă, 
după pauză, ni se va alătura fostul angajator al ocupantului 
Celulei 6, care ne va explica de ce crede că tatălui devotat al 
celor trei i-a fost înscenată crima. 


Sigla cu ochiul se roteşte pe ecran, iar lumina din platou 
devine difuză. 


Eve 


Eve închide televizorul. 

Sufrageria este întunecată, iar casa, liniştită. În spatele ei, 
ploaia bate în fereastra înnegrită. În faţă, masa este plină de 
dosare şi hârtii. Flacăra portocalie a focului din şemineu aruncă 
umbre mişcătoare în încăpere, în timp ce mica lampă de birou 
luminează discret. O ceaşcă de cafea rece este abandonată într- 
o parte a mesei şi jumătate de sandvici stă în echilibru, pe o 
carte. 

— Ai agitat lucrurile, Cicero, mormăie Eve. 

Se lasă pe spătarul scaunului şi o fotografie de pe şemineu îi 
atrage atenţia - una în care apare ea alături de Jim şi Max. 

Se freacă la ochi şi priveşte din nou fotografia. 

— Se întâmplă iar ce ţi s-a întâmplat şi ţie, şopteşte ea. 

Focul trosneşte şi pârâie în şemineu ca şi când i-ar vorbi. 

— De ce spune că a făcut-o? Este de aceeaşi vârstă cu Max şi 
o vor ucide, iar eu nu cred că-i pot opri. 

Scutură din cap şi lacrimile îi curg pe obraji. 

— Nu am putut s-o fac nici înainte. Am făcut asta pentru tine 
fiindcă nu aveai pe nimeni. M-am luptat pentru avocați. Am 
luptat ca să ai cu cine vorbi, dar... 

Vocea i se sparge şi se bâlbâie. 

— Mă doare de fiecare dată, iar de data asta este... mai rău... 
ştii că este mai râu... pentru că... pentru că... nu pot... Să... O... 
mai... fac. Ea trebuie să fie ultima. 

Îşi înclină capul înainte şi tot corpul îi tremură în timp ce 
suspină. 

— Mi-e dor de tine, spune ea. Mi-e dor de tine, mi-e dor de 
tine, mi-e dor de tine şi este vina mea. Fără tine este... Dacă nu 
ar fi Max... 

Cineva sună la uşă. 

Ignorând soneria, îşi cuprinde faţa cu mâinile. 

Soneria se aude din nou. Pentru o clipă, ascultă ploaia de 
afară, apoi se ridică de pe canapea şi se îndreaptă spre uşă, 
ştergându-şi nasul cu mâneca bluzei. 

— Aşteaptă! strigă atunci când ajunge pe hol, cu vocea 
răguşită. 

Descuie uşa şi o deschide. 

— Max, ţi-ai uitat... se opreşte. Nu eşti Max. 

În întunericul de afară nu distinge persoana; gluga trasă îi 
ascunde chipul, hainele îi sunt negre şi ude. Nu îl recunoaşte. 

— Nu! 

Eve dă să închidă uşa, dar el îşi bagă piciorul în deschizătură, 
păşind la lumină. Este mai înalt decât ea şi intimidant. 

— Eve Stanton? întreabă cu o voce gravă. 

— leşi afară, răspunde ea. Chem poliţia! 

— Nu o face, spune el. Nu vreau să am probleme. Ştiu că fiul 
tău este în oraş. Ştiu că eşti singură, dar nu ţipa. N-am de gând 
să-ţi fac niciun rău. 

— Ce vrei? Bani? 

— Nu, râde el. O favoare şi o promisiune. 

— Nu pot... 

— Ai fost azi în vizită la doamna B., cu un bilet de la Martha. 

— Cum de...? 

— L-ai citit? 

— M-ai urmărit? 

— L-ai citit? întreabă el mai tare. 

— Nu, răspunde ea. Nu! 

El o priveşte. 

— Am căutat informaţii despre tine. Ştiu ce s-a întâmplat cu 
soţul tău. Ştiu că fiul tău merge la şcoala Foxton. Ştiu că este în 
ultimul an. 

— Îmi ameninţi familia? 

— Nu. Vreau să ştiu dacă pot avea încredere în tine. 

— Ei bine, nu poţi, aşa că pleacă. 

Ea împinge din nou uşa, dar mâinile lui o blochează. Acum, 
faţa îi este luminată mai bine. Sub glugă, îi vede părul brunet şi 
conturul feţei slabe. 

— Nu pot, răspunde el. Am nevoie de o favoare şi trebuie să- 
mi promiţi ceva. 

— Ce? întreabă ea. 

El ia mâna de pe uşă, o bagă în buzunar şi scoate un plic alb. 

— Scrisoarea pe care i-ai dat-o doamnei B. era pentru mine. 
Acesta este răspunsul meu. Te rog, dă-i-l Marthei! 

— Nu poţi coresponda cu prizonierii. Nu li se permite 
contactul cu nimeni din afară. 

— În afară de tine, răspunde el. Dar trebuie să-mi promiţi că 
nu-l vei citi. 

— Nu trebuie să fac asta. Dacă află, mă vor concedia. 

— Dar nu vor afla. 

— Dar dacă refuz? 

— Nu cred că o vei face, pentru că eu cred că eşti diferită. 
Cred că îţi pasă cu adevărat. 

Eve se holbează, încercând să-i vadă mai bine chipul, dar el 
se retrage în umbră. 

Ea ia scrisoarea. 

— Cine eşti? întreabă. 

El se îndepărtează de uşă. 

— Nu ţi-ai dat seama? Să-ţi fie ruşine! 

După alţi câţiva paşi, dispare. 


Martha 


Am citit cândva că, dacă oamenii sunt lăsaţi prea mult timp 
singuri, încep să vadă chipuri în lucruri, ca şi când creierul ar 
căuta companie. Dar eu nu văd niciunul. 

Celula 2 seamănă destul de bine cu Celula 1, dar e izolată 
fonic. Pereţii sunt de un alb murdar, la fel şi cearşafurile. De 
parcă toate sunt folosite şi vechi şi miroase a umezeală. Cred că 
fereastra este mai mică. Celula cu siguranţă este. Poate că 
următoarea va fi şi mai mică, apoi şi mai mică, până ce ultima 
celulă va fi doar o cutie. Un sicriu. 

Este întuneric aici când apune soarele. Nu sunt lumini, 
lumânări sau torţe arzând; e aproape ca în Evul Mediu, cu 

excepţia pietrelor de pe podeaua din hol, iar eu oricum nu le 
văd de aici pentru că uşa este închisă. Uşa este mereu închisă. 

Lumina lunii intră prin sticla şi gratiile geamului. Îmi place. 
Dacă mijesc ochii astfel încât să văd doar lumina lunii, aproape 
că uit de zidurile care mă ţin înăuntru. 

Şi afară plouă. Aud cum picăturile de apă lovesc geamul, iar 
la marginea ferestrei e o fisură. Apa reuşeşte să pătrundă 
înăuntru chiar dacă fisura nu e mare. Pic, pic, pic. Poate că o să 
plouă şi-o să picure la infinit, iar celula asta o să se umple şi-o 
să mă înec. 

Pic, pic, pic 

Stau întinsă pe pat... 

Pic, pic, pic Mă uit la picături. 

Pic, pic, pic 

Mă uit la lumina lunii şi... 

Pic, pic, pic 

Aştept ca fiecare strop... 

Pic, pic, pic 

Să bată un ritm anume. 

Pic, pic, pic 

Vină, vină, vină. 

Pic, pic, pic 

Moartă, moartă, moartă. 

Pic, pic... 

O, la naiba! Pic, pic, la naiba, pic! încetează cu picuratul ăsta 
nenorocit. 

Pic, pic, pic. 

Bang, bang, bang. 

Armă, armă, armă. 

Moartă, moartă, moartă. 

Dispărută, dispărută, dispărută. 

Pic, pic, pic. 

Ahh! Încetează! 

Încetează, încetează, încetează. 

Rahat, plouă neîncetat. 

Rahat, rahat, rahat. 

Încetează, te rog! 

Nu, nu, nu. 

Te rog! 

Mamă, mamă, mamă. 

Nu. 

OI, lie, Ol... 

Nu ascult. 

I, saac, l... 

Destul! Nu mă las torturată de nişte stropi nenorociţi de apă. 
Am să-i opresc. 

Sar din pat şi mă duc la fereastră. Locul din care iese apa din 
perete şi picură pe podea este cam la înălţimea umerilor mei, 
iar eu îmi bag degetele acolo şi îmi curge pe umeri şi pe braţ. 

— Te-am oprit, şoptesc. 

Apa este rece, iar pulsul îmi încetineşte. Parcă ating din nou 
lumea de afară. 

— Te-am îmblânzit, şoptesc. 

Întind apa pe mână şi pe faţă. Apoi, stau dedesubt, îmi sprijin 
capul de zid şi las ploaia să-mi curgă pe umeri şi pe piele şi, 
deodată, nu mai sunt acolo, în celulă. 

e 

Sunt afară. 

Sunt din nou pe strada Crocus, aşa cum sunt în fiecare seară 
de când ea a fost ucisă. Sunt în umbra pasajului - e scurtătura 
de la staţia spre Rises, unde oamenii fără adăpost caută un 
sălaş în colţurile din beton cu gunoaiele care sunt suflate de 
vânt înăuntru, dar unde ploaia nu poate ajunge. 

Oamenii fără adăpost ştiu că sunt aici, ne vedem de la 
distanţă în fiecare seară, dar stau departe de ei. Eu nu-i 
deranjez, ei nu mă deranjează. 

Cel cu câinele legat cu o bucată de sfoară a văzut-o murind. A 
vorbit cu poliţia. A spus că nu a fost un accident cu fugă de la 
locul faptei deoarece, la început, tipul nu era în maşina lui. A 
spus că s-a urcat în maşina lui, a pornit motorul, iar apoi a intrat 
direct în ea, intenţionat. Mie şi poliţiştilor ne-a spus că, după 
aceea, maşina s-a oprit şi a stat acolo destul de mult pentru ca 
un bărbat îndesat şi bine îmbrăcat să coboare, să vadă ce a 
făcut, să urce din nou şi să plece. 

— Nu era Ollie B., mi-a spus. Nici nu era maşina lui. 

Dar ştiam asta deja. 

În amintirea mea, sunt în pasaj. Stau în singurul loc în care 
ploaia se scurge prin deschizătura de deasupra. Nu am haină pe 
mine şi apa îmi picură pe cap şi mi se prelinge pe faţă. Imi ridic 
gluga şi păşesc alături, în umbră. De cealaltă parte a drumului 

este un rând de magazine vechi; unele cu vitrinele sparte, altele 
cu vitrinele baricadate cu scânduri, desenate cu graffiti, sau cu 
reclame, sau cu alte lucruri lipite pe ele. Niciunul nu este 
deschis. 

Mai fac un pas în lateral şi văd ceva - nu... pe cineva în pragul 
uşii unui vechi magazin de dulciuri. O umbră neagră iese în 
ploaie. Gluga ridicată îi acoperă faţa şi îşi ţine mâinile în 
buzunare. 

Este înalt. Are umeri laţi şi se holbează la mine. 

El merge înainte, traversând încrezător strada, spre mine, iar 
eu nu mă pot mişca. 

— Te-am mai văzut, îi spun atunci când se apropie. Te 
ascundeai după uşă. Ştiu cine eşti şi te voi reclama. Îi vezi pe 
oamenii ăia, de acolo? Tipii fără adăpost? Ei au grijă de mine. Nu 
poţi face nimic. Vor spune poliţiei... 

Inima îmi bate cu putere în timp ce se apropie tot mai mult 
încuviinţând din cap. 

— Bineînţeles, spune el, pentru că nimeni nu poate fi ucis aici 
fără ca poliţia şi presa să ştie exact cine sunt făptaşii. 

Are o voce gravă. Este caldă, prietenoasă, totuşi controlată şi 
fermă. 

Imi ridic privirea spre chipul lui pe jumătate ascuns în umbră. 

— Ce vrei? îl întreb. 

Se opreşte, îşi ridică mâinile şi îşi dă jos gluga, iar acolo, în 
luminile slabe şi portocalii ale străzii, văd chipul pe care l-am 
văzut de o mie de ori în ziare, în reviste şi la televiziune. E fiul 
lui Jackson Paige. 

— lmi cer scuze, spune el. 

CELULA 3 


Martha 


M-au mutat în Celula 3 înainte de răsăritul soarelui. Un 
gardian pe care nu l-am mai văzut a intrat la 5.30 în dimineaţa 
asta şi m-a tras de la peretele lângă care am adormit, udă până 
la piele. 

— Ce faci? Ce îmi faci? i-am strigat. 

— Taci, gunoiule! mi-a strigat şi el. 

Apoi, m-am trezit aici. Mă doare capul, degetele îmi sunt 
umflate şi încă mă simt udă şi rece până la măduvă, dar o rază 
slabă de soare se strecoară prin fereastra şi mai mică şi se 
topeşte în umbră, iar eu mă uit la particulele de praf care se 
joacă în lumina ei şi îmi doresc să fiu la fel de lipsită de griji ca şi 
ele şi la fel de mică pentru a putea zbura de aici, la tine, şi să te 
simt cu mine pentru ultima oară. 

Îmi înclin faţa în căldura ei şi închid ochii. 

a 

— la haina mea, mi-a spus el. 

Eram udă şi rece pentru că stătusem în ploaie. Urmăream 
cum mă privea şi am scuturat din cap, refuzându-l. 

— Nu vreau să am de-a face cu tine! 

Am plecat de lângă el, am traversat strada Crocus şi am ajuns 
dincolo de magazinele cu vitrine acoperite de scânduri. 

— Am văzut că mă urmăreşti! i-am strigat. Poţi să mă laşi în 
pace? 

A mers alături de mine. 

— Cum faci faţă situaţiei? m-a întrebat. Cum te descurci cu 
banii? Cum de te lasă să locuieşti în apartamentul ăla, fără 
mama ta? Vor să ţi-l ia? 

M-am oprit şi m-am holbat la el. Ploaia îmi curgea pe faţă şi 
îmi uda hainele. Fără jachetă, tremura într-un tricou mulat şi 
blugi uzi. Părul, care probabil era perfect înainte, îi stătea lipit 
de cap. 

— De ce-ţi pasă? 

— Dacă nu-mi păsa, nu eram aici. 

Am mers mai departe şi am traversat parcul. 

— Credeam că ai venit să te lauzi, i-am strigat peste umăr. Să 
te uiţi de sus la noi toţi, de pe podiumul tău, cu toţi banii tăi, cu 
oportunităţile şi influenţa şi cu toate rahaturile alea. Ca într-o 
excursie în lumea sărăciei sau ceva de genul ăsta. 

A alergat după mine, cu haina încă în mână. 

— Ştiu că nu Oliver Barkova ţi-a ucis mama. 

— Ollie B.? am strigat eu prin vânt şi ploaie. Maa, şi eu ştiu. 
Toată lumea ştie. 

— Şi voiam să-mi cer iertare. 

Pantofii mei plescăiau în iarba udă. 

— Nu ai fost tu, nu-i aşa? Era un tip solid. De ce vrei să-ţi ceri 
iertare? 

Ploaia îmi udase hainele, iar eu stăteam cu picioarele într-o 
baltă. In fundal, cartierul Rises se înălța ca o santinelă ce ne 
supraveghea pe noi toţi, cei săraci. 

S-a grăbit să vină mai aproape de mine şi a aruncat haina pe 
umerii mei. Am vrut să o dau jos sau să o las să cadă, dar nu s-a 
întâmplat aşa. Nu am vrut să-i simt căldura sau mirosul. 

— Nu ştiu... doar m-am gândit. 

— Te-ai gândit că a făcut-o unul de-al vostru? Ai auzit vreun 
zvon cum că maşina era nouă şi atât de strălucitoare încât era 
imposibil să fi aparţinut cuiva de aici? 

— De ce? Cine a văzut evenimentul? 

Am pufnit în faţa lui. 

— Ei bine, te-ai scuzat, deci acum poţi să pleci, i-am răspuns. 

— Nu eşti supărată? 

Ploaia cădea cu putere, cerul s-a întunecat şi mai mult şi a tot 
coborât de parcă ne înconjura şi ne ţinea la pământ. In 
depărtare s-a auzit un tunet. Am grăbit pasul. 

— Nu! Nu ştiu. In orice caz, ce contează? 

— Vreau să fac ceva pentru tine. 

Am râs şi am continuat să merg. 

— Ca să nu te simţi vinovat pentru că eşti milionar şi noi nu 
avem nimic? 

— Nu! Pentru că vreau să îndrept lucrurile pentru tine. 

— Nu am nevoie de mila ta, am izbucnit eu. 

Am ajuns la intrarea casei Narcisa când alt tunet a răsunat 
deasupra, iar fulgerul a spintecat cerul. M-am oprit şi am apucat 
clanţa uşii strângând-o cu putere. 

— Ştiu ce poţi face ca să îndrepţi lucrurile. 

Am deschis uşa, iar haina i-a căzut la pământ. 

— Orice, mi-a spus el. 

— Poţi să te duci naibii! 

Am intrat şi am trântit uşa după mine. 

— Întâlneşte-te cu mine mâine, lângă pasaj! a strigat în urma 
mea. 


Eve 


Cicero pune o cană de cafea pe masă, în faţa lui Eve, şi ia loc 
în partea opusă. 

— Cu lapte, fără zahăr, spune el. 

— Ţi-ai amintit, răspunde ea, urmărindu-l cum presară zahărul 
din două pliculeţe în spuma de cappuccino. Ştii, nu artrebui... 

— Nu îmi mai pasă, intervine el. 

Ea ridică din umeri şi învârte cu linguriţa în cafea. 

— Ştii că ai fost urmărită, nu? 

Eve scoate linguriţa şi priveşte pierdută lichidul maroniu care 
se prelinge. 

— Te referi la bărbatul de lângă fereastră? Cel cu eşarfa 
albastră? Lucrează pentru National News. Mă tot urmăreşte de 
când a început toată treaba asta. 

— Acum, va avea şi fotografii cu noi. 

— Bănuiesc, răspunde Eve. Totuşi, nu-mi imaginez ce rău 
poată să mai facă. 

Soarbe încet o gură de cafea şi pune ceşcuţa înapoi pe masă. 

— Te-ai enervat ieri. 

— Mi-au răstălmăcit cuvintele. 

— Nu te aşteptai să o facă? De ce naiba ai continuat? Ar fi 
trebuit să-ţi dai seama... 

— Trebuia să o spun, Eve! Nu ar fi trebuit să mă enervez, dar 
trebuia să fac ceva, intervine Cicero pe un ton sobru. Este a 
treia zi deja! Şi ştii care sunt statisticile? 

— Nu urmăresc statisticile... 

Eve se uită la masă. 

— Nu, bineînţeles că nu o faci, dar... Ştiu că s-au înşelat în 
privinţa lui Jim, îmi aduc aminte situaţia lui, toţi credeam că va 
scăpa. Îmi amintesc. 

— Cicero, în ziua a şasea era nouăzeci şi cinci la sută 
„Nevinovat”. 

— Ştiu. Toată lumea a crezut că se va întoarce acasă, la tine. 

— Nouăzeci şi cinci la sută! îi spune ea printre dinţi. Nu poţi să 
ai încredere în statistici. 

— Martha este nouăzeci şi nouă la sută „Vinovată”. 

Cicero se înclină spre ea, privind peste ochelari, iar Eve îşi 
înalţă capul din nou uitându-se la el cu durere. 

— Şi, de când ai apărut în emisiune, probabil că este sută la 
sută. 

— Eve, spune el aproape în şoaptă, o vor ucide. Trebuia să fac 
ceva. Trebuia să încerc. 

Se întoarce cu spatele şi se uită la marea de clienţi. Unul 
ridică un ziar cu titlul „Criminala Martha se dezlănţuie”, altul: 
„Honeydew fură bunurile unui prizonier”. 

— Toate sunt minciuni, spune Eve. 

Un alt client, mai aproape de ei, aruncă ziarul pe masă. O 
fotografie a Marthei la scena crimei ocupă tot spaţiul primei 
pagini. Cea mai mare parte a fotografiei este întunecată, dar 
farurile maşinii de poliţie o scaldă în lumină albă dezvăluind 
braţele ridicate în aer şi arma de la picioare. Lumina străluceşte 
pe asfaltul ud ca şi când partea carosabilă ar fi fost din argint, 
ascunzând murdăria şi transformând locul într-o scenă dintr-o 
piesă de teatru sau într-o secvenţă de film. 

În spatele ei se poate distinge pasajul subteran în care stau 
oamenii fără adăpost, iar culoarea portocalie a unui foc 
străluceşte slab pe feţele celor care se încălzesc lângă flacără. 

Eve se încruntă în timp ce scrutează imaginea. Ceva nu e în 
regulă. Umbrele par ciudate. Ilnegale. 

Mişcarea de lângă fereastra cafenelei îi atrage atenţia. 

— Tipul de la National News pleacă. Probabil că a obţinut ce 
voia, spune Cicero. 

Eve îl urmăreşte cu privirea în timp ce se îndepărtează. 

— Am avut un vizitator aseară, târziu. 

Bagă mâna în geantă, scoate un plic alb şi îl pune pe masă. 

— Mi-a dat asta pentru Martha. Se pare că este un răspuns la 
biletul pe care i l-am dus doamnei Barkova, mama lui Oliver 
Barkova. Îţi aminteşti de el? 

— Da, desigur. 

Cicero se încruntă şi se apleacă înainte. 

— Ai luat un bilet? De la Martha? 

— Da, şi ştiu că nu ar fi trebuit, dar... 
Gânditor, el îşi înclină capul într-o parte. 

— Ciudat, spune el ridicând biletul. Cine era? 


— Nu ştiu. Un bărbat. Un tânăr. Mai înalt decât mine, brunet. 
Nu i-am văzut faţa. Vorbea frumos, cu o voce familiară, pe care 
nu am reuşit să o identific. 

— Ai vorbit cu el? 

Ea dă din cap. 

— Nu mi-a spus prea multe. Mi-a zis că e surprins că nu mi- 
am dat seama cine este. 

Cicero se încruntă. 

— De unde ai fi putut şti cine e? Cum de o cunoaşte pe 
Martha? 

— Nu ştiu. Nu ştiu nici cum de o cunoaşte pe doamna B. 

Cicero examinează adânciturile de pe plic. 

— Ai de gând să-l deschizi? întreabă el. 

— Nu, răspunde ea. 

Cicero ridică plicul în lumină. 

— Probabil că e cineva pe care îl cunoaşte. Poate un prieten 
de la şcoală. 

Îl întoarce pe dos, jucându-se cu marginea sigilată. 

— Ar putea să conţină ceva care să-i dovedească nevinovăția. 

— Nu pot să-l deschid. Nu este corect. 

— Păcat, spune el punându-l înapoi pe masă. Soluţia ar putea 
fi chiar în faţa ta. 

— În orice caz, ce diferenţă ar face? Chiar dacă ar fi o 
mărturie semnată de criminal, ei au criminalul pe care îl vor. 

— Eve, îţi pierzi încrederea şi în societate... 

— Deja mi-am pierdut-o. Am luptat pentru slujba asta pentru 
că era singura cale de a face o diferenţă. Pentru că nu puteam 
să lupt cu noul sistem judiciar, dar puteam să-i ajut pe cei prinşi 
în menghina lui. Dar ştii ce? Nu ştiu dacă îi ajută. Şi doare să-ţi 
pese. Este atât de dureros! Nu pot s-o mai fac şi nu pot lupta cu 
sistemul. Asta nu este justiţie, este o interpretare proastă şi 
cinică a ei. Tot ce putem face este să ne rugăm să nu ni se 
întâmple nouă niciodată să ajungem să fim puşi sub acuzare. 

— Dar ţie ţi s-a întâmplat. 

— Nu mie... 

— Soţului tău... 

Cicero se întinde să-i atingă mâna, dar ea şi-o retrage şi îşi 
acoperă gura. Are lacrimi în ochi. Simte nevoia să se ridice. 

— Jim a fost un om bun, şopteşte el. 

Ea dă din cap aprobator. 

— L-a omorât pe omul ăla în legitimă apărare şi ştii foarte 
bine asta. Erai acolo. 

— Nu există niciun număr la care să votezi pentru 
circumstanţe atenuante, nu? Eşti vinovat sau nu. Am mai avut 
conversaţia asta de o mie de ori, Cicero... Este o zonă gri... 

— Dar nu se permite nicio nuanţă de gri! Este alb sau negru! 

Cicero vorbeşte precipitat, din ce în ce mai tare. Clienţii 
ceilalţi încep să se întoarcă spre ei. Eve îşi ia ceaşca de cafea şi 
se aşază din nou pe scaun. 

— Ochi pentru ochi, spune Cicero cu o grimasă. Legea a luat-o 
razna. 

Işi ia ceaşca de cafea şi bea o gură, iar spuma i se lipeşte de 
mustață. 

— Dacă nu ar fi acționat, probabil că ar fi fost ucis în bătaie. 
Sau amândoi aţi fi fost omorâţi. Ţi-a salvat viaţa. 

— Sau eu l-am făcut să o piardă pe a lui, zice Eve. 

— Nu pune problema aşa! Crezi că el şi-ar dori asta? 

Ea îi dă un şerveţel. 

— Poate că este ceva cu fata asta, Martha, spune Cicero 
ştergându-şi spuma de la mustață. Ceva mai mult decât vedem 
noi acum. 

— Ce vrei să spui? 

— Nu sunt sigur, dar se pare că are un as în mânecă. 

— Nimic din ce ar putea schimba ceva. 

El ridică din umeri şi ia o linguriţă, jucându-se cu spuma 
rămasă în ceaşcă. 

— Cineva trebuie să lupte, spune el. 

— Eu nu, răspunde ea. Nu pot... 

— Atunci, cine? 

Se gândeşte la ce i-a spus doamna B.: este nevoie de o 
persoană mai curajoasă... de cea la care te aştepţi mai puțin... 
Impinge ceaşca de cafea înapoi pe masă şi bagă scrisoarea în 
poşetă. 

— Trebuie să plec, spune ea. Mă văd cu Martha într-o oră. 

Cicero se ridică odată cu Eve şi merg împreună printre mese 
îndreptându-se spre ieşire. 

Pe trotuar, se opresc. 

Cicero se apleacă şi o sărută pe Eve pe obraz. 

— Du-te la emisiune, spune el. Ce s-ar mai putea întâmpla rău 
acum? 

Cei doi se întorc şi pleacă în direcţii opuse, dar ea abia face 
zece paşi după care se opreşte din nou. In faţa ei este un 
vânzător de ziare. 

— Vedeţi dovada cu ochii voştri! strigă el. Fotografii în 
exclusivitate cu scena uciderii celebrităţii. 

la un ziar de pe un stand. Este acelaşi pe care l-a văzut şi în 
cafenea: fotografia Marthei în pasaj, cu arma în mână, cu 
Jackson Paige şi oamenii fără adăpost. Il înclină spre lumină, îl 
ţine mai aproape, scrutându-l. 

În umbra pasajului se vede o siluetă doar dacă te uiţi cu 
atenţie, însă poate fi ignorată uşor dacă nu-ţi pasă. Eve îi dă 
banii vânzătorului şi pleacă. 


Consiliere 


Gardianul o conduce pe Martha spre camera de consiliere. 

Mâinile îi sunt legate la spate. 

— Ce se întâmplă? întreabă Eve. 

Martha îşi ridică privirea şi se uită la avocată. Are un ochi 
vânăt şi faţa umflată. 

— Ce s-a întâmplat? 

— S-a lovit de uşă, răspunde gardianul. A trebuit să schimbăm 
celulele mai devreme, iar ea era somnoroasă şi s-a izbit de uşă. 

— Atunci, de ce are mâinile legate? Nu este periculoasă. 

— Este o criminală, spune el. 

— Scoate-i lanţurile şi ieşi de aici! 

E| se holbează la Eve pentru o secundă. 

— De acum nu o mai legi! Nu e nevoie de lanţuri! 

— Cum vrei. 

Tonul este zeflemitor, iar gardianul nu se grăbeşte să 
identifice cheia potrivită şi să scoată lanţurile. 

— Mulţumesc, spune Eve după ce el îi desface cătuşele. 

— Sper că te simţi în siguranţă, mormăie gardianul trântind 
uşa în urma lui. 

Eve ocoleşte masa, iar ea şi Martha iau loc. 

— Cum de s-a întâmplat asta? o întreabă măsurând-o din 
priviri. Şi de ce ai părul ud? Şi salopeta... De ce este udă 
salopeta? 

Martha nu-i zice nimic, însă Eve continuă să o privească 
îngrijorată, aşteptând un răspuns. 

— A plouat aseară, nu-i aşa? mormăie Martha. 

Îşi ia jacheta de pe spătarul scaunului şi i-o pune Marthei pe 
umeri. 

— Am să mă asigur că-ţi vor aduce o salopetă uscată, spune 
ea. Majoritatea oamenilor folosesc salteaua... dacă... picăturile... 
Ar fi trebuit să-ţi spun, dar ei schimbă lucrurile... uneori nu fac 
nimic... alteori apelează la altceva. 

— Nu contează. 

— Am încercat să mă cert cu ei, dar neagă sau citează din 
contractul pe care l-ai semnat când ai venit. 

— Am spus că nu contează, răspunde Martha şi se aşază din 
nou pe scaun. Îşi ridică picioarele pe marginea scaunului şi îşi 
strânge genunchii la piept. S-a întors vrabia, continuă ea, dând 
din cap spre fereastră şi copac. 

Eve se întoarce ca să o poată vedea. 

— Totul este bine în lume dacă vrabia este în copacul ei, nu? 
spune Martha. 

— Mi-aş dori să fie adevărat, răspunde Eve. Atunci, pacea 
mondială ar fi mai uşor de obţinut şi aş şti adevărul despre ce s- 
a întâmplat între tine şi Jackson Paige. 

Martha zâmbeşte. 

— Să-ţi spun pe silabe? L-am împuşcat! 

Eve lasă plicul pe masă, iar zâmbetul Marthei dispare. Se 
holbează la scrisoare, îşi întinde degetele spre ea şi-i atinge 
marginile. 

— Ai citit-o? şopteşte ea. 

— Nu. 

Martha o ia şi o ridică până în dreptul buzelor, închizând ochii 
respirând sacadat. 

— Cum ai obținut-o? şopteşte ea. 

— Mi-a fost adusă personal. 

Martha îşi ridică privirea spre Eve. 


Ş 

— Cine...? 

— Cine crezi? 

Martha o fixează cu privirea, fără să-şi schimbe expresia feţei. 

— Nu ştiu, spune ea. 

— Eu cred că ştii. 

Eve se apleacă spre geantă, scoate ziarul şi îl pune pe masă. 

Martha se uită la fotografia ei de pe prima pagină. 

— Cine a făcut poza? întreabă ea. 

— Este o imagine de la camera poliţiei. 

— Ţi-am spus că am făcut-o. 

— Imaginea asta apare peste tot. Filmarea a fost difuzată în 
emisiunea Moartea este Justiție, a apărut şi la ştiri. Şi la radio 
vorbeau despre asta. Spuneau că îţi dovedeşte vinovăția, fără 
îndoială. 

— Vezi? 

— Dar eu nu cred asta. Nu apeşi pe trăgaci. Nu îndrepţi arma 
spre el. 

— L-am împuşcat, totuşi. Am aruncat arma când a sosit 
poliţia. Ei mi-au spus să o fac. Nu voiam să mă împuşte. 

— De ce? Ca să poţi petrece şapte zile aici şi să mori în alt 
mod? 

— Nu... 

Eve atinge fotografia. 

— Uită-te acolo, spune ea. Uite! Vezi? în jurul focului sunt 
oameni fără adăpost. Ei ştiu probabil ce s-a întâmplat, dar, în 
mod ciudat, acum au dispărut toţi. leri, când m-am dus în vizită 
la doamna B., am parcat şi am trecut din nou pe acolo după ce 
am văzut fotografia asta. Se pare că, din ziua crimei, şi-au găsit 
alt loc în care să stea şi toţi au suficienţi bani pentru haine noi şi 
călduroase şi pentru supă caldă. 

Martha ridică din umeri. 

— Dar uită-te aici! îi spune Eve indicând cu degetul marginea 
umbrită a fotografiei. Vezi silueta aia? 

Martha se holbează la Eve. 

— De fapt, nu trebuie să te uiţi, pentru că eu cred că ştii. 
Acela nu este un om al străzii. Poartă haine prea bune. 

— Nu ai cum să vezi atât de bine, o întrerupe Martha. E în 
ceaţă. Probabil că este un fel de pată, de la tipar. 

Eve îşi ridică privirea spre ea. 

— Nu, ai dreptate, nu pot. Fapt pentru care, după ce termin 
aici, mă gândesc să mă duc să caut pe cineva care să o poată 
mări. 

— Îţi pierzi vremea. 

— Eu cred că persoana asta, spune Eve arătând din nou cu 
degetul spre fotografie, este aceeaşi care a venit acasă la mine 
aseară şi mi-a dat plicul. Poate îmi va spune el de ce eşti 
dispusă să mori pentru ceva ce nu ai făcut. 

Martha nu se mişcă şi nu rosteşte niciun cuvânt. 

— Sau poate că are vreo legătură cu ce spunea doamna B. 
despre răsculatul împotriva majorităţii... 

— La naiba cu majoritatea, nu mă interesează! 

— Eu cred că te interesează. 

— Crezi ce vrei, nu-mi pasă! 

— Nu înţeleg de ce l-ai fi împuşcat. 

Martha se apleacă peste masă. 

— Nu-i nevoie să înţelegi, dar o vei face! Toată lumea o va 
face. 

— Când? Când îţi vei rosti ultimele cuvinte? Dar ştii că s-au 
mai răzgândit. În alte dăţi n-au mai lăsat acuzaţii să vorbească 
la sfârşit. Atunci, cum va înţelege toată lumea? 

— Nu ştii nimic! 

— Atunci, explică-mi. 

Martha ridică din umeri şi îşi încrucişează braţele pe piept. 

— Nu, răspunde ea. 

În cameră se lasă tăcerea, dar ticăitul monoton al ceasului 
încă se aude. Cele două nu se privesc. Respirația Marthei este 
inegală; lungă şi înceată, urmată de trepidaţii scurte. Se uită pe 
fereastră la frunzele portocalii şi roşii care se agită în vânt. 

În cele din urmă, ia plicul, îl deschide şi scoate o foaie de 
hârtie. Ţinând-o în poală, citeşte clipind tot mai des, în timp ce 
privirea îi alunecă pe pagină. După ce termină, strănută, îşi 
freacă faţa cu mâinile, împătureşte hârtia şi o pune din nou în 
plic. 

— Uneori, când nu faci nimic, faci, de fapt, ceva măreț, 
şopteşte Martha. Eşti o rotiţă dintr-o maşinărie şi funcţionezi în 
virtutea inerţiei la fel ca toate celelalte, pentru că e prea greu să 
te împotriveşti. 

Ea se uită la Eve. 

— Dar, ştii, ajungi într-un punct în care trebuie să iei o decizie; 
fie te tot roteşti şi te uiţi indiferent cum maşinăria devine mai 
mare şi mai puternică şi distruge totul în cale, fie faci singurul 
lucru pe care îl poţi face - o mică mişcare într-o direcţie diferită, 
rugându-te că va bloca lucrurile sau că va face lumea să 
observe. Nu am vrut ca lucrurile să se întâmple aşa cum s-au 
întâmplat. Adevărul ar trebui să fie simplu, nu-i aşa? Oamenii ar 
trebui să ştie. Dar Paige, el... 

Martha se opreşte, se uită la scrisoare şi din nou la Eve. 

— Ce ştii despre el? 

Eve ridică din umeri. 

— Era milionar, star de televiziune, ambasadorul filantropiei, 
soţia lui a fost model, are un fiu adolescent. Tabloidele îl iubesc. 
Şi publicul îl iubeşte. 

— Poate publicul vostru. Pune-le întrebări despre el oamenilor 
care locuiesc în apropierea cartierului Rises. Caută-l pe Gus 
Evans! Poţi avea încredere în el, mereu a avut grijă de mine. 
Întreabă-l pe el ce crede. 

— L-am cunoscut ieri, când am primit biletul pentru tine. 

— Mda, ei bine, atunci întoarce-te şi întreabă-l. Sau află unde 
sunt acum bătrânii fără adăpost, pune-le întrebări despre 
noaptea în care a fost ucisă mama. Întreabă-i cine le-a dat bani 
atunci ca să dispară. Întreabă-i când au încetat să mai 
funcţioneze camerele de supraveghere de la pasaj. 

— Gus mi-a spus câte ceva... Dar ce sugerezi? 

— Nu sugerez. Îţi spun. Jackson Paige nu era bărbatul pe care 
îl cunoştea publicul, publicul vostru. 

— Publicul vostru? Ce vrei să spui? 

Martha râde. 

— Mă refer la oamenii cu bani, ca tine, din City sau cei care 
locuiesc pe bulevarde, care văd glazura, dar nu şi crăpăturile de 
dedesubt, pentru că aşa este mai uşor. 

— Eu văd crăpăturile. 

— Dacă le vezi, atunci eşti mai rea decât cei care nu le văd 
deloc. 

— De ce? 

— Pentru că le vezi şi nu faci nimic în legătură cu ele. 

— Fac asta! 

Martha râde din nou. 

— Da, cum să nu. Ai coborât din turnul tău de fildeş ca să 
vorbeşti cu noi, netrebnicii, ca să te simţi mai bine. O, şi da, ai 
plantat un copac. 

— Nu mă face să mă simt mai bine. 

— Nu, probabil că nu, spune Martha uitându-se chiorâş la ea. 
O faci ca să-ţi aminteşti de soţul tău? Crezi că îi datorezi ceva 
pentru că l-ai văzut ucigând un om şi fiindcă a ajuns aici? 

— Bărbatul îl... bătea... Jim ar fi murit... 

— Asta ai spus poliţiei când a sosit? Că ai stat aşa, fără să faci 
nimic? pufneşte Martha spre ea. 

Eve o fixează cu privirea, incapabilă să vorbească. 

— Nu trebuie să-mi explici, dar de asta nu renunti, nu-i aşa? 
De aceea ai plantat copacul. De aceea ai slujba asta. Şi de 
aceea nu vrei să apari în emisiunea Moartea este Justiție? Pentru 
că te simţi vinovată? El şi-a pierdut viaţa, dar tu trăieşti. 

Ochii lui Eve se umplu de lacrimi. 

— Presupun că ai citit ziarele, că te-ai uitat la ştiri. 

— Oamenii din zona în care locuiesc ştiu ce se întâmplă, dar 
nu din tabloide sau din altă parte, ci pentru că au ascultat şi au 
urmărit. Întreabă pe cine vrei! Noi, eu şi cu tine, semănăm mai 
mult decât crezi. 

— Nu vreau să vorbesc despre asta, spune Eve. 

— Nici eu. 

Amândouă tac din nou, fără să se uite una la cealaltă. 

Ceasul ticăie. 


Vântul suflă mai cu putere, iar frunzele copacului cad pe 
pământ. 

Martha se uită la Eve şi înapoi. 

— Cred că te-a iubit foarte mult dacă a făcut asta, şopteşte 
ea. Probabil că a ştiut că va fi executat. 

Eve respiră greu. 

— Probabil că şi e/te iubeşte foarte mult, spune ea. 

— Cine? şopteşte Martha. 

Eve face un semn spre plic. 

— Tânărul care a venit la mine acasă, aseară. Cel care a scris 
biletul pentru tine. 

Martha schiţează un zâmbet. 

— De unde a ştiut unde locuiesc? întreabă Eve. 

— Nu ştiu, răspunde Martha. 

— Ar trebui să fiu îngrijorată? 

— Deloc. 

Eve se apleacă din nou spre geantă. 

— Vecina ta este o doamnă foarte bună, spune ea. Şi se 
gândeşte mult la tine. 

Martha ridică din umeri. 

— Ţi-a trimis asta. 

Eve lasă pachetul de biscuiţi pe masă. 

— Nu credeam... Pot să... Am voie să îl iau? 

— Nu. Dar, spune ea în timp ce deschide pachetul, cât timp 
eşti aici, cu mine, cine va şti? 


Martha 


Încă simt gustul minunat al biscuiţilor. Refuz mâncarea pe 
care mi-o oferă pentru că arată ca un rahat şi probabil că are şi 
gust asemănător. Tot sper să găsesc bucățele de biscuiţi printre 
dinţii din spate. 

Binecuvântată fie doamna B.! Şi Eve! 

Toţi ştim ce s-a întâmplat cu soţul ei, cu Jim. Varianta oficială, 
cea pe care au spus-o poliţiei, era că un tip i-a atacat într-o 
seară, în drum spre casă. L-a lovit pe Jim de mai multe ori în cap 
ca să-l doboare, iar apoi a încercat să o violeze. El şi-a revenit 
destul de repede, a apucat o bucată de metal şi l-a lovit pe tip în 
cap de câteva ori ca să-l oprească. L-a ucis. Mereu a spus că nu 
asta a fost intenţia lui şi că a făcut-o în legitimă apărare şi ca să- 
şi protejeze soţia, dar, pe de altă parte, oamenii sunt complicaţi, 
nu-i aşa? Mda, ştiu, ar trebui să mă uit mai întâi la mine. Râde 
ciob de oală spartă şi lucruri din astea... 

Adevărul este ceva ciudat şi nu este mereu bine să-l cunoşti 
sau să-l spui. 

Totuşi, îmi place de Eve. Este drăguță, dar este la fel ca toţi 
ceilalţi de aici. 

Nu m-a lăsat să păstrez scrisoarea. Mi-a spus că ei o vor găsi. 
Nu contează, pentru că am reţinut toate cuvintele. Dacă stau 
aici şi închid ochii, îl aud rostindu-le. 

Dumnezeule, îmi este dor de el! 

Mi-aş dori să fiu prin preajmă, ca să văd ce se va întâmpla 
după ce oamenii vor afla adevărul. Dacă există un rai sau vreun 

fel de viaţă de apoi, atunci poate aş putea să urmăresc tot de 
acolo. Aş putea să fiu fantomă şi să mă întorc să văd ce seva 
întâmpla după ce vor afla şi alţii adevărul. Mi-aş dori să pot fi cu 
el atunci. O, scandalul care va urma! 

Mă întreb dacă va putea să mă simtă lângă el. 

Dacă va putea să mă vadă. 

Mă întreb... O, Dumnezeule!... Mă întreb dacă-şi va găsi pe 
altcineva. 

Bineînţeles că-şi va găsi. Cum ar putea să nu o facă? 

Mă întreb dacă îşi va aduce mereu aminte de mine. 

Cum este să mori? 

O să mă doară? 

lisuse, fato, taci din gură! 

Gândeşte-te la vremurile bune, fericite! 

Gândeşte-te la noaptea în care a plouat şi erai cu el... 

e 

În noaptea aceea, când am urcat o mulțime de scări pentru că 
liftul era din nou defect, mi-am spus că nici nu se punea 
problema să ne întâlnim şi în ziua următoare. Dar era totuşi 
ceva în neregulă cu asta. Nu voiam să mă întâlnesc cu el, dar m- 
am dus acolo în fiecare seară. Asta am făcut. Şi, dacă tot urma 
să fiu acolo, atunci poate că era drăguţ să am cu cine vorbi. 

Poate. 

Aşadar, în seara următoare, am stat în pragul cu copertină al 
unui magazin din faţa pasajului, a cărui vitrină era acoperită cu 
scânduri, nu aşteptându-l pe el, ci aşteptând ceva. Cam mirosea 
a urină de pisică şi erau ambalaje de alimente şi mucuri de 
ţigară pe jos, dar acolo nu bătea ploaia şi puteam să urmăresc 
oamenii care treceau fără să fiu văzută. Chiar în acel loc stătea 
prima dată când l-am văzut. 

Mergea pe partea cealaltă a drumului, cu gluga ridicată, cu 
mâinile în buzunare, în blugi şi încălţat cu pantofi sport, negri. 
Era inobservabil. Putea fi oricine, de oriunde. Dar nu pentru 
mine. 

— Nu eram sigur că vei veni, mi-a spus când a păşit pe prag. 

— Nu aveam altceva de făcut, i-am răspuns. Deci, m-am 
gândit să vin. 

El s-a întors şi l-am văzut zâmbind, iar chipul îi era luminat de 
neoanele de pe stâlpii de iluminat. 

Pentru câteva minute, nu am făcut decât să ne uităm unul la 
celălalt. În afara pragului cu copertină, ploaia cădea pe beton şi 
pe asfalt şi deasupra noastră vuiau maşinile, dar acolo, în 
adăpostul nostru, eram singuri. Pentru câteva secunde, în 
mintea mea, eram doar noi în toată lumea. 

Brusc, conştientă, mi-am întors privirea şi m-am uitat la 
gunoaiele pe care le împrăştiam cu picioarele. 

— Vrei să mergem în altă parte? l-am întrebat. 

— Mda, mi-a răspuns. Unde este frumos? 

— Aici, în zona asta, doar într-un singur loc, i-am răspuns. 

e 

Nici nu îmi mai aminteam de când nu mai fusesem în pădurea 
Bracken. 

Aveam opt ani când am fost acolo ultima dată? Poate zece? 

Când ne-am întors, mi-am dat seama că între crengi atârna o 
parte din copilăria mea. Acolo, aveam din nou opt sau zece ani, 
căutam castane cu mama, mă feream de urzicile care îmi 
amenințau picioarele goale, temându-mă că cineva mă urmărea 
din întuneric. 

Totul era mai mic, de parcă mă uitam în jos, de undeva de la 
înălţime. Coroanele copacilor erau destul de dese încât să nu ne 
plouă, iar noi ne-am plimbat în întuneric şi apa se prelingea de 
pe frunze pe scoarţa şi trunchiurile copacilor. 

— Ce-i locul ăsta? m-a întrebat. Este fantastic! 

l-am zâmbit. 

— Pe aici, i-am spus eu conducându-l pe lângă cel mai mare 
stejar din pădure, pe o potecă accidentată. 

— De unde ştiu că pot avea încredere în tine? mi-a şoptit el. 
Ai putea să mă atragi într-o capcană. 

M-am oprit din mers şi m-am întors spre el. 

— De unde ştiu eu că pot avea încredere în tine? 

Abia îl vedeam în întuneric. Câteva picături de ploaie i-au 
căzut pe glugă, scurgându-se pe jachetă, şi am urmărit atentă 
cum una ciudată, care strălucea în lumina lunii, i s-a prelins pe 
faţă. 

— Îmi pare rău pentru mama ta, a şoptit el. 

Am scuturat din cap şi mi-am scos apa din ochi clipind. 

— Nu tu ai făcut-o, am şoptit eu. 

— Nici Oliver B. Totuşi, ştii cine a făcut-o, nu-i aşa? m-a 
întrebat. 

Am continuat să mă holbez la el. Simţeam că totul se aduna 
în mine: frustrarea, mânia şi toate celelalte şi nu-mi doream să 
se întâmple asta chiar în acel moment. 

— Nu, am reuşit să zic. De ce? Tu ştii? 

l-am văzut silueta întunecată în lumina strălucitoare când şi-a 
dat jos gluga şi am simţit tristeţea care i se citea pe chip. M-a 
privit mai mult timp fără să adauge nimic. 

— Tu ai făcut-o? l-am întrebat. De aceea tot vii în pasaj? 
Pentru că te simţi vinovat? Simţi că trebuie să faci ceva ca să 
remediezi situaţia? 

— Nu, a spus el. Nu, Martha, nu eu am fost, eu... 

— Minţi, nu-i aşa? Tu a; fost. Bineînţeles, toate au sens acum. 

— Nu, îţi jur că nu am fost eu. 

— Atunci... 

— Tata a făcut-o. Bine? Jackson a făcut-o! Am văzut maşina 
când a venit acasă în seara aia. Dumnezeu ştie cum de mai 
funcţiona. Ştiu ce s-a întâmplat şi, Martha, îmi pare atât de rău! 
Ar fi trebuit să... 

Cuvintele i-au pierit. Nu înţelegeam prea bine ce spunea. M- 
am simţit de parcă aş fi fost lovită în faţă sau aruncată pe scări. 
Eram  amorţită. Goală. Şi sufeream. Eram confuză şi 
neîncrezătoare. 

— Ce? am spus eu ţinându-mă de cap. Ce? Ce naiba...? Cum 
de ai ştiut şi nu ai făcut nimic? Cum de ai lăsat pe altcineva să 
moară pentru asta? Ollie, o, Dumnezeule, Ollie a murit. L-au 
ucis! Tu i-ai lăsat să-l ucidă! lisuse... 

Cred că m-am foit încolo şi-ncoace, printre copaci, timp de 
câteva minute; cred că am lovit unul pentru că degetele de la 
picioare îmi sângerau şi erau vinete. 

— Cum ai putut face asta? Cum...? 

— Martha... 

A venit spre mine cu palmele ridicate în semn de pace, dar eu 
l-am lovit în piept şi peste ochi, iar el şi-a ridicat mâinile ca să se 
apere, dar nu a încercat să mă oprească. 

— Pleacă de lângă mine! am strigat. A ucis-o pe mama! Ollie 
era vecinul meu! El şi doamna B. îmi erau ca o familie. Cum ai 
putut? Cum ai putut? A 

— Martha, a spus el pe un ton calm şi reținut. Imi pare rău! 
Îmi pare atât de rău, nu am putut face nimic... 

— Ai fi putut să spui cuiva! Ai fi putut să-i pui capăt! 

Am luat o creangă noduroasă şi ascuţită de pe jos şi am 
ridicat-o gata să-l lovesc. 

— Am s-o fac, i-am spus eu. 

— Ce să faci? Să mă ucizi? Te va face să te simţi mai bine? 

— Ochi pentru ochi, i-am zis printre dinţi. 

— Chiar crezi în asta? Ochi pentru ochi?! Aşa cum spune 
sistemul nostru stupid de justiţie, care l-a ucis pe Ollie? Care nu 
a cerut nicio dovadă şi nu i-a oferit nicio apărare? Care nu i-a 
făcut dreptate mamei tale? 

— Ai fi putut să-l salvezi! 

— Chiar crezi? 

— Ai fi putut să te duci la poliţie. 

— Cine m-ar fi ascultat? 

— Sau la presă... Sau... Sau să fi mers la emisiunea Moartea 
este Justiţie... Sau să suni la emisiune... Sau... Sau... 

— Ei, haide! Ştii cum stau lucrurile în realitate, nu? Ştii despre 
corupţie şi înțelegerile făcute. Ştii cum putea Jackson să 
aranjeze liniile telefonice. Nu există justiţie adevărată! Totul 
este doar manipulare şi minciună. 

M-am holbat la el. Ştiam cum stăteau lucrurile, cu toţii ştiam. 
Dar... El a închis ochii şi şi-a coborât capul. 

Voiam răzbunare? Ameninţările astea erau o formă de 
răzbunare? Am încercat să gândesc... să mă calmez... să 
respir... 

Avea dreptate şi, în sinea mea, ştiam asta. 

e 

Ce mi-a spus m-a consumat. 

Am stat în casă şi m-am uitat pe fereastră să văd cum plouă, 
cum apune soarele şi cum răsare din nou. 

Nu puteam să înţeleg cum cineva care ştia nu a făcut nimic şi 
acest lucru a dus la sfârşitul lui Ollie. Eram mânioasă din cauza 
asta sau pentru că Jackson nu a fost adus în faţa justiţiei pentru 
uciderea mamei? Nu ştiu. 

În orele acelea, în mintea mea, am strigat la el, l-am lovit cu 
pumnii şi picioarele şi am ţipat, dar, de fapt, n-am făcut decât să 
plâng. 

M-am întrebat neîncetat ce aş fi făcut dacă aş fi fost în locul 
lui? Ce aş fi putut face? 

Când a început să se întunece din nou, mi-am dat seama că 
nu am să primesc niciodată un răspuns şi, chiar dacă mai ploua, 
ştiam că trebuia să ies. Fusesem destul timp îmbufnată. 

Mă aştepta din nou acolo, dar, de data asta, cu un termos cu 
ciocolată caldă, o pătură şi o umbrelă. 

— Îmi pare rău, mi-a spus. Îmi doresc să fi făcut ceva, dar 
atunci... 

M-am întins spre el, fără să ştiu cu adevărat ce făceam sau 
cum mă simţeam, şi i-am cuprins mâinile ude. 

— Nu eşti responsabil pentru el, am şoptit eu. Nu este vina ta. 

Încă ţinându-l de mână, l-am condus dincolo de Rises şi din 
nou în pădurea Bracken. Am mers iar pe potecă, dar, de data 
asta, am înaintat printre copaci până când am ajuns la un 
luminiş pe care îl ştiam din urmă cu câţiva ani. 

M-am plimbat în jurul lui ca şi când vizitam casa unei vechi 
rude. Semăna cu locul din amintirea din copilărie, însă era 
cumva diferit: adăpostul din crengi era dărăpănat, dar fusese 
reparat cu lemn nou în unele locuri; banca din lemn era uzată, 
cu mai multe iniţiale scrijelite pe ea şi cu şipcile mult mai 
şubrede. O saltea pătată cu Dumnezeu ştie ce şi colcăind 
probabil de purici era ascunsă pe jumătate sub o tufă mare şi 
lângă ea erau câteva sticle goale şi nişte cutii de bere. Totuşi, 
pe cealaltă parte, chiar acolo unde cădea lumina lunii, era un loc 
unde crescuseră flori. 

Ne-am aşezat în adăpost, chiar la intrare, unde era uscat, am 
făcut un foc măricel, ca să ne încălzească măcar partea din faţă, 
dacă nu şi spatele. 

La început, ne-a fost greu să vorbim. Nu ştiam ce să-i spun. 
Era ciudat şi jenant, amândoi testând apele cu observaţii despre 
frunze, copaci sau flori. 

Mă gândeam la mama. O parte din mine voia să ştie totul 
despre acea seară. Evident, din punctul lui de vedere: cum arăta 
maşina când s-a întors, ce a spus Jackson despre asta, cum 
arăta. Dacă era supărat. Dar o parte din mine voia să renunţe. 
Ştiam că nu era bine. 

El a încercat să se scuze din nou şi, oricât de mult îmi doream 
să fiu supărată pe el, să-l fac să plătească, dintr-un motiv 
oarecare, n-am reuşit. Părea sincer. 

Încet, ne-am apropiat unul de celălalt. Apoi, când ploaia s-a 
mai oprit, s-a întors spre mine. 

— Aş vrea să te cunosc, mi-a spus. 

— De ce? l-am întrebat. Pentru că te simţi cumva obligat să ai 
grijă de fiica femeii pe care a ucis-o tatăl tău? 

El a tresărit şi s-a uitat la mine. 

— Nu, deloc. 

— Atunci, pentru că te simţi vinovat? 

S-a întors din nou spre mine. 

— Pentru că îmi place de tine, mi-a răspuns. 

Cuvintele lui m-au lăsat mută. Nu am putut decât să îmi ridic 
privirea spre stelele de pe cerul nopţii. În mintea mea, mi-am 
spus că nu era bine, că nu aveam nevoie de nimeni. Era mai 
simplu să fiu singură. Mai uşor. Dar, chiar dacă o spuneam, nu 
însemna că aşa era. 

— Fără presiuni, mi-a spus el. Deloc. Niciodată. Putem încerca 
să fim doar prieteni. 

— Isaac Paige, i-am spus întorcându-mă spre el. Fiul 
celebrului milionar Jackson Paige, prieten cu Martha Honeydew, 
fata orfană din Rises. Ar putea fi un titlu de ziar. 

— Ca să fiu sincer, m-a adoptat. 

— Sau ar putea să scrie: „Isaac Paige, adolescentul celebru al 
anului şi ambasadorul ştirilor naţionale despre infracţionalitate, 
văzut în suburbii”, am râs eu de el. 

— Nu îmi pune etichete, a zis. Şi toată prostia asta cu 
ambasadorul nu înseamnă nimic pentru mine. 

S-a îndepărtat de mine. Am atins o coardă sensibilă. 

— Totuşi, am răspuns mai încet. În lumea reală, relaţia 
noastră n-o să meargă. Este imposibil. Vieţile noastre sunt prea 
diferite. Ce ar spune tatăl tău? 

— Nu-mi pasă de ce spune tata. 

Am pufnit. 

— Până când te va scoate din testament şi îţi va tăia 
alocaţia... 

— Nu sunt aşa. 

— Isaac, am şoptit eu, singurul lucru pe care l-am putea avea 
noi doi vreodată este cerul, cu stelele de deasupra, nu familia 
sau prietenii... 

El s-a întors din nou spre mine. 

— Atunci, avem cerul şi stelele şi ne bucurăm de ele cât 
putem. Cât durează, cât este simplu. 

L-am privit în ochi şi am ştiut că nu va dura sau că va rămâne 
ceva simplu şi am simţit că aerul se schimbă în cel mai ciudat 
mod, ca atunci când te înţeapă ceva în ceafă sau când ceva în 
atmosferă avertizează că vine furtuna. Destul încât să mă facă 
să mă opresc şi să observ, dar nu suficient cât să mă reţină să 
mă aplec înainte, să-i ating faţa cu mâna şi să dau aprobator din 
cap. 

Mă ridic şi privesc pe fereastră. Cerul se întunecă deja, iar 
stelele strălucesc. 

XXX 

Cerul nostru, Isaac, am şoptit în aer. Am împărţit cerul şi 
stelele un an. 

Un an întreg. 

Opt luni înainte ca lucrurile să înceapă să meargă prost. 

Zece, înainte ca el să înceapă să ne urmărească, unsprezece, 
înainte de ultimatumul lui. 

Era doar o chestiune de timp. 

Dacă voiam să fim în siguranţă, ar fi trebuit să ne limităm la 
cer. 

Dar am avut dreptate, vezi? Mi-am dat seama că vorbea 
serios încă din prima seară petrecută cu el, atunci când l-am 
privit în lumina lunii. Doar că nu mi-am dat seama în acel 
moment. 

Asta este. 

El este, nu eu. 

Este mai puternic. Mai inteligent. Are mai mulţi bani. Mai 
multă influenţă şi putere. 

La urma urmelor, cine m-ar asculta pe mine, o fată orfană din 
Rises? 

Am să-mi joc rolul. Am să mă asigur că oamenii ştiu adevărul 
şi o să-mi reglez conturile, dar cum rămâne cu restul? Aceea nu 
este lupta mea. 

E| este cel potrivit pentru asta. 

El poate schimba lucrurile. 


6.30 p.m. Moartea este Justiţie 


Pe ecranul albastru-închis se văd pete albe. Se aude un 
pârâit. Sigla, „Ochi pentru ochi” se roteşte. 

NARATORUL: Studioul „Ochi pentru ochi” vă prezintă... 


Cuvintele încetează să se mai rotească. Fâşâitul nu se mai 
aude, cuvintele capătă un aspect zimţat, ochiul se înroşeşte şi 
clipeşte. 


KRISTINA: Bună seara, doamnelor şi domnilor, şi bine aţi venit în 
această seară la Moartea este Justiţie! 


Tema muzicală se derulează pe ritmul unei inimi care bate. 
Într-o rochie de culoarea cireşelor, cu decolteu adânc, tocuri 
înalte şi coafură perfectă, Kristina traversează studioul spre 
ecran. Muzica nu se mai aude, aplauzele încetează, iar ea 
zâmbeşte. 


KRISTINA: În această seară, doamnelor şi domnilor, vă promitem 
un spectacol incitant! Cu toţii vom aştepta cu respiraţia tăiată 
momentul în care ultimele voturi vor sosi în direct pentru 
prizonierul din Celula 7, Anton Kinsella. 


O fotografie umple ecranul din dreapta ei. E faţa rotundă a 
unui bărbat de vârstă mijlocie, cu ochi albaştri şi barba 
încărunţită. 


KRISTINA: Va înfrunta scaunul electric? Îl va prăji curentul 
electric în această seară ori se va duce acasă? Abia aşteptăm 
să aflăm! 


Spectatorii aplaudă. 


KRISTINA: Vom urmări statisticile, vă vom întreba ce părere 
aveţi despre crimă şi făptaş şi vă vom pune în legătură video 
directă cu Celula 7, de vreme ce ultimele lui ore şi minute 
trec. 


O transmisiune video în direct din Celula 7 înlocuieşte 
fotografia acuzatului. În colţul de sus, un cronometru indică 
timpul, în vreme ce Anton Kinsella, îmbrăcat într-o salopetă 
albă, se plimbă înainte şi înapoi pe lângă un scaun cu curele din 
piele în dreptul gleznelor şi picioarelor şi cu o coroană din metal 
deasupra. 


KRISTINA: Dragi privitori, continuaţi să votaţi! Aceasta este 
decizia voastră! Voi, publicul, hotărâți ce este dreptatea şi voi, 
oamenii, o puneţi în aplicare! 

Îşi coboară privirea spre un monitor de pe birou. 


KRISTINA (încruntându-se): Cred că e îngrijorat. Dar haideţi mai 
întâi să ne îndreptăm gândurile spre povestea care captează 
atenţia tuturor... 


Tocurile îi ţăcăne când se îndreaptă spre pupitru. 


KRISTINA (zâmbind): ...uciderea cu sânge rece a comorii 
naţionale, Jackson Paige. Astăzi este ziua a treia din celula 
condamnatei la moarte Martha Honeydew şi, ca de obicei 
pentru a treia zi, şocul s-a estompat cumva, iar lucrurile s-au 
mai potolit. Avem un invitat care o reprezintă pe acuzată şi 
vorbeşte în numele ei. 


Se opreşte la pupitru. 


KRISTINA: Sincer, dragi privitori, sunt foarte interesată să aud ce 
va spune acest reprezentant în numele cuiva care şi-a 
recunoscut deja vina - ce ar mai putea spune cineva? -, dar 
suntem hotărâți să vă propunem o dezbatere corectă şi 
echilibrată. 


Se opreşte, iar un val de apreciere se aude din public. 


KRISTINA: Mai mult decât atât, vă prezentăm un reportaj în 
exclusivitate aici, la Moartea este Justiţie. Nimeni nu a mai 
fost reprezentant de două ori! Dar aşa stau lucrurile! Da, într- 
adevăr, este a doua oară pentru ea! Vă vine să credeţi? 


Chipul îi este serios, cu o răceală în ochi, dar pare să 
zâmbească. 


KRISTINA: Da, dragi privitori! Şi acum situaţia se complică. 
Această persoană şi-a reprezentat înainte fiul, care a fost 
executat pentru uciderea brutală a mamei Marthei Honeydew, 
Beth. Bineînţeles, sunt sigură că vă amintiţi acest caz. Dar iat- 
o din nou, făcându-şi apariţia astăzi, la ora de maximă 
audienţă a televiziunii, pe primul canal inovativ pentru justiţie 
din lume, vorbind în numele fiicei victimei fiului ei! 


Se opreşte cu gura deschisă simulând groaza. Spectatorii 
suspină. 


KRISTINA: Ştiu! Ce întorsătură a evenimentelor! Sunt foarte 
curioasă să aud ce are de spus şi de ce a ales să accepte 

acest rol. Doamnelor şi domnilor, v-o prezint pe doamna Lydia 
Barkova. 


Spectatorii aplaudă acoperind ritmul electric al muzicii de 
introducere în timp ce doamna B., îmbrăcată în negru şi cu părul 
dezordonat legat la spate, iese din culise şi se îndreaptă spre 
Kristina, care stă la birou. Moderatoarea zâmbeşte, o invită să 
se aşeze pe scaunul din stânga, ocoleşte biroul şi ia loc în mijloc. 
Muzica nu se mai aude, iar aplauzele se opresc. 


KRISTINA: Bine ai venit la emisiune, doamnă B.! Cred că aşa vă 
spune toată lumea, doamna B.? 


DOAMNA B. (dând din cap): Corect! Prietenii îmi spun doamna B. 

KRISTINA: Excele... 

DOAMNA B. (întrerupând-o): Puteţi să-mi spuneţi doamna 
Barkova. 


Kristina îşi înclină capul şi zâmbeşte forţat. 
DOAMNA B.: Nu vă cunosc. Nu sunteţi prietena mea. 
Zâmbetul moderatoarei piere, dar numai pentru puţin timp. 


KRISTINA: Trecând mai departe sau nu prea, să vorbim despre 
apariţia ta anterioară aici, când ţi-ai reprezentat unicul fiu, 
Oliver. 


DOAMNA B.: Nu am nimic de spus despre asta. 

KRISTINA: Nu doreşti să comentezi dacă acesta e motivul pentru 
care o aperi pe Martha Honeydew? Simţi că eşti responsabilă 
pentru ea? Te stimulează sentimentul de vinovăţie? 

DOAMNA B.: Vinovăţie? De ce vinovăţie? 

KRISTINA (râzând): Pentru că fiul tău a ucis-o pe mama ei! Cu 
siguranţă, ai sperat că l-ai crescut mai bine de atât! 

DOAMNA B.: Nu fiul meu a ucis-o pe Beth! 

KRISTINA: Vrei să spui doamna Honeydew? 

DOAMNA B.: Da, bineînţeles. Eram prietene, îi spuneam Beth. 

KRISTINA: Deci, el a ucis-o pe prietena ta? 

DOAMNA B.: V-am spus că nu el a ucis-o... 

KRISTINA: Totuşi, publicul l-a găsit vinovat. Încerci să sugerezi 
că toţi... 


Se uită la notițele ei. 

KRISTINA: ...cei şase sute de mii patru sute optzeci şi nouă de 
oameni care l-au votat vinovat s-au înşelat? 


DOAMNA B. (încet): Îmi cunosc fiul. 

KRISTINA: Lăsând asta la o parte pentru un minut, să ne 
întoarcem la detaliul pe care l-ai menţionat acum o clipă: tu şi 
Beth Honeydew eraţi prietene? 

DOAMNA B.: Da, poate bune prietene. Eram vecine de 
apartament. 

KRISTINA: Te-a ajutat mult? 

DOAMNA B.: Da, m-a ajutat. Era o doamnă cu suflet bun. Fiica ei 
este o fată bună, de aceea... 

KRISTINA: Vom ajunge şi la asta, doamnă B. Aşa cum spuneam... 

DOAMNA B.: V-am zis să-mi spuneţi pe nume: doamna Barkova. 

KRISTINA: Scuze! Din nou, aşa cum spuneam, Beth te-a ajutat 
mult pentru că trecutul tău, originile, să le spunem aşa, sunt 
diferite, nu-i aşa? Valorile tale nu sunt valorile tradiţionale ale 
ţării noastre, nu-i aşa? 

DOAMNA B.: Am venit în această ţară când aveam trei ani. 

KRISTINA: Totuşi, dacă ne uităm la trecutul tău, putem să 
înţelegem din ce motive lucrurile au mers foarte prost pentru 
tine. 

DOAMNA B.: Ce a mers prost? 

KRISTINA: Ai fost crescută doar de tatăl tău, care, incapabil să 
plătească o bonă, te-a luat cu el la muncă, la docuri şi în 
şantiere navale... 

DOAMNA B.: Tatăl meu a fost un om bun. 

KRISTINA: Unde ai învăţat o engleză proastă. 

DOAMNA B.: Doamnă Albright, vorbiţi prostii! Nu am de gând să 
stau aici şi să ascult... 

KRISTINA: Doamnă B., poate că în cultura ta bunele maniere nu 
există. În a mea însă, cu siguranţă, există. Lasă-mă să 
termin... 

DOAMNA B.: Maniere? Astea sunt maniere? Mă invitaţi aici să 
vorbesc despre Martha şi mă insultaţi? Nu, nu vă las să 
terminaţi, pentru că vorbiţi prostii. Vorbiţi prostii şi spuneţi 
minciuni! Nu sunt aici ca să discut despre fiul sau tatăl meu, 
Dumnezeu să le odihnească sufletele, sau despre cei cincizeci 
şi patru de ani pe care i-am trăit în ţara asta. Sunt aici ca să 
vorbesc despre domnişoara Martha. 

KRISTINA: Doamnelor şi domnilor, spune că are maniere şi totuşi 
înjură ca un soldat! 


Spectatorii râd. 


DOAMNA B.: M-aţi întrerupt din nou. Vă plac lucrurile doar în 
felul dumneavoastră. Acum, tăceţi şi ascultați! 


Kristina se sprijină de spătarul scaunului, îşi încrucişează 
braţele pe piept şi ridică o sprânceană. 


KRISTINA: Te rog, continuă, doamnă B.! 


DOAMNA B.: Nu contează de unde vin, ci contează cine sunt. 
Ştiu diferenţa dintre bine şi rău. Şi fiul meu o ştia. Şi Martha. 
Sunt aici pentru că Martha nu are pe nimeni. Este singură pe 
lume. Sunt aici ca să spun că nu merită să fie ucisă. 

KRISTINA: Spui că minte? 

DOAMNA B.: A trecut prin vremuri grele. Nu are familie. A fost 
nevoită să renunţe la şcoală ca să lucreze pentru a-şi plăti 
chiria. 

KRISTINA: Îmi pare rău, doamnă B., dar despre ce chirie vorbim? 
Este minoră, ar trebui să locuiască într-o casă de copii şi să fie 
întreţinută de guvern. 

DOAMNA B. (oftând): Nu, Martha nu este aşa. Spune că 
instituţiile alea sunt de rahat. Plăteşte chiria pentru 
apartamentul mamei ei şi trebuie să câştige bani şi pentru 
mâncare. Lucrează din greu, face ore suplimentare curăţând 
toalete şi alte lucruri de acest fel. Este o fată bună. ŞI grijulie. 
Ea a avut grijă de mine de la execuţia lui Ollie încoace. Venea 
în fiecare zi. În unele zile beam ceai împreună şi, uneori, 
rămânea la mine până târziu. Astfel, plăteam căldura doar 
pentru un apartament. 


Moderatoarea se apleacă înainte, cu mâinile împreunate în 
faţă. 


KRISTINA (cu vocea joasă): Deci, îi găteşti cina şi o laşi să stea 
cu tine. Este foarte frumos din partea ta. 


DOAMNA B.: Este o fată minunată şi dulce. Nu a făcut niciodată 
nimic rău. Asta îmi frânge inima. Este un copil. Mama ei ar fi... 

Doamna B. scoate un şerveţel din buzunar, îşi şterge ochii şi 
îşi suflă nasul. Kristina dă din cap şi întinde mâna spre 
interlocutoarea ei. 


DOAMNA B.: Încerc din greu să ajut. Mi-e dor de băiatul meu şi 
de prietena mea şi acum, în curând... Este o fată bună, vă 
spun. Mama ei, Beth, a crescut-o bine şi ar vrea ca oamenii să 
vadă ce fată bună este, nu să-şi amintească de ea ca deo 
criminală. Ea s-ar pricepe la asta mai bine decât mine, ar face 
oamenii să vadă şi să înţeleagă. 


Se abţine să nu plângă. 


KRISTINA: Cred, doamnă B., că viaţa a fost foarte dură şi pentru 
tine, iar eu şi spectatorii îţi ştim necazurile şi grijile şi îţi dorim 
fericire în viitor. Ţi-ai făcut mândră prietena, nu-i aşa, 
doamnelor şi domnilor? 


Dând din cap, se uită la spectatori şi un val de aplauze răsună 
în studio. 


KRISTINA: Ţi-ai făcut datoria! l-ai oferit Marthei un reprezentant, 
ne-ai dat informaţii despre ea şi ne-ai prezentat cazul ei, iar, 
pentru asta, societatea îţi este recunoscătoare. 


DOAMNA B.: Ea este o fată deşteaptă. Ştie ce se întâmplă, vede 
corupţia şi vrea să... 


Microfonul doamnei B. este întrerupt brusc. Kristina o ignoră 
şi se ridică în picioare. Reflectorul o urmează spre spectatori, în 
timp ce lumina din jurul biroului şi de deasupra doamnei B. 
scade. 


KRISTINA: În timp ce ne apropiem de încheiere, haideţi să 
recapitulăm ce am aflat în această seară de la reprezentanta 
Marthei care, conform propriei mărturii, o cunoaşte mai bine 
decât oricine. Doamna Barkova, o imigrantă în această ţară, 
care a crescut în mare parte pe docuri şi în şantierele navale 
şi care, după mai bine de cincizeci de ani, mai are de învăţat 
cum să ne vorbească limba corect, a declarat că Martha a 
renunţat la şcoală, că plăteşte în mod ilegal chirie pentru un 
apartament social ce nu este pe numele ei şi care este prea 
mare pentru nevoile ei. Ne-a mai informat şi că Martha s-a 
crezut prea bună pentru a accepta grija statului. 

Agitaţia tăcută din jurul biroului este acoperită de vocea 
moderatoarei. 


KRISTINA: Am mai aflat şi că acuzata o vizita pe doamna 
Barkova în fiecare zi ca să îi mănânce mâncarea câştigată cu 
greu, dar fără să plătească pentru asta. Insă, în ciuda tuturor 
acestor lucruri, singuratica doamnă Barkova insistă că fata nu 
merită să moară. Vă întreb, dragi spectatori: este aceasta 
descrierea unei fete nevinovate sau vi se pare că bătrâna 
singuratică este manipulată, în mod tragic, de sentimentul ei 
de vinovăţie? Nu eu hotărăsc asta. Tot ce putem face aici este 
să vă oferim informaţiile care ni s-au prezentat. 


În spatele ei, luminile se sting încet, iar doamna B. nu mai e 
acolo. 


KRISTINA: Vă vom lăsa să meditaţi asupra acestor întrebări şi, în 
timp ce voi, spectatorii, vă gândiţi la ce să votaţi, noi vom 
reveni în Celula 7. 


Legătura video din Celula 7 ocupă tot ecranul din spatele ei; 
bărbatul stă pe podea în colţ, ţinându-şi capul în mâini. 


KRISTINA: La mai puţin de două ore înainte de închiderea liniilor 
de votare, putem vedea că statisticile indică... 


Două coloane apar pe ecran, „Vinovat” şi „Nevinovat”, 
însoţite de un ticăit, în timp ce urcă. Coloana „Nevinovat” se 
opreşte la mai puţin de jumătate, iar cealaltă continuă să 
crească, ticăitul auzindu-se din ce în ce mai tare. 

Se opreşte cu un bubuit. „75%” pâlpâie roşu pe ecran. 


KRISTINA: Şi, aţi văzut, doamnelor şi domnilor, 75%! Va trebui 
să votaţi rapid pentru ca acel procent să scadă! Se pare că ne 
putem aştepta la o execuţie în seara aceasta. Revenim după 
pauză. 


Ea zâmbeşte, iar imaginea de pe ecran dispare. 
Eve 


Eve aruncă telecomanda spre ecran. Acesta se crapă şi se 
face alb. 
— O şansă să vorbească cineva pentru ea. Una! Şi vaca aia... 

Max intră în cameră, se uită la mama lui şi la ecranul spart al 
televizorului. 

— Îți aminteşti că am instalat camera aia la uşa de la intrare 
acum ceva timp? spune el. 

Eve închide ochii şi se sprijină de dulapul din bucătărie. 

— Ce e cu ea? 

— Am reuşit să măresc imaginea şi să-l văd pe vizitatorul tău 
de ieri. N-ai să ghiceşti cine era. 

Ea deschide ochii. 

— Arată-mi! 


Martha 


Au lăsat deschisă uşa celulei. Totuşi, nu pot să ies. Are gratii. 
Nu le-am mai observat. Probabil că erau pe partea exterioară a 
zidului. 

Nu văd prea multe, doar peretele opus şi uşa spre camera de 
consiliere, dar aud mişcare şi voci din capătul coridorului. 

Cred că ştiu de ce. 

Sunt şapte celule, dar nu şi şapte oameni, pentru că nu este 
prins ori ucis cineva în fiecare zi. Nu ştiu câţi oameni sunt aici. 
Nu sunt doar eu, dar nu cred că toate celulele sunt ocupate. 

Un lucru este totuşi sigur: În Celula 7 este cineva. Este cel pe 
care l-am văzut în prima mea zi, care a râs când i-am spus că l- 
am ucis pe Jackson Paige. Ar fi trebuit să-i spun că nici crima şi 
nici moartea nu sunt lucruri amuzante. Niciodată nu mi-am dorit 
să moară cineva. Mi-am dorit să plece şi să mă lase în pace, să 
devină oameni mai buni sau să trăiască sub o piatră, departe de 
toată lumea sau ceva de genul ăsta, dar nu mi-am dorit 
niciodată să moară. 

Mă întreb dacă pe bărbatul din Celula 7 l-am auzit plângând 
mai devreme. 

Mă întreb cum îl cheamă, ce a făcut. Sau ce nu a făcut. 

Nu ştiu unde a plecat gardianul. Poate că ne-a părăsit. Poate 
că nu este tot timpul aici. Toţi suntem închişi, cum am putea să 
ne dăm seama? 

Pentru o secundă, mă gândesc la faptul că s-ar putea să 
izbucnească un incendiu şi că noi toţi ne-am prăji ca nişte pui, 
dar, pe de altă parte, cred că oricum nu ar conta, iar apoi mă 

întreb dacă m-am mai gândit la asta. Mă întreb şi dacă o iau 
razna. 

Se spune că singurătatea te înnebuneşte. 

Şi lipsa somnului, şi picăturile alea nenorocite de ploaie de 
ieri. 

Nu m-ar mira să-mi fi pierdut minţile. 

La sfârşit, după şapte zile de iad, îi voi implora să mă ucidă. 

Undeva, o uşă se deschide şi se închide. Simt un curent rece; 
aud voci grave şi cineva se agită, apoi aud pe cineva care râde. 
Altcineva suspină. 

— Nu, nu, nu! se aude vocea unui bărbat. Vă rog, nu! 

El o fi? Tipul din Celula 7? 

— Vinovat! strigă un cor de voci. 

După aceea se mai aud câteva aclamații, nişte aplauze. 

— Ucideţi-l pe ticălos! strigă cineva. 

— Ochi pentru ochi! spune altcineva. 

Mă întreb dacă a făcut-o cu adevărat. Dacă el chiara ucis pe 
cineva. Cu sânge rece. Mă gândesc la Eve şi la soţul ei. A fost 
autoapărare. Ei bine, oarecum. Dar dacă omori pe cineva 
accidental? 

Există atât de multe incertitudini. Dar de-acum şi-au pierdut 
rostul. 

S-a făcut linişte şi atmosfera e apăsătoare. Mă simt copleşită 
de tristeţe şi, brusc, încep să plâng. Mă aşez pe podea, lacrimile 
îmi curg şiroaie şi cad pe jos. 

Pic, pic. Picături mici, ca nişte semne întunecate. 

Dau să mi le şterg cu mâna şi sunt aruncată cu forţă în trecut. 
lată-te! Eşti în faţa mea! Închid ochii. 

e 

— Ştiam că nu va dura, mi-ai spus atunci când Jackson a 
început să devină suspicios. 

Îți aminteşti de seara din pădure? Mi-ai spus că relația noastră 
nu are niciun viitor, că singurul lucru pe care l-am putea împărţi 
vreodată este cerul, cu stelele de deasupra, nu familia sau 
prietenii... 

— Am avut-o pe doamna B. Ea ne-a acceptat. Începeam să 
intru în panică. 

— Dar nimeni altcineva. Am fost de acord să avem o relaţie 
doar cât totul ar fi rămas simplu. Ei bine, nu mai este... 

— Îi pui tu capăt? 

— Martha, dacă nu o facem, o va încheia el pentru noi. Ne va 
termina! 

— Nu merită să lupţi? 

— Dacă ar fi doar viaţa mea în joc, aş risca totul. Dar cum pot 
să o risc pe a ta? Ştii ce va face. Nu pot risca să te rănească şi 
nu pot risca să plătească altcineva pentru asta. 

L-am luat de mână şi l-am privit în ochi. 

— Ce vrei să spui, Isaac? am şoptit. Ce vrei cu adevărat în 
viaţă, pentru viitorul tău? La ce visezi? 

— Este diferit, a şoptit el. Ce voiam înainte să te cunosc... s-a 
schimbat. Presupun că am ştiut dintotdeauna cât de corupt este 
tatăl meu, iar crimele... 

S-a oprit şi a scuturat din cap. 

— Dar... Sună îngrozitor, ştiu! A trebuit să le ignor ca să-mi 
pot continua viaţa. Altfel, nu ştiu, nu cred că aş fi putut face 
faţă. L-am văzut că face acte de caritate. Ştii, mi-a plăcut asta şi 
îmi plăcea să-l însoțesc în locurile alea şi am crezut că aş putea 
să-i folosesc banii şi influenţa ca să fac ceva bun pentru lume. 
Să încerc să echilibrez un pic lucrurile... Dar, când te-am 
cunoscut... Mi-ai deschis ochii şi m-ai făcut să văd că sunt mai 
multe de echilibrat decât am crezut vreodată. 

S-a oprit şi a înghiţit cu greu. 

— Tu m-ai inspirat, m-ai făcut să văd că aş putea chiar să 
încerc să schimb lucrurile. La scară mare. 

M-am aşezat într-o poziţie incomodă. 

El mi-a zâmbit. 

— Eşti puternică. Eşti o persoană mică într-o lume mare. Fără 
bani, cu puţină educaţie, fără familie... 

— Vai, mulţumesc! 

— Ascultă-mă! Nu ai nimic, dar vrei să continui să lupţi ca să 
încerci să le arăţi oamenilor adevărul despre ce s-a întâmplat. 
Chiar dacă nu eşti nevoită. 

— Le datorez asta. 

El a scuturat din cap dezaprobator. 

— De fapt, nu le-o datorezi, dar eşti o persoană bună. lar eu 
am bani, şi influenţă, şi educaţie, şi o familie cam denaturată, şi 
ce fac? Nimic. Tu... tu... 

A înaintat din nou şi mi-a cuprins faţa cu mâinile... 

— M-ai făcut să visez că lucrurile se pot schimba şi pot fi mai 
bune. Pentru mine, pentru tine, pentru toată lumea. 

— Toată lumea ştie că sistemul judiciar este corupt, i-am 
şoptit eu, dar toţi se tem să nu cumva să fie prinşi de partea 
greşită. Chiar crezi că poţi schimba lucrurile? 

El a încuviinţat. 

— Dar nu singur, mi-a spus. 

— Împreună? l-am întrebat. 

Da, împreună! 

Dreptate şi adevăr pentru mama şi Ollie erau singurele lucruri 
la care am îndrăznit să sper. Cele la care se referea el mă 
depăşeau cu mult, însă, în acel moment, am avut curajul să cred 
că poate avea dreptate. Dacă ne jucam fiecare rolul, atunci, 
împreună puteam schimba lucrurile. 

e 

Revin în prezent şi mă uit prin celulă: e rece, dură şi atât de 
pustie. Totuşi, lumina e diferită cu gratiile la uşă. Atunci nu m- 
am gândit niciodată că ceea ce am făcut va fi atât de important 
sau atât de hotărâtor, dar acesta este rolul meu şi rolul meu 
aproape s-a încheiat. 

Încerc, dar nu am fost decât o orfană din Rises; asta sunt şi 
asta voi fi mereu. 

e 

Pe coridor sau într-o celulă se aude agitaţie şi mi se întoarce 
stomacul pe dos de surprindere şi frică. 

— Cum te cheamă? spune o voce. 

— Ce? întreb şi mă ridic în picioare. 

Îmi şterg lacrimile, încercând să-mi dau seama de unde se 
aude vocea. 

— Cum te cheamă? mă întreabă din nou. E o voce de bărbat, 
răguşită, ca şi când ar avea ceva în gât. 

— Martha, răspund. Care este numele tău? 

— Emilio, spune el. 

— Eşti prizonier? În care celulă eşti? 

— Ăăă, 4, cred, mormăie el. Am cam pierdut şirul. 

— Eu sunt în 3. 

— Ei bine, eu trebuie să fiu în 4 atunci, pentru că sunt sigur că 
nu sunt în 5. Eşti femeie? 

— Mmm, fată, presupun. Am şaisprezece ani. 

— Şaisprezece? Ce cauţi aici? 

— Am ucis un bărbat. 

— Şi recunoşti asta? Vreau să spun... eu am ucis un bărbat, 
dar nu recunosc asta în faţa nimănui. Am zis că sunt nevinovat, 
lasă-i pe ei să încerce să dovedească contrariul. Nu că ar fi 
nevoie să dovedească, dar... Pe cine ai ucis? Vreun prieten? 

— Nu. Pe Jackson Paige. 

Râsul lui răsună pe coridor şi prin celule. 

— Pe Jackson Paige? Poftim?! Pe ace/Jackson Paige? 

— Da, răspund. 

Emilio râde din nou. 

— Minunat, spune el. Era timpul ca cineva să-l coboare de pe 
piedestalul pe care s-a urcat singur. Minunat! 

— Dar este mort. 

— Fato, probabil că ai salvat nişte vieţi scăpând de el. Nu e 
probabil, chiar ai salvat vieţi. Ar trebui să-ţi dea o medalie, nu să 
te trimită pe scaunul electric! 

— Totuşi, răspund eu, nu poţi ucide oameni doar pentru că tu 
nu eşti de acord cu ei. 

Tace pentru o clipă, iar eu îl aud cum respiră greoi şi cum se 
agită prin celulă. 

— Mda, ei bine, ştii tu... Este complicat, nu-i aşa? Cu siguranţă 
nu l-ai ucis ca să te distrezi. Cred că ai avut un motiv. 

— Mda, am avut un motiv, dar tot am să mor, şoptesc. 

Tace din nou. Din cealaltă parte a coridorului se aud zgomotul 
unor scaune şi o uşă care scârţăie. _ 

— N-am să te mint, spune el. Probabil c-ai să mori, mda. li 
avea pe mulţi la mână. Dar dacă ies, fato, am să folosesc toţi 
banii pe care am să-i găsesc ca să îţi votez nevinovăția. 

— Emilio... 

— Probabil nu ar conta deloc. El şi-a câştigat simpatia 
mulţimii. Însă, într-o zi, nu-i aşa?, oamenii vor vedea cât de 
proşti au fost. 

Din cealaltă parte a coridorului se aud voci, râsete şi 
zăngănitul metalic al unor roţi. 

— Chiar ai făcut-o? întreabă el. 

Uşa din capătul coridorului se deschide brusc, iar eu tresar. 

— Ai făcut-o? întreabă el din nou. 

Printre gratii, văd un cărucior venind pe coridor, roţile 
învârtindu-se pe podeaua pietruită şi nu-i pot zări decât cizmele 
celui care-l împinge. Mă uit cu mai mare atenţie şi văd întins pe 
targa metalică un corp îmbrăcat cu aceeaşi salopetă albă de 

închisoare ca a mea. Braţele i se leagănă în lateral, pe lângă 
trup, degetele îi sunt aidoma cârnaţilor din frigider şi pe mână 
are un tatuaj cu un trandafir. 

Este bărbatul pe care l-am văzut în prima mea zi aici. 

Mă uit cum este împins pe lângă mine, întins pe cărucior şi se 
îndreaptă spre capătul holului. Aud cum se închide cealaltă uşă. 

— Am avut ideea asta, şoptesc eu. 

— Care? 

Uşa se deschide din nou şi apare gardianul. 

— Stingerea, doamnelor! strigă el. 

Cheile îi zăngăne în mână, apoi se aude un zgomot metalic 
surd, iar uşile încep să se închidă. 

Mă las în genunchi şi-mi lipesc faţa de gratii când uşa se 
mişcă spre mine. 

— Am avut ideea asta nebunească! îi strig lui Emilio. 

Cineva loveşte cu bastonul printre gratii şi îmi dă peste 
degete. Ţip, dar nu mă mişc. 

— Că noi chiar am putea face lucrurile mai bune! strig din 
nou, dar totul se întunecă. 

Ceva mă trezeşte. Un fâşâit. Ca şi când cineva dă cu spray 
sau cu un odorizant de cameră. Apoi se opreşte. 

Stau întinsă pe podea, lângă uşă. Este întuneric. Este atât de 
întuneric, încât aş putea pluti în spaţiu. Nu, este mai întunecat 
decât atât, pentru că nu sunt stele. Este şi frig. lar acum este o 
linişte absolută. 

Simt ceva ciudat pe frunte şi ridic o mână să o ating, iar ceva 
se desprinde de pe vârful degetului meu. 

„Sânge închegat? mă întreb. Oare m-a lovit?” 

Ochii mi se obişnuiesc încet cu întunericul, iar formele încep 
să se zărească - patul, toaleta, chiuveta - mda, lucrurile 
obişnuite. _ 

Şi fereastra de sus. Cerul mă atrage spre ea. Imi place. Mă 
întreb ce este acolo, cum este să fii sus şi să te simţi atât de 
singur. 

Aşa? mă întreb eu. Nu! Aş fi liniştită şi calmă. Liberă. Şi lipsită 
de toate rahaturile de pe pământ. 

Ar trebui să locuiesc acolo. Să fac o colonie. 

Mda, sigur, în visele tale. 

Visele sunt tot ce am aici. Şi amintirile. 

Mă târăsc pe podea şi mă întind în pat. 

Celula asta a fost simplă, cred. Dar apoi clipesc, clipesc din 
nou şi văd ceva venind spre mine din umbră. 

Cineva vine spre mine. 

La început în întuneric, dar apoi însoţită de lumină, silueta 
capătă formă. Este o femeie cu părul până la umeri, mai scundă 
decât mine, slabă, cu faţa rotundă. Are ochi negri, un zâmbet 
larg şi îşi întinde braţele spre mine. 

Clipesc, clipesc. Închid ochii, îi frec. 

Nu, nu, nu, nu, nu, îmi spun în mintea mea. Nu o lăsa să te 
păcălească. Deschid din nou ochii. 

Ea este în faţa mea. Se apleacă spre mine. Îmi zâmbeşte cu 
braţele întinse. 

— Mamă? şoptesc eu. 

— Martha, răspunde ea. Mă bucur atât de mult să te văd. 

— Dar... Dar... Mamă, nu eşti... Nu eşti...? 

— A trebuit să vin să te văd, spune ea. 

Vocea ei este atât de caldă, de bună şi de liniştitoare. Mă 
bucur atât de mult să o aud din nou. Şi să o văd din nou. 

Mă ridic. 

— Mi-a fost atât de dor de tine, îi spun. Mă bucur atât de mult 
să te văd! 

— A trebuit să vin să te văd, îmi zice, după care se opreşte, 
coborându-şi privirea spre mine. Ceva s-a schimbat, ceva e în 
neregulă, faţa ei, pare... Să-ţi spun cât de dezamăgită sunt de 
tine. 

— C... ce? 

Se apleacă spre mine, cu fața foarte aproape de a mea. 

— Cum ai putut? Cum aji putut? Fiica mea, o criminală, o 
asasină. Cum crezi că mă face să mă simt? 

— Dar... 

Se ridică şi începe să se plimbe prin celulă în sus şi-n jos. 

— Nu am crezut c-ai să ajungi aşa! Tu... tu... O fiinţă fără 
inimă. 

Se opreşte şi vine spre mine... 

— TICĂLOASĂ fără inimă! 

— Ce? Dar, mamă, trebuie să înţelegi... 

— Inţeleg! Să nu crezi că nu înţeleg, îmi spune şi vocea ei tot 
mai stridentă umple celula, răsunând din pereţi. l-ai găurit inima 

îndrăgitului naţiunii! Ai ciuruit cu gloanţe un simbol! l-ai distrus 
corpul eroului nostru! Pentru ce? 

— Nu! strig ţinându-mi capul în mâini, legănându-mă. Nu, 
mamă, nu, nu aşa a fost. A fost un singur glonţ, unul, doar unul, 
iar el... 

— Ai înţeles GREŞIT! Ştii ce? 

— Ce? 

— Nu Jackson Paige m-a ucis! strigă ea. Isaac te-a MINŢIT. 
Este un MINCINOS şi te URĂŞTE! 

— Nu, nu ar... : 

— Eşti o criminală şi te URASC! Mă răsucesc în mormânt din 
cauza ta! 

— Nu, te rog, nu! Mamă, mamă, te iubesc, nu face asta, te 
rog! Nu aşa a fost, nu aşa, nu aşa. Te rog! o implor în timp ce 
trag cearşafurile în jurul meu şi mă prăbuşesc pe saltea. Imi 
pare rău! Îmi pare rău! Mamă, te rog, iartă-mă! 

Suspin neîncetat, iar sunetul paşilor ei se estompează. 

— Martha? 

Este o altă voce. 

— Lasă-mă în pace, răspund. Te rog, pleacă! 

— Mi-ai mai spus asta şi nu ai vorbit serios. 

Cunosc vocea asta. 

— De fapt, mi-ai spus să mă duc naibii, îţi aminteşti? Prima 
dată când ne-am întâlnit? În faţa blocului? 

— Îmi amintesc, şoptesc eu, bineînţeles că îmi amintesc. 

— Nu vrei să mă vezi? M-am strecurat înăuntru. l-am furat 
cheile gardianului. 

— Mi-ar face plăcere să te văd, spun eu. 

Mi se pare că aud paşi şi mă întorc să văd cine e. 

Pielea îi străluceşte în lumina lunii şi razele discrete ale 
astrului i se reflectă în ochi. El zâmbeşte, iar corpul mi se 
încălzeşte şi inima mi se topeşte. 

— Isaac, şoptesc eu şi mă simt relaxată. O, Dumnezeule, mă 
bucur atât de mult să te văd! Nu credeam că te voi mai întâlni 
vreodată. Credeam... Plâng din nou acum, dar de uşurare. Cum 
ai ajuns aici? O să mă iei cu tine? 

Nu îmi pot lua privirea de la el. Toată fiinţa lui mă alină şi mă 
face să mă simt uşurată. 

— i-ar plăcea asta? întreabă el. Să fugim! Doar noi doi. Ai 
vrea să începem o viaţă împreună, într-un loc sigur unde putem 
fi singuri? 

Eu dau din cap aprobator. 

— Da, da, o, ar fi minunat! Ar fi atât de bine. Da, Isaac, da, hai 
să o facem, te rog. 

— Ei bine, GHINION! 

Vine spre mine strigându-mi cuvintele în faţă. 

— De ce aş vrea să fiu cu o CRIMINALA? Doar asta eşti. O 
CRIMINALĂ! 

Nu mă pot mişca. Deschid gura, dar nu pot să vorbesc. 

— Crezi că te-am iubit? Hei?! Chiar crezi că cineva ca mine s- 
ar îndrăgosti vreodată de una ca tine? îmi spune. 

— Eu... eu, nu pot vorbi. i 

— Nu te-am iubit niciodată! NICIODATA! Nu eşti decât o târfă 
nenorocită. O scursură. Aşa cum a spus tata. Te-am folosit! 

— Isaac, te rog, nu! 

Lacrimile îmi curg şiroaie şi nu le pot opri. Lumea mea se 
destramă. Sunt distrusă. Cad. Nu pot... nu pot... 

— Mori, iar cuvintele astea să-ţi răsune în urechi: eu... nu... te- 
am... iubit... niciodată! Ai înţeles? strigă el. 

Mă holbez în acei ochi pe care ştiu că i-am văzut privindu-mă 
iubitori. 

— Ai înţeles? strigă el din nou. 

Dau aprobator din cap, pentru că trebuie să o fac. 

Când se întoarce, vreau să-l iau de mână, dar nu reuşesc... 

Închid ochii, trag cearşafurile peste cap şi mă prăbuşesc din 
nou. 

Inima îmi e sfâşiată. Sufletul îmi arde. Sunt goală. 

Plâng. Suspin. Până când începe să mă doară capul şi renunţ, 
epuizată. Doar atunci privesc de sub cearşaf. Cumva, mă aştept 
să-i văd pe amândoi, dar bineînţeles că nu sunt acolo. Chiar şi în 
lumina slabă şi cu vederea înceţoşată, îmi dau seama că uşa 
este încă închisă şi văd cât de mică este fereastra. 

„Ştii că nu a fost nimic real, nu-i aşa? Erau holograme, sau 
halucinaţii, sau alte rahaturi ciudate”. 

Capul îmi este greu. Am un gust ciudat în gură. Mă simt ca un 
rahat. 

Mă rostogolesc pe spate, mă holbez prin celulă. 

Se aude din nou fâşâitul. 

Ce este asta? 

Clipesc din nou şi mă ridic. Pentru că am plâns, nu văd bine 
şi-mi simt ochii grei, dar zăresc ceva aproape de uşă... ceva 
care se chinuieşte să treacă prin lumina lunii iese pe dedesubt. 

Ca o ceaţă... sau ca un abur... sau... ca un gaz. 

Mă gazează? Ce? De ce? 

— Pentru că pot! 

Mă uit într-o parte, iar Ollie stă lângă mine, pe pat, învârtind 
pe deget cheile de la maşina lui. Părul lui creţ îi învăluie chipul. 

— Pentru că te urăsc, pentru că te controlează, controlează 
totul... 

— Nu, nu, nu! spun chinuindu-mă să cobor din pat, trăgând 
cearşaful cu mine. Nu eşti adevărat! Nu te ascult! 

— Eşti slabă şi inutilă şi nu vei putea realiza niciodată nimic... 

— Nu te ascult, nu te ascult... 

Mă prăbuşesc pe podea. 

— Nu m-ai salvat, nu-i aşa? Nu ai votat de suficient de multe 
ori. lar eu te-am iubit. Erai ca o surioară pentru mine. 

Mă târăsc spre uşă şi îl pipăi acum cu mâinile. Pipăi vaporii, 
gazul, orice ar fi. „Nu este corect, gândesc eu. Cum pot ei să-mi 
facă asta? Cum...” 

— Vrei să ştii cum este să mori? 

Vocea lui este atât de dură... Bag cearşaful în spaţiul de sub 
uşă, împingându-l cu vârful degetelor cât de mult pot. 

— Vrei să ştii cum este durerea? 

Incerc să nu ascult. 

— Ştii că nimeni nu te place. Nimeni în afară de mine nu te-a 
plăcut, iar tu m-ai lăsat să mor. Isaac doar se foloseşte de tine. 
Cum te-ai putut gândi vreodată... 

Mă ridic şi mă holbez la fantoma lui Ollie. Camera se roteşte 
în jurul meu, îmi simt capul greu, dar nu am de gând să mă las 
învinsă. 

— Taci naibii din gură, spun. Nu eşti adevărat, iar eu nu te 
ascult! 

Picioarele mi se înmoaie şi, brusc, mă trezesc pe podea şi zac 
acolo ca şi când aş fi ieşit dintr-o luptă; emoţiile se scurg din 
mine ca sângele. 

CELULA 4 


Eve 


Femeia de la birou agită un pix între degete, în timp ce 
fixează cu privirea ecranul calculatorului. 

Eve stă în faţa ei. 

— Cum spuneaţi că vă cheamă? întreabă ea fără să-şi mute 
privirea. 

— Eve Stanton. 

— Doamnă Stanton, să ştiţi că nu lăsăm pe oricine să apară 
pe post, răspunde ea. Este o televiziune de ştiri foarte 
respectată. Este important pentru integritatea noastră să 
impunem cele mai stricte metode. Invitaţii noştri vin de obicei 
doar chemaţi şi numai cei mai pricepuţi în domeniul lor sunt 
solicitaţi să-şi împărtăşească părerile, deoarece pot influenţa 
voturile spectatorilor şi, astfel, pot altera cursul justiţiei. 

— Îmi citiţi asta? întreabă Eve. 

Ea îşi ridică privirea. 

— Nu. 

Eve se întoarce. Pe peretele opus este un şir de câteva 
televizoare. Deasupra lor este scris numărul fiecărei celule. 

Se întoarce din nou. 

— Acestea sunt... Sunt acestea...? 

— Ceea ce vedeţi acolo testăm momentan în birourile noastre 
şi sperăm să le putem introduce pe piaţă, să fie disponibile în 
toate casele, firmele şi birourile, la un preţ special, pentru o 
transmisiune constantă de douăzeci şi patru de ore. 

— Din celule? 

— Da, doamnă. Din celule. Avem şi capacitatea de a focaliza, 
de a vedea pe timp de noapte, de a capta sunetul... 

— Îi urmăriți? 

— Şi dumneavoastră o veţi putea face în curând, pe canalul 
nostru plătit, dedicat verdictelor Departamentului de justiţie. 

— Dar asta e o încălcare a intimităţii. 

— Prin încălcarea legilor noastre, se uită din nou în jos, 
prizonierii au renunţat la orice intimitate. 

— Asta e împotriva drepturilor omului. 

— În conformitate cu termenii contractului pe care îl 
semnează la intrarea în celula condamnaților la moarte, ei 
renunţă la drepturile omului. 

— Ei ştiu că sunt urmăriţi? 

— Toate informaţiile în legătură cu folosirea datelor sunt 
incluse în partea de jos a contractului şi toţi prizonierii pot să le 
citească atunci când li se cere să-l semneze. 

Eve se încruntă şi se uită din nou la ecrane. Făcând un pas 
mai aproape, se concentrează asupra Celulei 4 - Martha stă 
întinsă pe pat, cu capul ascuns sub cearşaf. 

Eve ridică un deget şi atinge ecranul. 

— De când sunt ferestrele mai mici? întreabă ea. 

— Nu avem voie să discutăm despre arhitectura celulelor, dar 
purtăm discuții constante în vederea asigurării calităţii 
transmisiunii. 

Eve se uită peste zid. 

— Mai este o priză aici, spune ea. Şapte ecrane pentru şapte 
celule, dar este o priză în plus. Ce scop are? 

Chipul femeii se luminează şi o priveşte zâmbitoare pe Eve. 

— Aceea este pentru cea mai nouă inovaţie, spune ea. Şi a 
opta interfaţă a noastră. Un ecran de calculator care va asigura 
transmisiunea în direct pentru cea mai nouă tehnologie CV. 

Eve se întoarce spre birou. 

— CV. Conferinţă video? 

— Consiliere virtuală, spune ea bucuroasă. 

— Poftim? 

— Conform cercetărilor făcute în rândul privitorilor, s-a aflat 
că cei mai mulţi simt că plăcerea vizionării a fost diminuată din 
cauza lipsei unei legături cu acuzaţii, mai ales pentru că lipseşte 
accesul la gândurile care i-ar fi putut conduce la comiterea 
crimei. Sunt sigură că tu, ca privitor, vei considera că asta poate 
să influenţeze nedrept votul spectatorilor şi astfel... 

— Să altereze cursul justiţiei. 

Recepţionista îşi ridică privirea şi zâmbeşte larg. 

— De fapt, continuă Eve, nu sunt unul dintre spectatori. 

Femeia nu mai zâmbeşte şi rămâne cu gura căscată. 

— Oh! 

— Nu urmăresc. Cred că deja cursul justiţiei a fost influenţat 
în mod nedrept prin introducerea unui sistem care se bazează 
pe bani. 

— O, dar... 

Eve ridică mâna. 

— Nu, de fapt... dă Eve să spună, dar se opreşte şi priveşte 
împrejur. Câteodată, domnişoară... îmi pare rău, nu ştiu cum vă 
cheamă... uneori nu te trezeşti într-o situaţie anume şi te întrebi 
cum naiba ai ajuns acolo? 

Se uită din nou la ecrane. 

— Nu pot decât să mă întreb dacă, la un moment dat în 
trecutul nostru, nu am ales o direcţie greşită; dacă, la un 
moment dat, cineva probabil că a avut puterea să se ridice şi să 
spună nu, dar, dintr-un motiv oarecare, nu a făcut-o. Este ca şi 
când au împins o bilă la vale, ca să vadă ce se întâmplă, dar 
acum nu o mai pot opri. 

— Ce bilă? întreabă femeia. 

— lar acum, vorbeşte Eve pe un ton mai ridicat, acum este 
atât de mare şi de puternică, încât... încât... şi toţi acei oameni, 
care erau poate nevinovaţi... sunt... şi suntem blocaţi în acest 
loc infernal. 

— Cum spuneaţi că vă numiţi? întreabă femeia, cu telefonul în 
mână. 

— Chemaţi paza? Nu vă deranjaţi! 

Se întoarce şi pleacă. 

— Eve Stanton! strigă în urma ei. Avocatul desemnat al 
acuzatului! 

Trânteşte uşa din sticlă şi iese în stradă. 


Martha 


Îmi bubuie capul. Am faţa umflată. Cred că am degetele 
rupte. 

Nu vreau să cobor din pat şi, oricum, nu cred că pot. 

Nu îmi mai pasă. Sunt epuizată. Secătuită. Terminată. 

Nu mai vreau timp sau zile, vreau să mă omorâţi acum! 

Nu vreau să fiu jucăria pe care o torturați. Mă faceţi să 
halucinez ca să vedeţi cum îmi pierd minţile. Sau ca să mă 
distrugeţi. 

Dacă nu v-aş fi spus deja că sunt vinovată, sunt sigură că aş fi 
făcut-o acum, doar ca să încetaţi. 

Mă întreb când ajunge Eve. 

Ce-o să-mi spună? 

O să facă ceva? 

În orice caz, ce mai contează? 

Sunt în Celula 4, dar nu ştiu cum am ajuns aici. Ultimul lucru 
pe care mi-l amintesc este că m-am prăbuşit pe podea, 
gândindu-mă că totul este de rahat, întrebându-mă dacă mama, 
şi Isaac, şi Ollie chiar cred asta, gândindu-mă că aşa trebuie să 
fie, încercând apoi să găsesc o metodă prin care să fac din 
cearşafuri un fel de laţ şi să termin acum cu toate. 

În clipa următoare, mă trezesc aici, simţindu-mă deja pe 
jumătate moartă. 

Ştiu că sunt în Celula 4 fiindcă cineva a scris „încă 3 zile” pe 
perete cu litere mari, maronii. 

Mă holbez la litere şi mă întreb cu ce le-a scris, de vreme ce 
aici n-au pixuri sau creioane. 

Mai este ceva pe perete, deasupra scrisului, chiar în partea de 
sus, la îmbinarea cu tavanul; seamănă cu o cutie sau ceva de 
felul ăsta. Nu ştiu. Mă rostogolesc şi stau cu faţa la perete. 

Trei zile. 

Mai apuc să dorm de trei ori. 

Încă trei răsărituri de soare prin ferestrele care devin tot mai 
mici. Asta dacă următoarea celulă mai are fereastră. 

Încă trei apusuri de soare. 

Putem sări câteva, vă rog? Putem să o facem acum şi să 
terminăm treaba? 

Nu, stai aşa, încă patru apusuri. Desigur, execuţia are loc 
după ce toată lumea ia cina, îşi plimbă câinele şi se face 
comodă pentru divertismentul de seară, în faţa televizorului, cu 
o ceaşcă de ceai în faţă sau cu un pahar cu vin, în funcţie de zi. 

Fericire! 

Dar nu ştiu cât este ceasul. Nu vreau să mă uit la ceas. Am să 
stau aici toată ziua. Am să stau întinsă şi am să dorm. 

Sau să mor. Vă rog! 

Dumnezeule, mă doare capul. 

Trag de cearşaf sperând că răcoarea va face bine ochilor mei, 
iar patul pare că se mişcă de lângă perete. 

Ceva de acolo îmi atrage atenţia. Marginea unui cuvânt sau a 
unui tipar. Mă uit pentru o vreme. Nu vreau să fiu curioasă. Nu 
pot să mă deranjez. Nu vreau să ştiu ce este. 

Dar... 

„Nu, Martha, culcă-te, lasă chestia aia în pace, ignor-o!” 

Dar... invoc energia de undeva, împing patul mai departe şi 
văd mai mult. 

ÎI împing mai departe şi... 

Zidul ascuns în spatele patului este acoperit cu un scris roşu. 

Mă ridic - nu mă pot abţine - şi mă uit mai de aproape. 

Ted McNally. Thomas Redfearn. Alison Holmes. Craig Stiller. 
Marcus Allcock. Ahmed Johnson. John Reinbeck. Oscar Devillo. 
Clarice Netenberg. _ 

Numele sunt scrise ciudat. Inceţoşat. Unele sunt pătate cu 
picături şi dungi. 

Sunt scrise cu sânge. 

Continuă la nesfârşit. Sunt cu sutele. 

Brusc, mă trezesc din nou. Sunt vie şi îmi fac griji. 

„Aceea nu a fost mama ta şi acela nu a fost Isaac”, spune 
acea parte din mine, mai puternică acum, iar eu ascult. „Ei te-au 
gazat, te-au făcut să-ţi vezi propriile amintiri, dar mama ta şi 
Isaac nu cred asta, nu au crezut-o şi nu o vor crede vreodată. lar 
tu ştii asta. Nu-i lăsa pe ticăloşi să câştige!” 

Dau din cap. „Ştiu”, îmi spun eu în gând. 

„Fii puternică! Rămâi puternică!” 

Mă uit din nou la nume. Simt un fior pe şira spinării. 

Câţi oameni au fost în celula asta, în ultimele trei zile din viaţa 
lor, când mai aveau atâtea de făcut sau de spus? Să îşi ceară 
scuze, să explice, să implore înţelegere, sau dreptate, ori justiţie 
corectă? 

Citesc numele ca şi când aş avea o obligaţie sacră faţă de 
sufletele lor. 

Boris Axenborough. Corrine Hamah. Edith Chalabi. Oliver 
Barkova. 

Ollie. Vecinul şi prietenul meu. Confidentul şi sentimentul meu 
de vinovăţie. 

Mă aplec în faţă şi îmi prind degetul într-un arc de la pat; 
acesta îmi intră în piele, iar sângele curge. Îl strâng şi mai mult 
şi iese afară ca o bulă închisă la culoare. 

Când mă ridic, se aude un zbârnâit pe peretele din spatele 
meu. Îmi întorc privirea, sunt sigură că se mişcă acea cutie de 
lângă tavan. 

O urmăresc. 


6.30 p.m. Moartea este Justiţie 


Pe ecranul albastru-închis se văd pete; se aud băzâituri şi 
pârâituri. Sigla cu ochiul se roteşte. 

Titlul - „Sâmbăta pe canapea” - pluteşte pe ecran când 
începe să se audă coloana sonoră, mai lentă şi mai dulce decât 
în zilele săptămânii; bătăile de inimă se desluşesc mai încet. 
Titlul dispare într-o sclipire, iar luminile se aprind într-un studio 
mai intim. Kristina, care poartă o pereche de pantaloni gri şi o 
bluză roz, mulată pe corp, stă pe una dintre canapelele din 
piele, iar în faţa ei este o masă joasă de cafea, plină cu ziare şi 
reviste. Lângă ea se află Joshua Decker, îmbrăcat cu o cămaşă 
deschisă la piept un pic prea mult. 

Coloana sonoră nu se mai aude. 


KRISTINA (zâmbind): Bună seara, dragi privitori, şi bine aţi venit 
la ediţia specială de sâmbătă a emisiunii Moartea este 
Justiție! 


Din public se aud slab aplauze. 


KRISTINA: Astăzi ni se alătură reporterul nostru de teren, Joshua 
Decker, la adăpost de vremea rece de afară. 


Aplauzele spectatorilor se aud mai tare, însoţite de un val de 
voci feminine. 


JOSHUA: Mulţumesc, Kristina, este o plăcere să mă aflu aici! 


KRISTINA: Ei bine, ca în fiecare sâmbătă, scopul nostru este să 
vă prezentăm ceva special, iar în această săptămână nu 
facem nicio excepţie, pentru că astăzi avem doi invitaţi care 
ni se alătură! În primul rând, îl avem pe nimeni altul decât 
Rafi Mannan, preşedintele corporației media Life Visions, 
compania ce a preluat sistemul nostru de justiţie şi l-a 
transformat în sistemul inovativ de vârf care este astăzi. Cel 
mai corect din lume, spun mulţi, în care fiecare dintre cei 
aflaţi în public este jurat şi poate lua decizii. Bună seara, Rafi! 

Camera se retrage ca să-l arate pe Rafi pe cealaltă canapea: 


relaxat, cu părul neglijent, îmbrăcat în blugi şi pulover. 


RAFI: Bună seara, Kristina! Joshua! 


JOSHUA: Şi, în al doilea rând, alături de noi se află redactorul-şef 


al National News, Albert DeLonzo. 
Un bărbat slab, purtând o cămaşă albă şi o haină gri, se 


apleacă de pe celălalt capăt al canapelei, ridică o mână şi 
zâmbeşte. 


ALBERT: Este o plăcere să mă aflu aici! 


KRISTINA: Vă mulţumesc amândurora că aţi venit! Rafi, aş vrea 


să discut mai întâi cu tine. Cred că ai să le oferi privitorilor 
noştri nişte informaţii incitante. 


RAFI: Nişte informaţii foarte incitante, da! După cum poate ştiţi, 


Life Visions cercetează în mod constant modalităţile prin care 
se poate îmbunătăţi experienţa vizionării celulelor, încercând 
să-i apropie pe votanţi de acuzaţi şi de culoarul morţii şi, 
astfel, să le permită să ia decizii în privinţa voturilor pe baza 
unor informaţii. Confruntând şi analizând părerile privitorilor, 
a devenit evident că nu erau complet implicaţi în această 
experienţă şi, pentru a îmbunătăţi acest lucru, sunt foarte 
bucuros să anunţ că acum putem să le oferim un sistem mult 
mai performant şi incluziv, care permite implicarea mai intimă 
din partea privitorilor, de oriunde s-ar afla. 


JOSHUA: Ne ţii în suspans... 
RAFI: Chiar din acest moment, lansăm programul de vizionare 


de douăzeci şi patru de ore a tuturor celor şapte celule! 


Spectatorii aplaudă. Rafi zâmbeşte şi face o plecăciune. 
Din cealaltă parte a canapelei, DeLonzo dă din cap. 


RAFI: Pentru o taxă lunară, privitorii vor putea să se conecteze 


pe baza televizoarelor, a calculatoarelor, a telefoanelor sau a 
oricărui dispozitiv pe care îl folosesc şi să se apropie de 
acuzaţi în timp ce aceştia stau în celule. Așa ceva nu s-a mai 
întâmplat până acum. Veţi putea să urmăriţi fiecare moment, 
fiecare expresie facială, să vedeţi toate defectele şi 
slăbiciunile caracterului lor şi orice sfidare, scuză, motiv sau 
nevinovăție pe care credeţi că le-ar putea manifesta. 

KRISTINA: Rafi, am sugerat asta de multă vreme. Sunt atât de 
mulţumită să văd că, în sfârşit, aşa ceva s-a realizat. 

RAFI: La Life Visions ne-am asumat întotdeauna serios 
răspunderea faţă de privitori şi faţă de acuzaţi, înţelegem 
suferinţa pe care o poate simţi un votant dacă, la un moment 
dat, în viitor, şi din orice motiv, descoperă că a votat greşit şi, 
desigur, realizăm care sunt implicaţiile acestui lucru asupra 
acuzatului. Într-un fel, e ca şi cum acuzatul ar fi în casele 
voastre, dar, desigur, fără ca privitorii să fie în pericol! 

JOSHUA: Şi cred că acum ai o ofertă exclusivă pentru noi, Rafi. 

RAFI: Avem. Cu ocazia lansării acestui proiect, oferim acest 
serviciu gratuit pentru următoarele şaptezeci şi două de ore. 
Adică, puteţi să vă conectaţi acum, să alegeţi celula pe care 
doriţi să o vedeţi apăsând butonul roşu, să schimbaţi celula 
ori de câte ori vreţi şi să o urmăriţi non-stop până marţi seara, 
moment în care puteţi alege să cumpăraţi pachetul la un preţ 
redus, de început, disponibil chiar de astăzi. Dacă veţi profita 
de această ofertă, veţi reuşi să o urmăriţi pe Martha 
Honeydew în Celula 7 - ultima celulă. 

KRISTINA: Să o urmăriţi în vreme ce timpul conduce spre decizia 
cea mai importantă. Să vizionaţi ceea ce ar putea fi ultimele 
ei ore. Şi ce coordonare excelentă! E extraordinară surpriza 
introducerii sistemului chiar în timpul acestui caz important al 
primei adolescente care s-a aflat vreodată pe culoarul morții. 

RAFI: Suntem binecuvântaţi că avem ocazia de a fi parte activă 
în sistemul de justiţie, mai ales într-un asemenea caz. Este cu 
adevărat o acţiune democratică. Am vrut o lume mai sigură, 
ni s-a prezentat una, dar cu răspunderea asigurării că nu ne 
gândim doar la viaţa pierdută a victimei, ci şi la ameninţarea 
vieţii acuzatului. 

JOSHUA: Ei bine, dragi privitori, înainte de încheierea emisiunii, 
vom viziona un reportaj în exclusivitate despre noul sistem şi 
vom intra direct în Celula 4, cu Martha Honeydew. Aşadar, 
rămâneţi pe acest post! Dar, înainte de a face asta, haideţi să 
ne îndreptăm atenţia spre cel de-al doilea invitat, redactorul- 
şef al National News, Albert DeLonzo. Este o plăcere să te 
avem aici, Albert! 

ALBERT: Plăcerea este a mea şi trebuie să spun că sunt foarte 
entuziasmat de acest nou proiect al Life Visions! Uau, va fi 
bun şi sunt sigur că cititorii mei se vor înghesui să se înscrie. 

Nimic nu se aseamănă cu urmărirea activităţii oamenilor, nu-i 
aşa? 

JOSHUA (zâmbind): O, îmi place! 

KRISTINA: Albert, ştii cum funcţionează societatea. Spune-mi, ce 
cred oamenii despre asta acum? Cum se simt? 

ALBERT: Este o întrebare interesantă, Kristina, iar acesta este un 
caz fascinant 

JOSHUA: Totuşi, este un caz închis, nu? 

ALBERT: Aşa ai crede. Există multă furie şi indignare faţă de 
Honeydew. Am văzut suferinţa publicului. De exemplu, pe 
străzi a avut loc un priveghi cu lumânări aprinse, care a 
adunat aproximativ cinci mii de oameni la porţile casei 
familiei Jackson. La catedrală s-a deschis o carte de 
condoleanţe, iar oamenii au stat la o coadă de mai mult de un 
kilometru aşteptând să o semneze şi poate cel mai şocant 
lucru dintre toate au fost florile şi darurile lăsate la locul 
crimei, care devin un adevărat covor-mărturie al suferinţei. 

KRISTINA: Cred că vedem acum pe ecran o fotografie de la acest 
eveniment. 


Camera se retrage. În studioul de weekend, ecranul din 
dreapta pare mai mare. O fotografie a scenei crimei îl umple - în 
fundal se pot zări betonul monoton al cartierului High Rises, un 
cer gri şi întunecat şi un drum de asfalt; în prim-plan se vede o 
explozie de culoare. Flori, jucării de pluş, panouri scrise de 
mână, cu numele lui Paige, plante în ghiveci, cruci strălucitoare, 
fotografii cu chipul lui zâmbitor, lumina lumânărilor care 
străluceşte asupra tuturor lucrurilor. 

Un ofiţer de poliţie stă de veghe lângă un grup de oameni 
care se roagă. 


ALBERT (şoptind): Ca să vezi! Nu îţi dai seama de adevărata 
importanţă a unui om decât după felul în care îl percepe 
lumea după moarte. Sute şi mii de oameni merg în pelerinaj 
în Rises, o zonă în care probabil că înainte le-ar fi fost frică să 
se ducă. Şi, acum, uită-te la ei! 


Pe ecran, camera aduce în prim-plan un copil care ţine în 
mână un trandafir roşu; din ochii închişi îi curge pe obraz o 
lacrimă. 

În studio este linişte. Imaginea dispare. Camera se întoarce 
spre canapea; Kristina se şterge la ochi, iar Albert îşi bagă 


VP - 104 


şerveţelul în buzunar, în vreme ce ceilalţi doi bărbaţi scutură din 
cap exasperaţi. 


ALBERT: Ne-a fost furat un erou al vremurilor noastre. 


JOSHUA: Este o tragedie care afectează atât de multe vieţi. 

RAFI: Putem doar să fim recunoscători că, datorită sistemului 
nostru, astfel de acte sunt relativ rare şi foarte aspru 
pedepsite. 

KRISTINA: Albert, cred că totuşi ai o bârfă pentru noi; ceva ce ai 
auzit pe stradă. 

ALBERT: Ei bine, Kristina, n-am auzit chiar pe stradă, ci am 
văzut cu ochii mei. 

KRISTINA: Spune-ne! 


El se apleacă în faţă; camera îl aduce în prim-plan. 

ALBERT: leri, cred că am fost martorul unei întâlniri dintre două 
persoane importante care, în trecut, şi-au exprimat 
nemulţumirea faţă de sistemul nostru actual. Unul dintre 
personaje nu era nimeni altul decât Justice Cicero. 

KRISTINA: Domnul Cicero. 

ALBERT (râzând): Da, domnul Cicero a băut o cafea cu avocata 
desemnată a acuzatei. Cu doamna Eve Stanton. Unul dintre 
fotografii mei a reuşit să imortalizeze momentul. 


Camera se retrage din nou, iar imaginea care îi înfăţişează pe 
Cicero şi pe Eve în cafenea ocupă ecranul din dreapta. El se 
apleacă spre ea, uitându-se peste ochelari, în timp ce Eve îşi 
ţine capul în mâini, privind în jos. 


JOSHUA: Este o fotografie tristă. 


ALBERT: Mă întreb despre ce vorbesc. Despre crima Marthei, 
despre sistemul de justiţie, despre faptul inevitabil că ea va fi, 
cel mai probabil, prima adolescentă din culoarul morţii care 
va fi executată? Sau despre cum ar putea să o scape? 

KRISTINA: Ai reuşit ceva interesant, Albert. Domnul Cicero şi-a 
expus destul de clar viziunea când a apărut în emisiune. 

ALBERT: Totuşi, Eve Stanton este, cumva, o enigmă. Soţul ei a 
fost executat în urma uciderii unui bărbat despre care a 
pretins că i-a atacat. Ea a făcut o petiție pentru introducerea 
rolului de avocat-consilier, citând legi umanitare. 

KRISTINA: Prizonierii nu au dreptul la vizite. 

ALBERT: Tocmai acesta era şi argumentul ei, şi anume că este 
inuman să nu li se permită contactul cu oamenii. 

RAFI: Totuşi, au ucis pe cineva - la ce se aşteaptă? 

ALBERT: Să discute cu ea. Apropo, asta ar fi o ştire de senzaţie. 

KRISTINA: Ceea ce mă nedumereşte este lipsa de comentarii din 
partea familiei Paige. În dimineaţa de după crimă, purtătorul 
lui de cuvânt a dat o scurtă declaraţie, dar nu am auzit nimic 
din partea soţiei sau a fiului. 

JOSHUA: Poate că sunt pur şi simplu copleşiţi de durere. 

ALBERT: Da, sunt de acord cu tine, Josh. Probabil că suferinţa îi 
sufocă şi, din această cauză, sunt incapabili să comenteze. 
Noi, publicul, trebuie să le respectăm intimitatea în aceste 
momente îngrozitoare şi să le aşteptăm  răbdători 
comentariile. Acum, am trimis mai mulţi ziarişti să stea în faţa 
casei lor, în aşteptarea momentului în care vor fi pregătiţi să 
vorbească. Totuşi, ce comentarii ar putea să facă, în afară de 
a-şi exprima şocul, groaza şi sentimentul de pierdere în faţa 
crimei tragice. O crimă fără sens, comisă de o copi/lă, de o 
fată care, după aşteptările societăţii, ar trebui să fie inocentă. 


Pe ecran apar două fotografii. În stânga este Martha în 
uniforma de şcoală: are pistrui, zâmbeşte şi îşi ţine părul lung 
legat la spate. În dreapta e fotografia ei de cazier: poartă o 
salopetă albă de închisoare, chipul îi e brăzdat de lacrimi şi 
părul proaspăt ras. 


ALBERT: Am câteva întrebări pentru final, Kristina. Este acest 
lucru tipic pentru o familie cu un singur părinte? Asta se 
întâmplă când doar un model de urmat este prezent în casă 
şi, dacă este aşa, ce ne rezervă viitorul? Şi, uitându-ne la cele 
două fotografii ale ei, Martha şcolăriţa şi Martha criminala, 
cum de a greşit atât de mult mama ei încât să-i permită să 
devină fata din dreapta? 


KRISTINA: Este o observaţie cu adevărat judicioasă, Albert, 
mulţumesc! 


Ea se întoarce din nou spre cameră. 


KRISTINA: lar acum, aşa cum am promis, avem acel reportaj 
exclusiv pentru voi. Rafi, nu-i aşa că este extraordinar? 


RAFI: Am aşteptat atât de mult acest moment, Kristina. 

KRISTINA: Şi sunt sigură că şi privitorii, şi spectatorii noştri sunt 
la fel de entuziasmați ca şi noi. 


Un murmur se aude din public. Kristina îşi duce o mână la 
ureche. 


KRISTINA: Da, putem să intrăm în transmisiune directă cu Celula 
4 chiar acum şi să descoperim ce face Honeydew, în cele doar 
şaptezeci şi opt de ore posibil rămase din viaţa ei. 


Ecranul se acoperă cu un fel de alb - e întunecat în unele 
locuri, cu aspect şifonat în altele. 


KRISTINA: Se pare că avem o problemă tehnică, doamnelor şi 
domnilor. Dacă puteţi avea puţină răbdare... 


Îşi duce din nou mâna la ureche; ascultă şi se încruntă. 
KRISTINA: Se pare că nu avem... 


Albul murdar se mişcă, se mută, alunecă pe ecran şi dispare. 
Ce se dezvăluie în spatele lui se înceţoşează, apoi se 
refocalizează. Martha stă în mijlocul Celulei 4, cu degetele 
însângerate, ţinând într-o mână cearşaful de pat alb murdar, pe 
care tocmai l-a luat de pe cameră. 

Kristina îşi duce mâna la gură. 


JOSHUA: O, Dumnezeule... 


RAFI: Rahat! 
ALBERT: Uau! 


Patul Marthei este răsturnat şi lipit de uşă. Acum se văd toate 
numele anterior ascunse şi, deasupra lor, cu litere estompate, 
pătate şi unsuroase, cu câteva picături şi dungi de sânge, se 
citesc cuvintele „CÂŢI NEVINOVAȚI?” 

Camera aduce în prim-plan numele, chipul Marthei, apoi 
mâinile şi degetele ei pătate de sânge. Lasă cearşaful să cadă 
pe podea. Imaginea cu ochii ei închişi îngheaţă. 


JOSHUA: Cineva să cheme un doctor! 


În câteva minute, tabelul cu abonamentele vizionării celulelor 
se blochează. 


Martha 

El m-a trezit din somn, iar eu nici măcar nu ştiam că dorm. 

Mi-a dat un motiv să mă trezesc în fiecare dimineaţă şi mi-a 
amintit de ce trebuie să respir. 

M-a aprins. 

Am zâmbit pentru prima dată după foarte mult timp. 

El a făcut posibil ca eu să mă salvez. 

Măcar dacă ar fi putut rămâne aşa. 

e 

Viaţa a fost bună opt luni. 

leşeai din maşină la marginea drumului şi mergeai pe jos. 
Uneori, aduceai prăjituri sau mâncare la pachet şi stăteam pe 
jos în apartamentul meu şi le mâncam ca la picnic. Sau ne 
plimbam explorând pădurea, care a devenit locul nostru. O dată, 
o căprioară a trecut prin faţa noastră în timp ce, la orizont, 
soarele răsărea şi o lumină frumoasă roz-portocalie ne-a încălzit 
feţele cât am privit cu admiraţie. 

Primăvara a venit şi, în cele din urmă, m-am simţit destul de 
puternică încât să mă uit printre lucrurile mamei. Însă amintirile 
duioase declanşate de fotografii şi vederi au dispărut când am 
găsit scrisorile. Abia puteam vorbi când te-am întâlnit în acea 
seară. 

— Ce nu este în regulă? m-ai întrebat, iar eu ţi-am arătat ce 
am găsit. 

e 

Degetele şi încheieturile mâinilor îmi sunt bandajate. 
Cuvintele pe care le-am scris şi numele care erau ascunse au 
dispărut. Acolo, sus pe zid, e o cameră? Dacă da, cine mă 
urmăreşte şi cine a văzut ce am făcut? 

Aş putea să o întreb pe Eve dacă mă vor lăsa să o mai văd. 

Am auzit-o strigând de cealaltă parte a uşii când mă bandaja 
un medic. Am sperat că mai avea un mesaj pentru mine. Incă 
văd cuvintele din celălalt bilet când închid ochii - 7e rog, nu face 
asta! Spune-i lui Eve că vrei să-ţi schimbi pledoaria. Spune-i 
adevărul. Te iubesc! Vreau să fiu cu tine. IXX. 

Ce bine a făcut vreodată adevărul? 

Ollie a spus adevărul. 

Aceasta este calea. 

Unele lucruri sunt mai importante decât să fim împreună, iar 
noi nu am putea niciodată să rămânem împreună. Timpul nostru 
a trecut, iar acum s-a terminat. Nu au rămas decât amintirile. 

Mă dor degetele. Încheieturile. Mă doare capul. 

Sufletul îmi este prea obosit ca să-l suporte cineva. 

Când am să stau pe scaunul ăla, legată fedeleş, aşteptând ca 
electricitatea să mă lovească, al tău va fi chipul pe care am să-l 
văd. 

În viaţa asta nu putem fi împreună, dar am să te aştept în 
viaţa următoare. 


Eve 


Eve îşi toarnă un pahar mare de vin roşu şi se aşază pe 
canapea. Max a aprins focul, a pregătit cina şi a făcut ordine. 

„Sunt binecuvântată să am un fiu ca el”, gândeşte ea. 

În uşa de la sufragerie se aude o bătaie uşoară, iar el se uită 
împrejur. 

— Mamă, s-a întors. 

Eve bea o gură de vin şi se ridică în picioare. 

— Invită-l înăuntru, Max. 

— Ştii cum ar putea să pară asta? Nu este o idee bună. 

Ea pune paharul pe masă. 

— Mulţumesc, spune Eve scurt. Înţeleg, dar... 

— Şi tipul de la ziar a pus pe cineva să te urmărească. Au 
arătat la televizor o fotografie cu tine. Dacă fac rost de-o 
fotografie cu tine şi... 

— Mulţumesc, Max, dar îl poţi invita înăuntru. 

Ea îl aude vociferând când dispare din nou şi-i aude cuvintele 
rostite răguşit, invitându-l pe vizitator să-şi scoată încălţările. 

Se mai aude o bătaie uşoară în uşă, iar Eve se ridică. 

Un tânăr îmbrăcat în hanorac intră în cameră. Îi întinde o 
mână, iar cu cealaltă îşi dă jos gluga. 

— Mulţumesc, doamnă Stanton, spune el plecându-şi capul 
Uşor. 

Eve îi strânge mâna. 

— la loc, domnule Paige. 

— Te rog, spune jenat. Parcă ai vorbi cu tatăl meu. 

— Îmi pare rău, răspunde ea când se aşază. Probabil că încă e 
foarte dureros. 

Confuz, el se uită la Eve. Se privesc în ochi o secundă prea 
mult înainte ca el să-şi mute privirea, încurcat, în altă parte şi să 
se aşeze pe canapea. 

— Spune-mi Isaac. 

— Vrei un pahar cu vin, Isaac? 

— Nu, mulţumesc, doamnă Stanton. 

— Eve. 

El dă din cap. 

— A fost o zi de rahat, Isaac, spune ea ducând din nou la gură 
paharul cu vin. 

— Am văzut emisiunea mai devreme, cu Martha. Ea... 

Isaac se opreşte, rămas fără cuvinte. 

— Este uluitor ce le fac prizonierilor din celule, continuă Eve. 
Nu vreau să fiu asociată cu nicio forţă de justiţie sau 
divertisment, dar mă tem pentru viitor şi nu pot renunţa. 

O jumătate de sticlă de vin a făcut-o vorbăreaţă. 

— Acest guvern pretinde că acţionează în interesul populaţiei, 
dar asta e o minciună. Prim-ministrul şi acoliţii lui ne 
manipulează ca să ne comportăm exact cum vor ei, zice ea 
după ce goleşte paharul şi îşi mai toarnă unul. Şi dacă cineva 
spune ceva împotriva guvernului, ştii ce se întâmplă? 

Nu aşteaptă ca Isaac să răspundă. 

— Bineînţeles că ştii. Conduc prin frică, iar frica noastră le dă 
şi mai multă putere. Şi îmi pare rău pentru tatăl tău, pentru că 
oricine l-a ucis, şi sunt sigură că nu a fost Martha, nu va mai fi 
găsit vreodată. Şi asta, domnule Paige, /saac, este o tragedie 
pentru amândoi. Dar noi ştim că nu mai există justiţie în ţara 
asta. 

Amândoi tac. Focul din şemineu aruncă lumini jucăuşe prin 
cameră şi pe chipurile lor, totul fiind ascuns în semiîntuneric. 

— Mă bucur că te-ai întors, spune ea. Deşi Max nu prea se 
bucură. 

— Îşi face griji pentru tine. 

Eve mai ia o gură de vin şi se uită la foc. Simte căldura în 
obraji şi pe mâini emanând dinspre jarul alburiu. 

— Ai mai văzut-o pe doamna B. de când a fost la emisiune? 
întreabă ea încet. 

— Da, răspunde el. 

— Îmi pare rău că am încurajat-o să o facă. 

— Nu trebuie. Se bucură că a făcut-o. Trebuia să încerce. 

Dă aprobator din cap şi, când nu se mai uită la foc, îi 
întâlneşte privirea. 

— Cum de ai aflat unde locuiesc? 

— Nu este greu de aflat, doamnă... Eve... 

— Pentru cineva cu banii şi influenţa ta? 

— Nu, răspunde el fixând-o cu privirea. Pentru oricine are un 
telefon sau un calculator şi internet. 

— Nu toţi au aşa ceva. 

El continuă să se foiască în scaun. 

— Ştiu, spune el. Doar pentru că am acelaşi nume de familie 
ca tatăl meu, asta nu înseamnă că am aceleaşi principii etice. 

— Aşa tată, aşa fiu... spune Eve luând încă o gură de vin. 

— Dacă asta crezi cu adevărat, atunci nu eşti persoana care 
credeam că eşti. Sau ai băut prea mult... 

— Nu pot fi cine vrei tu să fiu, Isaac, zice ea lăsând paharul cu 
vin pe masă. Nu cred că voi fi vreodată şi îmi pare rău pentru 
asta, vorbesc serios. Dar am terminat cu toate astea. Îţi pierzi 
vremea venind aici. M-am păcălit singură. Nu schimb cu nimic 
situaţia pentru niciun prizonier din culoarul morţii. M-am săturat 
să văd oameni murind. Oameni care ar putea fi nevinovaţi, dar 
nimănui nu-i pasă câtă vreme îi amuză şi atât timp cât rata 
infracţionalităţii e scăzută. Aaa... şi câtă vreme cineva face bani 
din asta. 

— Te înşeli! Chiar produci o schimbare! 

— Nu ştiu ce să zic, dar, oricum, nu contează. Martha este 
ultimul meu caz, indiferent dacă-mi place sau nu. Voi fi înlocuită. 
De un avocat-consilier virtual. 

— Un ce? 

— Este incredibil, nu-i aşa? Sunt înlocuită de un program de 
calculator. De un ecran care vorbeşte cu prizonierii. Caută 
răspunsuri în baza de date. Empatie generată de calculator. 

— Când se va întâmpla asta? 

_ — Mâine. Sau poimâine. Nu ştiu sigur. Se pare că tot dă erori. 
In orice caz, cândva săptămâna asta. 

— Atunci, trebuie să o faci pe Martha să conteze. 

Incet, Eve se apleacă spre Isaac, încruntându-se când se 
concentrează asupra feţei lui şi îl priveşte în ochi. 

— De ce eşti aici? şopteşte ea. De ce ţi-a trimis o scrisoare? 
De unde a ştiut doamna B. numărul tău de telefon? 

Isaac îşi coboară privirea. 

— Nu Martha l-a ucis pe tatăl meu, şopteşte el. 

— Atunci, cine a făcut-o? 

El îşi pune coatele pe măsuţa de cafea şi îşi sprijină capul cu 
mâinile. 

Eve traversează camera, închide uşa şi se aşază din nou pe 
canapea, lângă el. 

— Spune-mi cine a făcut-o, şopteşte ea. Şi de ce îşi asumă ea 
vina. 

Se uită la ea cu o faţă palidă şi umflată. 

— Crezi în promisiuni, Eve? spune el. Crezi că, dacă faci o 
promisiune unei persoane pe care o iubeşti şi care te iubeşte, 
trebuie să o respecţi, chiar dacă asta înseamnă că va muri? 

Ea îl fixează cu privirea, amintindu-şi de Jim, de acea seară şi 
de promisiunea făcută. 

— Tu şi Martha Honeydew... 

— Chiar dacă acea promisiune a fost ideea ei, iar ea ştia ce ar 
însemna când ţi-a cerut să o respecţi? 

— Spune-mi! Împărtăşeşte-mi! Lasă-mă să te ajut! 

— Nu pot, şopteşte el. Nu îi pot trăda încrederea. 

— Ştii cine ţi-a ucis tatăl? 

El dă aprobator din cap. 

— Ştii sigur că nu a fost ea? 

El dă din nou din cap. 

— O poţi dovedi? 

El pufneşte zeflemitor. 

— Ce se mai poate dovedi}? Cui îi pasă de dovezi? îi spune 
râzând sacadat. Am spus prea multe. Nu am venit aici pentru 
asta. Speram că îmi va răspunde la scrisoare. 

Tonul lui este abrupt, hotărât. 

— Îmi pare rău, mormăie Eve. 

— Pune-o să mă sune de pe telefonul tău. 

Când se ridică să plece, Isaac îi dă o bucată de hârtie pe care 
este notat numărul lui. 

— Dacă m-ar lăsa să o vizitez... 

— Acum cinci minute ai spus că nu ar conta ce faci; aceasta 
este şansa ta. Ultima ta şansă. Trebuie să o vizitezi. 

— De ce acoperă pe altcineva? întreabă Eve în urma lui. 

El se opreşte. 

— Am avut o idee, un fel de plan, dar lucrurile s-au schimbat 
repede. Tatăl meu, el... Trebuie să-i spun că am avut timp să mă 

gândesc şi că nu trebuie ca lucrurile să stea aşa, nu vreau să fie 
aşa! Ne-am grăbit! Şi trebuie să-l găseşti şi pe Gus. Cere-i actele 
pe care i le-am lăsat eu şi Martha. Şi, când pleci de acolo, să te 
asiguri că nu eşti urmărită sau toate astea vor fi inutile. 


Martha 


Mama te-ar fi plăcut. Mama mea adevărată, nu halucinaţia 
ciudată de aseară. Doamnei B. i-a plăcut de tine. După cea 
trecut peste şocul identităţii tale. 

— Ce naiba cauţi cu un Paige? Nu sunt oameni buni, mi-a spus 
cu un limbaj mai colorat decât cerul, preluat de la tatăl ei care a 
învăţat engleză de la docheri şi pescari. Pretind că sunt buni, ca 
feţele spoite, dar sunt oameni răi. Ştii asta. 

— El este diferit, i-am răspuns. În orice caz, a fost adoptat, nu 
este un Paige adevărat. 

— Ah... nu contează... S-a născut gol şi trupeşte, şi la minte, 
spune ea. Situaţia, educaţia, ştii tu - perele şi copacii. 

— Vrei să spui merele, chicotesc eu. Merele nu cad departe de 
copac. 

După două săptămâni, te-a invitat la cină. 

— Para aia nenorocită a căpătat picioare şi a fugit de lângă 
copac, mi-a spus ea după ce ai plecat acasă. 

Am râs de ea. 

— Mărul, doamnă B. 

La puţin timp după asta, am găsit-o stând pe jos, în mijlocul 
sufrageriei, înconjurată de ziare vechi. Mi l-a arătat pe cel pe 
care-l avea la îndemână. 

— Mi-a luat mult timp să îl găsesc, mi-a spus ea. Dar acum îmi 
amintesc. 

M-am ghemuit lângă ea şi am luat ziarul. Pe prima pagină era 
tipărită fotografia unui bărbat brunet, care zâmbea. 

— Dumnezeule, seamănă cu... 

— Pentru că este tatăl lui Isaac. A murit când băieţii erau doar 
nişte copii. A avut cancer. 

Privirea profundă a bărbatului m-a atras. 

— Frumos, nu-i aşa? mi-a spus înghiontindu-mă cu cotul. Ca 
Isaac. 

M-am înroşit. 

— Eu... n-nu... ştiu, m-am bâlbăit. 

Râsul doamnei B. a umplut camera, iar pereţii au părut să 
vibreze din cauza asta. 

— Tu niciodată nu rămâi fără cuvinte! a zis ea. Da, frumos, 
nu-i aşa? 

M-a bătut pe spate cu mâinile ei mari, iar ochii îi străluceau. 

— Ai grijă, fato! Băieţii ăştia te fac să-ţi dai chiloţii jos. 

Mi-am plecat capul, simțind căldura în obraji. 

— Doamnă B.! Nu ştiu la ce te referi! 

— Eu cred că ştii, mi-a zis dând din cap şi mijind ochii, 
privindu-mă prin ochelari. Asigură-te că ţii mâna pe aparat! 

— Ce? am chicotit eu. Pe aparat? Cum adică? 

— Puşculiţă, organ, păsărică, borcanul cu miere. Aud că i se 
spune în tot felul. Ştii despre ce vorbesc. Nu ai o mamă care să- 
ţi spună să faci asta. Să te păstreze în siguranţă. 

Obrajii îmi ardeau. 

— Doamnă B., chiar nu trebuie să-ţi faci griji, pot avea grijă 
de... aparatul meu... 

M-a înghiontit din nou cu cotul. 

— Eşti amuzantă când te ruşinezi, mi-a spus. 

M-a cuprins cu un braţ, m-a îmbrăţişat strâns şi a râs cu poftă. 
Am râs şi eu cu ea. 

Este frumos să pot zâmbi. Amintirile cu tine sunt frumoase. 
Aici, doar cu amintirile pot să-mi ocup timpul. Şi cu speranţa 
pentru un loc mai drept. Unul mai bun, pentru care poţi lupta 
când nu voi mai fi... 

e 

Când te-am întâlnit coborând din tren la pasaj câteva zile mai 
târziu, ai întârziat o oră; aveai altă jachetă, mai largă, şi o glugă 
mare, trasă pe cap. 

— Am încercat să te sun, ţi-am spus. Ce nu este în regulă? 

— Cred că mi-a făcut ceva la telefon, mi-ai răspuns. Ştie pe 
unde mă duc. Cred că suspectează ceva. Tot face aluzii despre 
prietene. Îmi spune să aduc acasă o fată drăguță, care locuieşte 
în Avenues. 

— Ce? 

Ai scuturat din cap. 

— Uită de asta, nu este important. Dar... 

M-ai ţinut de mână şi m-ai condus în umbre. 

— Mai este ceva. Unde putem merge să vorbim? mi-ai şoptit. 
Nu în apartamentul tău, ne-ar putea găsi acolo. Undeva unde 
este sigur. Am aflat unele lucruri. 

Ţi-ai deschis jacheta şi, în lumina portocalie din stradă, am 
văzut documente înfăşurate şi hârtii îndesate oriunde încăpeau. 
Le-am fotocopiat. 

M-am uitat la ele. 

— Cunosc pe cineva, i-am spus eu. Putem avea încredere în 
el. 

Ai rămas mască atunci când Gus a răspuns la uşă. 

— Dezordinea nu te face lipsit de încredere, ţi-am şoptit când 
am intrat în locuinţa lui. 

Printre hainele aruncate, ambalajele de chipsuri, cutiile goale 
de băuturi şi  farfuriile murdare, ne-am aplecat asupra 
documentelor pe care le-ai adunat din biroul tatălui tău: scrisori 
scrise de mână, conturi pe nume diferite, detalii despre conturi 
bancare din ţări diferite. 

— Nu înţeleg nimic, am spus. 

— Nici eu, ai răspuns. 

Apoi, am găsit o listă cu nume de poliţişti, oficialități, ziarişti, 
personalităţi de televiziune, directori de companii 
multinaționale... toate cu cifre mari notate alături, unele cu 
detaliile infracţiunilor şi delictelor pe care nimeni nu voia să le 
facă publice. 

— Îi are pe toţi la mână? Ar putea face orice ar vrea şi să-i 
şantajeze cu astea până ce totul ar fi dat uitării? te-am întrebat. 

— Aşa pare, ai răspuns. 

Am luat lista şi m-am uitat la nume. 

— Este o nebunie! Este imensă. Cum de nimeni nu a fost 
pedepsit pentru infracțiunile astea? Pentru... crime şi violuri şi... 
lisuse... 

— Cineva a fost, ai remarcat tu. 

— Da, poate, dar cineva care era nevinovat! 

— Nu înţeleg cum de a organizat el asta, ai spus. Cum de s-a 
gândit la aşa ceva. El este un om direct. Chestia asta e vicleană. 
Nu este atât de inteligent. 

— Crezi că altcineva...? 

— Nu ştiu. Chiar nu ştiu. 

Niciunul dintre noi nu a îndrăznit să rostească numele sau 
infracțiunile cu voce tare, dar am citit lista în minte. Nu am 

putut să înjur sau să tip. Nici măcar nu am putut să plâng din 
cauza ruşinii pe care am simţit-o pentru că făceam parte dintr-o 
societate în care se întâmpla aşa ceva. 

— Asta nu mai are legătură cu noi şi nici cu posibilitatea de a 
ne mai vedea sau nu, am spus. Asta are legătură cu toţi. Cu 
mama mea, cu a ta, cu Ollie, cu doamna B., cu Gus, cu toate 
victimele care nu au avut parte de justiţie corectă, cu oamenii 
fără apărare din culoarul morţii... cu toată lumea. 

— Toată lumea ştie că sistemul este corupt, doar că nimeni 
nu o spune. Nimeni nu îndrăzneşte. Dar ei nu ştiu că este atât 
de grav. 

Am fluturat mâna peste documentele din faţa noastră. 

— Crezi... că putem folosi asta cumva? 

Gândurile mi se învârteau în cap. 

— Şi ce să facem cu ea? ai întrebat. 

— Am putea să o ascundem aici, împreună cu scrisoarea pe 
care am descoperit-o şi am putea găsi pe cineva care să 
asculte. Să le arătăm pe toate. 

— Cui? Ştii ce se va întâmpla! Dacă-i spui cuiva care ar putea 
face ceva, unui ziarist sau poliţiei, ori toate astea, noi vom 
dispărea. Asta presupunând că ar sta măcar să ne asculte. 

— Poate că nu ar asculta un orfan din Rises, am spus eu, dar 
l-ar asculta pe fiul lui Jackson Paige. 

— Dar... 

— Imaginează-ţi! Dacă am putea să-l doborâm, am putea să-i 
doborâm pe toţi cei care au legătură cu el. Gândeşte-te câte 
vieţi am putea salva, iar dacă am putea da în vileag corupţia, 
poate că asta ar schimba sistemul de justiţie, ar reinstaura 
corectitudinea. Este prea târziu pentru Ollie, pentru mama mea 
şi pentru a ta, dar nu şi pentru alţii... Asta ai vrut. 

e 

Când am ajuns acasă în seara aia, apartamentul meu fusese 
spart şi devastat. Sertarele erau golite, canapelele şi scaunele 
sfâşiate, şifonierele răsturnate, fotografiile smulse din rame şi 
sticla spartă. 

Îţi aminteşti? Îţi aminteşti cum ai rămas fără cuvinte când ti- 
am spus despre ameninţarea scrisă pe peretele din sufragerie? 
Ăsta a fost momentul critic pentru tine? Faptul că aşa-zisul tău 
tată m-a ameninţat că mă omoară dacă mă mai văd cu tine? 

lar ei nu ştiau atunci nimic despre documente. Te-ai gândit la 
asta în seara în care Jackson Paige a fost împuşcat? Pentru că 
eu, cu siguranţă, m-am gândit. 

— Pot să fiu eu martira, ţi-am spus în seara aia, cu pistolul în 
mână, când Jackson era pe jos. Dar luptătorul trebuie să fii tu. 

Albastrul girofarurilor poliţiei a pâlpâit pe chipul tău şi în ochii 
tăi. Dumnezeule, ce mult te iubeam şi încă te iubesc! 

— Nu, mi-ai răspuns. 

Am vrut să-ţi spun că putem să fugim şi să fim mereu 
împreună, dar era ceva egoist. Visam la posibilitatea schimbării, 
la o justiţie corectă şi speram să se afle adevărul; nu puteam să 
renunţ la asta. 

— Aşa trebuie să fie, ai spus tu. 

— Ai influenţă şi bani. Oamenii te vor asculta. Tu poţi să faci 
astfel încât lumea să asculte. Eu nu pot. Dar pot face asta, ţi-am 
ZIS. 

e 

Dacă închid acum ochii, aici, în celula asta, îmi amintesc 
ultimul nostru sărut şi, dacă mă concentrez destul de mult, pot 
să-l simt şi să miros cum stai aproape de mine. Şi pot să aud 
ultimele cuvinte pe care le voi mai auzi vreodată din gura ta, 
atunci când mi-ai spus „te iubesc”. 

— Pleacă! am strigat în acea seară şi ţi-am văzut umbra 
dispărând în întuneric, ştiind că nu te voi mai întâlni vreodată. 

CELULA 5 


Eve 


Eve merge cu maşina pe strada Crocus. Ochelarii de soare îi 
acoperă ochii roşii, dar, când se uită mijit prin parbriz la ceva în 
faţa ei, îi scoate şi ridică surprinsă din sprâncene la vederea 
sutelor de flori şi omagii aduse lui Jackson, care se întind acum 
pe toată lungimea aleii şi pe stradă. Pavajul gri crăpat şi asfaltul 
sunt acoperite de petale moi în culori frumoase. 

— Câte sunt acum? îşi spune ea. 

Oftând şi scuturând din cap, virează în partea opusă şi dă 
peste ceea ce căuta. Incetinind, parchează lângă un tânăr 
îmbrăcat în blugi bufanţi şi hanorac, a cărui glugă trasă îi 
ascunde faţa. Coboară geamul, iar el o priveşte pieziş. 

— lar tu, spune el. 

— Urcă în maşină, Gus! 

El continuă să meargă. 

— Cee? 

— Urcă în maşină! 

— Pe naiba! Mi s-a spus să nu urc în maşini cu necunoscuţi, 
zice el. Şi tu chiar eşti o străină. 

— Urcă naibii în maşină înainte să sun la poliţie şi să-i fac să 
te aresteze pentru ceva inventat! 

El se opreşte. 

— lisuse, femeie nebună! Bine, bine. 

Urcă, iar maşina porneşte. 


Martha 


Încă două nopţi de somn. 

Incă două răsărituri de soare prin ferestrele tot mai mici. 

Incă două mici dejunuri cu pâine prăjită rece şi suc de 
portocale. 

Incă trei mese de prânz. 

Incă trei cine până când am să mor. 

Mă uit prin celulă. Îmi distruge sufletul. Îmi amorţeşte creierul. 
Îmi consumă speranţa. Mă face să înnebunesc şi să o iau razna. 

Mă simt epuizată. 

Zilele trec mâncând, dormind şi privind răsăritul şi apusul 
soarelui. 

Am să am voie să aleg ce voi mânca în ultima zi? 

Ultima mea cină, dar fără vin sau prieteni în jurul mesei. 
Oricum, nu am destui prieteni încât să ocup o masă şi doarcu o 
singură persoană mi-aş dori să-mi petrec ultimele ore. ` 

Nu am putut niciodată să discutăm ca oamenii normali. In 
partea lui de cartier, paparazzii îl urmăreau ca viespile la gem; 
dacă ar fi fost văzut cu mine, cu o fată din Rises, vestea ar fi 
apărut în toate tabloidele. 

Spunea că nu-i pasă, dar mie îmi păsa. 

Ar fi aflat tot felul de lucruri şi despre mine. Ar fi discutat 
despre faptul că mama a fost ucisă. Titlurile ar fi fost „Fiica 
victimei unui accident de maşină” sau „Orfană din cauza unui 
vecin criminal”. Toate prostiile şi minciunile. 

Lumea este formată din minciuni şi jumătăţi de adevăr. 

Nu voiam ca orice era între mine şi Isaac să fie umbrit şi să ne 
amintească de faptul că tatăl lui a fost cel care a omorât-o pe 
mama. 

Dar, hei, de fapt chiar asta ne-a adus împreună. 

Dacă aş putea să aleg cu cine să stau la ultima cină, atunci aş 
vrea să fiu cu el. O seară în pădure, un apus de soare portocaliu 
printre arbori, linişte şi cântecul păsărilor. Nu-mi pasă ce 
mâncare or să-mi dea. Aş prefera ceva care să nu-mi facă 
respiraţia urât mirositoare sau să mă facă să râgâi. Poate 
budincă cu caramel, aşa cum făcea mama, sau prăjitura cu 
miere a doamnei B. Aş mânca-o încet, bucurându-mă de fiecare 
îmbucătură şi, mai ales, de fiecare secundă petrecută cu el. 

e 

Într-o noapte de vară, am stat împreună în parc, pe cele două 
leagăne rămase. Era cam la o lună de când tatăl lui a început 
să-l întrebe pe unde îşi petrecea timpul şi cu cine, iar 
conversațiile noastre erau mai serioase. Timpul petrecut 
împreună părea ameninţat. Am sorbit fiecare secundă înainte de 
inevitabilul sfârşit. 

— În seara accidentului, mi-a spus el în timp ce leagănele 
noastre scârţâăiau la fel de tare ca traficul din depărtare, a venit 

acasă vorbind aiurea. Era târziu. Poate că era unsprezece 
noaptea sau miezul nopţii. L-am auzit vorbind la telefon. Era 
beat. Mama striga la el, era isterică. „Te-ai întâlnit din nou cu 
căţeaua aia”, a spus ea. 

— Avea o aventură? 

— A avut mai multe, cu toate femeile din High Rises, dar 
mama, cea adoptivă, arăta bine la braţul lui, iar familia ei avea 
bani. Nu ar părăsi-o niciodată... Este o femeie puternică, în felul 
ei. În orice caz, erau afară, în spatele casei, ţipând unul la 
celălalt, aşa că m-am dat jos din pat şi m-am dus să văd despre 
ce era vorba. Nu puteai să nu vezi maşina, era... 

— Un om fără adăpost mi-a spus că a lovit-o o maşină de 
teren, am spus eu. 

El a aprobat din cap, uitându-se pieziş în timp ce ne legănam 
unul lângă celălalt. 

— Maşina lui Ollie era mică. Zăngănea dacă mergea cu mai 
mult de şaizeci de kilometri pe oră. Obişnuiam să glumim că era 
mai bine să evite vulpile, că, dacă ar lovi una, ar distruge 
maşina. 

— Maşina era distrusă, mi-a spus el, râcâind cu picioarele 
pământul de sub leagăn şi oprindu-se. Era... partea din faţă 
era... ei bine, nu trebuie să ştii. 

M-am apropiat de el. Becurile stradale din apropierea parcului 
se arseseră de mult şi nimeni nu le înlocuise. Era întuneric. Îi 
vedeam conturul feţei în lumina felinarelor din depărtare, de pe 
drumul principal, dar nu distingeam mai mult. 

— După o jumătate de oră, au venit nişte oameni cu o 
camionetă. Tata i-a condus înăuntru şi am văzut că le-a dat bani 
şi că şi-au strâns mâinile. Amândoi au început să lucreze la 
maşina de teren. 

— Cum? 

— Au reparat-o. Mie mi s-a părut că era compromisă, dar au 
adus o capotă nouă şi vopsea... 

A oftat, m-a luat de mâini şi am apropiat leagănele. 

— Totuşi, am făcut fotografii, mi-a şoptit. Şi am încercat să 
înregistrez ce vorbeau ceilalţi bărbaţi cu tata la telefon, dar nu 
se auzea prea bine. Am ieşit din casă pe furiş şi i-am urmărit 
când au plecat. Nu ştiu de ce am făcut asta. Ar fi fost mai uşor 
să mă întorc în pat, să trag pătura peste cap şi să nu-mi pese, 
dar ceva m-a oprit. Am oprit acolo, în vechea parcare, a povestit 

el arătându-mi locul de dincolo de strada Crocus şi spre barul 
din apropiere, m-am ferit prin umbră şi m-am ascuns în pragul 
uşii magazinelor. 

M-a strâns de mână. 

— l-am ascultat vorbind cât au stat acolo, apoi i-am urmărit 
spre High Rises, iar când i-au lovit maşina lui Oliver B. ca să facă 
să pară că el a făcut accidentul, m-am ascuns printre 
tomberoane. Cu zgomotul pe care îl făceau, nu-mi vine să cred 
că am fost singurul care i-a văzut. 

— Atunci, de ce nu ai făcut nimic? 

l-am simţit mâna mângâindu-mi părul şi oprindu-se pe obraz. 

— Am sunat la poliţie şi la ambulanţă, a spus el, dar ce 
altceva puteam face? 

— Să spui cuiva care putea face ceva? 

— Cui, Martha? 

— Poliţiei! Ziarelor! Unui ziarist! Cuiva... 

— Nimeni nu ar fi crezut... 

— Aveai dovada! Ar fi fost o ştire de senzaţie pentru ei. Ai fi 
putut să le spui ce a făcut tatăl tău, ai fi putut să le arăţi 
fotografiile, filmarea. Le-ar fi plăcut, le-ar fi pus pe prima pagină, 
ca subiect de scandal. 

Mi-a ridicat mâinile spre buzele lui şi le-a sărutat. 

— Aş fi vrut eu, mi-a şoptit. Chiar îmi doresc să se fi întâmplat 
asta. Dar ştii că nu ar fi mers. Povestea abia s-ar fi auzit, înainte 
să dispară odată cu toate dovezile. Ştii asta, Martha. Te-ai 
întrebat vreodată care este cel mai puternic lucru din lume? 

— O persoană? am spus eu. Cineva căruia să-i pese sincer de 
oameni. Sau aşa artrebui să fie. 

— Ar trebui, dar nu este. Puterea însăşi este cel mai puternic 
lucru din lume. Cine o are poate face orice vrea. Cum o obţine 
poate fi legitim, dar cum o păstrează, o sporeşte sau o foloseşte, 
acesta este lucrul îngrijorător. 

— Nu e corect. Chiar dacă avem toate dovezile, nu putem 
face nimic. Ce rost are să încercăm? Cum am putea vreodată să 
facem pe cineva să asculte sau să le vadă? 

El m-a tras mai aproape şi i-am simţit căldura pe obraji când 
ne-am sărutat. 

— Nu renunţăm, mi-a şoptit. Aici, acum, noi doi, împreună. 
Vom găsi o cale! 

Mi-a dat drumul la mâini şi s-a ridicat. 

— Destul cu lucrurile triste, mi-a spus şi a răsucit leagănul. 
Lanţurile de care era atârnat s-au înfăşurat când scaunul s-a 
întors. 

— Ţine-te bine şi uită-te în sus, mi-a spus. 

Am făcut cum a zis, iar el m-a împins. M-am uitat la steluţele 
de pe cer, în timp ce lumea se rotea şi se înclina în jurul meu, 
mai întâi într-o parte, apoi în cealaltă, până când leagănul s-a 
oprit. 

— Este o nebunie, i-am spus în timp ce mă ridicam în picioare 
clătinându-mă ameţită şi l-am sărutat din nou. 

e 

Bâzâitul camerei de pe perete mă readuce în prezent şi îmi 
şterge de pe chip zâmbetul oferit de amintire. 

Se pare că am găsit o cale, Isaac. 

Imi ridic capul şi mă uit la cameră. Oare câţi oameni mă 
urmăresc? 

Toţi oamenii din Avenues şi City care l-au ridicat pe Jackson 
Paige pe un piedestal? 

Dar, oare, peste două zile mă vor urmări? 

Vor afla adevărul destul de curând. 


Eve 


Eve îşi parchează maşina în apropierea pasajului, de unde se 
vede muntele de flori şi de omagii aduse lui Paige. 

Gus scoate nişte sunete ciudate, de dezaprobare. 

— Ce este? întreabă ea. 

— Rahatul ăsta, spune el. Oamenii sunt atât de proşti! 

— Asta înseamnă că ştii adevărul? 

— Sunt probabil singurul care ştie tot adevărul, dar asta nu 
înseamnă că ţi-l voi spune. 

— Pentru că nu vreau să plătesc pentru asta? 

— Aşa-i, mda, şi din cauza onoarei. 

— O, nu-mi da replica asta! 

— Ce, crezi că, dacă sunt din Rises, pentru că sunt lefter şi 
autorităţile mă au la mână, nu am nici principii? 

— Nu am spus... 

— Nu era nevoie, femeie. Tu eşti cea fără principii, tu eşti cea 
care mă obligă să urc în maşină. Cea care mă ameninţă. 

— Nu te-am ameninţat! În orice caz, de ce nu ştiu autorităţile? 
De ce nu le-ai spus? 

— Nu au întrebat. Nu vor să ştie. Şi, aşa cum am mai spus, din 
cauza onoarei. 

Eve bate cu degetele pe volan. 

— Unde locuieşti? întreabă ea. 

El se întoarce spre Eve. 

— Ce? De ce? 

— Pentru că trebuie să-mi dai nişte hârtii şi nişte scrisori. 

— Nu am niciun rahat de hârtie. 

— Ba da! Isaac mi-a spus că ai. 

— Nu te duc acasă la mine! Dacă mă văd vecinii? 

— Ăsta e şi motivul pentru care am venit noaptea. 

— Nu-mi asum riscul! Nu te duc acasă la mine. ŞI, chiar dacă 
ţi-aş da toate rahaturile alea, ele nu dovedesc cine l-a ucis şi de 
ce. 

— Ai citit tot? 

El ridică din umeri. 

— Atunci, cum rămâne cu scrisoarea Marthei? 

Gus o fixează cu privirea. 

— Ei bine... Tot nu scrie cine l-a ucis. 

— Dar toate acele hârtii reprezintă dovezi. 

— La ce folosesc? Nu poţi face nimic cu ele. Cine o să asculte? 
Cine o să le publice? E inutil! 

Se întoarce şi se uită lung pe geam la polițistul care 
patrulează în faţa memorialului Jackson. 

— Ştii, m-am săturat de asta, spune Eve. Încerc să fac ce 
trebuie şi oamenii sunt dificili. Martha nu a făcut-o, sunt sigură 
de asta, dar ea nu recunoaşte. Isaac mi-a spus-o într-o oarecare 
măsură, dar nu-mi va zice nimic altceva din cauza unei 
promisiuni. Chiar dacă asta înseamnă că ea va muri. Afirmi că 
ştii totul, dar nu vrei să-mi împărtăşeşti ce ştii. Şi, între timp, 
momentul în care acea fată nevinovată va fi executată se 
apropie. lar eu nu pot face nimic în privinţa asta. Dă-mi hârtiile 
şi gata! 

— Dar dacă spui cuiva că eu ţi le-am dat sau că le-am ascuns? 
Ce crezi că mi se va întâmpla atunci? Mă vor prinde. Nu mă vei 
mai găsi şi nimeni nu va şti şi nici nu-i va păsa cuiva dacă mai 
apar sau nu. 

— Nu voi spune nimănui. 

— Corecţie, spune el. Nu vre; să spui nimănui, dar uneori nu ai 
de ales. 

Ea îşi cuprinde capul cu mâinile. 

— Nimeni nu îţi va face nimic doar pentru că ai avut grijă de 
nişte hârtii. 

— Să nu crezi asta, femeie! 

Eve porneşte motorul maşinii, îşi pune din nou centura de 
siguranţă şi blochează uşile. 

— Ce faci? Lasă-mă să ies! 

Turează motorul, iar polițistul care păzeşte florile se opreşte 
din mers. 

— Nu crezi că pe poliţist l-ar interesa să afle că ai sărit în 
maşina mea şi că mi-ai cerut bani? 

— Nu ai face asta. 

— Dar dacă i-aş oferi un motiv să-ţi percheziţioneze casa? 

Turează motorul mai mult, iar polițistul îi fixează cu privirea. 

— Dar dacă găseşte documentele? Ar crede că ai intrat prin 
efracţie în casa lui Jackson şi că le-ai furat. Ce s-ar întâmpla 
atunci? 

Porneşte maşina. Polițistul dă să apuce staţia radio. 

— Nu... 

— Amândoi ştim ce s-ar întâmpla, nu-i aşa? Ai mai spus-o. Ce 
ai spus acum un minut? Mă au la mână. Nu mă vei mai găsi şi 
nimeni nu va şti şi nici nu-i va păsa cuiva - ceva de genul ăsta, 
nu-i aşa? 

— Ştii, credeam că eşti o persoană corectă. 

— Se întâlneau, nu-i aşa? Martha şi Isaac Paige? 

— Ce? 

— Nu-i aşa? 

— Mda, da, bine, se întâlneau. 

Maşina se deplasează un pic. 

— Cum s-au cunoscut? 

— Nu spun... 

Trage de mâner, dar portiera nu se deschide. 

— Rahat! Bine... bine... s-au cunoscut după ce a murit mama 
ei. Isaac a început să-şi petreacă timpul pe aici. 

— De ce? 

— O, Dumnezeule, eşti proastă? Pentru că se simţea vinovat. 
Din cauza mamei ei. 

— De ce s-ar fi simţit vinovat? Nu avea nicio legătură cu asta, 
nu-i aşa? 

Gus îşi ridică disperat mâinile. 

— Nu el a ucis-o pe mama ei, dacă la asta te referi. El este un 
tip de treabă... 

— Şi Jackson? Ştia că se întâlneau? 

Maşina continuă să meargă, iar polițistul desface tocul armei. 

— Jackson? Rahat, el le-a interzis să se întâlnească, iar 
apartamentul ei a fost vandalizat. A spus că o omoară dacă se 
mai vede cu el. Şi vorbea serios. 

— Aşadar, a venit şi a găsit-o în acea seară? 

Polițistul se îndreaptă spre maşină. 

— Rahat, te rog, lasă-mă să plec acum! 

— Cine l-a împuşcat pe Jackson? A cui era arma? 

— Nu-ţi pot spune. 

Eve trage frâna de mână, iar polițistul îndreaptă lanterna spre 
parbriz. 

— Arma lui Jackson. Era a lui Jackson, se precipită Gus. A spus 
că voia să o împuşte, a spus nişte prostii despre mama ei, nişte 
lucruri de-a dreptul nasoale... 

Polițistul se apropie. 

— Cine l-a împuşcat? 

— Nu pot! spune el. Nu poţi să afli asta de la mine! 

— Cine era acolo? Cine a văzut ce s-a întâmplat? 

— Eu... el... lisuse, femeie, lasă-mă să plec! Sunt blocat aici. 
Sunt prins într-un triunghi nenorocit cu autorităţile, Martha şi 
Isaac, iar acum cu tine. Şi nu am făcut nimic! 

Polițistul bate în geamul şoferului. 

— Cum se cheamă strada pe care stai? 

— Ce? 

— Repede, cum se numeşte strada pe care locuieşti? 

— Snowdrop Close, lisuse, Snowdrop Close! 

Ea apasă butonul, geamul coboară, iar aerul rece intră în 
maşină. 

Gus îşi pleacă privirea. 

— Bună seara, doamnă, pot să vă întreb ce faceţi aici în seara 
asta? 

Eve îi zâmbeşte poliţistului. 

— Îmi pare rău, domnule ofiţer, spune ea. Am venit să mă uit 
la omagii. 

— Şi tu? întreabă el îndreptând lanterna spre faţa lui Gus. 

— Mda, şi eu, mormăie Gus. 

El se uită din nou la Eve. 

— Nu aveţi nicio problemă, doamnă? 

— Niciuna, mulţumesc! 

— Ei bine, atunci vă las în pace. 

Polițistul pleacă. Gus oftează uşurat. 

— O, spune Eve, mă scuzaţi, domnule ofiţer, aş vrea să vă rog 
ceva, aţi putea să-mi arătaţi cum ajung pe Snowdrop Place? 

El se întoarce spre maşină. 

— Snowdrop Place? De ce ar vrea cineva ca dumneavoastră 
să ajungă acolo? 

— Sunt avocată. Trebuie să las nişte dosare unui client. 

— Înţeleg. La ce număr? 

— Te conduc eu, îl întrerupe Gus. Nu contează, domnule 
ofiţer, îi arăt eu. 

— Eşti foarte amabil, spune Eve zâmbind. 

Polițistul se îndepărtează. Eve închide geamul, porneşte din 
nou motorul şi demarează. 

— Ştii, voi ăştia din Avenues, veniţi aici ca să vă faceţi 
treburile murdare, ne băgaţi în rahatul vostru, iar noi trebuie să 
ne asumăm vina pentru că aveţi bani să scăpaţi. Rahatul cade în 
jos, femeie. E timpul să se oprească! Am să-ţi dau lucrurile, 
scrisorile şi toate celelalte, promit, dar am să-ţi mai spun ceva. 
Opreşte maşina! 

— Poftim? 

— Opreşte maşina lângă pasaj. Aici! Opreşte aici! 

Ea parchează pe marginea drumului. 

— Vezi chestia aia montată pe zid? 

Se apleacă în faţă şi-i arată prin parbriz. 

— Cameră de supraveghere. E acolo de ani buni. Au spus că e 
pentru protecţia noastră. Dar, când avem nevoie de ea, ne spun 
că nu funcţionează. 

— ŞI...? 

— Descuie portiera! 

— Crezi că sunt proastă? Ai să fugi. 

— Nu, spune el. Ţi-am promis şi am vorbit serios. Acum, 
urmăreşte camera. 

În timp ce se îndepărtează de maşină şi traversează drumul, 
Eve se uită la camera care se roteşte şi îl urmăreşte. 

Consiliere 


— Nu credeam că ne vor lăsa să ne întâlnim din nou, spune 
Martha uitându-se la Eve cu încheieturile şi mâinile bandajate. 

— A fost nevoie de ceva muncă de convingere, răspunde Eve. 
Cum te simţi? Pari obosită. 

— Chiar sunt, spune Martha. Este... 

Cuvintele se sting. 

— Vrei să vorbeşti despre asta? 

Martha o fixează cu privirea, pieptul mişcându-i-se în sus şi-n 
jos în timp ce respiră şi se joacă cu degetele în poală. Işi trece 
mâna peste scalpul ras. 

— Nu, şopteşte ea 

Eve dă aprobator din cap. 

Martha inspiră adânc şi se apleacă în faţă. 

Într-un fel, va fi o eliberare când se va întâmpla, şopteşte ea. 
Nu credeam... că... că va fi... 

Îşi încrucişează braţele pe piept. 

— Nu ştiu... mormăie ea. Te voi vedea mâine? 

— Sper, răspunde Eve. 

Martha se cuprinde singură cu braţele. 

— Gardianul a spus că nu vom mai discuta cu niciun avocat 
din oficiu. Că acum există unii virtuali şi discuţi spre o cameră 
de unde îţi vorbeşte o voce. 

— Ştiu, am aflat abia ieri. Ai vorbit cu vreunul? 

— Nu. 

Se uită în gol pe fereastră peste umărul lui Eve. 

— Ştii, mă bucur că ai plantat copacul. E frumos să vezi ceva 
în grădină. Ceva normal. 

— Dacă te vor duce să vorbeşti cu unul, nu trebuie să spui 
nimic. 

Martha se uită din nou la Eve. 

— Totul se transmite în direct, pentru cei din afară, reia Eve. 

— Şi cum rămâne cu camerele din celule? 

— Fac acelaşi lucru. 

— Mă urmăresc tot timpul? 

— Nu ţi-ai dat seama de asta ieri, când le-ai arătat ce scria pe 
perete? 

— Nu neapărat. Pur şi simplu m-am gândit că oamenii din 
birouri ar putea să vadă... Nu ştiu... Poftim? Se transmite la 
televizor? 

— La televizor, pe internet... Este gratis. Ei bine, e gratis până 
pe la ora şase a celei de-a şaptea zile. 

— Atunci trebuie să plăteşti? 

Eve dă aprobator din cap. 

— Ai văzut toate numele de pe perete? 

Ea dă din nou din cap. 

— Bun, şopteşte Martha. Şi mesajul meu? 

— O, da. 

Martha schiţează un zâmbet. 

— Aşadar, ai urmărit tot? întreabă ea. 

Eve se foieşte în scaun. 

— Doar un pic, aseară, răspunde ea. 

— Aha, mă bucur că nu ai putut să te uiţi acum două seri. 

— La care? 

Martha ridică din umeri. 

— Eram în Celula 3, cred. Cam toate sunt la fel. 

Eve îşi aşază mâinile pe masă, ţinându-le împreunate. 

— Odată, un prizonier mi-a spus că el crede că într-una dintre 
celule ţi se administrează un gaz care te face să ai halucinaţii. 

— Asta trebuie să fi fost. Drăcia naibii! 

Martha îşi suflecă mânecile salopetei şi îşi încrucişează 
braţele pe piept. Continuă să se foiască pe scaun. 

— Probabil că unora li se pare amuzant. 

— Poate că li se pare aşa unor oameni care sunt mai cruzi. 

— Da, şi acum pot să şi urmărească. De parcă totul ar face 
parte din programul de divertisment, ştii, ca într-o grădină 
zoologică stranie sau aşa ceva. 

Îşi freacă faţa cu mâinile şi expiră zgomotos. 

— Dacă nu ar vedea gazul, atunci nu ar mai fi amuzant, nu-i 
aşa? Aş fi semănat cu o fată nebună, scoasă din minţi. Nu se 
ştie niciodată, poate că unor oameni de treabă nu le va plăcea, 
poate că vor organiza şi nişte proteste publice, spunând că 
este... nu ştiu... împotriva drepturilor omului sau aşa ceva. Ai 
crede că este. Să fii gazat şi aşa mai departe. 

Face o pauză, gândindu-se. 

— La ce oră te-ai uitat? 


VP - 128 


— Cam pe la patru sau cinci, azi-dimineaţă, spune Eve. M-am 
trezit şi nu am mai reuşit să adorm. 

— Aşadar, m-ai urmărit cum dorm? 

— Îmi făceam griji pentru tine. Era... era singura cale prin care 
puteam să văd ce faci. Te-ai supărat? Ai fi preferat să nu o fac? 

— De ce ţi-ai făcut griji pentru mine? Pentru că asta-i slujba 
ta? 

Eve se gândeşte pentru o clipă. 

— Presupun că din cauza a ceea ce îţi fac. Pentru cât de 
vulnerabilă te-ai simţit. Nu pentru că eşti clienta mea, ci 
pentru... pentru că eşti vulnerabilă. Şi singură. 

— Pentru că sunt o adolescentă? 

— Nu, nu neapărat. Pentru că eşti om. Pentru că nu-mi place 
suferinţa. Sau durerea. Pentru că-mi fac griji în privinţa ta. 
Pentru că mă simt inutilă. Pentru că nu vreau să mori. 

Eve o urmăreşte pe Martha cum se şterge la ochi cu podul 
palmei. 

— Pentru că eu cred că eşti speriată. 

Respirația Marthei îi bolboroseşte în piept. 

— Nu mă voi mai uita, îi spune Eve. 

— Nu contează, răspunde Martha. Doar că e un pic ciudat, 
asta e tot. 

— Vrei să vorbeşti despre asta? 

— Hm, parcă eşti un psiholog care întreabă tot timpul „Vrei să 
vorbeşti despre asta?” 

— Ei bine, asta e ciudat, spune Eve cu un zâmbet. 

Afară, copacii se încovoaie în bătaia vântului puternic, iar 
păsările zboară în zigzag. 

Martha se uită în partea laterală a camerei. 

— Ştii, în fiecare celulă e câte un ceas şi toate ticăie la fel de 
tare. Credeam că mă voi obişnui cu sunetul, dar... 

— Îmi aduc aminte de unul dintre prizonieri, spune Eve. 
Numele lui era Jorge şi a reuşit să se caţăre pe tocul uşii şi să 
smulgă ceasul de pe perete. L-a zdrobit în bucăţi. 

— Ceasurile se află în interiorul unor cutii de metal. 

— Da, de atunci. 

Martha rânjeşte la ea. 

— Ai voie să-mi spui lucruri de genul ăsta? 

Eve ridică din umeri. 

— Ce se va întâmpla cu slujba ta, cu aceşti noi avocaţi 
virtuali? 

— Tu eşti ultimul meu client, spune ea. 

Martha se foieşte pe scaun. 

— Asta înseamnă că nu mă vei uita? i 

— Oricum nu te-aş uita, răspunde Eve căutând prin poşetă. In 
cele din urmă scoate un pachet de biscuiţi. De data aceasta cu 
cremă. 

— Mulţumesc! Sunt preferaţii mei, dar nu vreau să mă îngraş, 
spune Martha încercând din nou să zâmbească. 

Eve pune biscuiţii pe masă. 

— Mănâncă-i naibii pe toţi, îi răspunde ea. 

Cu o grijă incredibilă, Martha desface pachetul, ia un biscuit şi 
ronţăie marginea. Eve o priveşte cum mănâncă. 

— De cât timp erai cu Isaac Paige? întreabă ea. 

Pentru o secundă, Martha se opreşte din mâncat. 

Privind-o pe Eve, tot trupul pare să i se încordeze. 

— Cu cine ai vorbit? 

— Cu Isaac, cu doamna B. şi cu Gus, din High Rises. Ştii că o 
cameră de supraveghere era îndreptată exact spre locul în care 
pretinzi că l-ai împuşcat pe Jackson? 

Martha termină de mâncat biscuitul. 

— Dacă ştii asta, atunci ştii şi că nu se mai poate face nimic, 
mormăie ea cu gura plină. 

— Păstrează fişiere de rezervă pentru toate camerele de 
supraveghere. 

Martha înghite. 

— Nu contează. Nu vreau să trec prin toate astea. Nu vreau 
să mă gândesc sau să vorbesc despre asta. Nu vreau să fac 
nimic. Zarurile au fost aruncate. 

Mai ia un biscuit din care muşcă jumătate, în timp ce o 
urmăreşte pe Eve cum scoate telefonul mobil din buzunar şi 
atinge ecranul. 

— Nu ai voie... spune Martha. 

Eve îşi atinge buzele cu un deget ca să-i facă semn să tacă şi, 
cât ţine telefonul la ureche, ea şi Martha se privesc reciproc. 

— Bună, eu sunt. Sunt aici, spune Eve. Aha. Da, e în faţa mea. 
Mănâncă biscuiţii pe care i-ai trimis. Ai avut dreptate, sunt 
preferaţii ei. 

Martha rămâne cu gura căscată. Clipeşte încontinuu. 

— Îi voi da telefonul. Nu, e în regulă, aici nu sunt camere, e în 
regulă. 

Îi întinde telefonul. 

— Vrea să vorbiţi. 

Martha se holbează, cu gura căscată. 

— la-l! 

Martha scutură dezaprobator din cap. 

— la-l, şuieră Eve. Este Isaac. 

Îi împinge telefonul pe masă. 

Cu mâna tremurândă, Martha se întinde lent, atinge telefonul 
cu degete nesigure şi, cu privirea aţintită asupra lui Eve, îl 
apucă şi-l duce la ureche. 

— Bună, şopteşte ea. 

Fără să se mai uite la Eve, umerii i se ridică în clipa în care îşi 
aduce genunchii la piept şi-i cuprinde cu un braţ, apropiindu-se 
de marginea scaunului şi mişcându-se înainte şi înapoi. 

— Şi mie îmi este dor de tine, şopteşte ea dând din cap şi 
zâmbind. Ai văzut emisiunea? Şi doamna B.? l-a văzut numele? 

După o secundă, zâmbetul dispare. 

— Nu pot. Nu am... 

Işi sprijină capul de genunchi. 

— Nu pot, spune ea. Nu... Nu pot să le spun asta... Nu am de 
gând să... 

Cu o mână, se şterge la ochi. 

— Cine m-ar crede? şopteşte ea. Ştiu... dar dovezile... 
camera... 

Scutură din nou din cap cât îl ascultă pe Isaac vorbind. 

— Nu, am discutat despre asta... chiar şi cu... Nu, Isaac, te 
rog... N-am de gând să mă răzgândesc... 

Pentru o secundă, se uită la Eve, dar faţa i se schimonoseşte, 
ochii i se umplu de lacrimi şi se cocoşează pe scaunul ei, cu 
privirea în pământ. 

Suspină înăbuşit. 

— Şi eu te iubesc, şopteşte ea. 

Inchide telefonul şi-l scapă pe podea. Eve înconjoară masa şi, 
când Martha începe să tremure şi să plângă, o îmbrăţişează. 


6.30 p.m. Moartea este Justiţie 

Genericul răsună în ritmul bătăilor unei inimi. Pe ecranul 
albastru-închis se văd puncte albe şi se aude un bâzâit. Sigla cu 
ochiul şi cuvintele „Ochi pentru ochi” se rotesc în jurul irisului. 

Muzica se opreşte. Sigla se mută spre marginea ecranului, 
unde cuvintele nu se mai rotesc, iar luminile se aprind într-un 
studio diferit. E o veche sală de tribunal, cu pereţi lambrisaţi cu 
lemn de stejar. Un podium din lemn, pentru juraţi, este plin de 
spectatori şi se văd mese mari din lemn şi cinci pupitre din 
stejar, bogat ornamentate. 

Kristina stă lângă o masă flancată de scaune înalte din lemn, 
în spatele căreia sunt nişte panouri, fiind îmbrăcată cu un 
costum de culoare albastru-electric, cu decolteu adânc şi strâmt 
în talie. Poartă ochelari cu lentile fără dioptrii şi o perucă lungă 
de judecător. 


KRISTINA: Bună seara şi bine aţi venit la Duminica Judecății! 
Spectatorii aplaudă. 


KRISTINA: Ca întotdeauna, la Duminica Judecății transmitem în 
direct din această clădire istorică din centrul Londrei, Old 
Bailey, care se află aici de la sfârşitul secolului al XVII-lea şi a 
găzduit procesul fraţilor Kray şi pe cel al lui Oscar Wilde. In 
urma dispariţiei tribunalelor, a fost salvată de la demolare, 
fiind transformată în studiouri de televiziune pentru propria 
noastră emisiune, iar acum găzduieşte emisiunea Sună 
pentru dreptate, transmisă de două ori pe zi, şapte zile pe 
săptămână. 

Se opreşte ca să zâmbească spre cameră. 


KRISTINA: Aici, la Studiourile „Ochi pentru ochi”, suntem 
nerăbdători să vă prezentăm acest nou concept. Dacă nu aţi 
văzut filmul de prezentare sau dacă nu aţi selectat canalul, nu 
veţi fi dezamăgiţi dacă o veţi face. Pentru voi, oamenii 
obişnuiţi din public, este o ocazie să faceţi parte dintr-un 
complet de judecată şi să vedeţi acuzaţii în timp ce vă 
relatează poveştile lor. Credeţi că sunt vinovaţi? Apăsaţi pe 
sonerie! Vreţi să fiţi aici? Atunci, accesaţi pagina noastră de 
internet pentru detaliile privind cumpărarea biletelor. Este 
posibil ca biletele să se epuizeze, aşadar, accesaţi pagina cât 
mai curând posibil! 

Spectatorii aplaudă. Dinţii Kristinei şi colierul ei cu diamante 
strălucesc în luminile studioului. 


KRISTINA: În seara asta, ni se alătură în platou minunatul nostru 
reporter de teren, Joshua Decker. 


Purtând un costum scump albastru, Joshua intră în studio şi, 
cu mâinile ridicate, îi salută pe cei din public, în timp ce toţi 
aplaudă şi fluieră. Trecând mai departe, le face semn cu ochiul 
unora şi ia mâna unei spectatoare şi o sărută zâmbind. 


KRISTINA: Mulţumesc, Joshua, că ni te-ai alăturat! Înţeleg că 
astăzi nu ai stat prea mult pe teren. 


JOSHUA: Am mers doar dintr-o parte în alta a studioului, unde se 
află minunatul nostru public! 


Un murmur răsună printre femei. 


KRISTINA: Joshua, ştii că în tribunalul de la Duminica Judecății 
trebuie să porţi peruca specifică. 


Moderatoarea îi dă o perucă albă de judecător - mai scurtă 
decât a ei. El zâmbeşte, o pune pe cap şi se întoarce spre 
cameră. 


JOSHUA: Ce spuneţi, dragi privitori? Par mai dichisit? 
Se aud fluierături. Joshua pozează pentru ei. 


KRISTINA (vorbind tare, ca să acopere fluierăturile): Vorbind 
serios, dragi privitori... 


Joshua ridică o mână ca să calmeze publicul. 


KRISTINA: În seara asta, exclusiv pe canalul nostru, vă aducem 
câţiva experţi care vor discuta cazul adolescentei criminale 
Martha Honeydew şi care vă vor ajuta să luaţi o decizie 
informată în ceea ce priveşte votarea. Chiar este vinovată, 
aşa cum pretinde? Ne-a furat cu adevărat comoara naţională? 


În studio e linişte. Camera se apropie de chipul moderatoarei. 
Are ochii umezi şi îi tremură buzele. 


JOSHUA: Să-i aducem în studio! 
Joshua şi Kristina se îndreaptă spre pupitre. 

KRISTINA: La pupitrul numărul unu o avem pe cunoscuta 
doamnă psiholog al vedetelor, Penny Drayton! 


Publicul aplaudă în timp ce femeia îşi ocupă locul la pupitrul 
îndepărtat. 


KRISTINA: Din echipa de criminalistică a City-ului, detectivul 
inspector Di Hart este la pupitrul numărul doi. 


Un bărbat masiv, îmbrăcat într-o uniformă albastră, cu epoleţi 
impozanţi pe umeri şi un rând de medalii strălucitoare la piept, 
iese şi îşi ocupă locul. Nu afişează nicio expresie. Privirea îi este 
rece. Publicul nu prea mai aplaudă. 


JOSHUA: Autorul celebrei cărţi De ce ucid adolescenții, lan 
Chobury, la pupitrul numărul trei. 


Aplauzele se mai înteţesc atunci când intră în studio un 
bărbat de vârstă mijlocie, care dă uşor din cap, în timp ce 
luminile se reflectă în chelia lui şi în ochelarii groşi. Acesta face 
semn din mână spre public şi se aşază la următorul pupitru. 


KRISTINA: Şi, în sfârşit, la pupitrul numărul patru, un chip deja 
cunoscut spectatorilor noştri şi o adăugire de ultim minut 
echipei noastre de experţi de astăzi, fostu/ judecător al Curţii 
Supreme, domnul Cicero. 


Acesta îşi împinge ochelarii pe nas când iese din culise şi îşi 
ocupă locul, iar mustaţa îi zvâcneşte când încearcă să 
zâmbească. Îşi sprijină mâinile de pupitru cu degetele 
împreunate. Dacă s-ar apropia camera de el, s-ar vedea 
picăturile de transpiraţie care i se adună în jurul gulerului de la 
cămaşă. 

Aplauzele se opresc. Kristina şi Joshua îşi ocupă locurile acolo 
unde, cândva, era boxa martorilor. Fiecare ţine în mână un 
ciocănel. 


KRISTINA: Cicero, am vrea să începem cu tine. Aceasta este a 
doua oară când ne vizitezi ca să discutăm cazul despre 
Martha Honeydew. De ce eşti interesat? 


El îşi trece o mână prin părul grizonant. 


CICERO: Mă interesează justiţia pentru toţi. Pentru victime, da. 
Atât pentru familiile lăsate în urmă, cât şi pentru acuzată. 

DI HART: Acuzată? Acuzata a renunţat la dreptul la justiţie când 
a comis crima! 

CICERO: Presupui că este vinovată când, de fapt, este doar 
acuzată. Ce s-a întâmplat cu „nevinovat până la proba 
contrarie”? 

DI HART: Este cât se poate de vinovată. Oamenii mei au prins-o. 
Ea a recunoscut-o. Ce mai vrei? 

CICERO (strigând): DOVEZI! Vreau DOVEZI! Dovada, pentru 
numele lui Dumnezeu! 


Joshua bate uşor cu ciocănelul în masă. Invitaţii se opresc şi 
se întorc. El zâmbeşte. 


JOSHUA: Cred că invitaţii noştri s-au aprins un pic, nu-i aşa, 
Kristina? 


KRISTINA: Într-adevăr. Poate îl aducem în prim-plan pe invitatul 
nostru de la pupitrul numărul trei, lan Chobury. lan este 
autorul câtorva romane polițiste celebre. A scris şi din 
perspectiva criminalului, şi din cea a detectivului şi, astfel, 
este în măsură să ne ofere informaţii despre cum gândesc 
atât... 

CICERO (întrerupând): Este ficţiune! 

KRISTINA: ...acuzatul, cât şi victima, Jackson Paige. Spune-ne, 
lan, cât de importantă este noţiunea de dovadă? 

CHOBURY (vorbind încet): Mulţumesc, Kristina! Cred că este 
important să ne amintim ce sunt dovezile, de ce sunt 
necesare şi pentru ce sunt folosite. În cazurile prietenului 
nostru erudit, domnul Cicero, pe care le-a prezidat în timpul 
carierei lui, dovezile aveau, într-adevăr, o importanţă capitală, 
deoarece trebuia să-i informeze pe juraţi, ca să-i ajute să 
înţeleagă crima şi să ia o hotărâre. Totuşi, sistemul nostru de 
justiţie a evoluat spre unul mult superior, mai corect şi mai 
democratic. Cu toții suntem judecători şi juraţi. Toţi avem voci 
egale... 

CICERO: Nu este adevărat! 

CHOBURY: Domnule Cicero, vă rog respectuos să-mi permiteţi 
să-mi împărtăşesc opinia. 

JOSHUA (întrerupând): Domnul Cicero e deschis ca întotdeauna, 
dar să ne îndreptăm acum spre experta noastră, doamna 
psiholog Penny Drayton. Mă bucur să te văd din nou, Penny! 

El îi face lui Penny semn cu ochiul, iar ea chicoteşte. 


JOSHUA: Ce crezi că ar fi putut să o motiveze pe această tânără 
să-l ucidă pe Jackson Paige? 


DRAYTON: Nu trebuie să cercetezi mult în trecut ca să descoperi 
care este cea mai probabilă motivaţie a domnişoarei 
Honeydew. Dacă îi analizăm copilăria, vedem haosul pe care 
a trebuit să-l suporte. Un tată care a dispărut înainte de 
naşterea ei, o mamă care a lăsat-o să aibă singură grijă de ea 
zile şi nopţi în şir, pretinzând că lucra, în timp ce ea ieşea în 
oraş ca să întâlnească bărbaţi. 

CICERO: Asta este o minciună! Şi ştii că aşa este! 

DRAYTON: Toate au condus la destabilizarea emoţională a 
tinerei. Să nu uităm nici de moartea mamei ei. Este fascinant 
cum toate aceste evenimente i-au afectat personalitatea! 
Cred că motivaţia ei a fost gelozia sau invidia. Nu se poate 
contesta că a avut o viaţă grea. Fără bani, dragoste, atenţie şi 
compasiune, ea a văzut stilul de viaţă al celor bogaţi şi celebri 
şi şi-a concentrat atenţia asupra lor. L-a ademenit pe Jackson 
Paige acolo ca să-l ucidă. 

CICERO (strigând): DE CE? DE CE l-ar fi ademenit pe unul dintre 
cei mai bogați şi celebri bărbaţi din lume ca să-l ucidă şi apoi 
să-şi recunoască fapta? De ce ar face asta? 


Cicero loveşte cu pumnul în pupitru. 


CICERO (strigând): Nu are niciun sens, iar voi nu încercaţi să 
aflaţi! 


Kristina loveşte cu ciocănelul în masă. 


KRISTINA: Linişte, domnule Cicero, vă rog, linişte! Sau vă voi 
evacua din sală! 


Di Hart râde de Cicero. 


DI HART: Ea a recunoscut că este vinovată, Cicero, prostule. De 
ce ar spune-o dacă nu ar fi adevărat? 


CICERO: Ei bine, de vreme ce eşti inspector, ai putea să faci 
ceva radical, cum ar fi să te duci şi să inspectezi! Pune 
întrebări! Dacă eşti atât de convins că a făcut-o, află de ce! 
FĂ-ŢI NAIBII DATORIA! 

Di Hart se întoarce spre Cicero, cu degetul ridicat, arătând 
spre el. 


DI HART (strigând): Mi-am făcut datoria, cretinule! Am arestat 
criminala! Am făcut rost de arma pe care a folosit-o şi de o 
mărturie semnată. Am adus-o în culoarul morţii, unde îi este 
locul, şi voi fi acolo peste două zile să văd cum o sfâşie 
curentul electric şi îi prăjeşte creierul, aşa cum merită. Dacă 
ţi-ai fi făcut datoria cum trebuia în toţi aceşti ani, atunci nu 
am mai fi avut astăzi criminali pe străzi. 7u ai eliberat 
criminalii. Noi nu facem asta. Noi facem străzile mai sigure! 


El face un pas spre Cicero. 


DI HART (vorbind printre dinţi de furie): Martha Honeydew este 
cât se poate de fără inimă şi merită să moară! 


Cicero sare din spatele pupitrului, se repede spre Di Hart şi îl 
doboară cu un pumn. Oamenii de la pază vin în grabă. Scaunele 
cad. Oamenii ţipă. Camera se întoarce din nou spre Kristina şi 
Joshua, care acum stau unul lângă celălalt, cu perucile strâmbe. 


JOSHUA (vorbind încet): Ce emoţii puternice pentru un caz atât 
de delicat. 


Kristina, cu gura deschisă, se încruntă la el. 


JOSHUA: Şi niciun moment plictisitor aici, la emisiunea Duminica 
Judecății, dragi spectatori! 


KRISTINA: Absolut, Joshua! Este mereu incitant şi deseori avem 
parte de scandaluri! Urmăriţi-ne din nou după acest scurt 
mesaj din partea sponsorului nostru, Cyber Secure, cu toate 
numerele de telefon importante pentru votare. 


Ecranul se face albastru, iar sunetele se estompează. Apare 
un nor pufos şi alb; rânduri de text înceţoşat trec prin el. Când 
un lacăt se închide în colţ, textul dispare şi, în locul lui, 
dedesubt, se desfăşoară o listă cu toţi acuzaţii şi numerele la 
care pot fi votaţi. 


Eve 

Focul din şemineu pârâie şi aruncă scântei, iar lumina 
portocalie se reflectă pe chipul lui Eve şi pe al lui Isaac, care 
stau faţă în faţă, concentrându-se. 

Pe măsuţa de cafea sunt dosarele şi documentele ascunse de 
Gus, alături de agendele pline cu informaţii luate de la el, ceşti 
goale de cafea şi farfurii cu resturi de sandviciuri şi ambalaje de 
alimente. 

Max stă în colţul camerei, cu laptopul pe genunchi, uitându-se 
când la mama lui, când la Isaac şi înapoi, ţâţâind din când în 
când şi privindu-şi ceasul. 

— Ai de gând să-mi spui ce se întâmplă? întreabă el. 

Eve îşi trece degetele prin păr, dar nu îşi ridică privirea. 

— Nu, spune ea. Este mai bine să nu ştii. 

— Mă tratezi ca pe un copil. 

Se aude soneria. 

— Cu toate astea nu protestezi când trebuie să răspund la 
uşă... 

Când se ridică şi părăseşte camera, Isaac se întoarce spre 
Eve. 

— Ar trebui să-i spui, zice el. 

— Incerc să-l protejez. 

— Din cauza a ceea ce s-a întâmplat cu soţul tău? 

— Nu înţelegi. 

— Cred că îl expui unui pericol mai mare dacă nu îi spui. 

Cicero intră în cameră şi se aşază lângă Eve. Bagă mâna în 
buzunarul jachetei, scoate un rând de chei şi le aruncă pe 
măsuţa de cafea. Eve, Isaac şi Max le fixează cu privirea. 

— Asta ai vrut, nu-i aşa? întreabă el frecându-şi mâinile 
rănite. 

— Da, dar... şopteşte Eve. 

— Ai fost grozav astăzi la televizor, Justice, spune Max. Când 
l-ai lovit pe poliţist... asta a fost... uau! 

Cicero se întoarce spre el, iar mustaţa i se lungeşte într-un 
zâmbet trist. 

— Mulţumesc, nu asta trebuia să fac în mod normal. 

— Ba da, răspunde Max şi face câţiva paşi înainte, 
concentrându-se asupra cheilor. Astea sunt...? 

Ochii îi cad pe buzunăraşul de siguranţă, cu un blazon 
familiar. 

— l-ai luat cheile? 

Cicero se uită la Eve şi din nou la Max. 

— Ei bine... spune ridicând din umeri. l-au căzut din buzunar. 

— Pe naiba, răspunde Max luându-le. L-ai luat la bătaie ca să 
pui mâna pe astea? 

— Nu pot scuza violenţa, Max, dar uneori e necesară. 

— Aşa ai făcut, nu-i aşa? Ce plănuieşti, mai exact? 

Eve se ridică şi se uită la fiul ei. 

— Nu trebuie să spui nimănui... 

— Ai încredere în mine, mamă. 

Pentru o clipă, ea se opreşte privindu-l. 

— Camera, spune ea. De la pasaj. Funcţiona în seara aceea şi 
în seara în care a fost ucisă mama ei. Toate filmările camerelor 
sunt înregistrate. 

Max răsuceşte buzunarul cheilor în mâini. 

— Ştii, nu trebuie să te duci la poliţie ca să obţii fişierele din 
calculator. Nu era nevoie să-i furi cheile. 


Martha 


Fereastra din celula asta este atât de mică, încât cred că aş 
putea să o acopăr cu mâna dacă aş ajunge până acolo. Nu are 
geam, iar vântul şuieră prin ea ca un lup sau ca o bestie scoasă 
din minţi care încearcă să se elibereze. Nu este niciun 
întrerupător pentru bec aici. Nici bec nu există, la fel ca în 
celelalte, dar este mult mai întuneric. Am căutat unul când a 
început să apună soarele, apoi am urmărit cum s-a înceţoşat 
totul şi marginile tuturor lucrurilor s-au contopit. 

Aşa o să fie când am să mor? O să dispară tot? O să-mi simt 
pleoapele grele, ca şi când aş adormi? O să doară? Este 
electricitate. Normal că o să doară. Cât timp o să treacă până 
voi leşina? Am să leşin şi apoi am să mor sau şi leşinatul face 
parte din moarte? 

Dumnezeule, este frig aici! Vântul este rece. 

Aş vrea, în schimb, să pot muri mâncând tort de ciocolată. Să- 
| mănânc şi să adorm. Nu otrăvită, pentru că ar fi dureros. Poate 
drogată. 

Nu-mi amintesc ultima dată când am mâncat tort de 
ciocolată. Probabil la doamna B. Face un tort tare bun. 

Doamna B. crede în Dumnezeu. După ce Ollie a fost arestat, 
s-a rugat la Dumnezeu pentru eliberarea lui, dar asta nu a folosit 
la nimic. Aşa a spus ea. A spus că Dumnezeu a pierdut o luptă, 
dar nu şi războiul, şi ştia că va avea grijă de Ollie până când îl va 
vedea din nou. 

A consolat-o gândul că îl va revedea. 

l-am adus aminte de mama şi a spus că Dumnezeu pierde 
multe lupte, dar nu avea niciun răspuns pentru asta. 

De fiecare dată când a murit cineva apropiat, cumva, am ştiut 
că era bine. Pare stupid, pentru că nu erau bine, erau morţi, dar 
credeam că am să înţeleg cumva că erau liniştiţi sau ceva de 
genul ăsta, dar niciodată nu am simţit asta în legătură cu 
mama. 

A murit. S-a terminat. 

În două zile voi muri şi eu. S-a terminat! 

Mi-ar fi mai uşor dacă aş fi credincioasă. 

Toate gândurile şi amintirile despre tine vor dispărea, Isaac. 
Va trebui să rememorezi momentul în care ne-am cunoscut, 
serile noastre în parc, plimbările prin pădure, clipa în care ai 
cunoscut-o pe doamna B., prima dată când ne-am ţinut de 
mână, primul nostru sărut, prima dată când am făcut dragoste. 
Va trebui să porţi cu tine toate amintirile, dar când vei muri va fi 
ca şi când nu s-au întâmplat niciodată. 

Ca şi cum noi nu am existat niciodată. 

Nimic de arătat, niciun semn, nicio înregistrare. 

Dumnezeule! Cine îşi va aminti de mama când nu voi mai fi? 

lisuse! Dumnezeule! La naiba, mamă, îmi pare rău! 

Îmi amintesc cum îmi strângeai mâna în faţa şcolii, cum mă 
îmbrăţişai când mergeam la culcare, cum strigai să vin să beau 
ceai, dar nu îţi mai văd chipul. Cu ochii închişi îl văd în fotografii, 
într-un parc, la o nuntă, închinând un pahar, înţepenit în acel 
moment, dar acum nu eşti în faţa mea. 

Te aud plângând, certându-te la telefon cu oamenii cărora nu 
le poţi plăti datoriile. 

Ai avut o viaţă grea. Mereu ai încercat să faci lucrurile mai 
bune pentru mine. _ 

Mă gândesc la tot ce-a fost. Imi alung gândul de la supărările 
tale şi îmi amintesc. Te aud râzând. 

Este Crăciunul. Suntem la doamna B., la masă cu ea şi Ollie. 
Am economisit bani pentru că nu am cumpărat biscuiţi, ci i-am 
făcut eu şi cu Ollie. Nu ne pricepeam, dar nu conta. Am scris pe 
răvaşe glume care nici măcar nu erau amuzante şi le-am folosit. 

Citeşti una... Îmi amintesc... 

„De ce poartă vacile clopot?” 

„Pentru că nu le funcţionează coarnele”. 

Nu este amuzant, dar tu râzi şi, când ne uităm la tine, 
începem să râdem şi noi. Nu ne putem opri. Mă doare burta. Văd 
cum îţi ştergi lacrimile cu mâna, dar încă nu-ţi văd toată faţa. 
Dar nu contează. Îţi ascult râsul. Îţi aud fericirea. Eşti mama 
mea şi sunt mândră. Mă bucur că sunt fiica ta. 

Păstrează amintirea asta pentru mine, doamnă B.! Erai acolo, 
îţi vei aminti şi tu. Păstrează amintirea pentru mine după ce nu 
voi mai fi! Păstreaz-o în siguranţă! Păstreaz-o! 

e 

Orele trec. 

Mi-e frig. Îngheţ. 

Celula devine mai întunecată, iar acum fereastra este singurul 
lucru luminos de aici. Mă întreb cum arată luna în noaptea asta. 
Trebuie să fie mare, pentru că este atât de multă lumină afară 
încât pot să văd norii pe cer. 

Vântul suflă mai puternic. 

Degetele de la mâini îmi sunt înţepenite, iar cele de la 
picioare amorţite. 

Creierul vrea să calculeze câte ore mi-au mai rămas, dar eu 
nu îl las. 

Simt frigul în oase. 

Poate am să mor îngheţată în noaptea asta. Vor veni la prima 
oră şi eu am să fiu un cub de gheaţă, iar ei vor trebui să-mi rupă 
braţele şi picioarele ca să mă îndrepte. Or să mă ridice şi or să 
mă scape pe pământ, iar eu am să mă sparg într-un milion de 
bucăţi. Probabil că vor tot continua cu şarada asta şi vor pune 
toate bucăţile rupte şi îngheţate pe scaunul electric. 

„Nu pot să-mi petrec noaptea aşa”, mă gândesc. 

Tremur. 

Aud un fel de ţăcănit ritmic sau nişte bătăi şi privesc împrejur, 
încercând să-mi dau seama ce este, gândindu-mă că voi reuşi să 
văd ceva în întuneric şi poate c-am să văd un şoarece cum fuge 

prin faţa mea sau un păianjen uriaş care vrea să mă intimideze 
tăcănind din colţi. 

„Tie îţi clănţăne dinţii”, îmi spun. 

Trebuie să mă încălzesc sau cel puţin să fac în aşa fel încât să 
nu îmi fie şi mai frig. Încerc să mă gândesc la ce să fac, dar nu 
pot. 

„Hipotermia afectează funcţiile creierului”. 

Îmi doresc să fi avut la îndemână ceva mai mult decât 
cearşaful ăsta jalnic. 

„Bate la uşă, cere o pătură, o pilotă!” 

Mda, sigur. Nu mă pot mişca. Sunt obosită. 

Îmi curge nasul acum. Deşi, dacă ar îngheţa, nu ar mai curge. 
La nas am ţurţuri de muci. 

Poate că au renunţat la tortura psihologică şi acum trec la cea 
fizică. 

Tremur şi mă înghesui ca şi când am patru ani şi trebuie să-mi 
fac nevoile. Nu pot rămâne pe loc. Imi bag mâinile sub pernă. 
Mă răzgândesc. O strâng la piept. 

„Ţine-ţi inima caldă!” 

Nu-mi simt picioarele. 

„Îmi doresc să fi fost cu mine, Isaac, mă gândesc. Să mă 
încălzeşti. Să mă ţii în braţe”. 

„— Sunt, îmi spune el în mintea mea. Sunt aici lângă tine. Uită 
de frig! Ridică privirea spre cer alături de mine! Încă putem 
împărţi cerul. 

— Totuşi, trebuia să se termine, nu-i aşa? 

— Dacă tatăl meu nu ar i... 

— Am fost naivi. 

— Nu, eram îndrăgostiţi. 

— Eram? 

— Suntem”. 

CELULA 6 


Martha 


Un sunet ciudat mă trezeşte dintr-un vis frumos în care erai 
cu mine. 

In vis, simţeam căldura braţelor tale în jurul meu, respiraţia ta 
pe pielea mea, bătăile inimii tale, mişcările pieptului tău în timp 
ce dormeai. Probabil că mi-a făcut inima să pompeze sângele 
prin corpul meu îngheţat. 

Mi-a amintit de timpul petrecut în pădurea Bracken, când 
stăteam întinsă pe o pătură cu razele apusului pe chip şi mă 
blestemam pentru că m-am îndrăgostit de tine. Mai fericită 
decât am fost vreodată, dar aşteptând prăbuşirea atât de 
răsunătoare care urma să ne distrugă vieţile. 

Pârâitul devine mai puternic; nu mă mai gândesc la tine şi mă 
ridic. 

Celula asta nouă este minusculă. Este spaţiu doar pentru 
saltea, pentru vasul de toaletă prins în perete şi lavoarul de 
lângă el. Nu există fereastră, ci doar o gaură argintie, fără geam 
şi e prea mică pentru a avea nevoie de gratii. 

Mă mişc uşor în pătratul de lumină solară care intră prin ea. 

Pârâitul se aude ca şi când ar veni dintr-un difuzor, dar nu văd 
niciunul nicăieri. 

S-a oprit. Nu se mai aude. 

Liniştea este ciudată acum. 

Aştept. 

„Moartea, spune o voce, un sfârşit permanent al tuturor 
funcţiilor vieţii dintr-un organism. Sfârşit. Distrugere. Crimă sau 
omor”. 

Nu îmi dau seama de unde se aude. 

„A omori: a ucide. A lipsi de viaţă. A cauza durere extremă 
sau disconfort. A cauza moartea cuiva”. 

Parcă e fostul meu profesor de engleză. Tărăgănat şi 
monoton. 

„A muri”. 

Cred că se aude mai tare. 

„A înceta să mai trăieşti. A deceda. A pieri”. 

O, Dumnezeule! 

„A nu mai funcţiona. A te opri. A trece treptat. A te stinge. A 
te prăbuşi. Rezultatul crimei”. 

Mă întind pe jos şi-mi trag perna peste cap. 

„Crimă: uciderea altei persoane, fără justificare sau scuză. A-i 
pune capăt. A distruge. A ucide brutal sau inuman. Mai ales 
provocând durere”. 

Oare cât timp o să se mai audă? 

„Durere: un sentiment neplăcut...” 

Serios... 


Casa familiei Stanton 


— A fost doar o promisiune, spune Cicero când scoate cardul 
de memorie, închide calculatorul şi se uită la Isaac. 

— O promisiune nu înseamnă nimic pentru tine? întreabă 
Isaac. 

— Nu şi dacă cineva nevinovat va muri dacă o respect! spune 
Cicero aruncând cardul pe masă. Cum ai putut să faci asta? 

— Din respect pentru ea! Pentru că nu sunt vreun adult care 
crede că ştie ce e mai bine, când de fapt nu ştie! Ea ştie ce face. 
Amândoi ştim. 

— O vor ucide! strigă Cicero. 

— Crezi că vreau să facă asta? spune Isaac. Nu crezi că aş 
prefera ca ea să spună adevărul şi să lupte? 

— Sincer? Nu! 

— Ea are dreptul să decidă! Trebuie să respect asta! La fel şi 
tu! 

Isaac ia cardul de memorie de pe masă şi se grăbeşte spre 
uşă. 

— Nu poţi să-l iei! strigă Cicero după el. 

Isaac se opreşte şi se întoarce, fixându-l cu privirea pe Cicero, 
care este exasperat. 

— Nu mai crede că ştii ce e mai bine, spune el pe un ton 
măsurat şi controlat. Pentru că nu ştii mereu. Nici eu nu ştiu. 
Sau Martha, sau Eve, sau chiar Max, sau tipul acela dezordonat, 
Gus, din High Rises. Dar împreună am putea şti şi trebuie să 
avem încredere unul în celălalt, ca să facem ce este corect. 

— Pot s-o fac. Cu ceva ajutor din partea lui Max şi sprijin de la 
voi şi puţină credință că voi face lucrul corect, pot face asta. 
Crede-mă! 

După ce pleacă şi uşa se închide fără zgomot, Cicero se 
plimbă prin cameră. 

— lisuse Hristoase, spune el trecându-şi mâna prin păr. lisuse 
Hristoase! 

Îşi ia sacoul de pe spătarul scaunului şi iese repede după 
Isaac. 

Tăcerea se lasă în casă, iar când Eve se aşază la masă 
ţinându-şi capul în mâini, Max intră în cameră. Aruncând o 
privire spre mama lui, trece prin bucătărie, toarnă apă într-un 
fierbător şi îl porneşte. 

Eve nu se mişcă. 

Pune o lingură de cafea într-o cană şi scoate laptele din 
frigider. Cu toate acestea, Eve nu se mişcă şi nu scoate niciun 
cuvânt. După ce fierbe apa, umple cana, adaugă lapte, îi 
amestecă şi pune cana în faţa mamei lui. 

Ea îşi ridică privirea. 

— Mulţumesc, îi şopteşte. 

El se aşază în faţa ei, ia un biscuit din pachet şi îl pune alături 
de cană. 

— Tu ce crezi, Max? îl întreabă. 

Max închide ochii, lăsând liniştea să îl învăluie. 

— Despre Isaac şi Martha? Cred că se iubesc, îi răspunde în 
cele din urmă. 


Martha 


Martha stă pe un scaun rotativ alb, într-o cameră mică şi albă. 
În faţa ei nu se află nimic altceva decât un ecran de calculator. 

— Bună, Martha, spune o voce înceată şi metalică din spatele 
ecranului. 

Martha nu răspunde. 

— Ce mai faci azi? 

Fiecare silabă este pronunţată sacadat, cuvintele ciudate sunt 
rostite pe un ton vioi, simulând vocea umană. 

Martha se roteşte pe scaun când spre stânga, când spre 
dreapta. 

— Ne-ar plăcea să discutăm cu tine. 

Ea se roteşte în continuare, oprindu-se cu spatele la ecran. 

— Eşti prima utilizatoare a noului nostru serviciu de consiliere 
computerizată - consilierul virtual. 

Martha se scarpină în cap. 

— Spectatorilor de acasă le-ar plăcea să te întorci. Le-ar 
plăcea să-ţi vadă faţa. 

Ea nu se mişcă. 

— Pentru a beneficia din plin de consilierea noastră virtuală 
este necesar să te întorci. 

Se aude un zbârnâit, iar scaunul începe să se mişte singur. 
Martha se opune, împingând podeaua cu picioarele goale, dar 
tot se roteşte, oprindu-se cu faţa la ecran. 

Martha se mişcă pe scaun, îşi ridică picioarele şi se întoarce 
astfel încât i se vede doar spatele în ecran. 

— Este necesar să te întorci. 

— Du-te naibii, spune ea. 

Luminile se sting, iar în cameră se lasă întunericul. Undeva, o 
uşă se deschide scârţâind. 

— Hei! strigă Martha. 

Sunetele înăbuşite ale unor paşi se aud în întuneric. Nişte chei 
zăngăne, câteva trupuri se foiesc, se aud zgomote înfundate şi 
un strigăt slab. 

Este linişte. 

Luminile se aprind din nou. 

Martha, roşie la faţă, este legată de scaun. 

— Mulţumesc pentru cooperare, spune vocea. Am vrea să 
ştim cum te simţi astăzi. 

Martha nu răspunde. 

— Mai sunt treizeci şi patru de ore şi cincisprezece minute 
până la posibila ta execuţie. Corectez: treizeci şi patru de ore şi 
paisprezece minute. Cum te simţi? 

— Vreau să vorbesc cu Eve. Ea este avocata mea desemnată, 
spune Martha. 

— Postul de avocat desemnat nu mai există. Doamna Eve 
Stanton nu mai este avocata ta. Noi, CV - consilierii virtuali îţi 
vom furniza toate cele necesare. Poţi să vorbeşti cu noi, în 
schimb. 

— Nu vreau să vorbesc cu voi. 

— Cu baza noastră de date nelimitată de experienţe virtuale, 
te putem ajuta să-ţi gestionezi emoţiile şi, astfel, să ne 
împărtăşeşti problemele, sentimentele şi secretele tale. Ai vrea 
să ne împărtăşeşti un secret acum? 

— Nu, răspunde Martha. 

— Ne pare rău să auzim asta. Simţim stresul din vocea ta. 

— Stres? Sunteţi surprinşi? Ştiţi cum este! se răsteşte la 
cameră, după care tace brusc. 

— Vrei să ne împărtăşeşti sentimentele tale? 

— Nu, răspunde din nou. 

— Ne-ar plăcea să ne împărtăşeşti sentimentele tale. Sau 
poate ai o problemă pe care ai vrea să o discuţi. 

— De fapt, da, da, am o problemă. Poţi să o rezolvi pentru 
mine? 

— Putem asculta şi empatiza. Putem să-ţi sugerăm metode 
prin care să gestionezi optim problema. 

— Bine. Problema mea este că toţi sunteţi nişte nenorociţi. 

— Ne pare rău să auzim asta. Cu toate că simţim că problema 
ta se naşte dintr-un punct de vedere subiectiv... 

— Dintr-un punct de vedere subiectiv şi din nenorocita de 
tortură. 

— ... Şi ţi-am sugera să priveşti problema obiectiv. Asta ar 
putea să-ţi calmeze suferinţa: 

— Nu am terminat. 

— Te rugăm să continui. 

— Am multe probleme. Să le discutăm pe toate? 

— Este sarcina noastră să te asistăm atunci când ai nevoie. 
Dacă te va ajuta să discuţi despre toate problemele tale, atunci 
le vom discuta pe toate. 

— Mulţumesc! Prima mea problemă, lăsând la o parte toate... 
rahaturile... care se petrec în celule, este că nu am niciun 
biscuit, iar asta mă întristează. Îmi lipsesc biscuiţii! 

— Ne pare rău să auzim că eşti tristă şi că nu ai biscuiţi. 
Serviciul de pe culoarul morţii în care eşti încarcerată oferă trei 
mese pe zi şi niciuna nu include biscuiţi. Căutând în baza de 
date, aflăm că nu există planuri viitoare de includere a 
biscuiţilor în meniu şi, examinând situaţia ta, pare puţin probabil 
să fii eliberată. Aşadar, pe viitor, îţi recomandăm să eviţi 
comiterea crimelor care rezultă în încarcerarea ulterioară. 
Sperăm ca asta să-ţi rezolve problema. 

Ea dă din cap. 

— Corect! Ei bine, a doua mea problemă este că mi-ar plăcea 
să văd din nou un copac înainte de a muri. Este frumos să văd 
ceva verde. 

— Ne pare rău că serviciul actual nu include folosirea 
copacilor. Totuşi, pentru că vrei să vezi ceva verde, suntem 
bucuroşi să te informăm că în această seară se serveşte 
mazăre. 

— Minunat, răspunde Martha. Mulţumesc! 

— Ai o a treia problemă? 

— Da! Spune-mi calculatorule, chestia asta se transmite la 
televizor? 

— Da. 

— Este în direct? Câţi oameni urmăresc? 

— Este în direct. Examinând statisticile prezente, estimăm că 
acum sunt aproximativ... douăzeci şi unu de milioane de 
telespectatori. 

— Uau, sunt mulţi. 

— Se estimează că execuţia ta va atrage un număr mult mai 
mare. Ţelul nostru este să depăşim 24,15 milioane, numărul de 
privitori care se uită pe acest canal ca să afle noutăţi despre 
asasinarea lui Kennedy. 

— Aş putea să-l întrec pe Kennedy. 

— Statisticile prezente te plasează în primii douăzeci. 

— Pariez că ţi-ar plăcea să fie şi mai mulţi, nu-i aşa? 

În spatele ecranului, mecanismul calculatorului pare că 
tăcăne şi zbârnâie. 

— Suntem aici ca să discutăm despre nevoile tale. Noi suntem 
consilierii tăi virtuali, iar țelul nostru este să te sprijinim. 

— Da, da, dar şi mai mulţi oameni... Te-aş putea ajuta cu asta. 

Calculatorul nu răspunde. 

— Chiar am un secret... 

Calculatorul nu spune nimic. 

— AŞ putea să le spun spectatorilor voştri ceva care să-i 
şocheze atât de mult, încât o să le vină greu să creadă... Dare 
ceva ce aş putea dovedi. 

— După ce ţi-am analizat atât trecutul, copilăria, familia şi 
prietenii, cât şi dosarul şcolar şi opţiunile de viaţă, pare puţin 
probabil să ai într-adevăr un secret care i-ar şoca pe privitori sau 

care le-ar cauza dificultăţi în a-l crede. Prin urmare, din 
nefericire, răspunsul nostru este că nu te credem. 

— Dar sunteţi curioşi. 

— Nu te credem. 

Martha reuşeşte să ridice un pic din umeri, iar sprâncenele i 
se ridică întrebător. 

— Deşi nu credem că secretul tău va şoca, eşti liberă să ni-l 
împărtăşeşti acum dacă vrei. Dacă ni te destăinui, ai putea să te 
odihneşti mai bine. 

— Am să mor curând, de ce aş mai avea nevoie de odihnă 
acum? Nu, dacă vreţi să ştiţi, puteţi face ceva pentru mine. 

In cameră este linişte. Pe marginea ecranului clipeşte o 
lumină roşie. 

— Spune-ne secretul tău. 

— Nu! mai întâi trebuie să faceţi ceva pentru mine. 

— Spune-ne despre ce este vorba şi vom putea negocia. 

Martha închide ochii în timp ce se gândeşte şi îşi întinde 
mâinile în chingile care le ţin. 

— Bine. Sunteţi de acord să mă lăsaţi să o văd din nou pe Eve 
chiar acum, imediat? Vreau să o văd acum şi vă voi spune 
despre ce este vorba. 

— Nu credem că putem avea încredere în tine. 

— La naiba, răspunde Martha. 

— Credem că ne este greu să dăm de doamna Stanton. 

— Nu cred. Cred că este deja aici. 

Este linişte din nou. 

— Suntem de acord să o vezi pe doamna Eve Stanton încă o 
dată. 

Martha îşi înăbuşă un zâmbet. 

— Bun. Să spunem că secretul meu are legătură cu Paige şi 
relația mea cu el. 

Curelele din jurul încheieturilor mâinilor ei se slăbesc. 

— Ne vei spune secretul tău după ce vorbeşti cu doamna Eve 
Stanton? 

Uşa se deschide şi intră un gardian. 

Martha scutură din cap. 

— Nu. Vă voi spune secretul meu, tot ce ştiu, când voi avea 
ultimul cuvânt. Chiar înainte de a muri. 

— Ce faci? şuieră Isaac. 

Pe ecranul imens al televizorului atârnat de peretele din faţa 
lui, urmăreşte cum gardianul o conduce pe Martha. Imaginea 
camerei albe de consiliere este înlocuită de ecranul albastru al 
studioului unde stă Kristina, cu gura deschisă, buzele roşii 
simulând groaza, şi cu ochii conturaţi cu rimel, privind spre cer. 
Lângă ea, sigla cu ochiul şi cuvintele se rotesc încet. 

— Închide porcăria aia! 

Mama lui Isaac intră în cameră. Este îmbrăcată cu o pereche 
de pantaloni roz din velur şi un tricou alb. Faţa îi străluceşte în 
timp ce se tamponează cu un prosop. Părul îi este un pic ud. 

— Ca şi când nu ar fi destul că mi-am pierdut soţul, acum 
trebuie să-i văd faţa fetei ăsteia pe oriunde mă duc. 

— A fost şi tatăl meu. 

— Într-un fel. Dar acum nu pari prea afectat de asta, nu-i aşa? 

— Haide, Patty! Ştii cum era el. Ştii ce căuta în High Rises. 

— Dacă ai de gând să-i spui tată, ai putea să-mi spui şi mie 
mamă. 

— Îmi amintesc de mama. A fost o femeie mai bună decât ai 
putea fi tu vreodată. 

— Dacă ţi-ai aduce aminte de ea, ţi-ai aminti că era o curvă! 

— Se culca cu bărbaţi pentru bani ca să poată mânca şi să mă 
hrănească pe mine. Era singurul mod în care puteam 
supravieţui. Care este scuza ta? 

Lovitura palmei ei îi înţeapă faţa, iar el suspină stupefiat. 

— Indiferent ce făcea el, spune ea printre dinţi, nu înseamnă 
că merita să moară. 

— Ochi pentru ochi? spune el fixând-o indignat cu privirea pe 
Patty, urma roşie a palmei fiind vizibilă pe obraz. 

— Mda, ochi pentru ochi. L-a ucis! Aşadar, merită să moară. 

— O regulă pentru ei, o regulă pentru noi, nu-i aşa? În orice 
caz, chiar ea l-a ucis? 

— Dumnezeule, Isaac, eşti la fel de naiv pe cât pari? Ştii cine 
este ea, avea toate motivele să-l rănească pe tatăl tău. Nu 
credeam vreodată că o va face. 

— Despre ce vorbeşti? 

— Trebuie să plec. 

— Nu, mamă. 

El o apucă de încheietura mâinii şi o opreşte. 

— Dacă acum îmi spui mamă, înseamnă că vrei ceva. 

Se uită la mâna lui care o imobilizează. 

— Isaac, dragule, nu te supăra. Ştiu că este tulburător. Ce 
vreau să spun e că sunt şocată, dar tatăl tău a fost un prost. Unii 
ar putea spune că a căutat-o cu lumânarea. Credeam că va fi 
mama, şi nu fiica... 

Ridicându-i mâna, el îşi apropie faţa de a ei. 

— El a călcat-o cu maşina pe mama ei, şopteşte Isaac, dar nu 
despre asta vorbeşti, nu-i aşa? Ce ştii? 

— Multe lucruri, dar nu te priveşte niciunul. 

— Lucruri în legătură cu Martha? o întreabă dându-i drumul la 
mână. Cred că ar trebui să discutăm. 

— Eu nu cred că trebuie, spune ea îndreptându-şi hainele şi 
părul. Trebuie să plec. 

— Mamă, este important. 

— La fel şi prânzul cu prietenii mei. 

— Mai important decât să vorbeşti cu fiul tău? 

— Nu am niciun fiu, spune ea. Şi, dacă-i vrei binele, ai face 
bine să te hotărăşti de partea cui eşti. 


Martha 


„Să nu ucizi, spune vocea. Este una dintre cele zece porunci, 
cunoscute sub denumirea de Decalog, care se...” 

Uşa spre celula Marthei se deschide, iar Eve intră. 

„... regăseşte de două ori în Biblia ebraică...” 

— Nu uita de cameră, şopteşte Martha în timp ce se ridică de 
pe salteaua aşezată direct pe podea. 

„... prima dată în cartea Exodului...” 

Eve dă din cap. 

— Ce e cu vocea aia? spune ea. 

„... apoi în Deuteronom...” 

— Un fel de comentariu moralist al zilei, spune Martha pe un 
ton indiferent. Am auzit şi definiţii ale cuvintelor toată 
dimineaţa. 

„... Unii spun că Dumnezeu a scris...” 

Eve se încruntă la ea. 

— Cum ar fi definiţia crimei şi a verbului „a ucide”, adaugă 
Martha. Ce e moartea, chestii din astea. 

„... Cele zece porunci pe lespezi din piatră...” 

— Se pare că au trecut la morala religioasă acum, continuă 
ea. Nu-ţi vine să crezi câte rahaturi am aflat. 

„+... Şi i le-a dat lui Moise...” 

Martha se aşază pe podea. Este trasă la faţă şi are cearcăne 
la ochi. Deschide gura ca şi când ar face un efort teribil să o 
poată controla. 

— Nu ai... Nu, nu contează. 

„... pe muntele Sinai...” 

— Va trece la islam, mormăie ea. Pare că e o serie. Cel puţin 
sonorul este dat mai mic decât la definițiile cuvintelor. 

„... Coranul include versete similare acestora, pe care unii 
învăţaţi le numesc...” 

— Vezi? 

Eve dă din cap şi se aşază lângă ea. _ 

— Mai bine uită-te la mine, spune ea. Incearcă să ignori asta o 
vreme. Ascultă-mi vocea. 

Martha se foieşte şi se întoarce spre ea. 

— Mda, spune ea. 

„... instrucţiuni, care...” 

— Celula asta e minusculă, şopteşte Eve. Nu am mai fost aici. 

Martha ridică din umeri. 

— Nu am nevoie de multe, spune ea. 

— Pare mai mică decât la televizor, continuă Eve, iar tavanul 
pare mai jos. 

— Seamănă cu un sicriu, spune Martha. Dar este mai cald 
decât în ultima, deci... 

Cele două stau pe saltea, cu spatele la cameră. Eve îşi lasă 
geanta lângă picioare şi o deschide. 

„... apar de două ori în Coran...” 

— Doar atât am reuşit să iau, şopteşte ea şi scoate o rămurică 
lungă abia cât mâna ei, cu frunze galbene aurii. Şi nici măcar nu 
este verde. 

Martha zâmbeşte. 

— Am spus că vreau să văd ceva înverzit gândindu-mă la tine, 
spune ea. Chiar ai făcut o diferenţă. 

— Mulţumesc, răspunde Eve. Cred că ţi-o vor lua, dar... 

Ea ridică din umeri. Vocea continuă, dar Martha îşi freacă 
degetele de coaja dură şi de frunzele uscate, încercând să 
ignore vocea. 

— Am fost acasă la Gus, şopteşte Eve. 

Martha se uită la ea. 

— Ai luat...? 

Cu grijă, Eve îşi duce degetul la buze şi dă imperceptibil din 
cap. 

— Am citit totul, şopteşte ea. 

— Chiar şi...? 

— Scrisoarea mamei tale? Da! 

Eve scoate un pachet de biscuiţi din geantă, îl deschide şi îl 
pune în faţa Marthei, ascuns de vederea camerei. 

— Ai fost şocată? 

— Nu, şopteşte Eve. Totul are sens acum. Tu ai fost şocată 
când ai citit-o? 

Martha ia o gură şi mestecă fără să se grăbească în timp ce 
înghite şi priveşte pieziş spre Eve. 

— Îmi pare rău de mama. 

Eve dă din cap. 

— Înţeleg asta, spune ea. Cine mai ştie? 

— Nu pot fi mulţi, altfel el nu ar fi încercat să păstreze 
secretul. 


— Crezi că va schimba situaţia? 

— Doar treaba asta, nu. Dar există mai multă muniţie ca să-i 
facem să asculte. Ei bine... să-l asculte pe Isaac, în orice caz. 

— Ştii că funcţiona camera de supraveghere de la pasaj în 
seara când a fost accidentată mama ta? întreabă Eve. 

Martha se întoarce spre ea. 

— Nu, nu am ştiut. 

— Ai putea dovedi că el a ucis-o pe mama ta. 

— Totuşi, nici înregistrarea nu este suficientă să rezolve ceva, 
nu-i aşa? 

— De ce? 

— Tot ce face este să arate că am avut motivul perfect! 

— Mânie şi răzbunare? 

Martha dă aprobator din cap. 

— De ce tu şi Isaac nu v-aţi gândit bine la toate astea, 
înainte? 

— Hmm. Vezi tu, uiţi ceva fundamental. 

— Ce? 

— Că până când Jackson nu a apărut în acea seară, nu 
puteam face nimic. Aveam hârtiile pe care le-a furat Isaac şi 

scrisoarea mamei, dar nu puteam face nimic cu ele. Oricine 
avea influenţă nu ne-ar fi ascultat. Niciun poliţist nu s-ar fi atins 
de ele. Niciun politician, niciun ziarist. Şi, chiar dacă ar fi 
ascultat, dacă ar fi fost interesaţi sau orice altceva, nu ar fi 
putut face nimic. El avea prea multă putere. Nu am vrut decât 
să se afle adevărul şi să se facă dreptate pentru mama şi Ollie, 
dar împreună, eu şi Isaac, ne-am dat seama că putem face mai 
mult dacă am fi găsit o cale. Presupun că este stupid - cine 
suntem noi ca să facem ceva? Ar trebui să fie cineva ca tine sau 
Cicero. Nu adolescenţi, dar... 

Ridică din umeri, aruncă firimiturile de biscuit din poală şi 
priveşte din nou spre Eve. 

— Până când Jackson nu cădea la pământ cu o gaură în cap, 
iar poliţia nu venea cu sirenele şi luminile lor albastre şi toate 
astea, nu puteam să ducem la capăt planul. Brusc, la picioarele 
mele se află cadavrul unuia dintre cei mai cunoscuţi oameni din 
ţară, poliţia pe drum, cel mai probabil şi presa, iar eu ştiu ce să 
fac. Planul, dacă îl poţi numi aşa, consta din câteva cuvinte 
schimbate între noi în minutele de dinainte de sosirea poliţiei. 
Inainte de asta, totul era doar speranţă. 

— Atunci, de ce ai făcut-o? 

Ea se apleacă spre Eve şi vorbeşte mai încet. 

— Deoarece vine o vreme când trebuie să alegi apatia sau 
acţiunea. Aş fi putut să plec şi să dispar iar în umbră şi să 
continui să trăiesc de pe azi pe mâine, privind nedreptăţile 
adunându-se în jurul meu, gândind „dacă aş fi făcut asta sau 
cealaltă”, „iată o altă persoană ca mama sau Ollie”, sau aş fi 
putut să rămân şi să spun lumii că m-am săturat, aşa cum au 
făcut-o mulți alţii, şi să suport consecinţele şi să mă rog ca 
aceste consecinţe să poată schimba viitorul. 

— Dar, Martha, până să se afle toate astea, când vei rosti 
ultimele cuvinte sau când Isaac va spune ceva la discursul 
victimei, oamenilor nu le va părea brusc rău pentru tine şi nu 
vor vota pentru nevinovăția ta şi, chiar dacă ar face-o, ar fi prea 
târziu. 

Martha pufneşte. 

— Asta nu are legătură cu viaţa mea. Dacă ar fi avut, nu aş fi 
pledat vinovată. Are legătură cu ceva mai măreț. Mâine am să 
mor, dar oamenii vor afla adevărul despre mama şi Ollie şi 
despre Jackson şi despre toate lucrurile în care era implicat. Şi, 

odată cu asta, sper că o nouă justiţie o să aibă şansa să se 
nască. Una mai corectă, în care oamenii vor avea ochii deschişi 
şi nu vor fi păcăliţi de publicitate şi de presă. 

— Eşti sigură că vrei să mori pentru o speranţă nesigură? 

— Dacă nu aş fi crezut că măcar pot urni puţin lucrurile, 
atunci, ce rost ar mai fi avut? 

— În tot timpul pe care l-am petrecut aici, Martha, nicio 
persoană nu şi-a recunoscut vinovăția atât de uşor şi nu a fost 
atât de deschisă faţă de propria moarte. Nu ştiu ce să cred 
despre tine. Simt că te-am dezamăgit. 

O clipă, Martha o fixează cu privirea pe Eve. 

— Serios? şopteşte ea. Nicio persoană nu şi-a recunoscut 
vinovăția atât de uşor? 

Eve scutură din cap şi se încruntă. 

Martha se apleacă. 

— Şi soţul tău? şopteşte ea la urechea lui Eve. 

Lui Eve i se taie respiraţia. 

— Ştim cu toţii în Rises, continuă Martha. Nu el l-a ucis pe 
bărbat. A fost legitimă apărare, dar pariez că şi-a asumat vina 
pentru ca tu să poţi trăi, ca să poţi fi acolo pentru Max. 

— Martha, nimeni... Max nu... i-am spus lui Jim să nu... Eu 
nu... 

— Nu ştie nici măcar Cicero? 

Ea scutură din nou din cap. 

— Ştiu că de asta mă înţelegi şi ştiu că înţelegi de ce fac asta. 

Uşa din spatele lor se deschide din nou. Eve împinge biscuiţii 
sub saltea şi îşi ia geanta. 

— Este timpul să pleci, doamnă Stanton, spune gardianul. 

Cele două se ridică. 

— Nu voi putea să te mai văd, şopteşte Eve. 

— Ce se întâmplă mâine? _ 

— Mâine? repetă Eve şi o ia de mână. |ţi vei petrece ziua în 
Celula 7. Este mai mare decât asta. Ai văzut-o la televizor? La 
emisiune? 

— Am văzut-o când a fost executat Ollie... Dar nu îmi 
amintesc. 

— Am spus că este timpul să pleci, spune gardianul. 

— Şi scaunul este acolo. 

— Scaunul? Scaunul care... unde eu voi... 

Vocea Marthei se sparge. Eve dă din cap. 

Martha vrea să facă un pas spre ea. Pentru o secundă, se 
opreşte, apoi închide ochii şi îşi lasă capul în mâini. 

— Sunt speriată, şopteşte ea. 

Încet, Eve îi ia mâinile de pe faţă. 

— Nu te voi uita niciodată, spune ea cu ochii înlăcrimaţi. 

Martha respiră sacadat, corpul îi tremură când o cuprinde 
panica şi înghite aerul ca să se liniştească. 

— Mâine, şopteşte Eve, închide ochii şi imaginează-ţi copacul 
în bătaia vântului. Fii pasărea care stă pe ram, apoi zboară. 

Martha se apleacă spre ea. 

— Spune-i lui Isaac... Spune-i că îmi pare rău... Spune-i... că îl 
iubesc. 

Gardianul o trage pe Eve, iar lacrimile îi curg şiroaie pe obraji. 

— Îi voi spune, strigă ea în timp ce este târâtă afară. Promit! Îi 
voi spune! 

Uşa se trânteşte, iar înăuntru Martha se prăbuşeşte pe saltea. 
Se întoarce cu spatele la cameră şi trage pătura în jurul ei. 

— Fii cu mine, Isaac, şopteşte ea şi închide ochii. Ţine-mă în 
braţe şi fă-mă să nu mă simt atât de singură. 

În mintea sa, el este în spatele ei şi o ţine în braţe. Îi şopteşte 
la ureche că o iubeşte şi că vor fi mereu împreună. 


Moartea este Justiţie 


Emisiunea se difuzează în direct de câteva ore. Luminile sunt 
diminuate. În umbră, Kristina stă pe locul ei obişnuit din capătul 
biroului lung, iar Joshua este lângă ea. În dreapta, ecranul o 
arată pe Martha stând pe saltea, cu spatele la cameră. 

Celula pare mai mare, mai curată, mai luminată, mai albă. 
Salteaua pare mai groasă, păturile, mai moi, iar mâncarea 
neatinsă din tavă, mai apetisantă. 


KRISTINA: Tocmai de aceea este necesar să eliminăm postul de 
avocat-consilier desemnat. Vedeţi dumneavoastră, problema 
cu interacţiunea umană este că emoţiile şi sentimentele pot 
influenţa judecata. 


JOSHUA: Chiar pare că Stanton a început să se ataşeze, într-un 
fel, de acuzata noastră. 

KRISTINA: Într-adevăr şi, pur şi simplu, nu este corect. Trebuie 
să fii detaşat profesional. Această femeie o simpatizează de 
când era în Celula 1. 

JOSHUA: Mă întreb totuşi, Kristina, dragi privitori, dragi 
spectatori, dacă această simpatie este cauzată de propria 
experienţă tragică. 

KRISTINA: Nu prea tragică! 


Joshua se uită rapid la Kristina. 


JOSHUA (râzând): Ei bine... îmi imaginez că execuţia soţului este 
destul de stresantă, Kristina! 


Se întoarce spre spectatori, iar ei râd cu el. 


JOSHUA: A fost un caz infam. Jim Stanton, soţul ei, a fost 
executat pentru uciderea unui bărbat despre care a pretins că 
l-a atacat. A spus că a fost legitimă apărare, iar crima a fost 
un accident. Opinia publică s-a schimbat aşa cum nu am mai 
văzut până atunci: 92% au votat „nevinovat” până în seara 
din Celula 6, când un document al poliţiei ajuns la presă a 
arătat că bărbatul a murit din cauza unei lovituri în ceafă. 
Aşadar, nu a fost autoapărare, ci un atac laş. 


KRISTINA: Cu siguranţă îţi aminteşti evenimentele, Josh! 
JOSHUA (zâmbind): Ei bine, haide, Kristina, totul se află în noua 
mea carte, nu ştii? 


El ridică o carte cu titlul Ce merită e? şi deschide coperta la 
fotografia lui din interior. 
JOSHUA: Cu o minunată fotografie de-a mea. 

El face semn din ochi şi un murmur se aude din public. 


JOSHUA: Dar, vorbind serios, cartea examinează ceea ce credem 
noi, publicul, că ar trebui să sufere un criminal pentru fapta 
lui. 


KRISTINA: Moartea, se pare. 

JOSHUA: În multe cazuri aşa este, dar nu în toate. Este 
interesant de văzut că vechea zicală „ochi pentru ochi” încă îi 
influenţează puternic pe oamenii moralişti. Zicala care a 
inspirat legea, această companie şi sigla noastră. O zicală ce 

se găseşte în Biblie, dar al cărei sens este adesea interpretat 
greşit... 

KRISTINA: Mulţumesc, Joshua, dar te rog să te opreşti acum, 
înainte de a ne lansa în discuţii prea vaste. 


Camera se apropie de ea. 


KRISTINA: Ca întotdeauna pentru prizonierii din Celula 6, 
răspundem la telefoane pentru voi, publicul votant, şi vă 
ascultăm părerea despre acest caz. Dar, înainte de a face 
asta, să fim atenţi încă o dată la ce face acest caz să fie atât 
de important şi de fascinant pentru mulţi. lată vorbele bine 
alese ale prezentatorului nostru! 


Ea zâmbeşte la camera care se roteşte spre ecranul din 
dreapta, acoperit de o imagine a statuii justiţiei de pe Old 
Bailey, care priveşte peste City cu braţele întinse, cu sabia cu 
două tăişuri într-o mână şi cu balanţa în cealaltă. 

Din dreapta apare pe ecran un carton cu cuvintele: „Culpae 
poenae par este”. 

Dedesubt, este traducerea: „Pedeapsa să fie pe măsura 
infracţiunii”. 

Apoi, alt carton: „Bonis nocet quisquis malis perpercit” cu 
traducerea: „Oricine cruţă pe cel rău, îl răneşte pe cel bun”. 


NARATORUL (din off): Legile şi normele noastre morale ne-au 
îndreptat mult timp şi ne-au ghidat prin războaie, revolte, 
tulburări civile, recesiune şi tumult religios, asigurându-ne că, 
şi atunci când suntem încercaţi, facem ceea ce este corect 
pentru cetăţenii noştri. 


Imaginea de pe ecran se schimbă, aducând în prim-plan un 
coridor lung şi întunecat, cu uşi închise din metal de-a lungul lui 
şi cu o lumină slabă deasupra. Gratiile se închid în faţa camerei 
şi un zăngănit strident răsună. 


NARATORUL (din off): Cei care nu au norme morale vor simţi din 
plin constrângerile legii. 


Camera se retrage de-a lungul coridorului, lumina 
strecurându-se înăuntru până când ecranul devine complet alb. 


NARATORUL: În urmă cu şase zile s-a comis o crimă care a şocat 
profund națiunea. 

Fotografii cu Jackson apar pe ecran: un băiat slab, de vreo 
şase sau şapte ani, care stă în şanţ, în apropierea cartierului 
High Rises, cu noroi pe faţă, ţinând o bucată de pâine în mâini. 
O altă fotografie cu el adolescent, cu blugi strâmţi şi un zâmbet 
superior, cu o ţigară între degete în timp ce un poliţist stă în faţa 
lui. O alta în care are în jur de optsprezece ani, cu un braţ 
atârnat de gâtul unei femei suple, cu păr lung, amândoi ţinând 
câte o sticlă de vin în mână. 


NARATORUL: Jackson Paige ar fi putut rămâne aşa, dar a ales să 
nu o facă. A crescut în cele mai îngrozitoare condiţii 
imaginabile, dar a muncit ca să iasă din mizerie şi să-şi 
trăiască viaţa pe care o merita cu adevărat. 


Imaginea se schimbă din nou. Este o fotografie cu el la 
douăzeci şi ceva de ani, în care ţine o servietă uzată în mână şi 
zâmbeşte nervos, în timp ce face semn din mână spre o cameră. 


NARATORUL: Prima ieşire în faţa publicului, când a participat la 
emisiunea de televiziune Ej contra noi, în care ne-a arătat 
diferenţa dintre cei mai bogaţi oameni din ţară şi cei mai 
săraci şi în care, prin şarmul lui, şi-a găsit un loc în inimile 
noastre, iar el nu doar că a plecat cu peste un milion de lire 
ca premiu... 


Pe ecran apare un Jackson exuberant, cu flori în jurul gâtului, 
cu o sticlă de şampanie deschisă şi, alături de el, o tânără 
zâmbitoare. 


NARATORUL: ...ci şi cu viitoarea lui soţie, tânăra şi cunoscuta 
Patty West. 


Apare o fotografie de nuntă de pe coperta revistei Ce/ebrity 
Gloss! 


NARATORUL: Împreună, au dominat paginile revistelor cu 
celebrităţi, petrecerile celor bogaţi şi celebri, au fost frecvent 
invitaţi în emisiuni, au apărut de nenumărate ori în public, iar 
el a devenit o persoană importantă pentru multe organizaţii 
filantropice, în timp ce ea i-a sprijinit munca şi l-a ajutat să-şi 
facă o carieră. Ei simbolizau cuplul perfect. 


Urmează o serie de imagini în care Patty şi Jackson pozează 
generoşi în timp ce înmânează cecuri supradimensionate sau 
stau lângă bolnavi şi suferinzi. 

NARATORUL: Momentul culminant al compasiunii lor pentru 
comunitate a fost acela când tragedia a lovit în timp ce 
Jackson se întorcea de la o acţiune pentru sprijinirea unei 
bănci de alimente din apropierea fostei lui locuinţe, din 
cartierul High Rises. O tânără mamă săracă s-a aruncat de la 
balcon. Primul ajuns la locul faptei, Jackson a fost impresionat 
de starea precară a fiului rămas singur şi, împreună cu Patty, 
l-au luat în grija lor şi l-au adoptat. Nu s-au zgârcit la 
creşterea orfanului, iar el şi-a continuat munca de caritate în 
Rises. 


O fotografie pixelată, alb-negru, umple ecranul: Jackson stă în 
genunchi alături de un băiat cu lacrimi pe obraji. 


NARATORUL: A fost un simbol al speranţei pentru mulţi, un 
filantrop, un idol al publicului. A fost un adevărat prinţ, deşi 
născut în haine sărăcăcioase. Cu toate acestea, a fost răpit 
dintre noi în urma unui act de violenţă fără sens. 


Apare o imagine surprinsă de camera poliţiei: corpul pătat de 
sânge al lui Jackson zace pe un drum ud, pe jumătate ascuns în 
umbra pasajului. 

Se aude muzica: o melodie lentă şi sentimentală interpretată 
la vioară. 

Imagini cu oameni cuprinşi de tristeţe, cu feţele brăzdate de 
lacrimi sau chinuite apar pe ecran. Copii care îşi lasă desenele în 
locul unde a căzut. Adolescente care ţin în mâini câte un 
trandafir, bărbaţi maturi care se bat pe umăr, femei cu mâinile 
la gură şi băieţi cu capetele plecate şi feţe ascunse în glugi. 


NARATORUL: Toate din cauza acestei fete. 


O fotografie făcută la şcoală, în care Martha zâmbeşte, 
străluceşte pe ecran. Are părul creţ, cămaşa e călcată frumos, 
iar puloverul este curat. 


NARATORUL: La ora 8.30, în seara de luni, Martha Elizabeth 
Honeydew a luat această armă... 


Este arătată fotografia armei, făcută de poliţie. 


NARATORUL: ...şi a descărcat gloanţele în Jackson Paige până 
când trupul a căzut în faţa ei, iar sângele i-a curs pe pământ. 

Începe o înregistrare video pixelată: publicul vede din nou 
filmarea camerei poliţiei, imaginile mărite ale străzilor, girofaruri 
albastre ce clipesc, Martha care stă în lumina farurilor cu arma 
în mână, fugind înainte, pistolul poliţistului îndreptat spre ea. 


POLIȚISTUL: Aruncă arma! Aruncă arma! 
Martha se supune şi îşi pune mâinile pe cap. 


MARTHA: Eu am făcut-o! L-am împuşcat! L-am ucis pe Jackson 
Paige! 


Imaginea de pe ecran se schimbă din nou: arată o cameră 
mare, un perete din sticlă, o uşă solidă şi o podea goală. Lumina 
slabă cade pe bălțile din încăpere, dar lasă colţurile şi marginile 
în umbră. În mijloc este un scaun solid din lemn, cu spătarul 
înalt şi drept şi cinci curele din piele - două la înălţimea 
gleznelor, două pe cotiere şi una pe spătar, la înălţimea 
pieptului. Deasupra, o coroană din metal este ataşată de un braţ 
reglabil. 


NARATORUL: Ce mai este de dezbătut? 


Muzica se opreşte, iar sigla cu ochiul umple ecranul, în timp 
ce camera se retrage spre Kristina şi Joshua. In studio este 
linişte, iar starea de spirit este sumbră. 


KRISTINA: Într-adevăr! Şi îi mulţumim prezentatorului fiindcă a 
venit din concediu pentru a înregistra aceste cuvinte pentru 
noi. Cu siguranţă asta înseamnă mult. 


Ea se opreşte, ia un şerveţel, îşi tamponează ochii şi priveşte 
din nou la cameră. 


KRISTINA (schiţând un zâmbet): Dar, în emisiunea şi în ţara 
noastră, suntem mândri de sistemul nostru democratic şi de 
faptul că dăm tuturor şansa să-şi exprime părerea. Alăturaţi- 
vă acum dezbaterilor pe pagina de internet, împărtăşiţi-vă 
părerile, telefonaţi-ne şi lăsaţi-vă mesajele! Ne vom întoarce 
după aceste reclame de la sponsorul nostru, Cyber Secure, ca 
să vă auzim gândurile. Dar, mai întâi, să vedem acele 
importante numere pentru votare... 


Martha 

Sunt nedumerită. Confuză. Gândurile şi ideile se amestecă în 
capul meu, ies, apoi se întorc. Nu mă pot linişti. Nu pot sta 
nemişcată. Creierul nu mi se poate odihni. 

Ce m-a surprins este timpul petrecut gândindu-mă la viitor. 
Nu la lucruri mari, ci, de exemplu, la ce aş mânca mâine- 
dimineaţă, la ce ar fi de văzut la televizor săptămâna viitoare. 
Dacă va ninge în iarna asta. Lucruri din astea. 

Am să aflu ce voi mânca mâine-dimineaţă, dar cam atât. 

Este greu să te gândeşti la nimicul care se apropie. La cum va 
fi să nu... mai exi/şti. 

Fără gânduri. Fără memorie. Fără televizor săptămâna 
viitoare sau zăpadă în iarna asta, ori fără cântecul păsărilor 
primăvara sau... sau... fără narcise, sau castane, sau 
curcubeie... sau... fără fulgere... sau... 

Rahat, fato, taci odată! 

Taci! Din! Gură! 

Închid ochii, încercând să-mi ignor grijile, dar apoi nu văd în 
mintea mea decât imaginea vacii ăleia stupide, care întinde 
mâna după armă şi ţip „Las-o jos! Nu o face!” 

Bubuitul a fost atât de puternic, iar scânteia pistolului atât de 
strălucitoare şi nu a fost nevoie decât de o fracțiune de secundă 
şi de cea mai mică mişcare a unui deget ca să curm o viaţă. Ce 
a spus omul ăla de ştiinţă? Newton era? „Pentru orice acţiune 
are loc o reacţie de forţă egală şi de sens contrar?” 

Nu pare prea corect. Să îţi mişti degetul arătător şi cineva să 
moară. 

Va fi şi mâine la fel, nu-i aşa? Apasă câteva taste pe telefonul 
personal, iar eu nu voi mai fi. 

Ei au putere asupra vieţii mele, responsabilitatea de a face 
lucrul corect. 

Şi noi am avut o responsabilitate în acea seară, totuşi a fost 
prima dată când puterea ne-a favorizat. 

e 

Dacă mă uit acum În urmă, din celula mea, văd că totul a 
căpătat avânt până într-un punct pe care nu l-am putut 
prevedea. Totul trebuia să ajungă la un final, la un moment dat. 
Însă, cu cât se precipitau mai mult lucrurile, cu atât apăreau alte 
şi alte probleme. 

Dumnezeule, ce dezastru o să fie! 

Oamenii vor vorbi despre asta. Îşi vor aminti. Sper că vor 
acţiona. 

e 

Încerc să îmi amintesc. Era cu o lună înainte de acea seară. 
Am luat cina cu doamna B., tu ai adus mâncare, iar ea a gătit-o. 
Nu mai mâncasem carne de mult timp, iar când mirosul fripturii 
a început să se răspândească de-a lungul coridorului, am crezut 
că vom iniţia o revoltă, aşa de entuziasmați eram. 

Niciodată nu te-ai lăudat că aveai bani. Ai fost cel mai realist 
snob pe care l-am cunoscut vreodată! 

Dar nu erai un snob, nu-i aşa? Pentru că, de fapt, erai din 
Rises. 

— Ce de laude a mai primit Jackson pentru că te-a salvat, a 
spus doamna B. în timp ce mâncai din pui. Ziarele l-au adorat 
pentru asta. 

— Nu îmi mai amintesc, am spus eu. 

— Aveai şase ani, ca şi el. Dar tu, Isaac? Îţi aminteşti? 

Tu ai scuturat din cap. 

— Deloc, doamnă B. Deşi cred că, dacă aş fi locuit aproape de 
tine când eram copil, nu aş fi vrut să mai plec. 

Ea îţi zâmbeşte. Ştii cum să fii fermecător. 

— Povestea mamei tale a fost tragică, a spus ea. Era o 
doamnă extraordinară, ar fi făcut orice pentru tine. Niciodată nu 
am înţeles de ce a făcut-o. 

— Ai cunoscut-o? am întrebat-o pe doamna B. 

— Am văzut-o pe aici. Locuia pe lângă un prieten de-al meu, 
în casa Bluebell. Prietenul acela mi-a spus că ea zâmbea mereu. 
Nu s-ar fi gândit că era atât de deprimată. 

Isaac şi-a lăsat cuțitul pe farfurie. 

— O, agitația... harababura. Desigur că au pus gratii la 
ferestre, ca să nu mai sară şi alţii. 

Tu ai închis ochii. Mi-am aşezat mâna pe piciorul tău. 

Scuturând din cap, doamna B. a continuat. 

— M-a uimit cât de repede a ajuns Jackson la apartament. A 
spus că era acolo ca să verifice dacă erai în regulă, că a crezut 
că ai putea să te apleci peste fereastră şi să o vezi moartă. 
Poate chiar să cazi şi tu. A ieşit cu tine în braţe, iar lacrimile îţi 
curgeau pe faţa murdară. Presa era deja acolo, cu acea femeie, 
Patty. 

— A văzut cum s-a întâmplat? am întrebat eu. Ce făcea el pe 
aici? 

— A spus că voia să-şi amintească de unde a plecat... care 
este cuvântul ăla... semințele? 

— Rădăcinile, am corectat-o eu. 

— Mda, ăsta. A spus că s-a întors ca să dea de mâncare şi 
lucruri, să viziteze familiile tinere, să motiveze oamenii. Eu? Nu 
cred că era atât de simplu, ai oftat ridicând din umeri, cu 
colţurile gurii coborâte. Cine sunt eu ca să-mi dau cu părerea?! 
Poate că se plimba prin apropiere când s-a întâmplat. 

Am văzut-o cum şi-a atins buzele cu degetele şi am aşteptat 
să continue, dar nu a făcut-o. De obicei, când se vorbea despre 
Jackson Paige, atmosfera se tensiona şi doamna B. folosea toate 
injuriile pe care le ştia, fără să-i pese niciodată de cine ar fi 
putut să o audă sau dacă era de acord sau nu. 

Ce era diferit? 

Că Isaac era acolo şi ea nu voia să-l vorbească de rău pe tatăl 
lui? 

M-a impresionat că se gândea la el. 

— Dar cum de a ştiut ce apartament era? am întrebat eu. 

Ea m-a privit cu sprâncenele ridicate, ca şi când am depăşit 
măsura. 

— Pui prea multe întrebări, domnişoară Martha! Ar trebui să 
te faci polițistă! Nu cunosc răspunsul. 

Am renunţat. Indiferent de ce credeam eu, sau ea, sau chiar 
Isaac, ideea era că tot el l-a crescut. L-a adoptat şi nu era 
obligat să o facă. Ar fi putut să-l lase să ajungă într-un orfelinat. 
De ce? Binele acestei fapte nu compensa toate celelalte lucruri 
pe care le ştiam despre rahatul ăla de om. 

Dar tu te gândeai. 

— Şi Patty? ai întrebat tu, începând să tai budinca Yorkshire. 

— Mama ta vitregă? 

Tu ai dat din cap. Ai servit o bucată de prăjitură şi nu ţi-ai luat 
ochii de la doamna B. când ai mestecat. 

Ea a luat vasul cu sos şi a ridicat din umeri. 

— Am văzut-o în persoană doar în ziua aia. Era drăguță. 
Frumoasă chiar. 

— Inteligentă? ai întrebat tu. 

— Nu ştiu. 

— Manipulativă? 

— Nu ştiu, a repetat ea. 

Apoi, ca şi când nu mai putea să-l ţină, a pus vasul cu sos din 
nou pe masă şi a oftat. 

— Cum se zice pe aici, pe la voi... în spatele unui bărbat 
mare... nu... în spatele unei femei grozave... 

— În spatele fiecărui bărbat de succes se află o femeie 
puternică? ai întrebat tu. 

Doamna B. a dat din cap şi a zâmbit. 

— Asta e! 

V-aţi uitat unul la celălalt, iar zâmbetul i-a dispărut. 

— Asta e, a repetat în şoaptă şi dând din cap şi ceva care mi-a 
scăpat s-a întâmplat între voi şi, pentru prima dată, m-am 
întrebat dacă Patty chiar era blonda proastă care se prefăcea a 
fi. 

Când am terminat de mâncat, ne-am întors în apartamentul 
meu. Am stat pe podeaua micii sufragerii, cu draperiile trase şi 
cu luminile stinse. Focul ardea în sobă şi aprinsesem becul de 
sub ventilatorul montat în tavan. Am pornit şi ventilatorul, ne- 
am întins şi ne-am uitat la formele portocalii şi galbene care 
dansau pe tavan. 

Pe fundal se auzeau slab nişte voci din apartamentele vecine, 
vuietul unei maşini care trecea în viteză undeva, afară, o sirenă 
de poliţie. Dar toate erau la mare depărtare. Eram singuri şi 
ştiam că se apropia de sfârşit timpul petrecut împreună. 

M-am întors pe o parte şi m-am uitat la luminile de pe chipul 
tău. Colţurile gurii tale s-au înălţat într-un zâmbet când m-ai 
surprins examinându-te, iar eu le-am mângâiat conturul cu 
degetul. 

— Mă gâdilă, mi-ai spus. 

Şi mi-am condus mâna spre obraz. Apoi pe gât, peste mărul 
lui Adam. Apoi spre primul nasture de la cămaşă. 

Ai început să respiri alert. 

— Martha, ai şoptit. 

— Şşş, ţi-am răspuns eu şi m-am apropiat şi te-am sărutat. 

Degetele mele au deschis şi al doilea nasture şi ţi-am atins 
pieptul. 

Te-ai retras uşor, mi-ai dat la o parte o şuviţă de păr şi m-ai 
privit. 

— Martha, ai şoptit. Eu nu am mai... 

Ai lăsat restul cuvintelor să plutească în aer. 

— Nici eu, ţi-am răspuns. 

— Eşti sigură că vrei? 

Am dat aprobator din cap. 

Îţi vei aminti, oare, ce s-a întâmplat după aceea? Cum ai 
putea uita? 

M-ai sărutat şi tu. Ne-am sărutat. Ne-am contopit, neliniştiţi şi 
jenaţi, plini de hormoni, de dorinţă şi poftă trupească, pe care 
nu ştiam că le am în mine. 

Ne-am dezbrăcat, iar pielea ta era fierbinte şi moale, pieptul 
pufos, braţele puternice, degetele delicate, dar neîndemânatice. 

Am vrut să te ating peste tot, dar mi-a fost frică să o fac. Te- 
am dorit, te-am iubit, nu mi-am putut imagina pe nimeni mai 
potrivit pentru prima dată în afară de tine. 

Amândoi ne-am jenat de propria goliciune. Ne-am privit în 
ochi ca să ne încurajăm, am chicotit din cauza nepriceperii 
noastre, am zâmbit ca să ne consolăm, ne-am ascultat respiraţia 
sacadată când lucrurile s-au întâmplat. Mişcându-ne, inimile 
noastre au bătut mai tare, iar corpurile ni s-au agăţat unul de 
celălalt cu transpiraţie, şi nervi, şi usturimi de genunchi şi coate, 
cauzate de covor. 

Ne-am împărtăşit cerul şi stelele. Acum, împărtăşeam prima 
noastră experienţă sexuală. 

Am tras pătura de pe canapea şi am stat goi sub ea. 

— M-ai sedus, mi-ai spus zâmbind. 

Am râs de tine. 

— Nu cred! 

— Nu mă plâng. 

Într-un apartament vecin, un ceas a bătut ora douăsprezece. 

— Este miezul nopţii, am zis. Părinţii tăi vor deveni suspicioşi. 

Te-ai ridicat într-un cot. 

— Mi-aş dori să pot rămâne. 

Mă gândeam la acelaşi lucru, dar am scuturat din cap. 

— Nu îi da motiv să te urmărească aici, am spus eu. 

— Ştii ce spunea mai devreme doamna B... Greşeşte! El nu se 
afla în zona asta ca să dea mâncare nimănui, mi-ai spus. 

— Ştiu, am răspuns. 

— O cunoşti pe mama, pe mama mea adevărată, nu pe Patty? 
Ei bine, după ce tatăl meu a murit, ea şi Jackson au fost... 

M-am întors şi m-am uitat în ochii tăi, care străluceau în 
lumină. 

— El a mai fost în apartamentul ei... 

— Nu mai contează, am şoptit. 

— Contează, ai zis tu. Ştiu că nu s-a sinucis. 

M-am uitat la culorile care se jucau pe pielea ta şi ţi-am simţit 
durerea. 

— Ea avea probleme, dar niciodată nu a încălcat vreo 
promisiune. Nici măcar în cele mai negre zile. A doua zi era ziua 
mea de naştere. Chiar a doua zi. lar ea mi-a promis că o să mă 
ducă la grădina zoologică. Avea biletele. A făcut până şi gustări 
pentru picnic. Era într-o stare de spirit bună. Nu avea nicio 
logică să se arunce în gol. 

— Spui că el a împins-o? De ce ar fi făcut asta? am întrebat. 

— Nu ştiu. Poate că i-a ameninţat viaţa lui comodă. Poate că 
voia să-şi manifeste puterea. Poate că i-a făcut plăcere pur şi 
simplu. 

Am văzut cum amintirile şi anii în care ai încercat să înţelegi 
asta te distrug şi m-am tot gândit la o întrebare pe care ştiam că 
nu trebuia să o pun. 

— Isaac, am şoptit punând o mână pe tine. De ce te-a 
adoptat? 

Incet, s-a întors cu faţa la mine. 

— L-a făcut să pară bun, nu-i aşa? Faptul că m-a adoptat pe 
mine, un orfan sărac din Rises. Il face să pară bun şi 
compătimitor. Ştii, oamenii îl admiră pentru asta. Îl plac. ÎI 
respectă. Ce tip cumsecade, cred ei. Dar nu cred că a fost ideea 
lui. Cu cât mă gândesc mai mult la asta, cu atât mai mult cred 
că altcineva îl manipula. Şi, cu cât mă gândesc la asta, cu atât 
mă enervez mai tare. 

— Este inutil să te enervezi. Asta nu schimbă nimic. 

— Nimic nu se va schimba vreodată, ai spus. Sunt din ce în ce 
mai convins de asta. Totul este inutil! Ştii asta la fel de bine ca 
mine. 

Dar, cu acele cuvinte, s-a întâmplat ceva. M-am simţit 
cuprinsă de nişte valuri reci. Ca şi când m-aş fi trezit din cauză 
că am fost pălmuită sau că m-am împiedicat ratând o treaptă în 
timp ce coboram scările. 

— Ba se va schimba, am spus eu total convinsă. Se va 
întâmpla ceva şi lucrurile se vor schimba. Trebuie să se 
schimbe! 

Şi s-a schimbat ceva, nu-i aşa? 

Ceva s-a schimbat. 

CELULA 7 


Martha 


Uşa Celulei 7 se deschide, iar eu intru cu inima strânsă. 

Scaunul e în mijlocul camerei, cu curelele în jurul lui, 
aşteptându-mă. 

Mă opresc, nu mă pot mişca. 

Se aude un zbârnâit, iar eu îmi ridic privirea spre partea de 
sus a peretelui. O cameră este îndreptată spre mine. Vreau să 
zâmbesc spre ea, să fac semn din mână, să îi arăt degetul 
mijlociu sau să ţip la ea, dar nu pot face nimic. 

Uşa se trânteşte în spatele meu, iar eu tresar şi ţip speriată, 
ceea ce ar fi trebuit să nu fi făcut. Nu vreau să par slabă, dar 
inima îmi bate atât de tare, încât sunt sigură că cei care mă 
urmăresc văd că tremur din toate încheieturile. 

Stau în umbră fără să mă mişc, holbându-mă la scaun şi la 
curelele lui. 

Pe perete ticăie un ceas. 

„Este ora opt dimineaţa, anunţă o voce electronică. Mai sunt 
treisprezece ore până la posibila ta execuţie. Statisticile actuale 
sunt: 97% pentru, 3% împotrivă. Îţi vom mai transmite informaţii 
peste o oră”. 

Rahat! 


Isaac 


În camera lui, Isaac închide televizorul. 

Respiră adânc şi se uită la lucrurile de pe birou: fotografii, 
documente, un card de memorie... la un plic pe care scrie 
„Testament” şi pune celelalte lucruri în el. 

Se uită la ceas. 

— Douăsprezece ore şi cincizeci şi opt de minute până la 
posibila ta execuţie, spune el. 


Eve 

Eve se uită în oglinda mesei de toaletă. Părul îi este aranjat, 
dar este nemachiată. 

— Ştii că vor aduce vorba despre tata, spune Max din pragul 
uşii. 

Eve dă aprobator din cap. 

— Ştiu, şopteşte ea, dar trebuie să fac asta. 

— Vrei să vin cu tine? 

Ea se întoarce şi se uită la el. 

— Nu mă deranjează, spune el. 

Ea încuviinţează. 

— Ar fi bine. 


Cicero 


— Nu mai eşti judecător, îşi spune Cicero în timp ce îşi întinde 
spuma de ras pe faţă. Ce crezi tu nu contează. Nimănui nu-i 
pasă! 

Şterge aburul de pe oglindă astfel încât să i se vadă doar 
ochii. Se priveşte sever. 

— Dar recunosc nevinovăția când o văd, şopteşte el. Şi 
cunosc corupţia. 

Se bărbiereşte. 

— Influenţa ta a dispărut, bătrâne, îşi spune. Acum nu mai 
poţi fi decât un umăr pe care să plângă alţii. 

Barba scurtă scrâşneşte când lama trece peste obraz. 

— Umeri slabi şi inutili, mormăie el. 


Moartea este Justiţie 


Pete albe, bâzâit şi pârâit pe un ecran albastru-închis. Sigla cu 
ochiul clipeşte, iar cuvintele „ochi pentru ochi” se rotesc în jurul 
pupilei negre. 


NARATORUL: Studioul „Ochi pentru ochi” vă prezintă... 


Cuvintele nu se mai rotesc, iar literele devin zimţate. Ochiul 
se înroşeşte şi se închide. 


NARATORUL: ...emisiunea de azi Moartea este Justiţie, cu gazda 
noastră... 


VP - 170 


Culoarea albastră dispare, iar luminile se aprind deasupra 
Kristinei, care stă pe locul ei obişnuit, cu o coafură şi un machiaj 
impecabile. 


NARATORUL: ...Kristina Albright! 


KRISTINA: Bună dimineaţa, dragi spectatori. Ce săptămână 
extraordinară am avut aici, la Moartea este Justiţie, şi, 
Doamne, ce justiţie v-am oferit! 


Spectatorii din studio aplaudă. 


KRISTINA: Trei execuţii în trei zile cu siguranţă ne fac străzile 
mai sigure. Te poţi întoarce pe jos de la şcoală sau de la 
serviciu ştiind că sunt trei criminali mai puţin pe stradă. 
Împreună cu poliţia şi voturile voastre, facem o diferenţă şi 
facem din ţara noastră un loc mai bun în care să trăim. 


Aplauzele se înteţesc. 


KRISTINA: Şi se pare că în seara aceasta vom fi martorii unei 
alte execuţii, dar încă mai avem de aşteptat câteva ore. Să ne 
uităm repede la ce face acuzata chiar acum! 


Ea se ridică şi se îndreaptă spre ecranul din dreapta. 


KRISTINA: Dragi spectatori, aceasta este transmisiunea noastră 
din Celula 7. Pentru cei care nu sunt familiarizați cu asta, 
Celula 7 este şi sala de execuţie. Acuzata îşi petrece ziua 
acolo, capabilă să meargă prin cameră şi să examineze 
scaunul, să ia ultima cină, până la închiderea liniilor de vot, la 
ora 8.30 seara. 


Moderatoarea se opreşte şi priveşte ecranul. Martha este 
îmbrăcată cu salopeta albă şi stă în faţa uşii, cu picioarele goale 
pe podeaua din ciment. Kristina zâmbeşte. 


KRISTINA: Pare cam îngrijorată, nu-i aşa? 
Spectatorii râd. 


KRISTINA: Am răspuns la telefoanele voastre pentru criminala 
noastră, Martha, şi am citit mesajele şi e-mailurile, iar aici 
este Joshua Decker, reporterul nostru de teren, împreună cu 
care le vom trece în revistă. 


VP - 171 


Îmbrăcat cu un costum cambrat şi cu cravată, Joshua intră în 
platou, salutând cu mâna publicul care îl aclamă. 


KRISTINA: Mă bucur să te văd din nou, Joshua! Se pare că te 
vedem tot mai des în ultima vreme. 


JOSHUA: Mulţumesc, Kristina! Este o plăcere să mă aflu aici. 


El se întoarce spre spectatori şi zâmbeşte. Din public se aude 
un murmur discret. 


JOSHUA: Şi sper că voi putea să vă văd mai des în viitor. 
Moderatoarea zâmbeşte, se întoarce şi se uită la ecran. 
KRISTINA: Să ascultăm acum unele dintre părerile voastre. 


JOSHUA: Bineînţeles! 


Reporterul apasă pe ecranul interactiv, trăgând casetele cu 
mesaje, apăsând şi mărindu-le pe unele dintre ele. 


JOSHUA: Aşa cum poţi vedea, Kristina, emoţiile sunt maxime. Se 
pare că spectatorii noştri au puţină compasiune pentru 
„Martha nemiloasa”, aşa cum o numeşte în mod crud presa. 


KRISTINA (râzând): Pe asta nu am auzit-o! 
Reporterul arată spre ecran. 


JOSHUA: Uită-te la unele dintre acestea - „Ar trebui să ardă în 
iad”, spune Tony. „Cum poate fi o adolescentă atât de rea?” 
întreabă Chandra. „Societăţii ar trebui să-i fie ruşine pentru că 
lasă imoralitatea să se înmulțească”, un mesaj cu adevărat 
dur de la Caswell. Dar acesta mi-a atras atenţia în mod 
special: „La ce se poate aştepta societatea în afară de 
desfrânare, moarte şi distrugere, când moralitatea noastră e 
în declin în ultimii ani? Nu este surprinzător că o adolescentă 
poate comite o asemenea crimă când este crescută într-o 
familie nepotrivită. Vina ar trebui să şi-o asume mama ei”. lar 
acesta este de la Geri. Niciun nume de familie aici pentru 
Geri. Dar chiar putem arunca vina la picioarele mamei care, 
din câte ştim, a suferit şi ea... 


KRISTINA (întrerupându-l): Ei bine, dragi privitori, am vrea să 
auzim părerea voastră despre acest lucru. Ce credeţi? Cu 

siguranţă, am mai auzit argumentul acesta. Cât din 
răspundere ar trebui să îşi asume mama? 
JOSHUA: Avem o legătură telefonică. Bună, cum te numeşti? 
APELANTUL 1 (STEVIE): Mă numesc Stevie şi vreau să vă întreb 
ceva în legătură cu camera video. 


Kristina şi Joshua se încruntă unul la celălalt. 


JOSHUA: Îmi pare rău, Stevie, noi întrebasem dacă lipsa unei 
familii unite poate afecta comportamentul unui copil. 


STEVIE: Mda, corect, înţeleg asta, dar am fost prins dormind la 
pasaj noaptea trecută, iar cei de la poliţie mi-au spus că m-au 
văzut pe camera video. Camera de supraveghere, da? Deci, 
dacă încă funcţionează, cum de nu au înregistrarea din ziua în 
care a fost ucis Jackson? 

KRISTINA: Stevie... 

STEVIE: Pentru că eu cred că poate o au, dar, pe de altă parte, 
de ce nu o arată? Intrebaţi-vă: hei, de ce nu o arată? Ei bine, 
cred că deoarece... 


Legătura se întrerupe. 
JOSHUA: Stevie? Stevie...? 


KRISTINA (zâmbind): Îmi pare rău, dragi privitori, se pare că am 
pierdut legătura cu Stevie. Mă întreb cum de îşi poate permite 
să sune... 

JOSHUA: Avem un alt apel? Da, avem. Bună, cum te numeşti şi 
ce vrei să ne împărtăşeşti? 

APELANTUL 2 (LUKA): Bună! Mă numesc Luka şi vreau să 
adresez o întrebare în legătură cu Martha şi emisiunea 
voastră de alaltăieri. 

JOSHUA: Spune! 

LUKA: Invitatul vostru a spus că nu ai nevoie de dovezi deoarece 
ai un motiv, dar apoi nu a mai spus care era motivul. Ai putea 
să-mi spui care se presupune că a fost motivul pentru care 
Martha a vrut să-l ucidă pe Jackson Paige? 


Kristina priveşte pieziş. 

KRISTINA: Mmm... ei bine, Luka, acest lucru a fost discutat pe 
larg acum două seri şi ţi-aş sugera să intri pe pagina noastră 
de internet şi să urmăreşti toată emisiunea. Sunt sigură că vei 
găsi răspunsul. 

LUKA: Am intrat pe internet. Nu este niciun răspuns. Ţi-am spus, 
el nu a menţionat care a fost motivul ei şi nu înţeleg de cea 
făcut-o. Şi de ce ar recunoaşte fapta dacă ştia că va muri? 

JOSHUA (încet): Poate că simte că nu are pentru ce trăi... 

LUKA: Şi care este secretul pe care spune că îl are? Dacă acesta 
schimbă situaţia? Atunci va fi prea târziu, nu-i aşa? 

KRISTINA: Mulţumesc pentru că ai sunat. Avem un alt apelant? 


Ea ţine un deget la ureche. Transpiraţia i se adună pe buza 
superioară. 


KRISTINA: Da, avem. Bună şi bine ai venit! 


APELANTUL 3: Bună, Kristina! Sper că nu mă vei întrerupe şi pe 
mine. 


Moderatoarea râde nervos. 

APELANTUL 3: De când s-a introdus sistemul de votare, peste 
2.500 de oameni au fost executaţi. De la moartea lor, s-au 
găsit dovezi care atestă că mai mult de cincizeci dintre 
aceştia erau nevinovaţi. Totuşi, nu toate cazurile au fost 
analizate. 

KRISTINA: Vrei să spui că 2 450 erau vinovaţi. 

APELANTUL 3: Posibil. Totuşi, de asemenea, mai mult de 
cincizeci de criminali nu au fost cercetaţi pentru crimele lor. In 
plus, în aceşti ani, din cauza costurilor zilnice, s-a mărit şi 
preţul apelurilor şi al internetului, care au devenit un lux şi 
chiar inaccesibile pentru aproape 45% din populaţie... 

KRISTINA: Ar putea folosi sistemele publice... bibliotecile... 

APELANTUL 3: Pentru care tot trebuie să plăteşti. Din nou, sunt 
mult prea scumpe pentru majoritatea oamenilor şi sunt tot 
mai inaccesibile. Uitându-mă la arhiva voturilor, pe care o am 
în mână, îţi pot spune că, în cazul de faţă, al Marthei Elizabeth 
Honeydew, 98,3% din voturi provin din zone cu aceleaşi 
venituri ca acelea din City şi Avenue. De fapt, 56,2% din 
numărul total de voturi, votul tota/ provin de la un singur 
număr de telefon. Un singur număr de telefon. Vrei să ştii al 
cui e? 

KRISTINA: Îmi pare rău, apelantule, care spuneai că este numele 
tău? 

APELANTUL 3: Nu l-am spus. Acel număr de telefon... 

KRISTINA: Şi cum de ai obţinut arhiva cu telefoanele? 

APELANTUL 3: Cum le-am obţinut nu este important. Kristina, 
mă întrerupi pentru că nu vrei ca informaţiile să ajungă la 
public şi la spectatorii tăi loiali? Cu siguranţă îi respecţi 
suficient de mult încât să le permiţi accesul la adevăr, ca să 
poată vota în cunoştinţă de cauză? 

KRISTINA: Eu... 

APELANTUL 3: Este numărul de telefon al lui William Crawford. 
Ştii cine este el? A fost avocatul lui Jackson Paige şi încă 
lucrează în beneficiul lui. Spune-mi, Kristina, de ce crezi că ar 
face asta? De ce vrea ca această fată să moară? 

KRISTINA: Dragi spectatori şi privitori, vreau să vă cer să 
ignoraţi această informaţie. Aceasta este o calomnie 
împotriva unuia dintre cei mai prolifici şi de succes avocaţi din 
ţară. Nu există nicio dovadă... 

APELANTUL 3: Îmi pare rău, Kristina, ai spus dovadă? Acum vrei 
dovezi? Nu doar motiv? Ei bine... 


Ecranul pâlpâie şi arhiva apelurilor telefonice ale avocatului 
apare, numărul de apeluri pentru linia „vinovat” fiind clar 
vizibilă. 

Publicul suspină. 

KRISTINA: Apelantule? De unde ai asta? Este ilegal. Aşa ceva nu 
poate apărea la televizor. 


Linia telefonică se întrerupe, dar arhiva cu apeluri rămâne pe 
ecran. Joshua nu face altceva decât să privească publicul, 
schiţând un zâmbet în colţul gurii. 


KRISTINA: Dragi privitori, trebuie să-mi cer scuze pentru 
pătrunderea ilegală în sistemul nostru cu documente posibil 
falsificate. Ne vom întoarce după acest scurt mesaj din partea 
sponsorului nostru, Cyber Secure. 


Ea zâmbeşte forţat. 


Cicero 


Cicero se şterge pe faţă de transpiraţie cu un prosop şi respiră 
zgomotos. 
— M-am descurcat bine? întreabă el. 

— Te-ai descurcat minunat, spune Max. Îi ia telefonul şi 
scoate un capac de pe microfon. Nu vor şti că ai fost tu. 

— Ar fi bine să nu ştie. În orice caz, cum ai obţinut arhivele? 
Mama ta ştie? 

— O, le-am făcut pe calculator... 

— Dar? 

— Oricum, contează doar ce se întâmplă, nu-i aşa? Ştii că 
voturile sunt aranjate. 

— Nu chiar aranjate, dar... 

— Oamenii cu bani modifică telefonul astfel încât votează de 
nenumărate ori pentru ce rezultat îşi doresc. Asta înseamnă să 
le aranjezi, nu-i aşa? Toată lumea ştie ce se întâmplă. Noi doar 
le-am dat de gândit un pic mai mult. El închide calculatorul. 
Trebuie să plec, mama mă aşteaptă la studioul de televiziune. 

— Se duce la emisiunea Moartea este Justiție? 

Max dă aprobator din cap. 


Martha 


Celula asta este cea mai rea. Credeam că va fi mică, mai 
curată şi mai albă, cu lumini strălucitoare... ca la spital. Dar este 
întunecată şi mizerabilă. Aerul este rece. Mi s-a făcut pielea de 
găină, cimentul pe care stau cu picioarele goale este îngheţat şi 
nu am unde să stau. E doar scaunul ăsta îngrozitor, cu curele. 

Îmi aminteşte de un scaun demodat, dintr-un cabinet 
stomatologic. 

„Aşază-te aici, fetiţo, mi-ar spune dentistul, cu un şort 
murdar, stropit cu sânge, şi cu faţa acoperită de o mască. Lasă- 
mă să pun curelele în jurul tău, te vei simţi mai confortabil aşa”. 

O, taci din gură, Martha! 

Îmi este greu să cred că în câteva ore tot ce se întâmplă în 
mintea mea se va opri, iar eu voi înceta să mai exist. 

Are cineva suflet? Eu am? 

Îmi aduc aminte că urmăream emisiunea asta de la televizor, 
în care se spunea că, în primele clipe după ce mori, pierzi 
douăzeci şi unu de grame din greutate. Unii oameni cred că este 
greutatea sufletului. O pierzi pentru că ţi-a părăsit corpul. 

Este amuzantă această teorie. 

Înseamnă că fantoma cântăreşte douăzeci şi unu de grame? 

Nu ştiu. Nu mai ştiu nimic. 

Mă mut în cealaltă parte a camerei şi îmi sprijin palmele de 
sticla securizată care separă celula de zona de vizionare. 

Când le dezlipesc, îmi văd urmele degetelor şi mă uit după 
cele ale altor oameni. Poate că sunt şi ale tipului care a fost 
executat ieri, cel cu care am vorbit, sau ale celui de dinaintea 
lui. 

Gardianul mi-a spus că nu au mai fost atât de aglomeraţi de 
multă vreme. 

Totuşi, nu văd niciuna. Presupun că trebuie să curețe sticla. 
Mă întreb dacă spală şi scaunul. 

Este ciudat faptul că am mai fost aici, dar de cealaltă parte a 
sticlei, privindu-l pe Ollie. Pentru că eram cel mai apropiat şi 
singurul membru al familiei victimei - mama mea -, mi s-a oferit 
ocazia să ţin un discurs. 

Am ales să nu o fac. Aveam lucruri de spus, dar erau private. 
Nu am vrut ca presa să le transforme în ceva ce putea fi citat în 
afara contextului şi răspândit prin paginile ziarelor, ca să câştige 
ei bani. 

M-au întrebat dacă voiam să fie scoasă sticla, pentru a putea 
vedea mai bine execuţia. Le-am spus că, dacă ar fi fost după 
mine, execuţia oricum nu ar mai fi avut loc, iar dacă trebuia să 
se întâmple, s-ar fi desfăşurat într-un loc particular, în care Ollie 
să poată muri în pace, nu cu un milion de feţe anonime 
holbându-se la el. 

Nu ştiu ce aleg alţi oameni. Nu am urmărit niciodată 
emisiunea la televizor. Mi s-a părut o lipsă de respect să nu o 
fac, dar m-aş fi simţit ca un spion dacă aş fi făcut-o. 

In orice caz, doamna B. a fost mulţumită de alegerile mele. Ei 
bine, pe cât de mulţumit poţi fi atunci când îţi ucid singurul fiu. 

Sunt scaune în zona de vizionare, de cealaltă parte a sticlei. 
Rânduri de scaune se întind până în spate. Nu-mi dau seama 
câte sunt, este prea întuneric şi nu-mi amintesc de data trecută. 
Zece rânduri? Poate mai multe. 

Este ca un cinematograf, iar eu sunt personajul principal al 
filmului. 

Acţiune în direct, nu-i aşa? 

Cine va veni să mă vadă murind? 

Doamna B.? Nu, nu cred că poate suporta asta. 

Prietenii de la şcoală, pe care nu i-am mai văzut de la 
moartea mamei şi de când a trebuit să renunţ la şcoală? Poate. 

Oamenii din Rises, ca Gus? Tipul fără adăpost care era acolo 
în acea noapte? Nu, nu cred. 

Eve? 

Presa? 

Isaac? 

Isaac, ştiu că tu vei fi. 

l-am lăsat doamnei B. toate lucrurile mele, dar am cerut ca 
cenuşa mea să ajungă la tine. Tu vei şti unde vreau să fie 
împrăştiată. Te văd acum, când închid ochii şi îmi sprijin capul 
pe sticlă. Mergi pe alee, spre pădure. Este frig, iarnă, vântul 
şuieră împrăştiindu-ţi părul în toate direcţiile. Ai gulerul săltat şi 
umerii ridicaţi, te uiţi spre pădurea din depărtare. 

Cele douăzeci şi unu de grame merg cu tine, dartu nu mă 
poţi vedea. Vreau să te iau de braţ, să-mi strecor mâna în 
buzunarul tău şi să-ţi simt degetele apucându-le pe ale mele. 

Sper că mă simţi cu tine, dar mă tem că nu va fi aşa. 

In poiana din mijlocul copacilor, locul în care am stat 
împreună lângă focul pe care l-am făcut, locul în care ne-am 
sărutat prima dată, unde am stat întinşi la soare, va fi locul în 
care îmi vei lăsa cenuşa, iar când vei vrea să-ţi aminteşti de 
mine şi de timpul petrecut împreună, va fi locul în care vei 
reveni. 

lar când totul va fi de rahat, când lupta va deveni extrem de 
grea, va fi locul în care vei veni ca să te simţi din nou puternic. 

O să-mi lipseşti. 

Mi-ai luminat viaţa când totul era întunecat. 

M-ai trezit şi mi-ai dat putere să fiu din nou eu însămi. 

Mi-ai dat motivul pentru care să mă trezesc dimineaţa, să 
savurez fiecare zi din viaţă şi să zâmbesc din nou. 

Şi, chiar dacă mâine nu voi mai fi aici, motivul pentru care voi 
muri este unul pentru care merită să mori. 

Vei avea grijă de asta. 

e 

Este ora nouă dimineața. O, iar vocea aceea! „Mai sunt: 
douăsprezece ore până la posibila ta execuție. Statisticile 
prezente sunt: 96% pentru, 3,5% contra. Îţi vom mai transmite 
informaţii peste: o oră”. 

Acest lucru este cel mai rău. Să se întâmple acum! 

Mă aştepţi, mamă? Ollie, eşti şi tu acolo? 

Lovesc cu pumnii în sticlă. 

— Fă-o acum! strig eu lovind neîncetat cu pumnii. Ucide-mă 
acum! 

Când mă opresc, aud zbârnâitul camerei, dar nimic altceva. 

Mă aşez şi îmi sprijin capul de podea. 

Aminteşte-ţi ce am spus, Isaac! Pot fi martiră, dar tu trebuie 
să fii luptătorul. Închid ochii. 

e 

Ne întâlneam de optsprezece luni când el a aflat. Dumnezeu 
ştie cum am reuşit să ne vedem atât de mult. „Pentru că el este 
mereu ocupat, mi-ai spus. Nu îi pasă ce fac”. 

Dar ai fost suspicios pentru o vreme. Credeai că îţi urmăreşte 
telefonul, aşadar, ai început să îl laşi la un prieten. Şi mi-ai mai 
spus că mai comenta despre cât de important era să te vezi cu 
oamenii potriviţi sau că nu ai adus niciodată o prietenă acasă. 

În seara când ne-a găsit, ne-a văzut, de fapt, eram acolo, în 
staţie, ca să mă întâlnesc cu tine, aşteptând pe platformă. Era o 
seară caldă de vară, soarele tocmai apunea în spatele clădirilor 
înalte, aruncând o frumoasă nuanţă portocalie pe betonul încă 
fierbinte. Soarele reuşea să facă până şi High Rises să pară 
atractiv. 

Mi-ai zâmbit când ai coborât din tren, m-ai luat de mână şi am 
plecat împreună. 

— Vrei să mergem la mine? te-am întrebat. 

Tu ai propus însă altceva. 

— Hai să stăm la soare, undeva. 

Ne-am cumpărat nişte băuturi şi chipsuri de la magazinul din 
colţ şi am mers pe stradă, spre parc. 

Oamenii din jurul nostru se simțeau bine. Unii pe care îi 
cunoşteam s-au oprit ca să mă salute şi să întrebe de tine. Tu nu 
le-ai spus că erai fiul lui Jackson, dar mulţi te-au recunoscut. 

— L-am văzut pe tatăl tău de multe ori pe aici, a spus unul. 

Nu ai fost surprins. 

Un tip a întrebat dacă ai alimente de la tatăl tău. Am mers 
mai departe. 

În timp ce ne plimbam, ţi-ai pus braţul în jurul meu şi m-ai 
tras spre tine, luându-mi faţa în mâini când te-ai aplecat să mă 
săruţi. 

— Mulţumesc lui Dumnezeu că nu sunt cu adevărat rudă cu 
el, ai spus. Nu trebuie să îţi faci griji că mă transform în vreun 
psihopat, infidel, curvar şi traficant de droguri. 

Ai zâmbit când mi-ai spus asta, dar ştiam că nu glumeai. 

Am mai fi putut merge câţiva paşi înainte să auzim vuietul 
maşinii. Amândoi am îngheţat, îţi aminteşti? 

Maşina a oprit cu un scârţâit în faţa noastră, iar Jackson a 
sărit din ea. 

Nu îmi amintesc toată conversaţia, dacă ai putea să o 
numeşti aşa, toată cearta, strigătele şi înjurăturile, dar îmi 
amintesc cât de mult m-a speriat şi îmi amintesc un anumit 
lucru pe care i-a spus. 

— Femeile de aici sunt cele cu care faci sex, a spus el. Cu cele 
de acolo te căsătoreşti. Poţi veni aici să te distrezi, dar nu le 
duci acasă! 

Când ai auzit asta, l-ai lovit. 

După ce şi-a revenit din şoc, te-a lovit şi el. Te-a doborât la 
pământ. 

Când m-am aplecat deasupra ta şi te-am ajutat să te ridici, 
mi-am întors privirea spre Jackson. Îmi amintesc că tremuram, 
dar nu aveam de gând să-l las să vadă asta. 

— Mi-ai ucis mama, i-am spus eu printre dinţi. 

— Huh, a răspuns el. Cine este mama ta? 

— Beth Honeydew. 

Oamenii începeau să se adune lângă noi, holbându-se la 
Jackson şi rânjind. A părut surprins, ca şi când cuvintele mele l- 
ar fi şocat. 

— Ştii cine sunt? l-am întrebat. 

El a scuipat pe pământ. 

— Un gunoi, ca mama ta, a răspuns. 

Îmi amintesc de frica pe care am simtit-o când te-ai ridicat şi 
te-ai aruncat asupra lui. Am încercat să te împiedic, dar te-ai 
smucit din prinsoarea mea şi l-ai ajuns, iar eu am crezut că îl vei 
ucide. Oamenii din jur au strigat şi aclamat, alţii au venit din 
parc şi de la pasaj. 

Dar, chiar înainte să îl atingi, totul s-a oprit. 

M-a cuprins frica. M-am dat înapoi împreună cu toată lumea, 
iar liniştea a acoperit totul. 

Îţi pusese pistolul la cap. 

— Nu o face, a spus el. Nu îţi rata viaţa din cauza unui rahat 
ca ea. 

Chipul ţi s-a crispat de mânie. 

— Nu ţi-ai împuşca propriul fiu. 

— Nu, a spus Jackson. Dacă aş avea un fiu, nu l-aş împuşca. 
Dar tu nu eşti fiul meu, nu-i aşa? 

Mânia clocotea în tine, dar erai neajutorat. El te-a împins în 
maşină şi tot ce am putut face când a plecat cu tine a fost să 
privesc. 

Gus a fost cel care a venit la mine şi m-a condus acasă. 

— Nu am mai văzut niciodată o armă, i-am spus lui Gus. 

— Şi nici nu vrei să mai vezi, mi-a spus el. Numai oamenii 
slabi le folosesc. 

— Ce vrei să spui? am întrebat eu, când soarele care apunea 
arunca pe clădiri umbre ca nişte degete ce se întindeau să mă 
prindă. 

El a ridicat o mână, cu toate degetele îndoite, în afară de cel 
arătător. L-a îndoit, simulând că trage cu arma. 

— Ca să gândeşti trebuie să depui un efort mai mare decât 
atunci când apeşi pe trăgaci. 

Nu ţi-am spus niciodată asta. Profund? Adevărat? Ce crezi? 
Poate, nu? Dar când ai doar opţiunea de a muri, nu încetezi să 
gândeşti. 

Huh, uită-te la mine cum spun asta. 

Dacă mă gândesc la toate ocaziile în care am colindat prin 
Rises împreună, când oamenii ne-au spus că Jackson a fost pe 
acolo, presupun că nu era surprinzător. Am fost descoperiţi. 
Arma de la capul tău a fost primul avertisment, iar vandalizarea 
apartamentului meu, al doilea. 

Le-am ignorat pe amândouă. 


Eve 


În faţa studioului s-a adunat mulţimea. Oamenii flutură 
pancarte şi scandează sloganuri. 

„O viaţă pentru alta!” 

„Vrem străzi sigure!” 

De cealaltă parte a drumului, la o oarecare distanţă sigură 
faţă de mulţime, stă Gus din High Rises. El ţine o bucată udă de 

carton, pătată cu mâncare şi noroi. Pe ea sunt scrise cu cerneală 
neagră cuvintele „O persoană, un vot”. 

O ţine la piept şi se mişcă de pe un picior pe altul, ca să se 
încălzească. Puloverul lui subţire şi pantalonii se umflă şi flutură 
în vânt. Nu are jachetă, nici pălărie, nici mănuşi sau eşarfa. 
Tremură. 

Un taxi virează după colţ, încetinind când se apropie de 
mulţime. Câţiva dintre ei se întorc spre maşină, privind prin 
geam ca să vadă cine este înăuntru. 

— Avocata! strigă unul dintre ei, iar alţi câţiva se întorc. 

— Eve Stanton! spune altul, iar în timp ce se răspândeşte 
vestea, ei se apropie de maşină, lovind geamurile, capota, 
zgomotul lor devenind mai puternic şi, în secundele în care nu 
mai poate înainta sau da înapoi, maşina este clătinată violent 
înainte şi înapoi. 

Gus lasă cartonul şi trece strada în fugă, făcându-şi loc prin 
mulţime. Unii îl forţează să se retragă, dar el se izbeşte în ei, 
apucând şi împingând până când ajunge la uşă. 

Deschizând-o brusc, o apucă pe Eve şi o scoate afară, urmată 
îndeaproape de Max, chiar în clipa în care maşina se înclină prea 
mult într-o parte şi se răstoarnă. 

Un vuiet se ridică din mulţime, cei mai mulţi crezând că ea 
este încă înăuntru. Gus îşi pune un braţ în jurul lui Eve şi îşi face 
loc printre ei, urmat de Max. 

Demonstranţii sar pe maşina răsturnată, sloganurile lor 
auzindu-se tot mai tare, iar pancartele fluturând la înălţime. 

„Faceţi străzile noastre sigure!” 

„Ucideţi criminalii!” 

„Moartea este justiţie!” 

— Repede, le spune Gus lui Eve şi Max. Dacă îşi dau seama că 
aţi scăpat, am încurcat-o. 


Moartea este Justiţie 


Aşezat la birou şi cu luminile studioului bătându-i în ochi, 
Joshua se întoarce spre cameră. Lângă el, Kristina, îmbrăcată 
într-o rochie galbenă cu dungi, zâmbeşte privind la scena 
distrugerii de pe ecran. 

JOSHUA: Kristina, se pare că acea pancartă face reclamă la 
emisiunea noastră! 


Moderatoarea râde. 


KRISTINA: Aşa este! Doar noi suntem postul de televiziune care 
aduce ultimele noutăţi şi bârfe despre acuzaţi şi crimele lor. 
Apropo de asta, nu avem un reportaj astăzi? 


Spectatorii din studio suspină. 


JOSHUA: Sunt sigur că spectatorii cu privirea ageră de acolo au 
văzut-o pe invitata noastră făcându-şi loc spre studio chiar 
acum. Da, vine să discute astăzi cu noi şi să îşi exprime 
părerea în legătură cu uciderea lui Jackson Paige nimeni alta 
decât avocata desemnată... 


KRISTINA (zâmbind): Fosta avocată desemnată! 

JOSHUA: Fosta avocată desemnată, Eve Stanton. Eve a reuşit să 
cauzeze o furtună de controverse, dar, înainte să o invităm în 
studio, să vă prezentăm încă o dată toate acele numere 
importante. Sunaţi la 0909 87 97 77 şi, pentru a vota 
„Vinovată”, adăugaţi 7 la sfârşit sau un 0, pentru a vota 
„Nevinovată”. De asemenea, puteţi să votaţi trimițând un 
mesaj cu MOARTE sau VIAŢA la 7997. Pentru a vota pe 
internet, vizitaţi pagina noastră www.ochipentruochi.com, 
apăsaţi pe rubrica de sus „Martha Honeydew - adolescenta 
asasină” şi înregistraţi-vă votul. Apelurile sunt suprataxate; 
mesajul costă 5 lire sterline plus taxa standard a reţelei, votul 
pe internet costă tot 5 lire, după o taxă iniţială de înregistrare 
de 20 de lire. Pentru toate detaliile, vizitaţi pagina noastră de 
internet. 


O bandă albastră cu numere şi detalii scrise cu argintiu 
alunecă în partea de jos a ecranului. Joshua se uită la cameră, 
dar nu zâmbeşte. 


Isaac 


— Nu ştiu de ce tot suni, dragule, este o risipă de bani. 
Avocatul tatălui tău a rezolvat treaba. Fata aia o să moară. 

Mama lui Isaac îşi dă unghiile cu ojă roz în timp ce stă la masa 
din bucătărie, cu picioarele lungi ieşindu-i din capot şi cu părul 
blond căzându-i pe umeri. 

Isaac se uită la telefon. 

— Eşti foarte inimoasă, spune el. 

— Ei bine, va primi ce merită. 

El stă în faţa ei. 

— Serios? Crezi că merită să moară? 

— Ea l-a ucis pe Jackson! 

— Chiar a făcut-o? 

— Ea spune că da. 

— Nu te gândeşti niciodată că ar trebui să existe mai multă 
siguranţă înainte de a lua decizia de a executa pe cineva? 
Dovezi corespunzătoare... 

— Aşa cum a spus coafeza mea ieri, este responsabilitatea 
noastră, a votanţilor, să ne uităm la emisiunea Moartea este 
Justiţie. Poţi să obţii toate informaţiile pe care le vrei dacă 
asculţi ce spun experţii. 

— Mamă, emisiunea aia este aranjată. 

— Ei ne fac un serviciu important. Uite cât de sigure sunt 
străzile de când am scăpat de tribunale. lar noi, cu banii pe care 
îi avem la dispoziţie, suntem responsabili faţă de societate să 
votăm cât de mult putem. 

— Şi cum rămâne cu cei care nu îşi permit? 

— Ei bine, exact de asta trebuie să votăm mai mult. 

— Dar dacă ei vor să voteze altfel decât noi? strigă Isaac. 

— De ce ar face-o? Ea este vinovată. A recunoscut asta. 

El se ridică cu mâinile în aer de exasperare. 

— Chiar eşti atât de proastă pe cât pari? 

Ea îl priveşte pieziş şi nu spune nimic. 

— Doar pentru că spune că a făcut-o, nu înseamnă că a şi 
făcut-o. 

— Dacă este aşa, spune ea, atunci merită să moară pentru că 
este al naibii de proastă! 

El o fixează cu privirea. 

— Ar trebui să te bucuri că tatăl tău te-a luat din acel loc şi că 
ţi-a oferit o educaţie bună şi un viitor. 

— Mda, să vorbim despre asta, vrei? De ce a făcut asta? Chiar 
a fost ideea /ui? 

După ce termină să se dea cu ojă, pune pensula în sticluţă. 

— Nu m-ai întrebat niciodată asta când trăia Jackson. De ce o 
faci acum, când este mort? Ce mai contează? A făcut-o pentru 
că era un om bun şi grijuliu, de aia. 

— Care a ucis oameni şi i-a manipulat pe alţii, şi a vândut 
droguri, şi a avut aventuri... 

Ea se ridică, îi pune un deget pe buze şi zâmbeşte. 

— Ei bine, nu-i aşa că te-ai maturizat? Ştii ce am învăţat când 
eram tânără? Am învăţat când să tac şi când să mă uit în altă 
parte. 

Ea îşi mişcă degetul şi arată spre el. 

— Înainte să fii moralist, gândeşte-te la cum ai fi ajuns dacă 
nu te-ar fi luat de acolo, înainte să fii moralist. Ai fi exact ca 
orfana aia inutilă şi încăpăţânată. 

— De vreme ce Jackson ne-a ucis mamele, se pare că deja 
sunt ca ea. 

Mama lui Isaac zâmbeşte cu răceală. 

— Faptul că te-a adoptat chiar l-a pus într-o lumină bună. De 
fapt, pe amândoi. 

— Adopţia a fost ideea ta? 

— Totuşi, ar fi trebuit să ne ocupăm de mult de fată. A fost 
mereu o problemă nerezolvată. Mulțumită ţie, am rezolvat-o în 
sfârşit. 

— Ce vrei să spui cu asta? 

— Nu contează cine a apăsat pe trăgaci în seara aceea, 
şopteşte ea. _ 

Îşi ridică mâna dreaptă şi simulează cu degetele un pistol. În 
timp ce o îndreaptă spre el, îi face semn cu ochiul. 

Lui îi cade faţa, deschide gura ca să vorbească, dar rămâne 
mut. 

— Şi suntem încă simpatizaţi. O, câte condoleanţe am primit! 

— Eu... Tu... îngaimă el. 

— Ai rămas fără cuvinte? spune ea. Nu îţi stă în fire. 

— Martha... ea... 

— Este atât de amuzant cât de mult îţi pasă de oamenii 
mărunți! 

Ea râde şi, în timp ce el îi priveşte faţa contorsionându-se, 
respiră adânc şi se controlează. 

— Mă întreb dacă vei mai râde, spune el, când se va citi 
testamentul lui Jackson. 

Zâmbetul ei piere. 

— Ce ai spus? întreabă ea. 

— O, nu ştiai că l-a schimbat? o întreabă cu vocea 
tremurândă. În loc să presupui că dispărea ca să se vadă cu alte 
femei, ar trebui să te gândeşti că e posibil să-şi fi vizitat 
avocatul. 

— Nu ar fi îndrăznit! 

— Totuşi... Lasă ideea să plutească în aer pentru o clipă. Se 
pare că se cam săturase să îl tot controlezi, spune el şi, 
zâmbind, iese din cameră. 


Martha 


„Este ora 11 dimineaţa. Mai sunt: zece ore până la posibila ta 
execuţie. Statisticile curente sunt: 95% pentru, 4,5% împotrivă. 
Îţi vom mai transmite informaţii peste: o oră”. 

Nu-mi amintesc să fi auzit ce a spus la ora zece. Dormeam? 
Chiar o vor face? Poate că o prelungesc cu câteva ore, pentru 
amuzament. Următoarea va fi la ora unu sau poate chiar la 
două. 

A spus 95,5% pentru. Se întâmplă, nu-i aşa? Poate că va tot 
cobori. Oamenii nu vor crede că sunt vinovată. Nu voi muri. 

Dar vreau să mor. Am spus că e singura cale. 

Și chiar este! 

Dar sunt numai o fată din Rises. 

„Eşti o fată de al cărei nume oamenii îşi vor aminti. Pentru că 
schimbarea a început cu tine!” 

Nu, nu va funcţiona şi, în orice caz, voi fi moartă. 

„Asta pentru că eşti o criminală şi meriţi să mori”. 

Nu, nu sunt! Nu, nu merit! 

Rahat, nu mai vorbi cu tine însăţi. Vei înnebuni! încetează! 

„Uite, iată-l prin sticlă! îl vezi? Stă în primul rând. ţi face cu 
mâna. Vezi cât de fericit pare?” 

El chiar pare fericit, zâmbeşte. 

„Vezi ce ţine în mâini?” 

Nu. 

„Plicul pe care scrie «Testament». Este al tatălui său. El îi lasă 
lui totul. De aceea este fericit”. 

De ce? Pentru că a primit banii tatălui său? 


VP - 186 


„Da, te va privi murind şi nu va face nimic. L-ai ucis pe tatăl 
lui pentru el, vezi? Acum, el este liber să facă ce vrea cu toţi 
acei bani”. 

Nu este adevărat! 

„Uite, acum pleacă, nu se deranjează să aştepte ca tu să 
mori. Îţi face din nou semn cu mâna. Nu face nimic altceva 
decât să plece. Vezi?” 

Nu! Nu, Isaac, nu! Taci! Taci! Nu te mai certa cu mine. Nu eşti 
reală. Tu eşti doar o variantă de-a mea, îngrijorată şi speriată. 
Taci! Taci! 

Lovesc din nou cu mâinile în sticlă. 

— Isaac! strig eu. Isaac! 


Moartea este Justiţie 


Kristina stă cu faţa spre public, pe ecranul din dreapta se 
vede transmisiunea în direct din celula Marthei, iar Joshua este 
lângă moderatoare. 


KRISTINA: Joshua, de mult nu am mai văzut pe cineva care să-şi 
piardă cumpătul atât de devreme, nu-i aşa? 


JOSHUA: Ai dreptate, Kristina! Şi ce ciudat este că-i strigă 
numele fiului celui decedat. 

KRISTINA: Într-adevăr! Asta ar trebui să le dea de gândit 
spectatorilor noştri. Dar acum, haideţi să ne concentrăm 
atenţia asupra invitatului din studio! 


Transmisiunea în direct de pe ecran este înlocuită cu o 
fotografie a lui Eve, surprinsă în timp ce intra în clădirea 
închisorii. 

KRISTINA: De când a fost numită avocat, a refuzat categoric să 
apară în emisiunea noastră, dar, în exclusivitate pentru voi, 
dragi spectatori, se află aici, în această seară! 


JOSHUA: Vă rugăm să îi uraţi bun-venit lui... Eve Stanton! 


Sigla cu ochiul apare pe ecran când Eve iese din culise. Păşind 
înainte, îşi ţine capul sus şi le întinde mâna Kristinei şi lui 
Joshua. 

Reporterul se ridică şi dă mâna cu ea, zâmbind. Kristina o 
ignoră. Spectatorii tac. 


JOSHUA: Eve, te rog să iei loc! 


La biroul înalt, Joshua se mişcă într-o parte, iar Eve îşi ocupă 
locul, în mijloc. Scaunul ei este un pic mai jos decât al celorlalţi. 


JOSHUA: Este o onoare să te avem astăzi printre noi. 
EVE: Mulţumesc! 


Publicului din studio şi telespectatorilor de acasă li se pare că 
Eve vorbeşte încet, dar, în realitate, volumul microfonului ei a 
fost micşorat. 


JOSHUA: Aş putea să te întreb de ce, după atâţia ani în care ai 
evitat să apari în public, ai ales acum să vorbeşti cu noi 
despre acest caz foarte important? 


Avocata zâmbeşte uşor. 


EVE: Ei bine, ca să fiu sinceră... am avut, de fapt, câteva motive. 
In primul rând, nu am vrut să pervertesc instanţa de judecată. 


KRISTINA: Asta e o expresie cam învechită! Nu am mai auzit-o 
de dinaintea introducerii sistemului Voturi pentru toți. Nu prea 
este relevantă în zilele noastre. Sistemul de votare i-a 
eradicat, cu siguranţă, potenţialul, nu? 

EVE: Da, sunt de acord cu ceea ce spui, în sensul convenţional. 
M-a preocupat mai mult faptul că aş putea atrage, fără să 
vreau, atenţia asupra sentimentelor şi emoţiilor pe care le-am 
simţit din partea acuzaților, poate prin poveştile pe care mi le 
împărtăşesc deseori despre copilăria lor sau despre cei dragi 
şi că aş putea să demonstrez, prin ceea ce spun, simpatia pe 
care aş putea să o simt, pe neaşteptate, pentru persoana care 
a fost acuzatul înainte de a deveni un criminal. 

KRISTINA: Spui că aceşti criminali îţi provoacă simpatie? 

EVE: Spun că, în timpul unei şedinţe cu mine, se întâmplă 
deseori ca acuzaţii să împărtăşească poveşti ce îmi aduc 
aminte de persoana care erau înainte de a omori pe cineva. 

JOSHUA: Că, odată, au fost oameni? 

EVE: Da, că au fost, şi încă sunt. Însă ceea ce mă neliniştea era 
faptul că toate răspunsurile mele la întrebări ar fi putut fi 

interpretate aşa, lucru care, la rândul lui, ar fi putut influenţa 
voturile spectatorilor voştri - care sunt foarte mulţi. 

KRISTINA: Cu siguranţă sunt! 

EVE: Şi să influenţez voturile acelor mii... sute de mii... 

KRISTINA: De milioane. În mod normal, numerele arată că 
suntem în top, cu 13,1 milioane de spectatori. Estimăm că, 
odată cu execuţia din această seară, vom avea cel mai mare 
rating de la înmormântarea prinţesei Diana încoace. 

EVE: Deci, imaginează-ţi ce s-ar întâmpla dacă aş spune, fără să 
vreau, ceva care ar afecta voturile unui număr atât de mare 
de oameni. 

JOSHUA: Sigur. Inţeleg. 


Avocata le zâmbeşte spectatorilor din studio. 


EVE: Dintotdeauna mi-am dorit să vin. Chiar este emisiunea mea 
preferată. Eu şi fiul meu o urmărim mereu. 


Moderatoarea stă mai dreaptă. 


KRISTINA: Chiar dacă soţul tău a fost executat în emisiunea 
noastră? 


Zâmbetul lui Eve dispare. Îşi atinge unghiile roase. 


EVE: Trebuie să admit că, uneori, mi-a fost greu. Au fost dăţi în 
care toţi cei condamnaţi la moarte semănau cu soţul meu, iar 
eu l-am văzut stând în acel scaun din nou. Dar trebuie să îmi 
aduc aminte că Jim nu era cine credeam eu că este când m- 
am căsătorit cu el. 


JOSHUA: La ce te referi, Eve? Poţi să ne împărtăşeşti şi nouă? 
Ochii i se umplu de lacrimi. 


EVE: M-am căsătorit cu un bărbat cinstit, muncitor, blând şi 
iertător. 


JOSHUA: Totuşi, s-a transformat într-un criminal cu sânge rece. 
Reporterul îi atinge mâna. 


JOSHUA: Îmi pare rău, Eve, dar toţi am trecut prin asta, nu-i aşa, 
dragi spectatori? 


Se uită la cei din public şi apoi la cameră. 


VP - 189 


JOSHUA: Nu în aceeaşi măsură, dar toţi ne-am îndrăgostit, ne- 
am dat întâlniri şi am avut relaţii cu cineva care s-a dovedit a 
fi un mincinos sau un escroc. Nu-i aşa, doamnelor şi domnilor? 


Din public se aude un ropot de aplauze. 
JOSHUA: Eve, ştim prin ce ai trecut. 


De sub birou, el scoate o cutie cu şerveţele şi îi dă unul. Ea îşi 
şterge uşor lacrimile, inspiră şi îşi înalţă privirea spre public. 


EVE: Mulţumesc! Au trecut atât de mulţi ani şi cred că ar fi 
trebuit să trec peste asta, dar tot mă afectează. Mă bântuie. 


Publicul aplaudă din nou. 


JOSHUA: Şi presupun că acesta a fost un alt motiv pentru care ți- 
a fost greu să vii aici? 


Ea dă aprobator din cap. 
JOSHUA: Eve, toţi cei de aici suntem prietenii tăi. Toţi te 
sprijinim. 
El se uită la cameră, apoi la spectatorii din studio. 
JOSHUA: Nu-i aşa? 
Le zâmbeşte, iar ei aclamă şi bat din palme. 


JOSHUA: Dar, Kristina, eşti îngrozitor de tăcută. Ai ceva de 
adăugat? 


KRISTINA: Ei bine... Sunt curioasă. 

JOSHUA: Spune-ne de ce. 

KRISTINA: Eve, sunt curioasă de ce ai ales să participi acum la 
emisiunea noastră. 


Eve inspiră adânc, se şterge la ochi, îşi dă părul de pe faţă 
într-o parte şi stă mai dreaptă. 


EVE: Sunt sigură că eşti conştientă de faptul că sistemul de 
consiliere în ceea ce priveşte condamnarea la moarte a fost 
actualizat... 


JOSHUA: O, da, s-a făcut mare scandal. 
Avocata îi zâmbeşte. Kristina îi aruncă o privire răutăcioasă. 

EVE: De fapt, chiar e un nou sistem fabulos, care le permite 
spectatorilor contactul, fără precedent, cu acuzaţii... 


KRISTINA: Părerea ta mă surprinde. 

EVE: Progresul ar trebui îmbrăţişat, nu crezi? 

KRISTINA: Ba da, dar asta te lasă fără un loc de muncă, iar tu 
erai o adeptă atât de loială a sistemului de consiliere care 
este înlocuit. 


Eve inspiră adânc, se uită la Joshua, la public, la cameră şi din 
nou la Kristina. Pe chipul ei se întrezăreşte un zâmbet. 


EVE: Kristina, părerea mea este că, în viaţă, vine o vreme când 
trebuie să accepţi că nu mai poţi face anumite lucruri. Şi că, 
indiferent de motiv - fie că e vorba despre o tehnologie 
superioară, o nouă invenţie, un sistem mai eficient... 


Ea îi aruncă o privire lui Joshua şi apoi se uită din nou la 
Kristina. 


EVE: ...de un coprezentator mai tânăr - te confrunţi cu alte 
cerinţe. 


Kristina se crispează. 
Câţiva oameni din public râd pe înfundate. 

EVE: Fie poţi să accepti asta cu graţie şi demnitate, fie poţi să te 
împotriveşti şi să te faci de râs. Nu pot spune că m-am 
bucurat de fiecare minut în care am fost avocat-consilier 
desemnat - a fost o muncă dură, însă şi plină de satisfacţii. 
Totuşi, de vreme ce nu mă mai ocup cu aşa ceva, aceasta 
este ultima mea şansă de a apărea într-o emisiune renumită. 


JOSHUA: Ei bine, e o încântare să te avem lângă noi şi te-am 
primi bucuroşi şi altă dată, nu-i aşa, dragi spectatori? 


Ei aplaudă din nou. 


JOSHUA: Dar, spune-mi, acuzaţii vorbesc despre crimele lor? Îţi 
spun toate detaliile picante? 


Cei din public inspiră brusc şi adânc. 


EVE: Nu ar trebui să-ţi spun, nu? Ar însemna încălcarea 
confidenţialităţii. 

Se uită iar împrejur. Kristina vrea să spună ceva, dar Eve o 
întrerupe. 


EVE: Da, Joshua, vorbesc. Deseori. Uneori, am coşmaruri din 
cauza asta. Alteori, mi se face rău, fizic. 


JOSHUA: Chiar şi cei care spun că sunt nevinovaţi? 
EVE: Bineînţeles! Nu ştiai? Toţi condamnaţii la moarte sunt 
nevinovaţi! 


Râde la propria glumă şi toţi cei din studio i se alătură. 


EVE: Dar, serios vorbind, asta îmi aduce aminte de ce sunt unde 
sunt şi de ce facem noi ceea ce facem. În plus, îmi aminteşte 
de ce pedeapsa cu moartea a evoluat de-a lungul anilor: de la 
plutonul de execuţie, la spânzurătoare, la electrocutare; de la 
ani, luni şi săptămâni petrecute în celule, la doar şapte zile; 
de la bătăliile dintre avocaţi în curţile de judecată, de la 
dificultăţile cu _ juraţii şi judecătorii, de la acuzaţiile de 
malpraxis, dovezi inadecvate, fa/se sau manipulate, la un 
sistem eficient şi pus la punct. Sistemul este o formă de viaţă 
şi, ca toate formele de viaţă, evoluează. 


Face o pauză şi se uită la feţele extaziate ale celor din public. 


EVE: Şi acum, că sistemul a găsit soluţii chiar şi pentru aceste 
delicte, va continua să evolueze. De ce? Pentru ca străzile şi 
casele noastre să fie mai sigure. Pentru că ai noştri copii să 
poată merge pe jos de acasă la şcoală, pentru ca bunicii 
noştri să se ducă la magazin, pentru ca fiicele noastre să 
poată ieşi în oraş singure, iar fiii noştri să nu se teamă de 
bande. 


Cei din public aplaudă frenetic, iar câţiva se ridică. Joshua dă 
aprobator din cap şi bate din palme. Kristina nu reacţionează în 
niciun fel. 

Treptat, zgomotul făcut de public îşi pierde din intensitate. 


KRISTINA: Eve, aş vrea să ştiu ce părere ai despre acest caz 
deosebit. Martha Honeydew. Cred că e de-o seamă cu fiul tău, 
Max. Cum te-ai simţi dacă fiul tău ar fi trebuit să fie executat 
în această seară? 

EVE: Nu aş fi bucuroasă. Nu pentru că ar fi condamnat la 
moarte, ci pentru că a comis o infracţiune care i-a garantat 
pedeapsa. Aş simţi că am greşit ca mamă. 

JOSHUA: Tocmai despre asta am discutat chiar ieri. Această fată, 
copilă, a fost crescută... 

EVE: Nu este o copilă, ci o tânără femeie. 

KRISTINA: Aşadar, crezi că ar trebui executată? 


Eve îşi pleacă privirea, ţinându-şi şerveţelul în dreptul gurii. 


KRISTINA: Îmi pare rău, doamnă Stanton, nu v-am auzit 
răspunsul. 


Avocata se uită la cei din public. 


EVE: Şase ani am fost avocat desemnat şi, în acest timp, am 
fost consilier pentru mai mult de 250 de acuzaţi care au ajuns 
să fie executaţi şi pentru mai puţin de douăzeci care au fost 
eliberaţi. Inainte de a fi consilier din oficiu, am fost procuror al 
Coroanei. În toţi aceşti ani, am văzut, m-am întâlnit, am vorbit 
şi am avut de-a face cu tot felul de oameni de-a dreptul 
îngrozitori, dar, în faţa morţii, i-am văzut plângând ca nişte 
copii mici. l-am văzut implorând milă, cerându-i iertare lui 
Dumnezeu. Însă am avut şi ghinionul să întâlnesc şi oameni 
cu adevărat buni. Spun asta pentru că, dintr-un motiv 
oarecare, acei oameni au căzut pradă legii. Unii erau vinovaţi, 
pentru că împrejurările i-au pus în nişte situaţii teribile - să-şi 
apere copilul, de exemplu. Nu toţi am face orice ca să ne 
apărăm copilul? 


Cei din public îşi murmură acordul. 
EVE: Alţii, puţini, erau acuzaţi pe nedrept. 


JOSHUA: Groaznic. 
KRISTINA: De unde ştii asta? 


Eve o ignoră, uitându-se în continuare la public şi apoi spre 
cameră. 


EVE: Din toată experienţa mea ca procuror, consilier şi ca om 
păcălit de cineva apropiat mie, pot să afirm, cu toată 
încrederea, că acum ştiu să judec oamenii. li citesc. 


Publicul se agaţă de fiecare cuvânt. 

EVE: Văd nebunia unora care chiar nu înţeleg ce au făcut. În 
alţii, văd mânia care i-a condus. Văd ura, răutatea pură, 
urâţenia unei persoane care vrea doar să facă rău sau 
lăcomia uneia care ucide pentru câştigul propriu. Dar... 


Acum, în picioare, ridică o mână şi se uită la feţele tuturor şi 
direct spre cameră. 


EVE: Văd până şi remuşcarea în cei care nu au intenţionat să 
ucidă, vina în cei care au crezut că era singura lor opţiune şi 
frustrarea celui nevinovat. 


JOSHUA: Spune-ne ce ai văzut în ochii Marthei. 
Kristina ţăţâie şi îşi încrucişează braţele la piept. 
EVE: Nu am văzut nimic din toate acestea. 


Lasă cuvintele să plutească în aer. Publicul, Joshua şi Kristina 
sunt uluiţi. 


EVE: Am văzut disperare. 


JOSHUA: Disperare? 

EVE: Am văzut o tânără care a fost împinsă în pragul disperării. 
Nu mânia sau frustrarea, nebunia, urâţenia sau lăcomia; nimic 
din toate acestea. Am văzut pe cineva pus la colţ. Pe cineva 
care a ţinut piept tuturor provocărilor vieţii până când nu a 
mai putut şi, disperată, a pus piciorul în prag şi a spus „La 
dracu'!” 


Publicului i se taie răsuflarea. Joshua chicoteşte jenat. 


JOSHUA: Eve, trebuie să îţi aduc aminte că ne aflăm în faţa 
camerelor de filmat, te rog... 


EVE: Îmi cer scuze, nu mi-ar plăcea să-ţi jignesc spectatorii, dar 
uneori... 

JOSHUA: Înţeleg, te rog, continuă. Fără cuvinte vulgare. 

EVE: Eu, şi asta vi se va părea controversat... 

JOSHUA: Spune! 


Camera se concentrează asupra lui Eve. Are ochii închişi şi 
capul plecat. Anticiparea învăluie studioul, publicul și 
telespectatorii. 

Eve îşi înalţă capul şi deschide ochii, iar albastrul pal al 
acestora atinge sufletele oamenilor. 


EVE: Eu cred că este nevinovată. 
Spectatorii rămân fără grai. 


EVE: Cred că o acoperă pe persoana care l-a ucis cu adevărat pe 
Jackson Paige. Ceva nu se leagă. 


JOSHUA: Încă... 


Se opreşte, ia o gură de aer, se uită la public şi apoi la 
Kristina. Işi atinge urechea. 
JOSHUA: Redacţia? Da, puteţi să vă uitaţi la secvențele de ieri, 
vă rog? 


KRISTINA (şuierând): Ce faci? 
JOSHUA: Stimaţi spectatori, nu sunt sigur dacă vă aduceţi 
aminte, dar... 


Se concentrează asupra vocii din cască. 


JOSHUA: Da, partea cu Martha Honeydew în noua sală de 
consiliere virtuală, vă rog, căutaţi cuvântul „secret”. 


Rămaşi fără aer, spectatorii murmură. Joshua se uită la ei. 


JOSHUA: Da, nu sunt sigur dacă vă veţi aminti, dar ieri, în noua 
cameră de consiliere virtuală, Martha a avut ceva foarte 
interesant de spus. Şi asta ar putea să facă destul de uşor 
legătura cu afirmaţiile stimatei noastre invitate. 


Îşi duce un deget la ureche. 
JOSHUA: Da, o avem, mulţumesc! 


Înregistrarea din camera de consiliere virtuală apare pe ecran 
- o înfăţişează pe Martha dând din cap spre ecranul 
computerului. 


MARTHA: Nu. O să-ţi spun secretul meu, tot ce ştiu, mâine, 
înainte să mor. 


Înregistrarea este reluată. Şi încă o dată. A treia oară se 
opreşte asupra feţei Marthei, care se uită la cameră. In studio se 
lasă tăcerea. 

JOSHUA: Presupun că secretul este numele adevăratului 
criminal. Să presupunem că este nevinovată? 


În milioane de case din toată ţară, în baruri, restaurante şi 
vitrine ale magazinelor, oamenii se opresc şi se holbează la 
chipul Marthei Honeydew. 


JOSHUA: Tot ceea ce putem face este să aşteptăm. 
Martha 


„Este ora patru după-amiază. Mai ai: cinci ore până la posibila 
ta execuţie. Statisticile curente sunt: 76,4% pentru, 23,6 % 
împotrivă. Îţi vom mai transmite informaţii peste: o oră”. 

Rahat, cred că am adormit. 

Dumnezeule, e întuneric afară. Am dormit în ultima mea zi. 
Ora patru a spus chestia aia? La naiba! 

O, mi se învârte capul. Imi este rău. 

Au mai rămas cinci ore. Asta înseamnă 300 de minute. 
Adică... 18.000 de secunde? E corect? Mai puţine acum. Mă 
bucur că nu-i niciun ceas aici. 

lisuse, podeaua e rece! Ar trebui să mă ridic. Am să răcesc. 
Hm, ce mai contează? Acum, aş putea să fac toate lucrurile pe 
care nu am voie să le fac. Aş putea să mă plimb pe-afară fără 
şosete sau pălărie - prin creştetul capului se pierde cea mai 
multă căldură, desigur, nu aşa ni s-a zis tuturor când eram 
copii? Aş putea sta în ploaie - a; să mori, îmi spunea mama. Ei 
bine, ghici ce, mamă? Da, am să mor, dar nu aşa! 

Aş putea să fumez, să mă droghez, să traversez strada fără să 
mă uit, să ignor barierele de tren, să fac orice! 

Stai un pic, ce-a spus? Şaptezeci şi şase la sută pentru? Nu 
atât era înainte. Era mai mult. Când am venit aici, era nouăzeci 
şi ceva la sută. Ce se întâmplă? De ce a scăzut? 

Pentru că eşti nevinovată. 

Taci! 

Nu tu ai făcut-o. Ştii cine a făcut-o. 

Taci naibii! 

Mă frec la ochi şi uşa din spatele meu se trânteşte. Mă învârt. 


VP - 196 


— M-am gândit că aţi vrea să luaţi cina mai devreme, 
domnişoară, spune un paznic. Având în vedere că... ei bine, 
ştiţi... 

Mă ridic şi mă îndrept spre el. Mă simt nesigură pe picioare. 
Ameţită. 

— Mulţumesc, bodogănesc eu. 

Nu l-am mai văzut până acum. De obicei, paznicii nu intră în 
celule, dar presupun că e o situaţie deosebită. 

— Miroase minunat, îi spun. 

— Pui tikka masala, pilaf şi peshwari naan!. Şi budincă 
lipicioasă cu caramel şi cremă. 

— Toate sunt preferatele mele, spun eu. 

El rânjeşte. 

— Sunt bune, nu-i aşa? Ca atunci când te răsfăţa mama ta, pe 
vreme când trăia. 

Simt că-mi vine să zâmbesc. Mă uit la mâncarea fierbinte şi 
aburindă şi apoi la paznic, dar nu este aici. In schimb, este 
mama. 

Mi se face rău. 

— Mamă? spun eu. Doamne, mamă, mi-a fost atât de dor de 
tine. 

Îmi zâmbeşte, iar eu am ochii plini de lacrimi. Mi le şterg cu 
mâna şi totul se înceţoşează. Clipesc, mă tot şterg şi, când încep 
să văd mai bine, îmi dau seama că nu e nimeni aici. Nici mama, 
nici mâncarea, nimic. 

Mintea mi se limpezeşte. Traversez împleticită camera şi mă 
aşez pe scaunul electric. 

Când îmi ridic genunchii la piept, mă uit prin camera goală. 

„Sunt speriată, spun eu. Dar este în regulă”. 


Eve 


Poticnindu-se, Eve ajunge în culise. Max o îmbrăţişează 
strâns, iar ea plânge în braţele lui. 

— Nu am vorbit serios, îi şopteşte ea la ureche. Despre tatăl 
tău. Nu am crezut niciun cuvânt. 

— Ştiu, mamă, îi răspunde el legănând-o uşor. Nici el nu 
crede. 


1 Turtă umplută cu un amestec de nuci şi stafide (n.tr.). 
VP - 197 


Plângând în hohote, se îndepărtează, dar el o ia de mână şi o 
duce departe de zarva oamenilor şi în umbră. 

— Ai atras publicul de partea ta. Îţi mânca din palmă. 

— Nu mi-a plăcut deloc să spun lucrurile acelea îngrozitoare, 
dar a trebuit să-i conving să mă creadă, răspunde ea. Care mai 
e situaţia voturilor? 

— Sunt mai puţine, spune el şi dă din cap. 

— Sper că e de ajuns. Şi cât facem asta, ea tot are un as în 
mânecă şi încă susţine că e vinovată. Nu înţeleg. Ea şi Isaac pun 
ceva la cale. 


Isaac 


O limuzină lungă şi albă parchează lângă peluzele îngrijite ale 
casei familiei Page. Isaac îşi potriveşte cravata, îşi netezeşte 
costumul şi, cu paşi mari, se îndreaptă spre partea din faţă a 
casei. 

— Au ajuns! strigă el. 

Cât timp Isaac le deschide uşa bărbatului şi femeii în 
uniformă, mama lui coboară pe scara minuţios sculptată din 
spatele lui. 

— Vă rog, spune el, intraţi! 

Aceştia dau aprobator din cap, intră şi se duc să-i strângă 
mâna mamei. Când Isaac se întoarce şi o vede, se opreşte 
brusc, holbându-se la ea. 

— Nu poţi să mergi îmbrăcată aşa, spune el. 

— Isaac, te rog, avem musafiri, răspunde ea. 

— Nu e o ținută adecvată, bolboroseşte el. 

Musafirii se uită în altă parte. 

— Fusta este prea scurtă! Şi e roz! lar bluza aia... adaugă 
arătând spre o bluză albă şi dantelată, transparentă şi decoltată. 
Este... Mamă, ţi se vede sutienul! 

— Şi? zice ea. 

— Mergem la o execuţie, şuieră el. Ar trebui să dai dovadă de 
ceva respect. 

— Faţă de ea? Faţă de fata care mi-a ucis soţul? Care mi-a 
răpit fericirea? se repede ea vorbind din ce în ce mai tare şi pe 
un ton mai ascuţit. 

— Doamnă Paige, spune bărbatul. Trebuie să lămurim câteva 
aspecte. Noi suntem agenţii de securitate care vă vom fi alături 
în această zi dificilă. Haideţi să luăm loc undeva şi poate că veţi 
discuta despre asta mai târziu cu fiul dumneavoastră. 

— Da, domnule, eu voi lua loc, pentru că nu trebuie să discut 
despre nimic cu fiul meu. 

Se întoarce spre Isaac. 

— Sincer, ar trebui să te relaxezi! 

— Mamă... 

Tocurile lui Patty ţăcăne pe podeaua de marmură când se 
îndepărtează, conducându-i pe musafiri în sufragerie. Isaac o 
urmează, scuturând din cap. 

— Doamnă Paige, spune femeia, noi lucrăm pentru compania 
care difuzează Moartea este Justiţie, emisiunea care, după cum 
ştiţi, are drepturi exclusive asupra cazurilor de condamnări la 
moarte. De asemenea, compania se ocupă şi cu organizarea 
sistemului de votare, cu luarea măsurilor în ceea ce priveşte 
prizonierii şi de organizarea interviurilor relevante, de acuzaţii şi 
de ziua execuţiei în sine şi, în general, de toate aspectele 
referitoare la rudele celor decedați şi la drepturile privind 
prezenţa la execuţie. 

— In regulă, răspunde Patty. 

— Am venit să vă spunem exact ceea ce se va întâmpla şi să 
vă răspundem la întrebări, dacă aveţi. Prioritatea noastră este 
ca procedura din această seară să decurgă cât mai bine posibil, 
iar dumneavoastră şi fiul dumneavoastră să nu fiţi supuşi 
stresului sau presiunii. Pentru că în trecut am lucrat cu multe 
familii îndurerate, înţelegem că treceţi printr-un moment dificil. 

— Să o văd pe fata aceea murind va fi unul dintre cele mai 
fericite momente din viaţa mea. 

Agentul de securitate inspiră şi se agită în scaun. 

— Doamnă Paige, este responsabilitatea mea să vă aduc 
aminte faptul că execuţia ei nu este un lucru sigur. Nu trebuie 
să uitaţi asta. În trecut, am fost martorii câtorva schimbări de 
situaţie surprinzătoare chiar în ultimele ore sau minute. 

— E moartă! Ţineţi minte ce vă spun! 

— Mamă, statisticile s-au schimbat mult astăzi. 

— S-au schimbat? 

— Da, doamnă Paige, spune femeia-ofiţer atingând uşor 
dispozitivul pe care-l ţine în mână. Voturile „vinovată” au scăzut 

cu 23% în ultimele opt ore. Statisticile curente indică 74% 
pentru execuţie. 

Patty ridică din sprâncenele vopsite. 

— Ei bine, asta-i o surpriză, zice ea râzând nervos. Oameni 
buni, vă rog să mă scuzaţi o clipă. 

Când se ridică şi pleacă, îşi scoate telefonul din buzunar, 
formează un număr şi, înainte să iasă din cameră, vorbeşte la 
telefon. 

— Da, sunt Patty Paige, trebuie să discut cu avocatul soţului 
meu, William Crawford, chiar acum. Nu, nu suportă amânare. 

Isaac se uită la agenţii de securitate. Ştie ce se întâmplă, ştie 
ce face mama lui; e sigur că şi ei ştiu, chiar dacă nu spun nimic. 

Aceştia îşi ţin capetele plecate, de parcă ar fi prezenţi doar 
fizic. 

— William? Da... Acum, tu să mă asculţi pe mine, eu îţi plătesc 
salariul... 

Pentru o clipă, mama lui Isaac vorbeşte mai încet, iar el 
trebuie să se întindă ca să audă, dar, chiar şi aşa, nu distinge 
decât nişte bolboroseli. 

— O VEI FACE! şuieră Patty cele trei cuvinte. 

Musafirii tresar şi se uită mai întâi la Isaac, apoi unul la 
celălalt. 

— Nu-mi pasă cum! ţipă mama lui. Sau ce trebuie să faci. Eu 
şi soţul meu ţi-am fost loiali, te-am ajutat să îţi deschizi 
afacerea, iar tu ne eşti dator. Aşa ne răsplăteşti?... Şi trebuie să- 
ţi aduc aminte de informaţiile pe care le deţin? 

— Ştiţi ce face, nu-i aşa? îi întreabă Isaac pe agenţi. 

— De vreme ce nici eu şi nici partenerul meu nu suntem 
oamenii /egii, nu ne priveşte ceea ce face mama ta. 

— Manipulează voturile. 

— Nu este grija noastră. 

— Atunci, nu vă interesează dreptatea? 

— Oamenii fac dreptatea. Un milion de voci care iau o decizie 
în mod democratic. 

— Este o glumă. 

— Ce este o glumă? 

Patty intră din nou în cameră, păşind mai uşor şi afişând un 
zâmbet forţat. 

— Nimic, mormăie el. 

Se aşază lângă Isaac. 

— Deci, unde am rămas? 

— Doamnă Paige, vreau doar să vă pun câteva întrebări, ca să 
ne asigurăm că toate procedurile vor decurge bine în această 
seară. Dumneavoastră şi fiul dumneavoastră aveţi la dispoziţie 
câteva opţiuni de vizionare şi ar fi mai simplu dacă vi le-am 
prezenta acum. 

— Vreau să-i văd faţa, spune ea. 

Bărbatul se holbează la ea. 

— OK. Acesta ar fi răspunsul la una dintre întrebări, dar dacă 
v-aş prezenta toate etapele evenimentului... 

— Nu este nevoie, îi răspunde ea. Am urmărit emisiunea. Este 
un ecran, nu-i aşa? Un perete de sticlă sau aşa ceva? Am 
observat că uneori este, alteori nu. i 

— Asta s-a schimbat acum, spune el. Intre acuzat şi public e o 
fereastră din sticlă securizată, dar ne-am dat seama că, dacă e 
îndepărtată, apar probleme. 

— Nu mă deranjează problemele! 

— Au fost probleme cu mirosurile... 

— Nu-mi pasă. 

— Şi se ştie că acuzaţii îi scuipă pe cei din public. 

— Numai să-ncerce şi-am s-o scuip şi eu. 

— Chiar şi aşa, continuă agenţii, acum, ecranul este blocat din 
sistemul calculatorului central. 

Isaac priveşte în altă parte. Pe canapeaua de lângă el este un 
dosar; îl examinează atingându-l uşor cu vârfurile degetelor. 

— Doamnă Paige, dacă nu vă supăraţi, aş avea totuşi o 
întrebare, spune bărbatul. Aţi dori ca unul dintre dumneavoastră 
să le adreseze câteva cuvinte invitaţilor şi celor din presă la 
execuţie? 

— Jurnaliştii vor fi în încăpere? întreabă Isaac. 

El încuviinţează. 

— Ca întotdeauna. Pentru noi este foarte important să 
înregistrăm procedura şi să ne asumăm răspunderea faţă de cei 
care votează, ca să ne asigurăm că dorinţele lor sunt pe deplin 
respectate. 

— Mie mi-ar plăcea să spun câteva cuvinte, zice Isaac 
intervenind repede. 

— Atunci, noi am terminat aici, spune femeia şi se uită la 
ceas. E timpul să plecăm. 

— Deja? întreabă Patty. 

— Mă tem că da, doamnă Paige. 
Ingreţoşat, Isaac ia dosarul de lângă el şi-i conduce spre 
ieşire. 


Martha 


„Este ora şapte după-amiaza. Mai ai: două ore până la 
posibila ta execuţie. Statisticile curente sunt: 77,6% pentru, 
22,4% împotrivă. Îţi vom mai transmite informaţii peste: treizeci 
de minute”. 

Hei, la fiecare jumătate de oră acum? 

Mi-au mai rămas două ore din viaţă. Şi aceste două ore pot fi 
urmărite în direct, la televizor. Doar de cei cu abonament 
premium. 

Cine-ar fi crezut că sunt atât de interesantă, încât oamenii vor 
plăti ca să vadă cum mor. Asta-i definiţia voyeurismului. 

Câţi oameni îmi vor urmări ultimele clipe? 

Mai mulţi decât în cazul lui lisus! Ha-ha! 

Dumnezeule, sper să nu fac pe mine sau ceva de genul ăsta. 
Ştii... când am să mor... sau să trag vreun vânt, pentru că se 
spune că aşa se întâmplă, nu? O, ar fi groaznic! Dar, hei, voi fi 
moartă, aşa că nu-mi va păsa. 

Doar dacă n-am să fiu vreo fantomă, şi atunci am să mă 
ruşinez. 

Nu mă deranjează dacă alţi oameni mă văd aşa, dar, Isaac, nu 
vreau să-ţi aduci aminte aşa de mine. 

Vreau să-ţi aminteşti de mine zâmbind, aproape de tine, 
ţinându-te de mână sau sărutându-te, în braţele tale. 

Cum eram înainte de toate astea. 

e 

Cei fără adăpost începuseră să se întoarcă în vechiul lor loc, 
din pasajul subteran. Era protejat de vânt şi de vreme şi păstra 
mai mult din căldura focurilor aprinse în coşurile din metal. 
După moartea mamei, Jackson le dăduse bani ca să le cumpere 
tăcerea şi, pentru o vreme, plecaseră pe la hoteluri şi pensiuni, 
dar, rând pe rând, se întorseseră la ceea ce presupun că se 
gândeau că era casa lor. 

Câţiva dintre ei au ridicat o mână când am trecut pe acolo, în 
noaptea aceea, iar alţii, mai puţini, şi-au plecat capetele. Cred 

că nu voiau să li se aducă aminte de cele întâmplate. Vezi tu, 
toţi ştiau cine sunt. „Fata aia orfană”, spuneau ei, sau „fiica ei”, 
sau „fata aia săracă”. 

Doar unul sau doi chiar ştiau cum mă cheamă, cei care 
veniseră la înmormântarea mamei şi rămăseseră cu capetele 
plecate de ruşine, pentru că nu le era permis să spună adevărul. 

„Este OK, am priceput, ştiu, înţeleg”, le-am spus eu. 

Fierbeam de mânie şi eram furioasă, dar nu pe ei, ci pe 
societate. 

Trenul îşi luminează calea spre o gară mohorâtă. Vagoanele 
sunt calde şi primitoare, dar miroase a urină, transpiraţie şi 
alcool. Vezi tu, poate că în Rises sunt şi mulţi oameni simpatici 
şi de treabă, dar şi destui beţivi, drogaţi şi idioţi, ca peste tot, şi 
ei sunt cei care folosesc trenul ca pe-un loc unde se pot distra. 

Totuşi, în tren, tu nu te-ai amestecat cu ceilalţi. Te-ai sprijinit 
într-un colţ, cu gluga trasă, cu o sticlă în buzunar pentru că te 
ajuta să scapi mai uşor de probleme - aşa mi-ai spus -, dar te- 
am văzut stând în picioare şi mişcându-te spre uşă. Când trenul 
a oprit, iar tu ai coborât, zâmbetul tău m-a încălzit mai mult 
decât ar fi făcut-o orice băutură fierbinte sau foc în seara aceea. 

Ne-am plimbat prin ger, braţ la braţ, am vorbit despre ce-am 
putea face, ne-am oprit sub un felinar stradal, te-ai uitat la 
mine, iar eu am văzut în ochii tăi ce voiai să-mi spui. 

— Trebuie să facem ceva, mi-ai şoptit. Nu mai putem continua 
aşa. El ştie că încă ne vedem. O să-ţi facă rău, ştii că o va face. 

— Atunci, aşa să fie. 

— Nu... 

— M-am săturat să mă tot intimideze, Isaac. Ceva trebuie să 
se schimbe. Nu doar pentru mine. Oamenii trebuie să afle 
adevărul. 

— Nu crezi că-l ştiu deja? 

— Trebuie să li se spună verde-n faţă şi apoi vor fi forţaţi să 
acţioneze. 

Am plecat de sub felinar şi ne-am plimbat pe lângă 
magazinele abandonate, unde l-am văzut prima dată. In susul 
străzii Crocus, o maşină închisă la culoare era parcată la 
marginea drumului. 

— Nu poţi să-i forţezi pe oameni să acţioneze, mi-ai spus. 

În spatele nostru s-a trântit o portieră şi ne-am întors 
amândoi. Cineva se îndrepta spre noi. 

De ce nu ne-am mişcat, de ce nu am fugit? De ce am rămas 
pe loc şi am aşteptat să se apropie de noi? 

— Martha Honeydew, eşti o târfă împuţită! Ca mama ta! 

l-am recunoscut vocea imediat. 

— Şi a venit vremea să scăpăm lumea de povara existenţei 
tale. Ai fost o greşeală care nu ar fi trebuit să se întâmple. 

— Poftim? ai întrebat. 

Am auzit un clic şi, când s-a apropiat, am văzut cum lumina 
lunii strălucea pe ţeava unui pistol. 

— Tată, nu! 

Am văzut că ai înaintat, dar picioarele mele erau ca de plumb. 

— Isaac, nu vreau să-ţi fac rău, dar am s-o omor şi-am să mă 
asigur că vreun sărman nenorocit o s-o încaseze pentru asta. N- 
o să-i pese nimănui şi, peste câteva săptămâni, nimeni nu o să- 
şi mai amintească. Doi iepuri dintr-o lovitură. Doi rahaţi 
degeneraţi, fără de care oraşului ăstuia îi va fi mai bine. Nu este 
bună pentru tine! E un nimic, doar o scursură nenorocită, aşa 
cum era şi mama ei. 

— Mama mea a fost o femeie bună! am strigat şi m-am 
apropiat de el. Dar ai lăsat-o fără nimic! Cu nimic, în afară de 
mine! 

— Despre ce vorbeşti, căţea proastă? 

— Ştii la ce se referă, i-ai răspuns tu. 

Ne mişcăm unul în jurul celuilalt, ca într-un dans lent şi 
elegant - un pas aici, unul dincolo -, fără ca vreunul dintre noi 
să fie avantajat, de-a lungul străzii Crocus şi înapoi spre pasajul 
subteran. 

— Şi eu am dovezi, am spus. 

— În legătură cu ce? a pufnit Jackson. 

— Hai să-ncepem cu faptul că mi-ai ucis mama. Apoi o să 
continuăm şi cu restul. 

— Nu poţi să dovedeşti nimic, a spus el. 

Un glonţ mi-a şuierat pe lângă ureche, pocnitura răsunând 
atât de tare, încât noaptea a încremenit în liniştea ce-a urmat. 

— Data viitoare n-am să ratez, mi-a spus. 

O armă îndreptată spre capul tău, bărbatul pe care-l iubeşti 
lângă tine, familia moartă, fără viitor, fără educaţie... ei bine, te 


cam face să te gândeşti la imaginea de ansamblu. 
XXX 

„Este ora 7.30 după-amiaza, anunţă vocea electronică. Mai ai: 
o oră şi treizeci de minute până la posibila ta execuţie. 
Statisticile curente sunt: 79,6% pentru, 20,4% împotrivă. Îţi vom 
mai transmite informaţii peste... treizeci de minute”. 

Rahat! 


Isaac 


Limuzina albă ajunge în faţa porţilor închisorii. Mulțimea este 
impresionantă: presa cu microfoane şi camere, oameni cu 
pancarte, turişti veniţi pentru spectacol. Sunt gălăgioşi şi strigă 
„Moarte acuzatului”, „Ochi pentru ochi”. 

Într-o parte a mulţimii este un grup mai mic de oameni, cu 
steaguri pe care scrie „Să se aducă dovezi!”, „Voturi echitabile 
pentru toţi!”, dar vocile nu li se aud, iar cei din presă îi ignoră. 

În clipa în care Isaac şi mama lor coboară din maşină, se lasă 
tăcerea, iar cei din mulţime îşi dau jos pălăriile şi nimeni nu-şi 
mai dă coate. Oamenii stau neclintiţi, cu capetele plecate sau cu 
mâinile la piept. 

— Jackson a fost eroul nostru! strigă cineva şi, din spatele 
ochelarilor ei negri, Patty Paige zâmbeşte larg. 

— Eroul poporului! strigă un altul, iar restul aplaudă. 

— Dacă aţi şti adevărul, mormăie Isaac, dar nimeni nu-l aude. 

Ei sunt conduşi de-a lungul unei alei dintr-o parte a clădirii, pe 
lângă un copac în care stă o vrabie şi pe lângă o fereastră cu 
gratii. La uşă, sunt verificaţi ca să vadă dacă nu poartă arme. 

— Ce-i ăsta? îl întreabă paznicul pe Isaac ridicând dosarul. 

— Un discurs, răspunde el. Vorbesc în numele mamei. 

Paznicul dă aprobator din cap şi-i lasă să treacă. 

— Pe aici, vă rog, le spune agentul de securitate, care este o 
femeie, şi îi conduce într-o încăpere mare. Trebuie să vă 
informez că, în acest moment, sticla este luminată doar cât să 
se vadă în celulă. Acum, acuzata nu poate să vă vadă sau vă 
vede neclar. 

Isaac intră în cameră. 

Aceasta îi aduce aminte de o sală de cinema sau de una de 
teatru. Rânduri de scaune se întind în spate şi uşor în sus, 
luminile sunt îndreptate spre partea din faţă a camerei, iar între 
scenă şi primul rând de scaune este un spaţiu gol. 

El se opreşte şi se holbează la ecranul de sticlă. E mai 
aproape decât se aştepta, neacoperit de nicio cortină înainte de 
derularea titlurilor sau de apariţia pe scenă a actorilor. Nu vede 
niciun act de identitate sau vreo secvenţă înainte ca totul să 
înceapă pentru că iat-o! 

Se uită la ea şi nu se poate abţine să nu înainteze până când 
ajunge chiar în faţa ecranului de sticlă şi întinde degetele, ca să 
o atingă. 

— Mă aude? întreabă el. 

— Nu, desigur că nu, îi răspunde femeia. Poţi să-i spui ce vrei, 
dar va auzi doar o şoaptă. 

Se uită cum stă pe scaunul electric, cu faţa roşie, umflată, şi 
cu părul tuns scurt. 

— Martha, şopteşte el. 

Isaac nu este atent la ce-i explică celălalt agent mamei lui şi, 
de vreme ce inima îl ţine lângă sticlă, o urmăreşte pe Martha 
cum se agită în scaun, cu picioarele goale. 

Nu îşi concentrează privirea când se îndreaptă spre el. Ochii 
ei sunt goi sau pierduţi în vreo amintire, dar se opreşte lângă 
sticlă, chiar în faţa lui, ridică o mână şi atinge ecranul chiar 
acolo unde-şi ţine el mâna. 

— Mă vezi? şopteşte el. Mă auzi? 

Se uită la el fără să se concentreze. 

— Te iubesc, îi şopteşte el. 

Ea se uită atent prin sticlă, privindu-l acum, apoi se apleacă şi 
suflă puternic, făcând nori de aburi. El o urmăreşte cum îşi 
mişcă un deget şi, începând din dreapta ei, literele, neclare şi 
ciudate, încep să prindă contur: 

„TE IUBESC”. 

Când înghite, ea se uită peste umărul lui şi, cu palma, şterge 
repede mesajul. 

In spatele lui, conversaţia continuă, dar el o urmăreşte pe 
Martha. 

— Îmi pare rău, mormăie el. 

Ea scutură din cap şi mai suflă o dată peste sticlă. 

„NU UITA CE MI-AI PROMIS”. 

El dă aprobator din cap şi închide ochii, iar când îi deschide, 
ea este aşezată din nou pe scaun. 

— Aveţi locuri rezervate în faţă, spune agentul de securitate. 
De asemenea, vor fi prezenţi şi câţiva demnitari, mai ales 

directorul executiv al trustului media Life Visions, redactorul-şef 
al Ştirilor Naţionale, un reprezentant al firmei Cyber Secure. 
Dacă vă doriţi să mai stea şi alţi oameni lângă dumneavoastră, 
cum ar fi membri ai familiei, prieteni apropiaţi, se poate aranja... 

— Eve Stanton, răspunde el. 

— Poftim? Consilierul? întreabă Patty. De ce ai ales-o pe ea? 
Nu o cunoşti. 

— Şi judecătorul Cicero, adaugă el. 

— Poftim? întreabă ea din nou. 

Femeia ridică o mână. 

— Doamnă Paige, dacă îi includeți pe aceşti oameni pe lista 
invitaţilor, cu siguranţă curiozitatea publicului va creşte şi, prin 
urmare, vor fi şi mai mulţi spectatori. Putem da acum un 
comunicat de presă. 

Patty dă aprobator din cap şi cele două femei pleacă 
împreună. 

Agentul se întoarce spre Isaac. 

— La ora convenită, două ecrane de televizor vor fi coborâte 
din tavan, câte unul de fiecare parte a sticlei, pentru 
transmisiunea în direct a emisiunii Moartea este Justiție. Cu ceva 
timp înainte de asta, luminile vor fi modificate, pentru ca atât 
acuzata, cât şi dumneavoastră să vedeţi prin ecranul de sticlă. 

Isaac dă aprobator din cap. 

— | se va oferi şansa de a-şi spune ultimele cuvinte în 
aproximativ... el se uită la ceas... cincizeci de minute. Şi, nu 
uitaţi, pretinde că are un secret de împărtăşit, aşa că va atrage 
multă atenţie. Va fi cel mai mare rating din istorie! E un lucru 
foarte important. E primul de genul acesta. O adolescentă 
acuzată că a ucis o persoană ca tatăl dumneavoastră... 

Isaac îl întrerupe. 

— Şi eu când voi avea ocazia să vorbesc? 

— După închiderea liniilor telefonice şi verificarea voturilor. 
Cu cinci minute înainte să fie executată, deci seara, la 8.55. 

— Sunteţi foarte sigur că va fi găsită vinovată. 

El râde. 

— O, asta e o certitudine! 


Martha 

„Este ora opt seara. Mai ai: o oră până la posibila ta execuţie. 
Statisticile curente sunt: 97% pentru, 3% împotrivă. Îţi vom mai 
transmite informaţii peste: treizeci de minute”. 

Au revenit la cum erau acum douăsprezece ore. 

Cum mai zboară timpul. 

Asta este! Ultima oră! 

Fă-o să conteze, Martha! 

Acum e o chestiune de minute. Cincizeci şi nouă de minute 
până la posibila mea execuţie... 

„Posibilă execuţie”. Pe naiba! 

Cincizeci şi nouă de minute până când am să mor. 

Cincizeci şi opt? 

O, au schimbat sticla, pot să văd bine dincolo de ea. 

lisuse, ce scaune multe. Cum se aşteaptă să fie toate 
ocupate? Dar sunt! Oamenii năvălesc înăuntru! Nu cunosc pe 
nimeni! 

Cineva le verifică biletele şi îi conduce la locurile lor. 
Dumnezeule, este... este înspăimântător... o, Doamne... o, 
rahat. Se uită la mine, mă urmăresc de parcă aş fi vreun animal 
de la grădina zoologică sau aşa ceva. lisuse! 

Vreau să mă ascund, dar nu am unde. 


Moartea este Justiţie 


La pupitru, Kristina şi Joshua urmăresc ecranul plin cu imagini 
din Celula 7 şi camera de vizionare. El este sobru, iar mişcările-i 
sunt lente şi căutate; ea zâmbeşte tot timpul, ochii strălucindu-i 
de încântare. 


JOSHUA: Ce părere ai despre asta, Kristina? 


KRISTINA: Sincer, abia pot să-mi stăpânesc entuziasmul! Îmi 
doresc să fi fost acolo, în direct! 


Pielea feţei i se întinde într-o grimasă sau un zâmbet fals. 


JOSHUA (râzând): Kristina, ar fi trebuit să trăieşti în Roma 
gladiatorilor. Se pare că te bucuri de spectacolul suferinţei! 


Ei îi piere zâmbetul şi, dinspre cameră, se întoarce spre el. 
Ignorând asta, el continuă: 

JOSHUA: Am auzit că biletele s-au vândut la un preţ de patru ori 
mai mare decât cel stabilit. 


KRISTINA: Da, ei bine, sinceră să fiu, mi-aş fi dat un rinichi ca să 
fiu acolo! Spectacol al suferinţei sau nu, e ceva unic în viaţă. 
JOSHUA: Ei bine, să sperăm. Bineînţeles că sperăm şi ne rugăm 

să trăim într-o societate în care să nu ne întâlnim cu acest tip 
de crimă. 
KRISTINA: Într-adevăr! O, ia uită-te la asta! 


Amândoi se uită la ecran. 
JOSHUA: O, Doamne... 


KRISTINA: Ei bine, e o surpriză. Cred că în primul rând se află, 
dacă nu mă înşel, nu doar familia noastră îndoliată, ci şi 
domnul Cicero şi Eve Stanton! Vrei să-mi spui ce înţelegi tu 
din asta? 

JOSHUA: Kristina, nu am nici cea mai mică idee! 


Martha 


Eve, uite-o pe Eve, şi-l recunosc şi pe bărbatul ăla, e 
judecătorul Cicero. 

Eve, mă vezi? 

Încerc să o implor din priviri să se uite în sus, dar nu o face. 

Şi pe Isaac. Se uită la mine. Mă priveşte încontinuu. 

O, îmi este rău! Vreau să ţip. 

Ajutaţi-mă, să mă ajute cineva! 

Eu nu... eu nu... 

Nu... nu face asta... fii puternică... 


Eve 


— Nu vreau să fiu aici, îi şopteşte Eve lui Cicero. Nu pot să 
mă uit la ea. 

— Trebuie, îi răspunde el. Trebuie să fii puternică pentru ea. 
Vorbeşte-i din priviri. 

— E o greşeală, spune Eve. Asta nu ar trebui să se întâmple. 
Dar nu ştiu ce să fac. 

El se apleacă spre ea. 

— Băieţii au plănuit ceva. 

Ea se încruntă la el. 

— Băieţii? Care băieţi? 

El inspiră adânc. 

— Isaac şi Max al tău. 

— Max!? şuieră ea. Ce treabă are Max în toată chestia asta? 
Cicero, nu pot să-l las să se implice. 

— Şşş, spune el. E în regulă. Mi-a promis că nu-i nimic de 
genul acela. A spus că nici măcar nu va fi aici. 

— Atunci cum...? Şi când v-aţi cunoscut voi doi? 

— În dimineaţa asta, când cu televiziunea. Fiul tău se pricepe 
la tehnologie. 

— Ce? 


Martha 


„Este ora: 8.30 seara. Mai ai: treizeci de minute până la 
posibila ta execuţie. Statisticile curente sunt: 97,4% pentru, 
2,6% împotrivă. Îţi vom mai transmite informaţii peste: zece 
minute.” 

O, Dumnezeule! 

Dumnezeule din ceruri, ajută-mă! 

Nu cred că pot să fac asta. 

Îmi e frică de moarte. 

Vreau să mă răzgândesc... 

e 

Noaptea aia, noaptea aia, îţi aminteşti? Acum o săptămână! 
Doar o săptămână! 

Săptămâna trecută, cam pe la ora asta, am traversat parcul 
îngheţat, ne-am întâlnit în gară, am mers ţinându-ne de mână, 
ştiind, simțind ceva tot timpul... ceva... 

Şi apoi, a apărut. Jackson ne fixa cu privirea şi ne ameninţa cu 
un pistol în mână... 

Brusc, am înţeles totul. 

Am crezut că am să mor. Am crezut că o să mă împuşte 
atunci şi acolo, că o să scape de mine, că o să-şi reîntregească 
mica lui familie şi că nimeni nu-i va afla secretul. Nu trebuia 

decât să apese pe trăgaci. El ştia, eu ştiam şi tu ştiai că nu o să 
fie prins niciodată pentru asta. 

Aş fi fost doar o victimă în plus. 

Mama ta, mama mea şi cu mine. 

Ele erau doar cele despre care ştiam. 

Am spus că lucrurile trebuie să se schimbe şi, când m-am 
uitat la ţeava pistolului, mi-am dat seama că era timpul. Trebuia 
să acţionez atunci sau niciodată. 

Am strigat din toţi rărunchii şi am fugit spre el. Nu a tras - 
poate că din cauză că era prea surprins -, iar eu l-am trântit la 
pământ şi am auzit cum s-a lovit zgomotos cu capul de asfalt. 

Dar s-a ridicat şi m-a apucat de picior când am încercat să 
fug. 

Am aşteptat să simt răceala pistolului pe piele, dar nu a fost 
aşa. 
„Isaac!”, te-am strigat. M-am răsucit, apoi m-am întors spre 
Jackson şi i-am dat un pumn în obraz. 

„Căţea ce eşti!” m-a înjurat el. 

M-am sucit într-o parte, dar nu destul de repede. Brusc, m-am 
trezit din nou pe jos. Faţa mă ustura, iar capul mi se învârtea. In 
faţa mea, i-am văzut pantofii şi am simţit lovitura unuia în 
stomac. Nu am putut să strig sau să ţip. 

„Isaac, unde eşti?” m-am întrebat. 

Am ignorat durerea şi, dincolo de asfalt, am văzut cum 
pistolul lui Jackson zăcea pe gheaţa strălucitoare. 

„Nu pot s-o fac”, m-am gândit eu, aerul arzându-mi plămânii. 

„Ba pot”, m-am contrazis. „Trebuie!” 

Am încercat să ajung pe partea cealaltă târâindu-mă. Am 
primit încă o lovitură în picioare şi una în cap. Totul se învârtea. 

„O, Dumnezeule, cel mai rău mod de-a muri! Bătută măr”. 

M-a lovit puternic în spate. 

Am întins mâna după pistol. 

„Trebuie să faci asta”, mi-am spus. 

Am simţit o durere surdă în braţ. M-am ferit. O, Dumnezeule, 
durerea! Te rog, opreşte-te! Te rog, ajută-mă! 

M-am concentrat din nou. lată-l, acolo! întinde-te după pistol! 
întinde-te! 

Pantofii s-au apropiat de degetele mele, mâinile au luat 
pistolul din faţa mea. M-am prăbuşit. 

„Sunt terminată. Asta este”. 

Am auzit o voce. „N-ai îndrăzni”, a spus. 

„Ba da”, i-a răspuns cealaltă voce. _ 

Nu puteam să le disting. M-am rostogolit. In apropiere, am 
văzut picioarele lui Jackson. 

— Pleacă de lângă ea! 

— Nu pot să fac asta, fiule. Ştii că nu pot. Ar putea să ne 
distrugă. Trebuie să scăpăm de ea. 

M-am uitat în sus. El îşi desfăcea cureaua. O scotea prin găici. 

— Vrei să spui că ar putea să te distrugă pe tine, nu pe noi. ŞI 
te înşeli - nu există niciun ar putea în cazul ăsta! O va face. Nu 
ea, ci eu şi cu ea, eu şi Martha, noi te vom distruge şi o meriţi. 

— Isaac, nu gândeşti limpede. Fata asta se joacă cu mintea 
ta. 

— Nu, Jackson. 

— „Tată”, sunt tatăl tău. 

— Nu, nu eşti. Da, m-ai adoptat, dar m-ai luat de acolo ca să 
nu spun că ai împins-o pe mama peste balcon şi ca să dai bine! 
Ca în public să pară că ai un dram de umanitate! Ştiu că ai ucis- 
o! 

— Isaac... 

— Nu nega. 

— In regulă, dacă ai nevoie să o auzi de la mine, da - am 
omorât-o! OK? Dar nu de aceea te-am adoptat. Ci pentru că tu... 
te-ai vitat la mine cu ochi mari şi inocenți, iar eu nu m-am 
gândit decât la cum a fost viaţa mea cât am locuit acolo şi la ce 
se va întâmpla cu tine. 

— Ce? l-ai întrebat pe un ton batjocoritor. Te-ai lăsat cumva 
dus de vreun rar moment de compasiune? 

— Mă crezi sau nu, da, am făcut-o! Dar Patty a transformat 
toată situaţia în altceva. A pufnit şi a clătinat din cap. Patty... 
Restul... s-a întâmplat din cauza lui Patty. 

— Nu! Patty nu a vândut droguri în Rises, nu i-a făcut pe 
oameni dependenţi, ca să obţină mai mulţi bani. Patty nu a avut 
aventuri doar ca să-şi demonstreze că încă mai e atrăgătoare 
sau, nu ştiu, pentru putere. Patty nu a împins-o pe mama mea 
peste balcon, nu a călcat-o pe mama Marthei cu maşina, nu i-a 
mituit pe oameni ca să-şi atingă interesele, nu... 

— ÎN REGULĂ! 

Vocea i-a răsunat prin tot pasajul. Cu colţul ochiului, am văzut 
cum cureaua i-a alunecat printre mâini şi cum degetele i s-au 
oprit la cataramă. 

— Nu vreau să fiu asociat cu tine, i-ai spus. 

— Nu trebuie, ţi-a răspuns el. Poţi să pleci, să-ţi trăieşti viaţa. 

— li vei lăsa pe cei din presă să vadă asta? O familie 
destrămată? Cum ai dat greş, ca tată? 

L-am simţit cum s-a apropiat de mine, dintr-o parte. 

— Nu este nevoie. Îi vom mulţumi în continuare. Îi vom arăta 
publicului ce vrea să vadă, iar în privat vom face ce ne dorim. 

— Vrei să-i minţi? Să manipulezi presa cu toate legăturile tale 
dubioase? Da, desigur, pentru că asta faci mereu! 

— Lasă arma jos! Nu vezi limpede! Vom scăpa de fată şi totul 
poate reveni la normal. 

Am ridicat privirea şi te-am văzut scuturând din cap. 

Jackson s-a apropiat de mine. Tremuram urmărindu-l cum îşi 
scotea cureaua. Nu puteam să mă mişc. 

— Trebuie, a spus Jackson şi a ajuns chiar în spatele meu, iar 
eu am simţit mirosul curelei de piele şi cum m-a atins cu ea 
peste umăr, când a legănat-o. 

— Pleacă de lângă ea! ai spus tu. 

— Nu. Am să termin ce-am început şi tu te vei duce acasă şi 
vom da uitării întregul fiasco. 

— Am spus să pleci de lângă ea! 

— Eşti un copil! Nu ştii ce faci. 

Eu plângeam, disperată să fug, dar nu puteam să mă mişc, nu 
puteam să vorbesc. 

— PLEACA! ai strigat din nou. 

In spatele meu, Jackson a râs. 

— Te avertizez! 

— Ba nu. Eşti doar un băieţel în lumea adulţilor. Un copilaş 
care nu ştie să se comporte. 

Am simţit cum cureaua mi-a alunecat peste cap. 

Te-am văzut ţinând pistolul în mâna întinsă, cu degetul pe 
trăgaci şi cu lacrimi în ochi. 

Am simţit pielea pe gât. 

— Tu m-ai făcut să fiu aşa! ai strigat. 

— Aşchia nu sare departe... 


Bubuitul armei a terminat propoziţia. 

Mă întorc cu spatele la scaunul ăla electric şi îngrozitor, care 
aşteaptă să mă omoare, şi mă mişc spre sticlă. Vreau să îţi spun 
că îmi pare rău. Isaac, te rog, uită-te la mine! Spune-mi că totul 
va fi bine! Spune-mi că nu o să mă doară! 

lisuse, sunt speriată. 

Pieptul îmi arde. Îmi este rău. 

Nu... calmează-te... respiră uşor... hai. 

Ceva se întâmplă în spatele meu. Uşa se deschide. Văd un 
paznic şi... ce este ăla? 


Isaac 


— Ce este acela? întreabă Isaac. 

Agentul de securitate se apleacă înainte, de pe scaunul din 
spate. 

— Noul nostru dispozitiv. 

Îi zâmbeşte lui Isaac şi îi arată ecranele de televizor care 
coboară din tavan. 

— Priveşte! Urmează să-l prezinte la Moartea este Justiție. 


Moartea este Justiţie 


Kristina şi Joshua stau lângă ecranul mare. Pe acesta se văd 
versiunea animată a Celulei 7 şi versiunea Marthei stând pe 
scaunul electric. Încheieturile, gleznele şi pieptul îi sunt strânse 
cu curele. Deasupra ei, o coroană de metal îi este coborâtă pe 
cap. 


KRISTINA (zâmbind): Da, dragi spectatori, cred că este cea mai 
minunată invenţie de până acum. 


JOSHUA: Aşa cred mulţi... 
KRISTINA: Lasă-mă să explic. 


Pe ecran, o uşiţă se deschide în partea din spate a celulei şi 
un dispozitiv rulează pe traseul prestabilit. 


KRISTINA: Această nouă invenţie este complet automată. Astfel, 
nu mai este nevoie de un călău. 

Când dispozitivul ajunge lângă versiunea animată a Marthei, 
un braţ se extinde şi intră în partea din spate a scaunului. Pe un 
ecran apar un contor, statisticile şi un voltmetru care indică 
valoarea zero. 


KRISTINA: Când contorul numără voturile finale şi statisticile, 
declanşează o reacţie automată din partea dispozitivului. 
Dacă apare verdictul „vinovată”, un cronometru separat 
numără invers ultimele trei minute... 


Ecranul afişează acum versiunea animată a unui bărbat care 
stă în picioare la un pupitru, în partea din faţă a zonei de 
vizionare, şi care vorbeşte mulţimii de spectatori. 


KRISTINA: ...permiţându-i familiei victimei să rostească ultimele 
cuvinte. 


Bărbatul se întoarce la locul lui şi, când cronometrul ajunge la 
zero, valoarea indicată de voltmetru creşte, iar versiunea 
animată a Marthei este electrocutată. După câteva minute, 
valorile scad, iar Martha închide ochii. Joshua se întoarce spre 
cameră. 


JOSHUA: Ce părere au spectatorii noştri despre asta? 
Din studio se aud aplauze. 


KRISTINA: Vedeţi, doamnelor şi domnilor, justiţia şi moartea 
sunt, aşadar, în mâinile voastre. Dumneavoastră sunteţi 
judecătorul, juriul şi, acum, şi călăul. Dispozitivul preia 
informaţiile de la liniile telefonice, le transformă în acţiune 
care, în ultimă instanţă, omoară acuzatul. Nu vrem decât să 
vă oferim putere! 


Isaac 


— Poate fi oprit în cazul în care ceva nu e în regulă? şopteşte 
el. 

Agentul ridică din umeri. 

— Ce ar putea să nu fie în regulă? 

— Totul, spune Isaac scuturând din cap. Dar cred că s-a 
întâmplat acum multă vreme. 

Cicero se întoarce şi îl atinge uşor pe braţ. 

— Isaac, priveşte. 
In celulă, Martha e în picioare. 


Moartea este Justiţie 


La pupitru, Kristina şi Joshua se întorc pe scaunele lor înalte 
ca să vadă filmarea în direct, sigla cu ochiul învârtindu-se în 
colţul ecranului. 


JOSHUA: Ei bine, acesta este momentul pe care l-am aşteptat 
toţi. 


KRISTINA (râzând): Unul dintre ele! 

JOSHUA: Nici nu pot să vă spun cât sunt de încântat să aud 
secretul Marthei. Kristina, cât i se va permite să vorbească? 
KRISTINA: Va avea dreptul la trei minute. Ceea ce, sincer, mă 
surprinde, având în vedere că şi familia victimei are la 
dispoziţie acelaşi timp. Nu mi se pare corect. Nu cred că 
vinovaţilor ar trebui să li se permită să vorbească atât de 

mult. 


Transmisiunea în direct arată că paznicul i-a încătuşat mâinile 
şi gleznele Marthei şi că a mutat-o spre geamul de sticlă. 

Joshua îşi duce degetul la buze şi se uită la public. Sunetul se 
schimbă, se aud pârâituri, iar zgomotul respirației Marthei 
pluteşte prin studio. 


Martha 


Martha îşi concentrează privirea asupra lui Isaac. Îi zâmbeşte 
doar cât să o vadă el, apoi este atentă la cei din public. 

— V-am promis un secret, spune ea cu o voce slabă şi 
tremurândă. Nu cred că vreţi să-l auziţi, iar eu nu mai vreau să 
vi-l spun. 

— Incepeţi odată şi omorâţi-o! strigă cineva. 

— Dar trebuie să vă mai spun ceva înainte, aşa că, vă rog, să 
aveţi răbdare... 

Inspiră adânc şi se uită la oamenii care aşteaptă. 

— Mama mea... 

— Mama ta a fost o prostituată, spune o femeie. Rises e plin 
de prostituate! 

Martha tace. 

— Mama nu a fost o prostituată, dar aveţi dreptate - în Rises 
sunt prostituate. Spuneţi-mi ce aţi face - v-aţi vinde trupul sau 
aţi muri de foame? 

— AŞ munci! 

Martha se strâmbă. 

— Vă rog, am doar trei minute la dispoziţie şi nu vreau să le 
irosesc vorbind despre lipsa slujbelor şi despre cât de puţin sunt 
plătite toate, vă rog... 

Respiră sacadat, iar privirea-i planează deasupra publicului, 
surprinzându-le feţele tuturor. 

— Mama a crezut în iubire. În adevăr şi onestitate. Şi 
încredere. Îmi place să mă gândesc la ea ca la o idealistă, dar 
presupun că, de fapt, era naivă. Se uită la ceas. Acum 
şaptesprezece ani, s-a îndrăgostit. Era un bărbat arătos, 
fermecător, care a răsfăţat-o şi i-a promis lumea. Ea a crescut în 
sărăcie, iar familia ei s-a chinuit cu banii de la o lună la alta. 

— N-ai să vezi milă din partea mea! strigă un bărbat. N-ai 
nicio scuză pentru ce ai făcut! 

Câţiva oameni se întorc spre el şi se uită lung. Alţii îşi duc 
degetele la buze, făcându-i semn să tacă. 

— Ultimul lucru pe care-l vreau de la voi e mila voastră de 
rahat! îi strigă la rândul ei. 

Pentru o clipă, se lasă liniştea, iar Martha se uită pe furiş la 
Eve, care stă cu mâinile ridicate, de parcă ar vrea să o calmeze. 

— Îmi cer scuze, spune ea mai încet. Aş vrea doar să mă 
ascultați. Cu mintea deschisă. (Inspiră.) Presupun că era 
vulnerabilă. Presupun că ar fi trebuit să ştie mai bine. Ştia cine 
era tipul, l-a văzut prin preajmă şi a auzit bârfele. Prietenii au 
încercat să o avertizeze. Când mi-a povestit asta, mi-a spus că e 
proastă. Eu nu cred că era proastă, ci că a fost manipulată. 
Bărbatul era inteligent. Ştia cum să obţină ce voia, îi făcea felul 
victimei şi trecea la următoarea. Cu timpul, şirul distrugerilor pe 
care le-a lăsat în urmă s-a tot mărit. Când mama l-a întâlnit 
prima dată, totul era de-abia la început. In clipa în care i-a spus 
că este gravidă, a plecat şi a lăsat-o să se descurce de una 
singură. Nu am aflat cum îl cheamă. Ea nu mi-a spus niciodată. 

Mi-a zis că este mai bine aşa, iar eu am crezut-o. Probabil că ar 
fi fost... 

Se uită încă o dată la ceas - mai are la dispoziţie nouăzeci de 
secunde. 

— Dar faptele au obiceiul ăsta ciudat de-a ieşi la iveală. După 
ce a murit, după ce a fost omorâtă, după un timp, nu chiar 
imediat, pentru că nu puteam face faţă, i-am căutat printre 
lucruri. Nu am vrut. Era viaţa ei privată, dar am fost nevoită să o 
fac. Şi am găsit nişte scrisori şi le-am luat. Când m-am uitat la 
numele ei de pe plic şi la inima desenată de pe spatele altuia, 
am ştiut că trebuie să fie de la el. Nu am reuşit să înţeleg de ce 
le-a păstrat, ştiam că trebuie să fie de la el, de la tată/ meu, şi... 
şi... am scos hârtiile... şi le-am citit. 

Tremură, îşi freacă braţele pe care şi le încrucişează, apoi se 
freacă la ochi. Clipeşte şi începe să plângă. 

— Printre ele mai era o scrisoare, una care părea oficială, cu 
adresa dactilografiată. Am citit-o şi pe aceea. Era de la un 
avocat. Un contract semnat de ea, în care scria că, dacă nu-l 
contactează, pe tatăl meu adică, şi nu îi dezvăluie identitatea, 
va primi cincizeci de lire sterline în fiecare lună, până când voi 
împlini optsprezece ani. Cincizeci de lire pe lună pentru tăcerea 
ei! Scrisorile scrise de mână erau semnate doar cu inițialele lui 
şi îmi aduc aminte că m-am holbat la ele şi m-am gândit că era 
imposibil să fie persoana pe care o aveam în minte. (Ea inspiră 
adânc şi neregulat; se uită la cele treizeci de secunde indicate 
de cronometru şi înapoi la public.) Insă în scrisoarea avocatului, 
numele lui era scris complet. Tatăl meu... tatăl meu... Se uită la 
cei din public. Era Jackson Paige. 


Moartea este Justiţie 
În studio este linişte. Kristina şi Joshua sunt cu gura căscată şi 
aşteaptă nerăbdători. 
JOSHUA: Aha... ei bine... dragi spectatori... 
KRISTINA: Minciuni şi înşelătorie! Nu se poate să fie adevărat. 


JOSHUA: În acest moment, Kristina, mă întreb de ce ar minţi. 


Martha 

Un freamăt din ce în ce mai intens învăluie mulţimea. 

— De asta l-ai omorât! strigă cineva. 

— Jackson Paige, strigă Martha peste zarvă, vizita cartierul 
High Rises în mod regulat. Munca lui de binefacere era de 
faţadă. Acolo avea amante şi vindea droguri. Nu ne respecta nici 
pe noi, nici locul din care-a plecat, ne-a folosit! 

Zgomotul devine din ce în ce mai puternic. Un gardian vine 
din spatele Marthei şi o apucă, dar ea rămâne pe loc. 

— A lăsat-o însărcinată pe mama şi a plecat. Nu i-a păsat. Pur 
şi simplu, a cunoscut pe altcineva. Era un mincinos şi un escroc. 
Era corupt. E/ a ucis-o pe mama mea, nu băiatul care a fost 
executat, şi a scăpat pentru că are bani! 

— Ea îl ura! strigă cineva. Era geloasă! 

— Îl voia mort! 

— Executaţi-o! 

Gardianul o târâie pe Martha înapoi pe scaunul electric, dar ea 
se luptă şi se desprinde de el, împleticindu-se către geamul de 
sticlă şi holbându-se dincolo de el. 

— Niciodată nu am vrut să moară! strigă ea. Am vrut doar să 
se afle adevărul, pentru mama şi Ollie. Toţi ar trebui să avem 
parte de-un proces corect, nu doar oamenii care au bani să-l 
cumpere! 

Eve, Cicero şi Isaac se ridică în picioare şi aplaudă. 


Moartea este Justiţie 


KRISTINA: Ca să vezi! Ce adunătură ciudată formează 
consilierul, judecătorul şi cel îndo!/iat, nu crezi? Ce se petrece 
acolo? 


JOSHUA: Kristina, cred că lumea ştie mai multe decât noi... 

KRISTINA: Imposibil! 

JOSHUA (scuturând din cap): Situaţia este mai complicată decât 
pare. Încă nu s-a terminat. 


Spectatorii din studio sunt ciudat de tăcuţi şi stau cu gurile 
căscate cât timp urmăresc desfăşurarea evenimentelor. 


Martha 

— Vă rog, zice Martha. Vă spun adevărul! 

— Ţi-a expirat timpul, căţea ce eşti! se aude vocea unei 
femei. 

Martha se uită la public, iar privirea i se opreşte asupra feţei 
lui Isaac, care o urmăreşte cum plânge. Pentru o clipă, ea îşi ţine 
capul plecat, iar umerii i se cutremură când inspiră şi expiră. 

— Vă promit că o să înţelegeţi şi mai multe după ce o să auziţi 
tot, continuă ea uitându-se din nou în sus. O să vă gândiţi la ce 
v-am spus şi-o să vă miraţi. Cândva, cineva mi-a spus că vine o 
vreme în care trebuie să alegi să acţionezi sau să taci pentru 
totdeauna. Am doar şaisprezece ani, dar până şi eu am văzut 
indiferența celor care ar putea să facă ceva şi frustrarea celor 
care nu pot. Acesta e singurul lucru pe care pot să-l fac pentru a 
schimba, poate, lucrurile. Din ziua în care s-a apăsat pe trăgaci 
şi Jackson a căzut, am ştiut că rolul meu este al martirului. 
Altcineva, altcineva mai puternic decât mine trebuie să ducă 
lupta mai departe. 

Gardianul o târâie spre scaun şi o trânteşte în el. 

— Te rog, opreşte-te, spune ea. Lasă-mă să continui, te rog! 

Curelele îi strâng şi mai mult încheieturile mâinilor şi gleznele. 

— Opreşte-te! strigă ea. Te rog! 

O cârpă îi este pusă la gură, iar ochii i se măresc de teroare. 

Se agită, se smuceşte şi se zdruncină, dar nu poate să se 
elibereze. 


Moartea este Justiţie 


KRISTINA: După cum am spus, stimaţi spectatori: minciuni şi 
disperare. 


JOSHUA (încet): Nu uitaţi să vă alăturaţi dezbaterii de pe 
dispozitivele cu acces la internet şi rămâneţi conectaţi ca să 
urmăriţi în direct aceste evenimente şi să ascultați întrebările 
din studio. De fapt, Kristina, lucrurile au cam luat-o razna pe 
internet, nu-i aşa? 

KRISTINA: Într-adevăr! Doamnelor şi domnilor, sunt sigură că 
aveţi nişte convingeri puternice în ceea ce priveşte acest caz 
deosebit de important, dar nu vă lăsaţi influenţaţi de faptul că 
ea este doar o adolescentă. Acestea sunt ultimele cinci 
minute în care puteţi vota, aşa că puteţi începe! Şi nu uitaţi, 

în seara asta, şi dumneavoastră sunteţi călăii! Haideţi să 
adunăm acele numere importante... 


Martha 


„Este ora: 8.50 seara. Mai ai: zece minute până la posibila ta 
execuţie. Statisticile curente sunt: 98,3% pentru, 1,7 % 
împotrivă. Îţi vom mai transmite informaţii peste: cinci minute, 
odată cu numărătoarea finală.” 

Atunci înseamnă că asta este. Pun pariu că toată lumea crede 
că am inventat. Că am încercat să trag de timp. Voi muri şi tot 
ce ştiu ei şi-şi vor aminti despre mine sunt minciuni. 

A spus nişte prostii, cum că ar avea un secret, şi după aceea 
ne-a zis că Jackson era tatăl ei - asta aud acum. Cred că voia să 
se răzbune sau era geloasă. E o cățea cu sânge rece, care a 
apăsat pe un trăgaci şi ne-a ucis eroul 

Doar că nu eu am apăsat pe trăgaci, nu? 

e 

Mi s-a părut că am stat ore întregi pe asfaltul înghețat, bătută 
şi plină de vânătăi. Sunetul pistolului îmi răsună în urechi. Mă 
holbez la cadavrul de lângă mine. Are ochii deschişi şi goi. Şi o 
gaură în cap. Una singură, nu mai multe, cum scria în ziare. 

Nu puteam să nu mă holbez la el. 

Nu am văzut când te-ai prăbuşit lângă mine, ci doar te-am 
simţit, brusc, acolo. 

Eu... el... nu-mi găseam cuvintele. Nu puteam să gândesc, sau 
să înţeleg, sau... 

— Poliţia va ajunge curând aici, mi-ai şoptit tu. 

Ţi-am atins mâna. Mintea a început să mi se limpezească. 

Nu-i aşa că am spus că lucrurile trebuie să se schimbe? 

— Se întâmplă. 

— Martha, ar trebui să pleci. Nu vreau ca poliţiştii să te 
implice în asta, nu vreau să încerce să dea vina pe tine. 

— Lasă-i s-o facă, am spus eu. 

Şi iată momentul. 

— Lasă-i să dea vina pe mine. Ştii, ar putea să funcţioneze, 
asta ar putea să fie soluţia. 

Ştiam că, pentru mine, totul s-a terminat. Nu mai aveam 
niciun viitor. M-am băgat într-o situaţie fără scăpare. 

Nu mi-am dorit decât dreptate şi adevăr, nu moartea lui... dar 
să spun că eu am făcut-o? 

— Isaac, ar putea să meargă. Asta chiar ar putea să schimbe 
lucrurile. Să aibă un impact, să facă bine, nu-i aşa? 

— Ce? 

Am urmărit lumina lunii din ochii tăi şi m-am uitat la cerul sub 
care eram amândoi. 

— Asta-i soluţia. Dacă spun că eu am făcut-o, media va fi 
foarte interesată şi, dacă în ultimele minute le spun că sunt fiica 
lui Jackson, atunci oamenii vor trebui să asculte. Tu poţi să faci 
rost de dovezi. Apoi, în timpul discursului victimei, poţi să le 
arăţi ce-a făcut. Avem tot. Toate lucrurile de la Gus. Scrisoarea 
avocatului de la mama, documentele pe care le-ai fotocopiat. 
Poţi să le arăţi pe toate, pentru că ei vor asculta. Asta am 
aşteptat. Asta am spus. Apoi, lucrurile vor trebui să se schimbe. 
Vor trebui! 

— Nu. Nu te las să-ţi asumi vina. Tu poţi să le arăţi dovezile, 
oricum media va fi dată peste cap! 

Am scuturat din cap. 

— Nu, nu pot. Sunt doar o fată din Rises. O orfană din Rises, o 
nulitate. Nimeni nu-mi va acorda atenţie. Ştii asta. Tu eşti fiul lui 
Jackson Paige! Oamenii te vor asculta. 

— Nu, Martha, n-am să te las să faci asta. Vorbeşti aşa din 
cauza şocului. Nu gândeşti limpede... 

— Gândesc mai limpede decât am făcut-o de multă vreme. 
Ascultă-mă, Isaac! Presa nu va face altceva decât să se distreze, 
ştii asta. Vor râde de mine şi aşa mai departe - lista aia, toţi 
oamenii ăia nevinovaţi - totul va fi în zadar. Dar pe tine te vor 
asculta! Eşti educat! Ai influenţă. Oamenii te p/ac. Te vor 
asculta. Isaac, pot să fiu eu martirul, dar luptătorul trebuie să fii 
tu. 

— Nu. 

— Aşa trebuie să fie. Tu ai banii şi influenţa. Oamenii te vor 
asculta. Poţi s-o faci. Eu, nu. Dar eu pot să fac asta. 

În întuneric şi tăcere încep să se audă sunetele sirenelor. Se 
zăreşte o lumină albastră. 

— Vezi unde te împinge disperarea? În punctul în care îţi 
jertfeşti viaţa pentru un principiu? 

M-ai luat de mână. 

— Dar... Nu vreau să mori! Nu este corect! Nu eşti vinovată! 
Eu ar trebui să mă predau. 

Tremuram, îmi simţeam nervii, dar ştiam că aşa trebuia să 
procedez. 

— Isaac, nu mai are legătură cu noi doi. Este mai important 
decât noi. Gândeşte-te la toţi oamenii de pe lista aceea. La 
familiile care nu au avut niciodată parte de dreptate, la oamenii 
nevinovaţi care au fost executaţi sau închişi, la vinovaţii care nu 
au fost pedepsiţi. Câţi să mai urmeze? 

Sirena se auzea mai tare. Lumina albastră pâlpâia şi mai 
strălucitor. 

— Ştii că am putea schimba situaţia, am şoptit. Trebuie măcar 
să încercăm. 

M-ai luat în braţe. 

— Te iubesc, mi-ai spus. Nu... 

— Lasă-mă, te-am rugat. Pentru mama mea şi pentru mama 
ta. Pentru Ollie şi pentru toată lumea. Te rog, lasă-mă! 

Mi-ai cuprins faţa cu mâinile şi m-ai sărutat şi, când te-ai 
îndepărtat, am văzut lumina albastră licărind în ochii tăi. 

— Promite-mi, am spus. Promite-mi că nu vei spune, promite- 
mi că vei face tot ce-ţi stă în putinţă. 

— Dacă asta este ceea ce vrei, mi-ai răspuns tu, atunci îţi 
promit. Îți promit cu toată fiinţa mea! 

Sirena se auzea tot mai tare, iar farurile albe şi lumina 
albastră dansau prin întuneric. 

— Pleacă! ţi-am strigat. 

e 

Isaac, acum totul depinde de tine. 

Legată în scaun, te văd cum te îndrepţi spre pupitru. 

Mă bucur că te-am cunoscut. 

Am fost împreună doar un an, dar a fost cel mai bun an din 
viaţa mea. 

In lumea asta, nu am putea avea parte niciodată de mai mult. 

Îţi aminteşti de prima noastră plimbare în pădure? Îţi 
aminteşti că ne-am uitat la cerul întunecat, presărat cu stele? Iţi 
aminteşti că am stat împreună în leagăn? Îţi aminteşti că am 
făcut dragoste în apartamentul meu? 

„Vom împărţi cerul”, mi-ai spus tu. Pentru totdeauna. 

Îmi va fi dor de tine. 

Te voi iubi mereu. 


VP - 223 


„Este ora: 8.55 seara şi liniile sunt acum închise. Statisticile 
finale sunt: 98,6% pentru, 1,4% împotrivă. Execuţia ta va începe 
în: cinci minute”. 

Atunci, acesta e momentul. 


Isaac 


— Doamnelor şi domnilor, sunt extrem de conştient că nu 
avem mult timp la dispoziţie şi vă implor să-mi permiteţi să 
vorbesc fără să fiu întrerupt, pentru că mi-aş dori ca şi acuzata 
să audă ceea ce am de zis. După cum ştiţi, numele meu este 
Isaac Paige. Sunt fiul adoptiv al lui Jackson şi Patty Paige. Sunt 
sigur că toţi ştiţi că Jackson m-a sa/vat din High Rises, dar sunt 
sigur că nu toţi ştiţi că avea şi o relaţie cu mama mea. Mă 
grăbesc să adaug că nu este tatăl meu. 

Isaac face o pauză, se uită în jur şi inspiră. 

— Mama mea nu a sărit de la balconul apartamentului ei, el a 
împins-o. Da, Jackson Paige este, a fost un criminal! Nu, asta nu 
pot s-o dovedesc! 

Oamenii din studio, cei din zona de vizionare şi mulțimile de 
afară care urmăresc transmisiunea în direct tac. 

— În noaptea în care Beth Honeydew, mama Marthei, a fost 
omorâtă, Jackson a venit acasă beat. Eu eram în pat. Cearta lui 
cu Patty m-a trezit. Mă credeţi sau nu, se certau des. Ea câştiga 
mereu. Când m-am uitat afară, am văzut că partea din faţă a 
maşinii era atât de avariată, încât am crezut că nu o va mai 
putea folosi. Era pătată de sânge. Am făcut o fotografie. 

Din dosar, scoate o fotografie format A4 şi o ridică spre 
public. 

— Şi i-am mai fotografiat şi pe bărbaţii care au venit să repare 
maşina - ridică şi acea poză - şi am asta. 

O înregistrare cu fâşâituri se aude din difuzoare. 

„Curăţ-o! Şi repede! Căţea proastă... Nu, Honeydew, femeia... 
Nu ştiu, rezolv-o. Cum o faci de obicei? Ei bine, nu ştiu, găseşte 
o maşină şi loveşte-o un pic... Află cui îi aparţine şi ia legătura 
cu avocatul... Se pricepe la voturi”. 

Vocea nu se mai aude. 

Isaac vorbeşte din nou. 

— Vocea este inconfundabilă. Şi asta. 

Pe ecran, transmisiunea în direct este înlocuită cu o 
înregistrare video neclară, în alb şi negru. Data şi ora sunt 
afişate în partea de jos în vreme ce, în mijloc, camera se 
concentrează asupra drumului de lângă pasajul subteran. O 
maşină - plăcuţa cu numărul de înmatriculare se vede bine - 
aşteaptă la mică distanţă. O femeie apare din stânga, ţinând o 
sacoşă cu cumpărături. In clipa în care păşeşte pe stradă, se 
aud turaţiile motorului maşinii. Femeia se întoarce când ajunge 
în mijlocul străzii, dar este prea târziu. Vehiculul intră în ea şi o 
aruncă în aer şi peste capotă. 

La câţiva metri, maşina se opreşte cu un scârţâit şi un bărbat 
coboară, iar imaginile îl au în prim-plan; Jackson Paige se vede 
clar. Cei din public îşi ţin respiraţia când îl văd cum se îndreaptă 
spre cadavru, se apleacă şi apoi se întoarce înapoi la maşină. 

— Se pare că, în noaptea în care mama Marthei a fost 
omorâtă, camerele de supraveghere funcționau, spune Isaac. 
Băiatul vecinei, Oliver Barkova, a fost executat aici, în celula din 
spatele meu, pentru că a lovit-o cu maşina pe Beth Honeydew şi 
a fugit de la locul faptei. Mereu a spus că era nevinovat. 

El se uită la cei din public. 

— Ştiam că Jackson era vinovat şi că nu era prima dată când 
omora pe cineva. De ce a făcut-o? Pot să speculez că incidentul 
cu mama mea a fost rezultatul unei discuţii care a mers prost 
sau că a lovit-o pe mama Marthei şi a fugit de la locul faptei 
pentru că ea voia să atace contractul semnat şi să-l dea în 
vileag. Sau aş putea să presupun că a fost doar un psihopat care 
căuta metode prin care să-şi exercite puterea. Mi-aş dori să fie 
aici ca să dea socoteală. Dar ce ar rezolva asta? El avea un 
sistem, oameni pe care-i influenţa. Se ştiu ei care sunt, şi ar 
trebui să le fie ruşine. Oameni nevinovaţi au fost condamnaţi la 
moarte din cauza lor. Sistemul judiciar din ţara asta nu 
funcţionează. E greşit şi corupt. Ca să condamni pe cineva 
pentru crimă sau delicte, ai nevoie de dovezi. Ai nevoie de 
martori. Condamnarea nu ar trebui să se facă pe baza unor 
voturi pe care doar unii îşi permit să le cumpere. Avem nevoie 
de schimbare! Ştiam asta, dar nu am făcut nimic. Vina pe care 
am simţit-o faţă de Beth Honeydew m-a făcut să revin de 
nenumărate ori în High Rises. În fiecare seară, mă trezeam în 
apropierea locului în care a fost ucisă. Într-una dintre serile în 
care am stat de veghe, am întâlnit pe cineva. Mi-a spus că am 

salvat-o, că i-am dat un motiv să se trezească dimineaţa, dar, în 
realitate, ea m-a salvat pe mine. Mi-a dat speranţă într-o 
societate pe care o credeam osândită. Am început o relaţie, dar, 
având în vedere cine sunt şi de unde era ea, a trebuit să o 
păstrăm secretă, cel puţin faţă de cei din lumea mea. Dar, după 
cum se spune, toate lucrurile bune trebuie să ajungă la un 
sfârşit. Când Jackson a aflat, mi-a pus un pistol la cap şi mi-a 
spus să nu mă aliez cu scursurile. 

Oftează din greu, se întoarce şi se uită la Martha şi la 
cronometru. Mai are la dispoziţie două minute şi jumătate. 

— Dar o iubeam, şi încă o iubesc. Nu am putut să renunţ la 
ea, chiar dacă el m-a ameninţat că mă omoară. Ea era... este 
totul pentru mine. Cu toate acestea, Jackson s-a ţinut de cuvânt. 
M-a urmărit şi m-a găsit cu ea. Cu Martha. 


Moartea este Justiţie 


JOSHUA: O, vai! O, Dumnezeule! Wu mă aşteptam la asta. 
Kristina, este o poveste de dragoste, ei sunt Romeo şi Julieta. 
Din lumi diferite. Din familii diferite. Este... frumos. Este... 
tragic. 


KRISTINA: Îi implor pe privitori să nu ţină cont de asta. Sunt 
sigură că nu poate fi adevărat. 

JOSHUA: Dar... 

KRISTINA (dând din cap): E destul de ridicol. Să gândim logic! De 
ce ar avea o relaţie cu o fată ca ea cineva cu statutul lui? 
Gândiţi-vă la cât de multe fete frumoase i s-ar oferi pe tavă 
fiului lui Jackson Paige. 

JOSHUA (încruntându-se): Kristina, este vorba despre dragoste, 
nu despre logică! 

El aruncă o privire spre transmisiunea în direct şi apoi se uită 
din nou la ea. 


JOSHUA: Oricum ar fi, haideţi să auzim mai multe. 


Isaac 


Isaac gesticulează spre Martha. Cei din public sunt uimiţi. 

— A avut loc o ceartă şi s-au auzit multe ţipete. Nu am crezut 
niciodată că o persoană ar putea să fie atât de absorbită de sine 
sau de îngustă la minte. L-am mai văzut cum a scăpat de a fi 
acuzat de crimă de două ori, l-am văzut distrugând vieţile 
oamenilor pentru câştigurile proprii. Dar, cel mai important, l-am 
văzut pervertind cursul justiţiei. Acum, este o expresie... „Aici, 
justiţia se face dând un telefon”. E uşor, nu-i aşa? Nu şi dacă nu 
vă permiteţi. Uşor de modificat şi de reparat. Nu este un sistem 
corect. „Am s-o omor”, mi-a spus el prima dată când a aflat 
despre relaţia noastră. Şi, după câteva luni, când mi-a dat din 
nou un ultimatum, pentru că am refuzat să ne despărţim, mi-a 
dovedit că vorbea serios. 

Pe ecran apare o altă înregistrare. Spectatorii urmăresc în 
tăcere cum Jackson îndreaptă o armă spre Martha, icnesc atunci 
când o bate, îşi ţin respiraţia când Isaac ia pistolul şi îşi duc 
mâinile la gură în clipa în care cureaua alunecă peste capul 
Marthei. 

— Când Martha l-a trântit la pământ şi eu am ţintit spre el, nu 
am făcut-o din mânie, ci pentru a o salva pe persoana pe care o 
iubeam şi pentru că maşinăria în care s-a transformat Jackson 
trebuia oprită. 

Inspiră adânc şi stă drept. 

Lumini albe apar pe ecran când Isaac apasă pe trăgaci şi 
Jackson cade la pământ. Publicul tace. 

— Eu l-am ucis pe Jackson Paige, nu Martha Honeydew, spune 
el. 

Ecranul afişează altă imagine. Apare fotografia din ziar a 
Marthei de la locul faptei. Se concentrează asupra umbrelor şi o 
formă neclară poate fi zărită. Se concentrează din nou, imaginea 
se măreşte, acum clară şi luminoasă, arătându-l pe Isaac cum 
fuge. 

— Toţi aţi putut să o vedeţi, dar aţi ales să nu vă uitaţi. 
Martha nu vrea ca eu să fac asta, dar ştiţi de ce îşi asumă vina? 

El îşi ridică mâinile disperat. 

— Pentru că e de părere că, spre deosebire de ea, poziţia în 
care mă aflu îmi permite să schimb sistemul. Crede că nimeni 
nu o va asculta pentru că e doar o fată din Rises. Eu cred că se 
înşală. Şi cred că destui oameni au murit din cauza unor lucruri 
pe care nu le-au făcut. 

În clipa în care părăseşte pupitrul, ecranul de sticlă care 
separă celula de public alunecă într-o parte. Privitorii icnesc, iar 
Martha se holbează la el. 

Afişajul indică faptul că au mai rămas aproape două minute. 

— Vezi? îi şopteşte Cicero lui Eve. Ţi-am spus că Max al tău se 
pricepe la tehnologie. 


Moartea este Justiţie 


JOSHUA: Cum mişcă sticla? Nu ar mai trebui să se mişte. 
Kristina se holbează la ecran. 


JOSHUA: Sunt uluit! Aşa ceva nu s-a mai întâmplat. Ce se va 
întâmpla? S-a votat că este vinovată, dar acum... Trebuie să- 
şi schimbe pledoaria? Stimaţi privitori, pur şi simplu nu ştiu. 


Publicul tace. 
JOSHUA (încet): Este nevinovată... 


Martha 


Isaac sare în celulă, se grăbeşte spre Martha şi-i scoate cârpa 
din gură. 

— Trebuie să te scoatem repede de aici, spune el şi trage de 
cătuşele din jurul încheieturilor ei, dar acestea nu se mişcă. 

În spatele lui, Eve şi Cicero se ridică şi aleargă în celulă. 

— Scoate-o de aici! strigă Eve. 

Privitorii şocaţi stau ca pe ghimpi când agenţii de securitate şi 
paznicii închisorii dau năvală în celulă şi se îndreaptă spre 
Martha. 

Afişajul indică un minut. 

— Nu pot să le desfac, îi spune Isaac lui Eve şi trage iar de 
încuietori. 

— Curentul, zice Eve, putem să întrerupem curentul? Cicero, 
ajută-mă să încerc să-i eliberez picioarele! 

Cincizeci şi două de secunde. 

Isaac caută prin celulă. 

— Nu-i niciun cablu! strigă el. Nu găsesc cablul! 

Eve şi Cicero trag şi smucesc încuietorile din metal din jurul 
gleznelor Marthei. 

— Nu se clintesc. Nu pot să i le scot! spune Cicero. 

— Martha, îmi pare rău, şopteşte Eve. Îmi... 

— Este în regulă, îi răspunde ea. Este în regulă. 

Isaac se uită la cei din public şi apoi în sus, spre cameră. 

— Cum puteţi să faceţi asta? strigă el. Cum puteţi să o ucideţi 
acum? Este nevinovată, pentru numele lui Dumnezeu! Scoateţi- 
o de aici! 

Se întoarce spre Martha, care este pe scaun, plângând când 
se agaţă de mâinile ei. 

— Spune-le adevărul! Să fie înregistrat! Lasă-i pe oameni să 
vadă ce au devenit! 

— Nu! strigă ea. Nu, ştii ce se va întâmpla dacă fac asta. Dacă 
nu pot să mă ucidă, te vor lua pe tine şi te vor ucide. Nu pot să 
încerc să schimb nimic. Ti-am spus, nu sunt destul de puternică. 
Nu sunt deşteaptă, nu... 

— Eşti! şopteşte el. Pentru numele lui Dumnezeu, spune-le că 
eşti nevinovată! îi cere el. Spune-le că am făcut-o eu. Trebuie să 
o audă de la tine! Trebuie să-ţi schimbi pledoaria! 

Ea îl fixează cu privirea. 

Patruzeci de secunde. 


Moartea este Justiţie 


KRISTINA: Dar... avem nevoie de o execuţie... privitorii, votantii 
nu pot fi lipsiţi de ceea ce-şi doresc. De lucrul pentru care au 
plătit. 


JOSHUA: Dar este nevinovată. Sunt pe cale să execute o fată 
nevinovată de şaisprezece ani. Şi cum rămâne cu Isaac, care 
a spus că este vinovat? 

KRISTINA: Eu spun să-i execute pe amândoi. 


Joshua o ţintuieşte cu privirea. 


Isaac 


Afişajul indică treizeci şi cinci de secunde. 

— Spune-le adevărul! o imploră Isaac. Trebuie să-l audă de la 
tine. Trebuie să fie înregistrat. Te rog, Martha, fă asta pentru 
mine! Ai încredere în mine! Spune-le adevărul! 

— Dar... 

— Eşti destul de puternică. Eşti cea mai puternică persoană 
pe care o cunosc! Uită-te la tine, la cât de mult munceşti ca să 
te întreţii, la cum te descurci cu părinţii tăi, la fericirea pe care 
mi-o aduci mie şi doamnei B., la prietenia pe care le-o oferi 
oamenilor ca Ollie şi Gus. Eşti puternică. Eşti un om bun. Spune- 
le adevărul! Dacă te vor omori, vei ajunge în mormânt ştiind că 
toată lumea a aflat că eşti nevinovată - pentru că eşti! 

Martha se uită la marea de feţe care aşteaptă, apoi la 
gardienii care blochează celula în faţa oamenilor care încearcă 
să intre, la Eve care plânge în timp ce trage în van de încuietori 
şi la Cicero care încearcă să distrugă dispozitivul, la 
numărătoarea inversă a cronometrului... douăzeci şi şase... 
douăzeci şi cinci... douăzeci şi patru... şi, în cele din urmă, la 
Isaac. 

Are atât de puţin timp şi atât de puţine opţiuni. 

— Eu... Nu eu am făcut-o, şopteşte ea. Nu l-am împuşcat pe 
Jackson Paige. 

Ea şi Isaac se privesc reciproc. 

— Continuă! o roagă el. Spune-le cine a făcut-o! 

Lacrimile îi curg pe obraz şi, uşor, scutură din cap, într-o 
parte. 

— Isaac, şopteşte ea. Isaac l-a ucis. Dar a făcut-o pentru 
mine. 

Douăzeci şi cinci de secunde. 

— V-am spus eu, nu-i aşa? strigă el. Acum, eliberaţi-o! 

Trage şi scutură încuietorile, dar nu se întâmplă nimic. 

— ELIBERAŢI-O! 

Începe să plângă şi, cuprinzându-i faţa Marthei cu mâinile, se 
uită lung în ochii ei. 

— Îmi pare atât de rău, spune el. Nu ar fi trebuit să fiu de 
acord cu asta. Nu pot... 

Douăzeci de secunde. 

Se învârte din nou. 

— OPRIȚI EXECUȚIA! strigă cu toată puterea. 

— Isaac, trebuie să te mişti, trage Eve de el. 

— Haide, îi spune Cicero. 

Cincisprezece secunde. 

— Cineva trebuie să plătească! strigă un bărbat din public. 

— Am plătit bani buni ca să văd o execuţie! adaugă un altul. 

Un gardian o înşfacă pe Eve şi o târâie afară din celulă. 

— Isaac, nu poţi să faci nimic! Trebuie să te mişti! Curentul... 
dacă o atingi... îi strigă ea din partea cealaltă a celulei. 

Un alt gardian îl împinge pe Cicero. 

Treisprezece secunde. 

— Sunteţi nişte monştri! strigă Isaac, iar aerul vibrează din 
cauza forţei vocii sale. 

Coroana începe să coboare spre capul Marthei. Isaac trage de 
ea şi încearcă să o smulgă, dar este prea solidă. 

Un gardian îl apucă, dar el se roteşte şi-i dă un pumn în faţă. 

— De ce faceţi asta? urlă el. Este nevinovată! Eu am făcut-o, 
v-am spus. Ea v-a spus! Eu sunt vinovat, nu Martha! 

— Isaac, ascultă, spune Martha. 

Nouă secunde. 

El se întoarce spre ea şi amândoi plâng. 

— Dă-mi drumul, îi şopteşte ea. 

— Nu... 

Şapte secunde. 

— Am făcut ce-am vrut! Va ajunge în ziare. Oamenii vor şti. 
Acum, trebuie să îmi dai drumul. 

Şase secunde. 

El scutură din nou din cap. 

Cinci secunde. 

— Trebuie! Nu are sens să lupţi acum pentru mine, dar poţi să 
lupti împotriva sistemului în viitor, aşa cum am plănuit. 

Patru secunde. 

— Dar... 

Trei secunde. 

— Dă-mi drumul şi luptă pentru un viitor mai bun. Promite-mi, 
spune ea. 

Două secunde. 

Lui îi curg lacrimi pe obraji. 

— Dă-mi drumul, îi spune Martha. Şi promite-mi că vei lupta. 

O secundă. 

— Îţi promit, şopteşte el şi-i dă drumul mâinii. 

URMARE 


Martha 


Se aude o bubuitură. Luminile se sting. 

Nu simt nicio durere. 

Am murit atât de repede? 

Nu am simţit nimic. Nu văd nimic. Totul este în întuneric. 

Pur şi simplu, stau şi nu ştiu sigur ce se întâmplă. Se pare că 
oamenii se mişcă în jurul meu. Aud voci care murmură şi paşi 
târşâiţi. Clipesc, mă uit în jur, dar nimic nu se schimbă. 

Asta este tot? Am murit? 

Asta-i viaţa de după moarte la care mă gândeam? 

Încerc să-mi mişc mâinile, aşteptându-mă să fie încă 
înţepenite, dar le scot cu uşurinţă din încuietori. Şi gleznele la 
fel. 

Poate sunt o fantomă. 

Ridic o mână şi-mi ating faţa. 

Cred că respir. Cred... cred... că pieptul mi se mişcă-n sus şi-n 
jos. 

Deschid gura. 

— Isaac? întreb cu o voce răguşită. 

Am gura uscată, dar o simt. Dacă o simt, asta înseamnă că... 

Sau îmi imaginez? 

Îmi întind braţele, mă ridic uşor în picioare şi înaintez. 
Picioarele-mi sunt încă încătuşate. 

— Isaac? spun din nou şi îmi aud vocea. 

— Martha? Nişte mâini se întind şi simt că el mă ia în braţe. 
Martha, Martha, o, Dumnezeule, Martha, trăieşti. Mă strânge, iar 
eu mă ţin de el. Îşi lipeşte chipul de al meu şi îi simt lacrimile. 
Trupurile noastre tremură, iar eu îl pipăi, ca să mă asigur că 
este chiar el. 

— Te iubesc, îi spun. Te iubesc, te iubesc şi îmi pare rău. 

— Trăieşti! repetă el. 

Zâmbesc pentru că da, aşa este. Chiar trăiesc. 

Ne prăbuşim amândoi pe podea, ţinându-ne unul de celălalt în 
întuneric. 

— Cum s-a întâmplat asta? Cum ai oprit dispozitivul? întreb 
eu. 

— Cred că a fost Max, îmi răspunde el şi-mi şterge lacrimile. 

— Max? 

— Fiul lui Eve... Nu contează... ai scăpat... eşti în siguranţă... 

— Ce-o să se întâmple acum? Să fugim? Ar trebui să fugim, să 
ieşim de aici. Să găsim un loc sigur. Haide, să mergem. Repede. 

Lumina unei lanterne pâlpâie. Feţele mă înconjoară ca nişte 
fantome. 

— Nu cred că putem, spune el. 

— Aprindeţi luminile de urgenţă! bubuie o voce. 

Undeva, o uşă se întredeschide. Se aud mai mulţi paşi şi 
trupuri care se mişcă. 

— Putem să încercăm, şoptesc eu. Haide! 

Mă ridic, dar, brusc, degetele lui îmi dau drumul, iar mâinile i 
se îndepărtează de mine. 

Voci neclare strigă, iar sunetul bocancilor se aude mai tare şi 
mai aproape. 

— Isaac? spun eu şi mă întind spre el. Isaac? repet, dar acum 
nu-l mai găsesc. 

Mă las în patru labe şi îl caut prin jur. 

— Isaac! strig eu. 

Nişte picioare mă calcă pe degete, iar trupuri se izbesc în 
mine. 

Nu-l găsesc. 

— Isaac, te rog, unde eşti? strig încă o dată. 

Lumini verzi pâlpâie. Îmi înalţ capul şi încerc să văd printre 
umbrele ciudate şi pe jumătate luminate pe care le face. Parcă 
sunt într-un vis - nu, mai degrabă într-un coşmar. Sau poate că 
am murit, iar asta e vreo iluzie a iadului. 

Acum, lumina verde pâlpâie. Apare, dispare, apare, dispare, 
apare şi dispare repede, ca un fel de efect special dintr-un film 
sau ca o chestie psihologică, menită să te dezorienteze sau să 
te facă să vomiţi. 

Dar, prin tot ce se întâmplă, îl văd. 

Dă din picioare în timp ce este tras înapoi şi se luptă cu 
braţele care-l ţin, iar gura-i este schimonosită de durere sau 
frustrare. 

Îl trag spre uşa celulei! 

Mă ridic şi fug spre ei. 

— Isaac! strig eu. 

Intr-una dintre secundele în care lumina verde pâlpâie, ne 
vedem, dar eu mă împiedic şi alunec şi nu-l mai văd. Mă ridic în 
picioare şi alerg spre el, privind printre pâlpâieli cum îi loveşte 
pe gardieni. Însă vine un alt gardian, acum sunt trei, şi toţi 
încearcă să-l copleşească. O mână îi acoperă gura, un braţ i se 
înfăşoară în jurul gâtului, iar picioarele îi sunt ridicate de pe 
podea, în vreme ce alţi şi alţi gardieni se alătură. 

— Nu! strig eu. 

Dar, în spatele lui, uşa celulei se deschide. Lumina albă 
năvăleşte, iar eu ridic o mână în faţa ochilor, pentru că aproape 
mă orbeşte. 

Pentru o secundă, mă uit printre degete şi văd cum silueta lui 
întunecată dispare în lumina celulelor de dincolo. Sunt mai mulţi 
gardieni decât îmi dau eu seama; e în inferioritate numerică. 

Alerg spre uşă. 

Poate reuşesc să bag un picior înăuntru, poate că reuşesc să-i 
fac să se oprească, să se răzgândească, să-i dea drumul. Dar se 
închide înainte să ajung acolo. E solidă. Neagră. De neclintit. 
Speranţa luminii albe dispare. 

La mai puţin de jumătate de metru de el, dar la fel de bine aş 
putea să fiu într-o altă lume. 

Fără ruşine, sfială sau grija că nu artrebui să o fac, plâng în 
hohote şi nu-mi pasă nici cât negru sub unghie cine mă vede 
sau comentează. Vreau să dărâm uşa şi să-i bat măr pe gardieni 
pentru că l-au luat. Vreau să ţip la ticăloşii care au luat decizii în 
privinţa sistemului. Să-i fac să simtă durerea pierderii, 
disperarea de a privi cum moare cineva despre care ştii că e 
nevinovat. Vreau să simtă tot ce am simţit eu şi tot prin ce-am 
trecut - mâhnirea, ura, neliniştea, singurătatea, confuzia, teama 
şi disperarea asta interminabilă şi nenorocită. 

Strig la uşă. 

Bat cu palmele. 

Strig şi urlu. 

O lovesc cu picioarele. 

Dau cu pumnii, smucesc mânerul şi încerc să-l scot. 

— Aduceţi-mi-l înapoi! strig eu. Aduceţi-l înapoi! 

Fac totul ca să trec de uşa aia, până când mă prăbuşesc la 
podea, epuizată. 

„Vacă inutilă, îmi spun în sinea mea. Vacă egoistă şi inutilă”. 

— Este o greşeală! încerc să strig, dar gura şi gâtul îmi sunt 
uscate. 

Dar este vinovat, nu? El a spus asta şi am spus-o şi eu. Îl vor 
pregăti pentru Celula 1, aşa cum procedează cu toţi prizonierii 
şi, peste o săptămână, va sta în scaunul acela şi va aştepta 
numărătoarea şi curentul electric. Cine-l va vota „nevinovat”, 
dacă „circumstanţele atenuante” nu sunt permise, când nu 
există o cale de mijloc? 

Cum va lupta? 

„Tu trebuie să lupti, îmi spune o voce din capul meu. Cu tot ce 
ai şi în toate felurile posibile. Acum, el e închis în locul tău. 
Trebuie să lupţi!” 

O mână mă atinge pe umăr. Mă întorc şi o văd pe Eve 
ghemuită lângă mine. Dau din cap în direcţia ei. Judecătorul 
Cicero este cu ea - le spune paznicilor să mă lase în pace. 

Lumina verde încetează să mai pâlpâie, înlocuită din nou de 
cea albă, aşa cum era înainte. 

In spatele nostru, ecranul se aprinde iar şi ochiul 
supradimensionat ne clipeşte de sus, înainte să dispară. 


Moartea este Justiţie 


Privitorii din studio tac. Kristina şi Joshua se uită la ecran cu 
gurile căscate. Faţa Kristinei e ca de piatră, ochii îi sunt reci, iar 
trupul ţeapăn. Joshua inspiră uşor, scoate un şerveţel din 
buzunar şi se şterge la ochi. 


SPECTATORUL 1: Ne vrem banii înapoi! Ar fi trebuit să fie 
electrocutată! 


Se aud aplauze. 
SPECTATORUL 2: A fost găsită vinovată! 


SPECTATORUL 3: Cui îi pasă dacă a spus că e nevinovată? Eu 
spun că e prea târziu. 

SPECTATORUL 4: Eu spun să-i executăm pe amândoi, pentru că 
au minţit! 


Joshua ridică o mână, iar pe cealaltă şi-o duce la ureche. Dă 
precaut din cap. 

JOSHUA (încet): Doamnelor şi domnilor, cred că nu există nicio 
îndoială că, în seara aceasta, am fost martorii unui lucru 
destul de remarcabil, pe care nici eu nu cred că pot să-l 
rezum. Emoţiile ating cote înalte. Sunt multe chestiuni de 
dezbătut şi de discutat, pe care nu trebuie să le pierdem din 
vedere. Acuzaţii de corupţie la cele mai înalte niveluri, 
insinuări cu privire la un sistem juridic inadecvat, cereri 
pentru schimbări din interior, acuzaţii de crimă. 
Cvasiexecutarea unei adolescente care, în mod clar, este 
nevinovată. O adevărată telenovelă. Cât dramatism v-aţi mai 
putea dori? Ei bine... 


El îşi atinge din nou urechea. 
KRISTINA (întrerupându-l): Într-adevăr, a fost o... 


JOSHUA: Kristina, îmi permiţi să continui? Da, nu se ştie ce s-a 
întâmplat cu sursa de alimentare din celulă şi cu scaunul 
electric, dar, cu siguranţă, se va desfăşura o anchetă 
completă. Cu toate acestea, ca să ne îndreptăm atenţia spre 
ce se întâmplă în acest moment, îi rog pe spectatori să mă 
urmeze. 


El se ridică şi traversează studioul spre ecranul de pe partea 
dreaptă. Imaginea se înceţoşează, pâlpâie şi apare imaginea 
unei camere - cu un pat, o chiuvetă şi un vas de toaletă. Sus, pe 
perete, este o fereastră. Totul este alb şi monoton. Tânărul din 
cameră poartă o salopetă albă şi are lanţuri la glezne şi la 
încheieturile mâinilor. Stă pe scaun cât cineva îi rade părul. Se 
opreşte şi se uită la cameră. Este Isaac. 


JOSHUA: Da, doamnelor şi domnilor, ca urmare a dezvăluirii 
faptului că el l-a împuşcat pe Jackson Paige, Isaac Paige este 
acum în Celula 1 din culoarul morţii. Desigur, îi puteţi urmări 
călătoria aici, cu noutăţi zilnice. Dar, între timp... 


Imaginea de pe ecran se schimbă. Martha e în Celula 7, 
alături de Eve şi Cicero. Scaunul, un memento al apropierii ei de 
moarte, se zăreşte în spatele lor. 


JOSHUA: Simt că suntem martorii unui început. Această tânără, 
care a luptat împotriva sărăciei, a statutului ei de orfan, a 
singurătăţii, a lipsei şi a nedreptăţii, care a fost expusă 
atenţiei publicului în lupta personală pentru dreptate, poate fi 

eroul de care nu ne-am dat seama că ne lipseşte. Un erou 
care să ne ghideze printre greutăţi şi spre o societate mai 
bună. Sunt sigur că mass-media o va urmări îndeaproape, iar 
eu aştept asta cu nerăbdare. Pot să spun sincer că sunt 
mândru că această emisiune v-a supus-o atenţiei. 


Spectatorii aplaudă. Kristina tace. 
Martha 


Toţi pleacă. 

Isaac a dispărut. 

Sunt în viaţă. 

Sunt bucuroasă? Nu ştiu. Totul mi se pare dificil şi nu văd cum 
aş putea fi persoana potrivită pentru lupta asta. 

Nu am niciun ban. Acum, nu am unde să locuiesc. Sunt 
minoră, orfană şi nu am niciun tutore legal - or să mă trimită la 
vreun orfelinat. Ce viitor e ăsta? 

Scutur din cap. Este imposibil. Ar fi trebuit să mor acolo. Isaac 
ar trebui să fie aici, nu eu. Eu nu ştiu ce să fac. 

„Ascultă-te, îmi spune vocea din mintea mea. Nu eşti slabă. 
Tu nu te dai bătută. Nu ai făcut-o niciodată, aşa că de ce s-o faci 
acum? Ştii ce să faci! Să lupti, să lupţi şi să lupţi, îmi spun eu. 
Le-ai arătat oamenilor ce a făcut Jackson. Ştiu că el a omorât-o 
pe mama ta şi pe a lui Isaac. Tu ai reuşit asta - tu şi Isaac. E 
datoria ta faţă de tine să continui. Şi lui îi eşti datoare. Poţi să o 
faci”. 


Afară 


Martha o ia pe Eve de mână şi împreună traversează etajul şi 
ies din clădire, însoţite de Cicero. 

Este întuneric, dar felinarele stradale formează zone 
luminoase, iar lumina pătrunde din ferestre; la mică distanţă se 
văd bliţurile camerelor de televiziune şi ale telefoanelor 
oamenilor care, împreună, par a fi un bâlci în noapte. Ambiguu 
şi derutant. 

Merg pe alee şi se opresc. 

— Aşa arată copacul din partea asta, şopteşte Martha. Nu 
credeam să-l văd vreodată. Pentru o clipă, se uită lung la el. E 
mai mare decât credeam. 

O vrabie este în copac. Ei trec mai departe. 

La poartă aşteaptă o mulţime de oameni, câţiva jurnalişti cu 
camere şi microfoane şi nişte manifestanți care par că au 
renunţat la pancarte, dar cei care cer un sistem mai bun şi mai 
corect le ridică mai sus pe ale lor. Gus a plecat, iar acum nu se 
vede pe nicăieri. 

Cicero se opreşte în faţa mulţimii. 

— Ce face? o întreabă Martha pe Eve. 

— Nu ştiu. 

— V-aş ruga să fiţi un pic atenţi, spune el. 

Mulțimea se întoarce spre el. 

— Sunt camerele pornite? Şi microfoanele? 

Oamenii dau aprobator din cap. 

— Sunt sigur că toţi ştiţi ce tocmai s-a întâmplat înăuntru şi că 
înţelegeţi rugămintea mea de a-i acorda intimitate Marthei în 
zilele care urmează. Totuşi, trebuie să fac ceva, chiar în acest 
moment. 

Face o pauză şi se uită la un plic pe care-l ţine în mâini. 

— Cu puţin timp înainte... de evenimentele din această seară, 
Isaac Paige mi-a dat asta. Mi-a spus că, dacă nu va putea vorbi 
după proceduri, eu trebuie să o fac în locul lui. Nu ştiu ce scrie, 
dar... 

Rupe plicul şi scoate o foaie de hârtie. Pentru o secundă, 
citeşte în diagonală, apoi inspiră adânc şi se uită la mulţime. 

— Vă voi citi. Acestea sunt cuvintele lui Isaac. 

„Chiar dacă eram conştient de ceea ce se întâmplă în 
societate şi în sistemul nostru judiciar, a fost nevoie să o 
întâlnesc pe Martha pentru a-i înţelege, cu adevărat, impactul. l- 
am văzut frustrarea tăcută în faţa pierderii pe care ea şi alţii au 
trăit-o din cauza cruzimii tatălui meu adoptiv şi a puterii pe care 
o avea asupra altora şi mi-am dat seama că trebuie făcut ceva. 
Nu am plănuit niciodată să-l omor sau să o las pe Martha să-şi 
asume vina. Împreună, am avut o idee - să facem dreptate 
pentru mama ei, pentru mine şi pentru Oliver Barkova. Am 
sperat că asta va declanşa o schimbare. Însă ideea unei dreptăţi 
adevărate se baza pe pervertirea cursului justiţiei - Martha 
trebuia să-şi asume vina pentru acţiunile mele. M-am gândit că 

este o ipocrizie. Însă am făcut o promisiune - în grabă, pentru că 
nu am avut timp să discutăm dar tot rămâne o promisiune, iar 
eu nu am de gând să o încalc”. 

Cicero se întoarce spre Martha şi continuă să citească. 

„Martha, dacă nu am şansa să-ţi vorbesc, trebuie să afli 
câteva lucruri. În primul rând, te-ai înşelat. Ştiu că nu-ți va 
plăcea să auzi asta, dar aşa este. Te îndoieşti de tine şi de 
capacităţile tale, dar atât de mulţi nu o fac. Asimilează puterea 
de la cei din jurul tău, acceptă ajutorul când este nevoie şi nu 
renunţa la principiile tale. Singurele lucruri care te împiedică 
sunt propria persoană, ocazia şi, din nefericire, banii. Abia îţi 
permiţi să mănânci, ca să nu mai spun să înveţi, să duci o luptă 
pentru schimbare. Din acest motiv, am trecut pe numele tău tot 
ce am. Nu sunt multe pentru un băiat de şaisprezece ani, nu de 
obicei, dar, de vreme ce tatăl meu, spre surprinderea mea, ne-a 
lăsat totul mie şi lui Patty, chiar şi o mică alocaţie pe viaţă, cred 
că îţi vor fi suficiente”. 

Cicero face o pauză ca să-şi dreagă gâtul. 

„in al doilea rând, ai în plic un obiect care a fost al mamei 
mele naturale - un inel puzzle. Mă jucam cu el când eram copil. 
La început este greu, dar insistă şi vei reuşi, îmi spunea ea. 

Sper să alegi să-l porţi şi să-ţi aduci aminte de mine, oriunde 
m-aş afla acum, şi sper să te inspire să continui să încerci. 

Ai adus lumină în viaţa mea, Martha Honeydew. Acum este 
timpul să aduci lumina şi în vieţile altor oameni. 

Te iubesc şi te voi iubi mereu, Isaac”. 

Cicero caută în plic şi scoate inelul, cinci piese legate între 
ele, dar care s-au desfăcut. 

l-I înmânează Marthei. 

— Îl voi purta, şopteşte ea. Mereu! 


Moartea este Justiţie 


Joshua nu se mai uită la ecran. Scoate un şerveţel din buzunar 
şi se şterge din nou pe faţă, dar nu-şi poate ascunde lacrimile. 
Sigla cu ochiul din colţ clipeşte încet şi dispare. 


JOSHUA: O, vai, doamnelor şi domnilor, ce emisiune, ce 
emisiune am realizat pentru voi în această seară. De fapt, 
toată săptămâna. A fost emoţionant. A fost un montagne 

russe. Şi nu mă deranjează să vă spun că sunt epuizat. 
Kristina? 


Părul şi machiajul moderatoarei sunt încă intacte, iar ea stă 
perfect dreaptă în scaunul ei obişnuit de la pupitrul înalt, dar 
acum spectatorii se uită la Joshua. 


KRISTINA: Într-adevăr, dar nu uitaţi să votaţi... 


JOSHUA: Şi Jackson nu i-a lăsat banii lui Patty? Ce se petrece 
acolo? 


El se uită la public, inspiră adânc şi se ridică. Lumina unui 
reflector îl urmăreşte cât traversează studioul, lăsând-o pe 
Kristina în umbră. Se opreşte în dreptul ecranului şi se uită lung 
la imaginea supradimensionată a Marthei în celulă, la lacrimile 
care i se văd când priveşte în sus. 


JOSHUA: Martha Honeydew... ce fată! 
Se uită din nou spre public şi afişează un rânjet subtil. 


JOSHUA: Doamnelor şi domnilor, de-abia aştept să văd ce mai 
pune la cale buna Martha şi ce se va întâmpla cu Isaac peste 
încă şapte zile. Dar, până atunci, este vremea să ieşim din 
emisie, să punem punct acestui episod monumental din 
Moartea este Justiţie. Să sperăm că vom reuşi să obţinem, 
pentru dumneavoastră, un interviu exclusiv cu Martha şi, 
poate, să-i punem întrebarea - este moartea justiţie? 
Studiourile Ochi pentru ochi vă urează noapte bună şi vă 
mulţumesc pentru că ne-aţi fost alături! 

Mulţumiri 


Această carte nu ar fi ajuns în mâinile voastre fără ajutorul şi 
sprijinul multor oameni, iar eu mă simt incredibil de norocoasă 
că i-am avut lângă mine. 

Multe mulţumiri unui grup de oameni care m-au întâmpinat 
mereu când m-am întors din propria minte, care m-au făcut să 
râd, care mi-au amintit că există viaţă în afara laptopului meu şi 
care mi-au fost cei mai minunaţi şi devotați prieteni în ultimii 
ani: John Sharp, Stephen Johnson, Martin Ball, Simon Sharp, 
Tracey Wilkinson, Kate şi Richard Conway, Jo şi Steve Hunt şi, 
bineînţeles, Jackie Hall. 

Mulţumiri lui Peter Bretan, pentru numele sugerate şi pentru 
băuturile şi prăjiturile pe care mi le-a adus cât am stat în 
mijlocul unui lac, în dimineaţa Anului Nou. 

Când m-am gândit prima dată la Celula 7, am citit un eseu al 
istoricului Liz Homans, intitulat Swinging Sixties: Abolition of 
Capital Punishment, şi mi-ar plăcea să-i mulţumesc pentru un 
text atât de plin de informaţii şi de interesant, care chiar m-a 
făcut să mă gândesc „dar dacă...?” 

li mulţumesc lui lan Durant, pentru că a avut răbdare să 
discute şi să-mi împărtăşească cunoştinţele pe care le are 
despre actualul sistem legal din Regatul Unit, şi lui Miriam 
Barber, pentru că ne-a făcut cunoştinţă. 

Comunitatea YA m-a susţinut incredibil de mult şi mă simt 
onorată să fac parte din ea, aşadar, le mulţumesc tuturor celor 
de la Manatees (ştiţi voi cine sunteţi!) şi celor de la Author 
Allsorts. Sunteţi cei mai buni. 

Mulţumiri speciale autoarelor Rebecca Mascull şi Emma Pass, 
care au citit ciornele acestei cărţi, m-au sprijinit şi au avut grijă 
de mine. Sprijinul vostru, prietenia voastră şi bunătatea 
înseamnă mai mult decât vă daţi seama. 

Multe mulţumiri minunatului meu agent, Jane Willis (de la 
United Agents), căreia, în casa mea, i se spune Agentul Jane, cu 
tot cu mantia şi superputerile de agent, pentru entuziasmul de 
la început şi pentru sprijinul continuu. De asemenea, le 
mulţumesc lui Julian Dickson şi lui Emily Talbot, care fac parte 

tot din UA, şi pentru toate lucrurile despre film şi televiziune, îi 
mulţumesc lui Yaasmin McDonald. 

Mă simt foarte privilegiată că am fost întâmpinată atât de 
cald în familia Hot Key şi mi-ar plăcea să-i mulţumesc Emmei 
Matthewson pentru toate sfaturile ei şi pentru că m-a ajutat 
enorm pentru ca această carte să devină mai bună. li 
mulţumesc lui Jenny Jacoby pentru ochii ei ageri (şi promit să nu 
mai folosesc cuvântul „mormăie”!), lui Ruth, Monique, lui Rosi şi 
lui James Fraser pentru o copertă uimitoare. 

Şi, în cele din urmă, transmit mulţumiri, dragoste şi 
promisiunea unei prăjituri cu brânză minunatei mele familii. 
Soţului meu, Russ, copiilor mei, Jess, Dan şi Bowen, tatălui meu, 
Richard, mamei mele vitrege, Ann, şi fratelui meu, Colin. Vă 
iubesc pe toţi! 

